
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Эл толилуулан буй өгүүллэг болбол, тухайлсан нэгэн үйл явдлыг өгүүлэхээс бүхэл бүтэн нэгэн үеийг үзүүлж, XVI зууны хоёрдугаар хагасын оросын нийгэмлэгийн боловсрол хэр байдал, зан заншил, шүтлэгийн зүйл, бодох ухаарах зүйлийг нь үзүүлэхийг гол болгосон билээ.

	 


ДӨТГӨӨР ДЭВТЭР

	I

	Илья Ильичийн өвдсөнөөс хойш жил өнгөрчээ. Хорвоо ертөнц дээр энэ жил их л олон юм болж өнгөрсөн аж. Зарим газар хөл үймээн ихдэж, зарим газар нам тайван болж, зарим нутгийн сор сод болсон хүн таалал төгсөж, өөр нэг газар шинэ хүн цөөрч, ахуй амьдралын шинэ нууцыг нэг газар олсон байхад, өөр нэг газар орон сууц хүн ард нь нуран доройтож байв. Хуучин амьдрал доройтон унасан газарт шинэ амьдрал залуу ногоо мэт урган гарч ирэх ажээ... 

	Выборгийн тэндэх бэлэвсэн бүсгүй Пшеницынагийн байшинд өдөр хоног тайвнаар улиран өнгөрч, нэгэн хэвийн амьдралд цочмог ширүүн өөрчлөлт авчрахгүй боловч, өнгөрсөн жилийнх шиг дөрвөн улирал солигдон байх авч, амьдрал бас л дороо зогсохгүй, бүх талаар хувирсаар байв. Гэхдээ ийнхүү хувирах нь манай дэлхий дээр нэг уул алгуур доош суух юм уу, тэнгисийн ус олон зууны туршид лаг урсган авчирсаар юм уу, гэдрэг татарч эргээ өөрчлөх зэргээр газар зүйн өөрчлөлт болдогтой адил маш алгуур аажим явагдана.

	Илья Ильич эдгэрчээ. Хөрөнгөө итгэмжилсэн Затертый тосгон руу очоод талх тариа худалдаад орсон орлогыг бүрэн ирүүлж, түүнээсээ зам хоногийн зардал, ажлын хөлс шагналаа бүрэн авчээ.

	Тариачдаас авах татварын хувьд гэвэл түүнийг цуглуулж авах арга алга тариачдын олонх нь үгүйрч гүйцсэн, зарим нь үл мэдэгдэх газар тэнээд явчхаж. Газар дээр нь эрэл сурал шамдан хийж байна гэж бичжээ.

	Зам гүүрний тухайд гэвэл онцлон яарах ажил биш юм, тариачид чухамдаа шинэ гүүр барьж зам засъя гэхээсээ уул давж, жалга гатлаад худалдааны тосгонд хүрч байсан нь дээр гэж санадаг юм байна гэжээ.

	Ер нь гэхэд овоо мөнгө авч, зохих тайлбар дуулаад, Илья Ильич өөрөө тийшээ явах онцын хэрэгцээгүй юм гэж үзэн, шинэ жилийн нүүр үзтэл энэ талаар тайвширчээ.

	Итгэмжилсэн хүн мөн эзний байшин барих талаар зохих тушаал өгч, мужийн уран барилгачинтай хамтран орох эд материал, хөрөнгө зардлын хэмжээг бодож гаргажээ. Мөн хавар болмогц мод татах, туйпуу хураах, саравч барихыг тариачдын ахлагчид даалгаж үлдээсэн байлаа. Иймд Обломов ердөө л залбираад, хавар очиж биеэрээ байж байгаад байшингаа бариулах ажилд орох нь л үлджээ. Тэр болтол тариачдаас татвар цуглуулж амжих ба тосгоноо барьцаанд өгөх санаатай байсан тул, мөн гарах зарлагыг төлөх мөнгөтэй болохуйц байв.

	Өвдсөнийхөө дараа Илья Ильич удтал их л уруу байж, бүхэл бүтэн цагаар элдэв шаналантай бодолд автдаг, Захарын юм асуухад заримдаа хариу дуугарахгүй, Захарын аяга шаазан хагалж, ширээ шүүгээний тоос арчихгүй байгааг юм уу, баярын өдөр уйдаад сууж байхад нь эзэгтэй боов барьсаар орж ирж байгааг ажихгүй байдаг байв.

	Цаашлаад энэ сэтгэлийн зовлон нь зөөлөрч алив бүхэнд хааш хэрэг, мохоо хандах болж ирэв. Гадаа цас орж, хашаа, гудамжинд хунгар тогтож байгааг, хашаан доторх түлээ, нохойны пин, цэцэрлэг ногооны газар сэлт цасанд дарагдахыг, ер хашааны шон дээр цас овойн тогтохыг, бүх юм хүүрийн цагаан даавуунд ороогдож үхсэн мэт нам гүм болохыг Илья Ильич бүтэн цагаар ажиглан сууна.

	Кофе цай нунтаглах тээрэм шуржигнах, нохой гинжээ чангаан цовхчиж хуцах, Захарын гутал цэвэрлэх чимээ, цагны дүүжин алгуур цохилохыг Обломов удтал чагнан сууна.

	Өрөөнд нь байрны эзэгтэй хуучнаараа орж гарч энэ тэр юм худалдаж авахыг зөвлөх юм уу, юм хум идэж уу гэнэ. Эзэгтэйн хүүхдүүд гүйлдэнэ. Обломов эзэгтэйтэй эелдэг боловч хааш хэрэг ярилцаж хүүхдүүдэд хичээлд нь туслан, ном уншихыг нь чагнана. Хүүхдүүдийн дэмий яриаг сонсоод залхуурангуй, муухай инээмсэглэнэ.

	Уул нуруу алгуурхан сууж, тэнгисийн ус эргээсээ татрах юм уу, эргээ түрж идэхийн адил Обломов ч мөн яваа яваандаа түрүүчийнхээ амьдралын хэвд орлоо. Намар, өвөл, зун уйтгартай улбагар байсаар өнгөрөв. Обломов хавар цаг ирэхийг хүлээж, тосгон руу явахаар шийдэж байлаа. Хаврын эхэн сар болоход хавар болгон хийдэг жижиг шувуун талх барив. Хаврын дунд сар болоход давхар цонхыг нь аваад Нева мөрөн ханзарч хавар болсныг мэдэгдлээ.

	Обломов цэцэрлэгээр зугаална. Дараа нь ногооны газарт ногоо суулгалаа, гурван эрдэнийн баяр, семик зэрэг шашны баярууд, май сарын нэгэн зэрэг болоход эдгээрийг тэмдэглэн мод бут суулгаж, гадаа төгөл дотор цай уудаг байв.

	Зуны эхээр эднийд хоёр том баяр ойртож байгаа тухай яриа болох боллоо. Нэг нь Иван гэгээний мэндэлсэн өдөр, эзэгтэйн ахын нэр тохирсон баяр, нөгөө нь Илья гэгээний мэндэлсэн өдөр Обломовын нэр тохирсон баяр ажээ. Энэ хоёр өдөр эдний амьдралд тохиолдох хоёр чухаг явдал ажээ.

	Эзэгтэйд зах дээр тугалын сайхан мах дайралдах юм уу, авч таарах, эсвэл жигнэсэн боов гойд сайхан болбол «Ийм мах юм уу, боов Иван гэгээний юм уу, Илья гэгээний мэндэлсэн өдөр дайралдаасай» гэдэг болжээ.

	Илья гэгээний дурсгалт баасан гарагийн баяр, жил болгон болдог дарийн заводыг үзэх явган зугаалга болон Колпинд Смольнскийн оршуулах газарт хийдэг баярын тухай ярилцах боллоо.

	Цонхон доор дахиад л эм тахиа чихэнд чийртэйгээр дуугарч, шинэ гарсан ангаахайнууд шуугилдах болов. Тахианы дэгдээхэй, шинэ мөөгөөр амталж жигнэсэн боов хийх болж, шинээр давсалсан өргөст хэмх гараад, удалгүй жимс боловсорлоо.

	— Одоо цувдай авахад муу болсон, өчигдөр хоёр жаахныг долоон цагаан мөнгө гэж байна билээ. Гэхдээ хандгайн шинэ махтай хоол өдөр бүр ч хийсэн болох болжээ гэж эзэгтэй Обломовт ярив.

	Пшеницынийх аж ахуйн ажил ийнхүү сүрхий урагштай байдаг нь ганц Агафья Матвеевна өөрөө тэргүүн зэргийн эзэгтэй мөнд байснаар барахгүй, мөн Иван Матвеевич Мухояров бас нарийн сайн хоолонд айхтар дуртай байсных ажээ. Хувцас хунарын талд гэвэл тун хааш хэрэг, гадуур хувцсыг хэд хэдэн жилээр даг болтол нь өмсөөд, шинэ хувцас тун ч дургүй, унтууцан байж авна, хувцсаа хайрлаж, өлгөж барихыг мэдэхгүй, нэг буланд бөөгнөрүүлээд хаячихна. Дотуур хувцсаа хар ажилчдын нэгэн адил ганцхан бямба гарагт солино. Гэхдээ хоол ундны тал дээр бол мөнгө зардал үл хайрладаг хүн ажээ.

	Анх албан ажилд орж байх үедээ, «Хүний гэдэс дотор юу байгааг хүн үзэж дэмий үг яриа гаргахгүй, харин цагны үнэтэй, хүнд оосор, шинэ цамц, гоё сайхан гутал сэлт бол дэмий яриа гарахын шалтаг болно» гэж өөртөө бодогдсон зүйлийг баримталж явдагтай энэ нь бас холбоотой билээ.

	Иймээс Пшеницныхэн тугалын сайхан мах, сайн загас, шувуу зэргийг иднэ. Иван Матвеевич заримдаа зах, нарийн зуушны мухлагуудаар анч нохой адил үнэртэн хэсэж яваад энэтхэг галууг дөрвөн рубль хайрлалгүй худалдан авч ирнэ.

	Дарсыг Иван Матвеевич өөрөө худалдаан дээрээс авч нуудаг, өөрөө гаргадаг бөгөөд, хоолны ширээн дээр бол харин хар хадны навч хийж амталсан архинаас өөр юм байхыг хэн ч үзээгүй ажээ. Дарсыг дотор өрөөнд уудаг юм байжээ.

	Тарантьевтай хоёул загасанд явахын цагт өвөрт нь дээд зэргийн мадер гэдэг дарс заавал нэг шил явдаг ба нөгөө «буудалд» очихын цагт ром гэдэг дарс авч очдог заншилтай.

	Тэнгисийн эрэг суух юм уу, түрж гарах, уул нуруу өөрчлөгдөхийн адил аажим хувиралт юм бүхэн дээр, мөн Анисягийн хувьд гарч, эзэгтэй, Анисья хоёрын хоёр биедээ сайн нь улам гүнзгийрсээр нэгэн хүн мэт ойр дотно болжээ.

	Байрны эзэгтэй өөрийн нь ажил төрөлд санаа тавилцан байгааг үзээд нэг өдөр эзэгтэйд Обломов тоглоомын байдлаар, хоол хүнсний талын маань хамаг хэргийг та гардаж аваад, намайг энэ талаар сэтгэл зовох юмгүй болгож үзээч гэжээ.

	Эзэгтэй үүнд баярлан царай нь гийгээд, учиртайгаар инээвхийлэв. Нэг айлын ажил төрлийн оронд хоёр айлынх, үгүй гэвэл нэг том айлын ажил төрлийг зонхилох гэдэг ажлын хүрээ ихэд өргөсөж байгаа хэрэг билээ. Үүнээс гадна эзэгтэйн мэдэлд Анисья мөн ирж байгаа хэрэг.

	Эзэгтэй ахтайгаа энэ тухай ярилцаад, дараа өдөр нь Обломовын гал зуухнаас бүх юмыг зөөж Пшеницынхэнд оруулаад, хоолны мөнгөн хэрэгсэл нь эзэгтэйн шүүгээнд тавигдлаа. Акулина тогоочийн тушаалаас бууж, шувуучин, ногоочин болов.

	Бүх юман дээр дорвилог хөдлөх болж, сахар, цай, идэш уушны зүйл их хэмжээгээр авдаг, өргөст хэмхээр давсалж, алим, интоорыг арвилан хандлах болов.

	Агафья Матвеевна бүр хийморь орж, Анисья ч мөн далавчаа дэлгэх эм бүргэд адил сэргэж ирээд хоёул ажил төрлийг бужигнуулж гарлаа.

	Обломов эднийхэнтэй цуг гурван цагт өдрийнхөө хоолыг иднэ. Ганцхан эзэгтэйн ах л албанаасаа их орой ирэх тул тусдаа, голдуу гал зуухны газар хоол иддэг ажээ.

	Обломовт цай, кофе цайг Захар авч ирдгээ болиод, эзэгтэй өөрөө авчирдаг болов.

	Захар дураа хүрвэл юмны тоос нэг арчсан болдог үгүй бол Анисья нэг ухасхийн орж ирээд заримыг нь хормогчоороо, зарим газар гараараа, мөн бараг хамраараа арчих шахуу болон дорхноо үлээж, сэгсэрч, гөвж орхиод гарч одно. Эсвэл байрны эзэгтэй мөн Обломовыг цэцэрлэг рүү гарсан хойно өрөө рүү нь шагайж үзээд, эмх замбраагүй юм байвал толгой сэгсэрч үглэсээр засаж, дэрийг нь хөвсийлгөн цохиж тавиад, уутыг нь үзсэнээ солилгүй горьгүй болж гэж шивнэсээр мулталж аван цонхны тоос арчаад, диваны ар өврөөр мөн хараад гарах жишээтэй.

	Тэнгисийн эрэг суух, уул нуруу өөр болох, эргийн лаг хуримтлагдах, дээр нь нэмж галт уул бага багаар дэлбэрэх адил алгуур өөрчлөлт Агафья Матвеевнагийн хувь заяанд л хэнээс ч илүү ихээр гарав. Үүний нь ажсан хүн үгүйн дээр өөрөө бол бүр ч юм гадарлахгүй явна. Гагцхүү үүнээс уялдан гарсан олон тооны санамсаргүй явдлуудаар л энэ нь ажиглагдахуйц болжээ.

	Үүнээс урьд шөлтэй хоол хэт буцалж түлэнхий амттай болчих юм уу, загас хэт чанагдан загасан шөл болох, шөлөнд ногоо сэлт дутуу хийгдсэн байвал эзэгтэй Акулинад үүнийг нь ширүүн боловч төлөв амгалангаар хэлээд өнгөрдөг байсан атал одоо тиймэрхүү юм болбол суудлаасаа босон харайж, гал зууханд гүйж орон Акулинаг элдэв муугаар зэмлэн хараана. Анисьяд хүртэл муудаж орхидог бөгөөд дараа өдөр нь ногоо цагаа хийсэн эсэх, загас хэт чанагдсан эсэхийг өөрөө шалгаж үздэг болсны учир юу вэ?

	Өөрийн нь чухамхүү гардан хөтөлдөг, чаддаг мэддэг гэж үздэг аж ахуйн ажил дээрээ гаднын хүний нүдэнд муу юм үзүүлэхээс зовдог байлгүй гэж хэлж болох юм.

	За тийм байж гэе. Тэгвэл урьд нь оройн найман цагаас аван нүд нь анилдаж эхлээд, есөн цаг болмогц хүүхдүүдээ унтуулаад, гал зууханд гал унтарсан эсэх, яндан хаасан үгүй, юм хум угааж янзалсан байна уу? гэх зэргийг шалгаж үзээд өглөө болтол үхэр буу тавьсан ч сэрэхээргүй унтчихдаг байсан.

	Одоо тэгэхэд Обломовыг театрт очих юм уу, Иван Герасимовичийнд удаад ирж өгөхгүй бол Агафья Матвеевнагийн нойр хүрэхгүй, орон дотроо дэмий эргэлдэж загалмайлан залбирна. Санаа алдаад нүдээ аньж ч билээ үзэхэд нойр нь хулжиж орхиод болохгүй ажээ.

	Гудамжаар хөлийн чимээ гарах шиг болохын хамт эзэгтэй өндийх юм уу, заримдаа босон харайж салхивчаа онгойлгон Обломов мөн бишийг харна.

	Гадаа хаалга цохих юм бол хувцсаа бушуухан углаад гал зуухны өрөө рүү гүйн орж Захар, Анисья хоёрыг сэрээн хаалга онгойлгуулна.

	Энэ ч гэсэн ажил төрөлтэй, гэрийн бүсгүй хүн журам замбараагүй явдалд дургүйцэн, гэртээ суусан хүнийг шөнө гадаа, согтуу, хашаа харгалзагчийг сэртэл хүлээлгэхээс зовсон, мөн ч хаалга удтал цохивол хүүхэд шуухад сэрчихнэ гэж болгоомжилсон байж болно гэж хэлж болох юм.

	За тийм байж. Обломовын биеийг муудахад өрөөнд нь хэнийг ч оруулахгүй, эсгий хивс нэмж дэвсээд, цонхонд хөшиг татаж, угийн номхон сайн зантай хүн атлаа Ваня, Маша хоёрыг жаахан л чанга дуугарах юм уу, инээгээд орхивол галзууртлаа муухай уурладаг байсны учир юу вэ?

	Юунд, Захар, Анисья хоёрт найдаж чадахгүй. Обломовыг шөнө дүлэн нүд салгалгүй, сахисаар өглөөний мөргөлийн цаг болгоод, яаран хувцсаа өмсөж, цаасан дээр том үсгээр «Илья» гэж бичээд сүм рүү гүйж очдог байв. Нэр бичсэн цаасаа эрүүл саруул болох мөргөл уншуулахаар дээш нь өргөөд, сүмийн буланд очиж сөхрөн, духаа шаланд хүргэн тонгойгоод удтал залбирдаг, дараа нь бушуухан захаар ороод сэтгэл түгшсээр гэртээ ирж, үүдээр хулгасхийн шагайж Анисьягаас:

	— За яаж байна? гэж асуудаг байсны учир юу вэ?

	Энэ бол эмэгтэй хүний ердийн өрөвч, зөөлөн зангаас өөр юу ч биш ээ, гэж бас болох юм.

	За тийм байг. Тэгвэл юунд Обломовын бие сайн болоод бүхэл өвлийн туршид уруу дорой эзэгтэйтэй үг дуугарсан төдий болж, өрөө рүү нь шагайхгүй, юу хийж байгааг нь анзаарахгүй, тоглож инээхгүй байх үед Агафья Матвеевна гэнэт турж эцээд, байх суух газраа олохгүй, юм бүхэнд анзааргагүй, нэг л хачин уруу болчхоод, кофе цай нунтаглаж байсан ч түүнийгээ анзаарах юмгүй, эсвэл уухын аргагүй ихдүүлж орхиод, хэлгүй юм шиг анзаарах ч үгүй ууж байх жишээтэй болсон юм бэ? Акулина загас дутуу чанаж орхиод ах нь үглэхэд дүлий юм шиг ажиг ч үгүй босоод гарч оддог байв.

	Урьд бол эзэгтэйн бодол болж суух нь ер үзэгддэггүй, үргэлж л хөдөлж, юм бүхнийг харж, хурц хараанд нь юм бүхэн өртөж байдаг байсан болохоор бодол бодож суухаар ч үгүй билээ. Тэгтэл гэнэт л өвдөг дээрээ уур тавиад зүүрмэглэчихсэн юм шиг нам суудаг болжээ. Тэгснээ гэнэтхэн нүдүүрээрээ учир тоймгүй балбаж гарахад, гадаа нохой хүртэл хаалга цохиж байна гэж бодоод хуцсан ч удаа бий.

	Обломов сэргэж хэвийн зан байдалдаа орон, цагаан сайхан инээмсэглэх болж, Агафья Матвеевна руу хуучин шигээ эелдгээр харж, өрөө рүү нь шагайн тоглоом тохуу хийх болж ирэхийн хамт эзэгтэй дахиж таргалж, аж ахуйгаа ялихгүй өвөрмөц байдлаар эмх цэгцтэй, шалмаг сайн хөтлөх болов. Сайн зохицуулсан машин шиг өдөр турш намбатай, жигд хөдөлж, алгуур алхан, чанга ч биш, аяархан ч биш дуугаар ярьж, кофе цай нүднэ, сахар нунтаглаж, нэг юм цайруулна, юм оёхоор суухад зүү нь цагийн зүү адил нэгэн хэмээр хөдөлнө. Тэгснээ тэвдэж барьсан юмгүй тааваараа босоод зуух руу очин зам зуураа зогсож шүүгээ онгойлгоод нэг юм авч аваачих нь мөн л машин адил ажээ.

	Одоо Илья Ильичийг гэр бүлийнхээ нэг гишүүн болсноос хойш Агафья Матвеевнагийн нухах, цайруулах нь хүртэл арай өөр болжээ. Юм нэхэхээ бараг мартлаа. Юм оёх гээд тавлан сууж байтал нь Обломов гэнэт кофе цай авч ир гэж Захарыг дуудвал, эзэгтэй гал зуухны өрөө рүү ухасхийж очоод, нэг юм руу шагайж байгаа мэт нүдээ том болгон халбага шүүрч аваад, кофе цайг гэрэлд гурав дөрвөн удаа самран, хэт өтгөрсөн эсэх зэргийг нь үзээд, өтгөрөөгүй аятайхан, өрөмтэй цөцгийгөөр сүлүүлээд хийж өгүүлнэ.

	Обломовын дуртай хоолыг хийж байхад ч гэсэн тэр эзэгтэй савны нь тагийг аван өнгийж, үнэрлэж, амсаж үзээд, гал хөсийг нь өөрөө тааруулна. Обломовт өгөх чихэр жимс нухаж нунтаглаж байвал өөрөө аваад хөлсөө гартал хичээнгүйлэн нухаж нунтаглах бүлгээ.

	Гэр зуурын юм нухах, нунтаглах, цайруулах, индүүдэх бүх ажил нь Илья Ильичийн ая тавыг бодсон шинэ агуулга зорилготой болов. Урьд энэ бүх ажлыг эзэгтэй өөрийн оногдолт үүрэг гэж үздэг байсан бол одоо үүнийг хийх өөрт нь жаргал цэнгэл болоод, амьдрал нь утга агуулга бүхий бүрэн дүүрэн болов.

	Чухам юу болж байгаагаа өөрөө анзаарч эргэцүүлсэн удаагүй, энэ тэрийг нөхцөлдүүлэн бодож, дургүйцсэн ч юмгүй, дурлаж шохоорхсон ч юмгүй, сэтгэл догдолж бүүр түүр юм зөгнөж, гунигласан ч удаагүй, янагийн халуун сэтгэлд ч автсан зүйлгүй, сэтгэл санаа амгалан, аяндаа нэг байсаар байгаад л энэ хүний төлөө ингэж санаа тавин зүтгэхдээ жаргалтай сайхан байх болчихжээ.

	Гэнэт өөр шашинд ороод, чухам ямар ч шашин болох, ямархуу сургаал баримталдаг тухай нь эргэцүүлэн бодсон ч юмгүй, сохроор л сүсэглэн дагах болсон хүнтэй адил ажээ.

	Агафья Матвеевна аяндаа явсаар энэ байдалд хүрээд, үүндээ зүрхшээж түдгэлзсэн ч үгүй, лавшруулахаар улайж, яарсан ч юмгүй, салхинд цохиулаад, эдгэшгүй хүнд өвчинд нэрвэгдсэн юм шиг л Обломовт өөрийн эрхгүй сайн болчихжээ.

	Өөрөө тэгэхдээ үүнийг сайн ухсан юмгүй, энэ тухай өөрт нь хэлбэл, мэдээгүй юмны нь тухай дуулгаж байгаа мэт санагдахын дээр өөрөө инээмсэглээд ичиж орхих сон билээ.

	Обломовын төлөө санаа тавих үүргийг аяндаа л өөрийн биед тохоож аваад, өмсдөг цамц болгоныг нь, оймсныг нь элэгдсэн өсгий бүрийг андахгүй мэддэг болжээ. Өглөө аль хөлөөрөө босдог, нүд нь улайгаад ирэх цагт ямар хоол хэр зэрэг иддэгийг хүртэл, ажиж, сэтгэл нь таатай байна уу, үгүй юү, уйдсан эсэх, их унтаж уу, бага унтаж уу гэж хүртэл харна. Үүнийг өөрөө насан туршаа хийсээр ирсэн зүйл шиг санагдах бөгөөд, Обломов гэгч өөрийн нь юу юм, яалаа гэж өөрөө ингэж хөл алдаад байгаа юм гэдгийг эргэцүүлж үл бодно.

	Обломовт сайн байдаг уу? гэж өөрөөс нь асуувал бас л инээмсэглээд, тийм гэж хариулах сан билээ. Гэхдээ Обломовыг ирж суугаад долоо хоноогүй байхад ч гэсэн ингэж л хариулах байсан.

	Юунд нь, эсвэл яагаад тухайлан Обломовт сайн болов, юунд хайртай сайн болоогүй байж хүнтэй суугаад, хүнд сайн болж үзээгүйгээр гучин нас хүрсэн атлаа гэнэт өвчин тусчихсан юм шиг ийм болов оо?

	Хайр сэтгэлийг өвчин адил хэлэлгүй ирдэг, хаашаа ч эргэж мэдэх үл ухагдах зүйл гэдэг хэдий боловч, чухамдаа өөрийн зүй тогтоол, учир шалтгаантай юм аа. Өнөө хүртэл энэ зүй тогтоол бага судлагдсаны учир хайр сэтгэлд автсан хүмүүс цаад хүн яаж өөрт нь аятай санагдаж эхлээд, нойронд автагдахын адил тэр сэтгэл өөрт нь хэрхэн гүнзгийрч ирдэг, хэдийд толгой нь эргэж, зүрх нь хүчтэй цохилох болсон зэргийг эрдэм шинжилгээний хүний нүдээр ажиглаж байгаагүйнх билээ. Гэнэт урьд өдөр нь зүв зүгээр байсан мөртөө нэг хүнд насан туршаа үнэнч сайн баймаар, тэр хүний төлөө амь биеэ зориулмаар болж, биеэ аажмаар мартан цаад хүн л өөрт нь амь гол болж, ухаан санаа нь гойд хачнаар мохчих юм уу, хурц тунгалаг болоод, санаа зориг нь цаад хүний санаа зоригт захирагдан, толгой эргэж, өвдөг чичрэх, уйлж унжих, өвдөж зовоход хүрснийг өөрсдөө судлах сэхээгүй байдаг билээ.

	Агафья Матвеевна урьд нь Обломовын зэрэг зиндааны хүмүүсийг нэг их үзээгүй, үзсэн ч бараа төдийг нь хардаг, тэр улс өөрийнхөөс нь өөр орчинд аж төрдөг болохоор хоорондоо ойртож болохуйц учрал гарч байгаагүй билээ.

	Илья Ильич явж барихдаа өөрийн нь талийгаач нөхөр жижиг түшмэл агсан Пшеницынтэй адил шалмаг ойрхон алхахгүй, үргэлж цаас эрээчихгүйн дээр албан ажлынхаа цагаас хоцорчих вий гэж ухаан алдталаа айхгүй, хүн бүрийн өөдөөс намайг эмээллэж аваад эдэлж үз гэсэн байртай царайчлан харахгүй, алив юман дээр хэн бүхнийг өмнөө номхон хүлцэнгүй байхыг шаардах адил өөдөөс нь эгц зоримог харах ажээ

	Обломовын нүүр царай бүдүүн хадуун биш, улаан болчхоогүй зөөлөн цагаан бөгөөд, түүний гар ахын нь гартай адил чичирсэн улаан биш жижигхэн цагаан юм. Суухдаа хөлөө ачаад, шанаагаа тулах нь цаанаасаа нэг энгийн амгалан хээнцэр харагдана. Обломов юм ярихдаа ахтай нь, Тарантьевтай адилгүй, талийгаач нөхрөөс нь ч өөрөөр ярина. Ярьж байгаа юмны нь олонхыг Агафья Матвеевна ойлгохгүй боловч, ухаалаг, ер бишийн сайхан юм гэдгийг мэдэрнэ. Өөрийн нь ойлгодог юмыг хүртэл Обломов бусдаас арай өөрөөр ярих ажээ.

	Торгон дотуур хувцас өмсөж, өдөр бүр солино, үнэртэй савангаар биеэ угааж, хумс хуруугаа цэвэрлэн, тун ч нүдэнд таатай, тун ч цэвэрхэн. Өөрөө юу ч хийдэг үгүй бөгөөд, хийхгүй байсан ч болно. Захар бий, цаана нь бас гурван зуун Захартай... 

	Обломов баян тарган, гялалзсан сайхан хүн! Дээр нь зөөлөн сайхан зантай, явах хөдлөх нь хүртэл намбатай, гарт нь хүрээд орхиход хилэн шиг, тэгэхэд нөхөр нь хуучин хүрч барихдаа цохиод авах шиг болдог сон. Өөдөөс харах, юм ярих нь хүртэл мөн л усгал зөөлөн... 

	Эд бүгдийг Агафья Матвеевна өөрөө ухаарсан, бодсон юм ер үгүй, харин Обломовыг эднийд ирээд, эзэгтэйн сэтгэлд төрүүлсэн сэтгэгдлийг өөр хүн ажиж харж байгаад үгээр гаргаж хэлье гэвэл үүнээс өөрөөр хэлж чадахгүй билээ.

	Өөрөө энэ айлд ирж сууснаар эднийд, ер нь эзэгтэйн ахаас аваад, өөрийг нь ирж сууснаас хойш хуучнаасаа гурав дахин их яс идэх болсон гинжтэй нохойд хүртэл хэр их ашигтай болсноо Обломов мэдэж байсан боловч, энэ сайн тал нь хэр их гүнзгийрч, байрны эзэгтэйн сэтгэлд өдий сайхан харагдах болсноо мэдсэн юмгүй байв.

	Эзэгтэйг хоол ундны талд, дотуур хувцас, цагаан хэрэглэл, өрөө байрны тухайд санаа тавих үг сүггүй хөдлөхөд Обломов төрөлхийн аж ахуйч гол чанар нь илэрч байна л гэж боддог ажээ. Анх эднийд орж ирэхэд, Акулина гэнэт нэг эр тахиа тийчгэнүүлэн барьсаар орж ирэхэд, эзэгтэй хэдий баахан зовж, наймаа арилжаа хүний дэргэд ярих эвгүйг мэдэж агсан боловч тэр тахиаг биш, бор тахиаг мухлагийн эзэнд өг гэж Акулинад хэлж амжсан нь Обломовын санаанд одоо хэр нь байдаг ажээ. Агафья Матвеевна өөрөө Обломовтой аальгүйтэж, дотроо болж байгаа зүйлийг аль нэгэн байдлаар Обломовт мэдэгдэж чадах ч үгүйгээс гадна, дээр өгүүлсэнчлэн, үүнийгээ өөрөө ухаарч, мэдсэн юм ер үгүй, тэр ч байтугай өөрөө саяхан хүртэл ийм байдалтай байгаагүйгээ мартаж орхиод, хамаг хайр сэтгэл гагцхүү үхэн үхтлээ Обломовын төлөө л гэдэг санаагаар илэрхийлэгдэх ажээ.

	Эзэгтэйн өөртөө халамжтай байдгийн үнэн учрыг Обломов гадарласан юмгүй, үүнийг эзэгтэйн төрөлхийн зан гэж ойлгосоор байв. Ийнхүү бэлэвсэн бүсгүй Пшеницыннагийн зүй ёсны, үнэн голын хайр сэтгэл Обломов, хажуугийн хүмүүс болон бүсгүйд өөрт нь хүртэл мэдэгдсэн юмгүй байв.

	Агафья Матвеевна алив ашиг завшаан эрэлхийлсэн зүйлгүй, үнэн голоосоо л Обломовт сайн болсон хэрэг билээ. Юу гэвэл, Зөвхөн Обломовыг эдгэж сайжраасай л гэж эзэгтэй сүмд мөргөл үйлдүүлсэн бөгөөд Обломов өөрөө энэ тухай огт дуулсан юмгүй. Эзэгтэй шөнөжин дэргэд нь сахиж суугаад үүрээр явдаг байсан, хожим энэ тухай дурссан удаагүй.

	Харин эзэгтэйн хувьд, 

	— Обломовын харьцаа нь хялбар тодорхой ажээ. Урьд эцэг эхийн орон гэрт торниж ахуй цагт ой тойнд шингэсэн нөгөөх далай мэт цаглашгүй гүн их амгалан сайхан амьдралыг бүрэлдүүлэх хүн бол энэхүү нүцгэн тохой нь байнга хөдөлж байдаг аж төрлийн юм бүхнийг ажигч хурц нүдтэй, үргэлж л шүүгээ, гал зуух, агуулах газрын хооронд явж байдаг энэ Агафья Матвеевна мөн шиг санагдана.

	Урьд Обломовын эцэг, авга үр сад болон зочилж ирсэн хүмүүс залхууран амарлингуйгаар сууж, хэвтэж байхдаа, тэдний төлөө зогсолтгүй санаа тавьж, гар хумхилгүй хөдөлсөөр, хооллож хувцаслах, үхэхийн цагт нүдийг нь аниулж өгөх хүн дэргэд нь байгааг мэдэж байдаг байсанчлан, Обломов энд зөөлөн диванаас босохгүй хэвтэж байхдаа мөн нэг ажилч хичээнгүй амьтан өөрийн нь төлөө хөдөлж байгааг, маргааш тэнгэр муухай болж, салхи шуурга дэгдэн нүд чихгүй юм боллоо гэхэд өөрт нь халуун хоол бэлэн, дотуур хувцас, цагаан хэрэглэл нь цэвэрхэн, хана адарт аалзны шүлс байхгүй болсон байна гэдгийг мэддэг байв. Эд бүгдийг хэрхэн хийдгийг Обломов мэдэх ч үгүй, өөрөө юү хийлгэмээр байгаа тухайгаа ч эргэцүүлж биедээ төвөг удахгүй байж байтал хүслэн, хэрэгцээг нь тааж мэдээд гүйцэлдүүлж өгнө. Тэгэхдээ бас Захарын заваан гар залхуурсан, дургүйцсэн эв дүйгүй байдлаар гүйцэлдүүлж өгөхгүй, тохойгоо хүртэл нүцгэн, цэвэрхэн цагаан гар, сэргэлэн цовоо харц, голоосоо үнэн сайн байраар инээмсэглэн байж гүйцэлдүүлэн өгдөг билээ.

	Обломов байрныхаа эзэгтэйтэй улам бүр дотно сайн болсоор авч, саяхан салхин цэцэг, улаан бурхан юм уу, халуун ханиад тусахын адилаар нэгэнт өөрөө үзээд өнгөрүүлсэн, одоо хүртэл санахаас дотор нь зарсхийдэг, тийм хайр сэтгэлийн тухай бол санаанд нь юм ордоггүй байлаа.

	Агафья Матвеевнатай түүний ойртож дотно болж байгаа нь ойртох тутам дулаацуулах боловч, хайр сэтгэлтэй болж үл болох гал руу хүн дөхөн суухтай адил юм.

	Хоолны дараа Обломов эзэгтэйн өрөөнд дуртайяа үлдэж, тамхи татан, халбага сэрээ сэлтээ шүүгээнд хийж, сав суулгаа хурааж байгааг нь, аяга гаргаж ирэн нэгийг нь гойд нямбайлан арчаад хамгийн түрүүн өөрт нь цай хийж бариад, таатай байгаа эсэхийг нь ажиж байгааг харж суух дуртай билээ.

	Өрөөний нь үүд онгорхой байхад эзэгтэйн махлаг хүзүү, нүцгэн тохойг дуртайяа шохоорхон хардаг бөгөөд, үүд нь удтал онгойхгүй байвал өөрөө хүртэл босож очоод хөлөөрөө сэмхэн онгойлгоод эзэгтэйтэй инээдэм тоглоомын үг ярьж, хүүхдүүдтэй тоглодог байлаа.

	Гэхдээ бүхэл өглөөдөө эзэгтэйн үзэгдсэн гэхэд Обломовт уйтгартай санагдахгүйгээс гадна, хоолны дараа эзэгтэйтэй жаал суухын оронд ихэвчлэн л ганц хоёр цаг унтаад орхиё гээд өрөөндөө орох бүлгээ. Харин сэрэхийн хамт дөнгөж л сэрэх тэр минутад цай бэлэн хүлээж байна гэдгийг өөрөө мэднэ ээ.

	Гол нь тэгээд эд бүгд аяндаа амгалангаар хийгддэг, зүрх нь өвдөх гэж үгүй, эзэгтэйтэй учрах болов уу үгүй юү, эзэгтэй юү гэж бодох бол, Эзэгтэйд юү хэлэх вэ, асуултад нь юу гэж хариулъя даа, ямаршуу янзтай харах бол гэх зэргээр сэтгэл түгших юм ер үгүй байлаа.

	Шөнөжин нойргүй зовох, баярлаж гутарч уйлах зэрэг юм ер үзсэнгүй. Гаансаа сороод, эзэгтэйн юм оёж байгааг харжээ сууна. Заримдаа нэг юм хэлнэ, үгүй бол юм дуугарахгүй, гэсэн мөртөө сэтгэл амар, хүсэж барих юмгүй, ийшээ тийшээ явмаар санагдахгүй, юү хүссэн бүхэн нь энд бүрдсэн юм шиг амгалан байна.

	Агафья Матвеевна алив талаар хавчиж шахах, энэ тэр юм шаардах гэж үгүй. Обломовт өөрт нь ч гэсэн гэнэтийн зориг эрмэлзэл, дээш тэмүүлэх, сайн юм бүтээх хүслэн төрөхгүйн дээр, цаг хугацаа улирч, хүчин чадал нь доройтож байна, сайн, муу юу ч хийж бүтээсэнгүй, сул сууж амьдрах биш, өдөр хоног өнгөрөөж байна гэхчлэн юм бодогдож дотрыг нь шаналаахгүй ажээ.

	Далдын хүчин нэгэн ховор чухаг ургамлыг нарнаас сүүдэртэй, бороо чийгээс хамгаалах аятайхан газар суулгаад, арчилж хамгаалж байх мэт.

	— Таны наад зүү чинь хамрынхаа тэрүүхнээр яасан айхтар шалмаг хөдлөөд байна аа. Таныг дороос нь нэг ингээд ширүүн хатгахдаа хамраа наад банзалтайгаа оёчих вий гэж би айгаад байна шүү гэж Обломовыг хэлэхэд, эзэгтэй инээмсэглээд:

	— Энүүхэн хэсгийг л гүйцээж орхиод, оройнхоо хоолыг идье гэж бараг аман дотроо дуугарав.

	— Оройн хоол юу байгаа вэ? гэж Обломов асуухад эзэгтэй хариуд нь:

	— Давсалсан байцайтай алгана, хилэм загасны мах хаана ч алга. Би өөрөө хамаг мухлагуудаар орж үзлээ, ах ч асуусан, алга аа. Харин амьд хилэм дайралдаж магадгүй, сүйх тэрэгний гудамжны нэг худалдаачин захисан юм байна. Олдвол манайд жаахан өгнө гэсэн. Бас тугалын мах, хайруул дээр жигнэсэн будаа бий... гэв.

	— Өө энэ чинь догь юм байна! Та тэгж санасан чинь, ямар сайн хүн бэ, Агафья Матвеевна! Анисья арай мартчихгүй байгаа даа.

	— Үгүй би тэгээд яалаа гэж мартчих юм бэ? гээд гал зуухны өрөөний үүд дутуухан онгойлгон, — Шажигнаж байгааг нь дуулж байна уу? Одоо жигнэгдээд болж байна гэлээ. Тэгээд юмаа оёж дууссан, утсаа тас хазаад, эвхэж, унтлагынхаа өрөөнд оруулж тавив.

	Обломов иймэрхүү янзаар гал руу дулаацахаар ойртохын адил Агафья Матвеевна руу татагддаг бөгөөд нэг удаа тун их, түймэр гартал, үгүй гэх нь ээ дөл дүрсхийтэл ойртож билээ.

	Өрөөн дотуураа холхиж байгаад, эзэгтэй үүд рүү эргэж хартал, нүцгэн тохой нь айхтар шалмаг хөдөлж байгаа харагдлаа.

	Эзэгтэйн өрөө рүү орон, 

	— Та үргэлж л юм хийж байх юм! Наадах чинь юу вэ? гэхэд эзэгтэй уурынхаа ёроол руу, гүн хавцал руу шагайх мэт шагайж хараад, үг сүггүй нүдэх зуураа, 

	— Халуун ногоо нунтаглаж байна гэв.

	Обломов тэгэхэд эзэгтэйн тохойг бариад, хөдөлгөхгүй байж:

	— Би танд саад болбол яах вэ? гэв

	— Тавь, тавь! Би бас сахар нүдэх хэрэгтэй, жигнэсэн хоолонд орох дарс гаргаж өгнө.

	Обломов эзэгтэйн тохойг барьсаар бөгөөд, ар шилэнд нь тун ойрхон байлаа.

	— Ингэхэд би танд... хайртай сайн болчихвол яах вэ? гэхэд Агафья Матвеевна инээвхийлэв.

	— Та мөн надад сайн болох байсан бол уу? гэж дахин асуухад нь:

	— Сайн болж болохгүй нь юу вэ? Хүн бүхэнд сайн бай гэсэн бурхны сургаал бий шүү дээ.

	Обломов халуун амьсгалаа хацарт нь хүртэл ойртоод, 

	— Би таныг үнсчихвэл яах вэ? гэж шивгэнэсэнд;

	— Одоо чинь улаан өндөгний баярын үе биш шүү дээ гээд инээмсэглэв.

	— Тэгвэл намайг үнс л дээ!

	— Бурхны авралаар улаан өндөгний баяр хүртэл амьд мэнд байвал үнсэлцье гэж хэлэхдээ эзэгтэй гайхаж, зовж, хулчганасан юмгүй, тоноглуулж байгаа морь шиг цэх, хөдлөлгүй зогсох ажээ. 

	Обломов хүзүүн дээр нь аяархан үнсэв.

	— Би энэ халуун юмаа асгачихна шүү. Тэгвэл хуушуурт холих юмгүй л болох вий гэж эзэгтэйг хэлэхэд, Обломов хариуд нь:

	— Тэр яах вэ, гайгүй! гэлээ.

	— Үгүй таны наад халаад чинь бас тос болчих оо юу даа? гэж эзэгтэй санаа тавьж асуугаад, — Янз нь шар тос бололтой гээд үнэрлэж үзсэнээ, — Хаана та ингэж тос болгочих оо вэ? Цөгцнөөс дусчхаагүй байгаа? гэв.

	— Би хаана ингэж тос болгочихсон юм бол мэдэхгүй байна.

	Агафья Матвеевна гэнэт санаа авч, 

	— Лав үүдэнд хүрчихсэн байх аа? Өчигдөр чахраад байхаар нь тосолсон юм даг. За бушуухан тайлчих. Би тосыг нь арилгаад, угаачихъя, маргааш юу ч үгүй болчихно гэхэд, Обломов халаадаа залхуурангуй байдлаар тайлж хаян:

	— Сайн санаат Агафья Матвеевна минь! Ер нь, тосгонд очиж амьдаръя, тэнд бол жинхэнэ хөтлөх аж ахуй бий. Мөөг, жимс, жимсний чанамал, шувуу, малын хашаа гээд л юу юу эс байна аа... гэхэд эзэгтэй санаа алдаад:

	— Үгүй, яах юм бэ? Энд төрж, насаа өнгөрөөж байна. Эндээ л үхэхээс биш гэлээ.

	Обломов эзэгтэй рүү сэтгэл догдолсхийн харах боловч нүдэнд нь цог хийморь бадарч, нулимс мэлтгэнэсэн юмгүй, сэтгэл санаа нь сайн сайхан өөд тэмүүлэн хөдөлсөн зүйлгүй ажээ. Ердөө л диван дээр суугаад, эзэгтэйн нүцгэн тохойг харж л суумаар санагдана.

	 

	II

	Иванов гэгээний мэндэлсэн өдрийг хүнд ёслолоор өнгөрүүлэв. Иван Матвеевич урьд өдөр нь албандаа явсангүй, хотоор нааш цаашаа сандчин давхиж, ирэх бүрдээ нэг боодолтой, нэг сагстай юм авчирна.

	Агафья Матвеевна гурван өдрийн турш ганцхан кофе цайнаас өөр юм идсэнгүй, ганцхан Илья Ильичид л хуучнаараа хоол хийдэг, бусад нь ингэс тэгсхийгээд л явж байв.

	Баярын урьд шөнө Анисья унтаж хэвтсэн ч үгүй. Захар л харин хоёулынхаа орноос ханатлаа унтаж, энэ бүх бэлтгэл ажлыг үл тоомсорлож, басамжлангуй байх ажээ.

	Гүнгийн гал тогооноос уригдсан хоёр тогоочид Захар, 

	— Манай Обломовка эдлэнд баяр болгоныг угтаж иймэрхүү бэлтгэл хийдэг. Заримдаа том бялуу тавыг ч жигнэдэг удаа бий. Эзэд өдөржин идэж уугаад, үлдсэнийг нь бид таван өдөр барахгүй байдаг сан. Арайхийж бараад л байтал, аягүй бол дахиад л зочид хүрч ирээд, дахиад л үргэлжилж гарна. Тэгэхэд энд жилдээ ганцхан л удаа шүү! гэж ярьжээ.

	Захар хоол, эхлээд эзэндээ барьсан бөгөөд, хүзүүндээ том загалмай одон зүүсэн зочин эрхэмд түрүүлж барихыг огт зөвшөөрсөнгүй.

	— Манай эзэн чинь язгуурын тайж хүн. Энэ чинь юун зочин юм бэ? гэж бардам хариулжээ.

	Ширээний өнцөгт сууж байсан Тарантьевт хоол огт аваачиж өгөхгүй юм уу, эсвэл өөрийнхөө тааллаар хэсэглэж аваад таваг дээр нь хаячхаж байв.

	Иван Матвеевичийн хамт албан хаагч гучин хүн цөм дуталгүй байлцав.

	Сайхан загас, амталсан дэгдээхэй, шувууны мах, зайрмаг, дээд нандин дарс зэрэг тансаг идээ нь аргагүй л жилдээ ганц тохиолддог баярынх байгууштай сайхан төхөөрөгджээ.

	Зочид сүүл рүүгээ тэврэлдэцгээж, эзний сайхан зууш төхөөрөх чадлыг шагшин магтаад, хөзөр тоглохоор сууцгаав. Мухояров үүнд хариу мэхэлзэн, талархаж, хүндэт эрхэм зочдоо дайлахын тулд цалингийнхаа гуравны нэг хувийг хайрлаагүй гэж байлаа.

	Өглөө болоход зочид арай чарай нэг юм явсан, тарсан болоод, дахин Илья гэгээний өдөр болтол нам гүм болов.

	Илья гэгээний мэндэлсэн, Обломовын нэр тохирсон баярын өдөр ирсэн зочин гэвэл ердөө л Иван Горасимович, мөн энэ туужийн эхэн үед гарч, Обломовыг май сарын нэгний баярт урьж байсан хүлцэнгүй номхон Алексеев гэгч хүн хоёр л байлаа. Обломов баяраа Иван Матвеевичаас муугаар тэмдэглэхийг үл хүссэнээр барахгүй, хотын энэ хэсэгт идэж мэддэггүй сайхан зуушнуудын нарийн тансгаар гайхуулахыг хичээжээ.

	Бялуу хэмээх боовыг жигнэхдээ хэтэрхий их тос, мах, сэлт хийлгүй хачирлаж дотроо хийтэй хөндийгөөр жигнэжээ. Шөлтэй хоолны өмнө сам хорхой, нарийн гичээр амталсан дэгдээхэйн мах, элдэв нандин ногоо болоод, англи янзаар хийсэн шөл сэлт байв.

	Ширээний голд томоос том хан боргоцой тойруулан амтат жүрж, бэрсүү жүрж, интоор, гүйлс сэлтийг овоолжээ. Шилэн саванд амьд цэцэг суулган тавьсан байв.

	Халуун шөл дөнгөж авчраад, боов дотор юу ч хийдэггүй нь хаашаа тэнэг маяг вэ гэж тогоочийг Тарантьев харааж эхэлж байтал нохой учир зүггүй боргоож гинжээ чангаан дэвхцэж байгаа чимээ гарав.

	Хашааны хаалгаар сүйх тэрэг орж ирээд, нэг хүн Обломовыг асууж байгаа дуулдаж, цөм ам ангайн чагнаж байлаа.

	— Ноднингийн танилцсан улсын нэг л өнөөдөр миний нэр тохирсон баяр гэдгийг санаж л дээ гэж Обломов хэлээд, Захарт: — Гэртээ байхгүй гэж хэл, алга гэж хэл! гэж шивгэнэв.

	Гадаа цэцэрлэг доторх тагтанд хоол зооглож байсан бөгөөд, Захар эзнийгээ байхгүй гэх гээд ухасхийтэл зөрөг дээр Штольцтой мөргөлдчихлөө.

	— Андрей Иванович, гэж сөөнгөтсөн хоолойгоор баярлан дуу алдахад, Обломов цаанаас мөн:

	— Андрей! гэж чанга дуудаад ухасхийн ирж тэврэв.

	— Би тун их морь сайнтай яваа хүн юм аа. Хоол өгч үз, өлсөж байна. Арайхийж чамайг оллоо шүү! гэж Штольцыг хэлэхэд:

	Обломов сандчин, 

	— За наашаа ир, энд суу гэж дэргэдээ суулгалаа.

	Штольцын барааг хармагцаа Тарантьев түрүүлэн хайсан дээгүүр давж ногооны газар луу гараад алга болоход Иван Матвеевич мөн тагтнаас гарч өрөө рүүгээ далд оров. Эзэгтэй ч мөн суудлаасаа бослоо.

	— Би л саад болоод орхив оо доо гээд Штольц яаран босоход Обломов чангаар:

	— Та нар хаачих нь вэ. Юунд явчхав аа? Иван Матвеевич! Михей Андреич! гэж дуудлаа.

	Эзэгтэйг өөрийнхөө суудал дээр суулгасан бөгөөд Иван Матвеевич, Тарантьев хоёрыг дуудаад дуудаад ирсэнгүй.

	— За хаанаас ирэв, удах уу? гэх зэргээр элдвийг асууж гарвал Штольц хоёр долоо хоног болохоор ажилтай яваа, тосгон руугаа очих цаашаа Киев зэрэг газраар явах ажээ.

	Штольц хоолон дээр юм бага ярьж их идэх нь үнэхээр өлссөн бололтой бусад улс ч мэдээжээр үг дуугүй л сууцгаалаа.

	Хоолны дараа сав суулга хурааж гүйцсэний дараа Обломов мөн тэндээ шампанск дарс устай авчруулаад Штольцтой хоёул үлдэв.

	Хоёул хэсэг зуур дуугүй сууж, Штольц нөхрийгөө хянуур ажиглана.

	Тэгж тэгж, 

	— За тэгээд Илья?.. гэж айхтар ширүүн асууж тулгах байртай дуугарахад Обломов доошоо хараад таг байв.

	— За ингэхээр «огт үгүй» бол оо шив? гэлээ Обломов ойлгоогүй царай гарган, — Юу огт үгүй гэж? гэв.

	— «Нэг бол одоо, эсвэл огт үгүй» гэж байсныг чи бүр мартчих аа юу?

	Би одоо, нөгөө хуучин байсан шигээ биш ээ... Андрей гэж Обломов сая нэг дуугарав. — Ажил төрөл минь бурхны авралаар овоо байна аа. Би сул зүгээр хэвтэхээ больсон. Нөгөө төлөвлөгөө маань бараг дууссан. Хоёр ч сэтгүүл захиалдаг, чиний үлдээсэн номуудыг бараг уншчихсан...

	— Чи юунд гадаадад миний хойноос очсонгүй вэ? гэж Штольцыг асуухад:

	— Гадаадад гарах гэж... саад учраад, — гэтэл Штольц өөдөөс нь:

	— Ольга юу? гээд учиртай харав.

	Обломовын царай улайсхийгээд явчихлаа.

	— Юу, чи бас дуулчихсан юм гэж үү... Ольга одоо хаана байгаа вэ? гэж түргэхэн асуугаад Штольц өөд харав.

	Штольц үүнд хариу юм дуугаралгүй сэтгэл дотрыг нь нэвт шувт харах мэт ажсаар байв.

	— ... Юу яасны... дараа удалгүй эгчтэйгээ цуг гадаадад явчихсан гэж би дуулсан гэхэд Штольц санааг нь тодруулан:

	— Алдаагаа ойлгосныхоо дараа удалгүй явсан гэв. Обломов зовсондоо орох газаргүй болж, — Үгүй чи... юу... мэдэх юм гэж үү? гэхэд Штольц хариуд нь:

	— Бүгдийг... голт борын тухай хүртэл мэднэ. Илья чи тэгээд ичихгүй сэтгэл чинь шаналахгүй байна уу? Харамсаж, гэмшиж гол чинь харлахгүй байна уу?.. гэтэл Обломов яаран үгийг нь тасалж:

	— Тэр тухай бүү ярь битгий дурсаж үз! Бид хоёрын хооронд гарч боломгүй гүн хавцал байгаад үнэмшиж өөрөө Ольгад хань болж тэнцэхгүйгээ ойлгоод би халуун өвчин туссан шүү дээ... Андрей минь: Чи надад сайн л юм бол тэр тухай дурсаж намайг бүү тарчлаа. Ольгад би алдааг нь аль түрүүний хэлж өгөөд байхад, итгэж өгөөгүй билээ... би үнэндээ онц ч их буруутай биш шүү... гэлээ.

	Штольц цааш нь, 

	— Илья чамайг би буруушаагаагүй байна аа. Захидлыг чинь би уншсан. Хамгийн гол буруутан нь би, дараа нь Ольга тэгээд чи тэгэхдээ тун ялихгүй буруутай гэж нөхөрсгөөр өгүүлэв.

	— Ольга одоо яаж байгаа вэ? гэж Обломов хулгасхийн асуухад:

	— Яаж байх вэ дээ, уйтгарлаад л үг сүггүй уйлж унжин, чамайг хараахын муугаар харааж байх юм билээ... гэхэд эдгээр үгийг дуулах бүр Обломовын царайнд айсан өрөвдсөн хэлмэгдсэн гэмшсэн байдал илэрнэ.

	Обломов даруй босож, 

	— Чи юу ярьж байна аа, Андрей! Алив одоо, шалавхан явъя би өмнө нь сөхрөн байж Ольгагаас уучлал гуйя... гэсэнд Штольц үгийг нь таслан инээд алдаад:

	— Тайван суу! Ольга зугаа наргиантай, тэр ч байтугай жаргалтай сайхан байгаа. Чиний мэнд амрыг асуугаарай гэсэн. Захидал бичих гэсэн. Тэгэхэд нь чиний сэтгэлийг хэт хөдөлгөх биз гэж би хориглоод байлгачихсан гэв.

	— За ашгүй дээ гэж Обломов үнэн голоосоо хоолой нь зангиран дуу алдаад, — Дотор яасан сайхан онгойв оо, алив Андрей чамайг үнсээд орхиё, тэгээд Ольгагийн эрүүл энхийг бэлгэдэж хундага өргөе гэв.

	Хоёулаа нэг нэг хундага шампанск дарс уулаа.

	— Ольга тэгээд одоо хаана байгаа вэ?

	— Одоо Швейцарт байгаа. Намар тийшээ эгчтэйгээ цуг хөдөө эдлэн рүүгээ очно. Би тэдний хэргээр ирсэн юм. Эдлэнг нь барьцаалуулах тухай хэргийг дээд газарт орж нэг тийш болгох учиртай болжээ. Бэйл энэ хэргийг гүйцээж хийсэнгүй. Өөрөө Ольгатай сууя гэж гуйсан юм байх... 

	— Нээрээ юу? Үгүй тэгвэл чинь үнэн байх нь ээ? Ольга тэгээд юу гээ вэ? гэж Обломов асуув.

	— Мэдээжээр үгүй гэлгүй яах вэ. Бэйл үүнд гоморхоод явчихжээ. Тэгээд л тэр хэргийг нь би гүйцээх болж байна. Дараагийн долоо хоногт бүх ажил дуусна. За чи ингэхэд юу болж байна. Чи яагаад энэ бөглүү газарт шигдэж орхисон юм бэ?

	— Энд Андрей минь тайван юм. Хүн амьтан саад болж барихгүй... 

	— Юунд саад болохгүй гэж?

	— ... Юм хийхэд

	— Больж үз дээ, энэ чинь нөгөө л Обломовкагаас өөрцгүй тэгэхдээ бас арай ч булайдуу л юм байна гэж Штольц эргэн тойрон хараад, — За Илья тосгон руу явъя гэлээ.

	— Тосгон руу юу... уул нь зүгээр л юм сан тэнд чинь мөдхөн манай байшинг барьж эхэлнэ... ганцхан ингээд л гэв гэнэт биш жаахан эргэцүүлж бодъё, Андрей минь... 

	Бас л эргэцүүлэх нь үү! Хоёр жилийн өмнө гадаад явах гэж эргэцүүлсэн шигээ л чи эргэцүүлж таарах вий! Дараагийн долоо хоногт явъя.

	— Яаж тэгж гэв гэнэт дараагийн долоо хоногт л яваад өгөх юм бэ? гэж Обломов цааргалж, — Чи яах вэ явуулаар яваа хүн. Би тэгэхэд юмаа бэлтгэх хэрэгтэй шүү дээ... миний хамаг юм энд байна би яаж хаячих юм бэ? Надад ингээд юм ч алга байна шүү дээ.

	— Ер нь юмны хэрэг байхгүй. Үгүй чамд юу хэрэгтэй юм бэ? гэж Штольцыг асуухад Обломов юм дуугарсангүй.

	— Бие маань базаахгүй байна аа Андрей, амьсгаадаад болж өгөхгүй. Хоёр нүдэнд ээлжилж өвдөг гараад л хөл хавагнах болж ирлээ. Заримдаа шөнө унтаж байтал гэнэт хүн толгой юм уу нуруун дундуур татаад авах шиг бүр босон харайтал хатгаад орхих юм... 

	— Ингэхэд байна аа, Илья, чи дуулж бай, үнэнийг хэлэхэд арай өөр янзтай амьдрахгүй бол цус харваж юм уу, эсвэл цус хурж үхэхэд хүрнэ вий. Ирээдүйн сайн сайхны талаар горьдлого нэгэнт тасарчээ. Ольга гэдэг тэр сайн дагина л чамайг энэ намгаас чинь далавчин дээрээ аваад гарч чадаагүйгээс  цааш би юу хийж чадах билээ. Гэхдээ өөртөө тохирсон хэр зэргийн ажил төрөлтэй болж, тосгоноо янзлах, тариачдын ажил байдлыг мэдээд тэднээр юм хийлгэх байшин сав барих, мод хад суулгах зэргийг чи хийх ёстой хийж ч чадна... Би чамайг ингээд орхихгүй. Би одоо ганц өөрийнхөө хүслийн дагуу төдийгүй Ольгагийн захисныг гүйцэтгэхийн тулд чамаас салахгүй. Ольга чамайг ингээд биеэ амьдаар нь битгий булшилж орхиосой гэж боддог юм байна, чи дуулж байна уу, Ольга тэр шүү: Энэ авснаас чинь чамайг татаж гаргана гэж би Ольгад ам өгсөн хүн... гэхэд Обломовын сэтгэл ихэд хөдөлж:

	— Ольга намайг бас л мартаагүй ажээ! Би даан ч өөдгүй хүн юм даа! гэлээ.

	— Үгүй мартаагүй янз нь хэзээ ч мартахгүй дэг ээ. Ольга тэгж мартчихаар бүсгүй биш юм аа. Чи бас Ольгагийн тосгонд айлчилж очих ёстой гэхэд Обломов сандарч:

	— Ганцхан л одоо биш шүү Андрей минь, бурхан минь, одоодоо л чадахгүй! Мартагнаж үзье. Ердөө л энүүхэнд сэтгэлд илхнээр... гээд зүрх рүүгээ заалаа.

	— Энүүхэнд чинь юу байгаа хэрэг вэ? Хайр сэтгэл байгаа юм биш биз? гэж Штольц асуув.

	Обломов үүнд, 

	— Үгүй ичиж зовох гуньж гутрах л сэтгэл байна гээд санаа алдав.

	— За яах вэ, танай эдлэн рүү явъя, чи ажил төрлөө янзлах хэрэгтэй байгаа шүү дээ. Одоо чинь зун, тэгэхлээр хамгийн ашигтай сайхан цаг өнгөрч байна... гэж Штольц хэлэв.

	— Үгүй надад итгэмжилсэн хүн бий. Тэр хүн одоо ч тосгонд л байж байгаа. Би тэгэхлээр хожим сайн бодож юм хумаа төхөөрч аваад очиж болох байгаа юм.

	Ингээд өөрөө очилгүй байж байгаад ажил төрлөө яаж аятайхан янзалсан, итгэмжилсэн хүн оргодол тариачдын талаар мэдээ сураг тавьж байгаа, үр тариагаа ашигтай сайн худалдаад мянга таван зуун рубль ирүүлсэн, энэ жилдээ тариачдаас татвар татаад ирүүлэх байх гэх зэргийг ярьж Штольцод сайрхлаа.

	Штольц энэ яриаг сонсоод цөхрөн гараа алдлаад

	— Үгүй чамайг чинь юу ч үгүй болтол тонож орхисон байна шүү дээ; Гурван зуун хамжлагаас мянга таван зуун рублийн орлого шүү. Тэр итгэмжилсэн хүн чинь хэн гэгч юун хүн бэ? гэлээ.

	— Мянга таван зуугаас ч илүү орлого орсон юм шүү, тариа худалдаад орсон орлогоос итгэмжилсэн хүн маань хөлс хүчээ авсан юм гэж Обломов залрууллаа.

	— Хэдэн рубль авсан юм дээ?

	— Үнэндээ санахгүй байна. Би чамд үзүүлье, тооцоо нь энд нэг газар бий.

	— За Илья минь, чи үнэхээр баларч гүйцэж байна. Алив хувцсаа өмс, манайд очъё гэж Штольц шаардлаа.

	Обломов дургүйцэн арга саам дурдсан хэдий боловч Штольц бараг хүчээр гэртээ аваачаад өөрийнхөө нэрэн дээр шинэ итгэмжлэх бичиг хийж Обломовоор гарын үсэг зуруулаад өөрийг нь тосгондоо очиж ажил төрлөө хөтөлж чаддаг болтол Обломовка эдлэнг нь түрээсэлж авлаа гэв.

	— Ингэхлээр чи гурав дахин их орлого авах болно. Гэхдээ би удаан хугацаагаар чиний эдлэнг түрээсэлж чадахгүй шүү харин. Надад бас өөрийн ажил төрөл байна. Одоо тосгон руу хамт явъя, эсвэл чи сүүлд хойноос оч. Би одоо Ольгагийн эдлэн рүү очно, танайхаас гурван зуун мод газар байдаг юм. Тэндээсээ танайх руу очоод итгэмжилсэн хүнийг хөөж гаргаад ажил төрлийг нь зааж өгнө. Тэгсэн хойно чи өөрөө очоорой. Би чамайг ингээд орхихгүй шүү гэв.

	Обломов санаа алдаад, 

	— Аах, энэ амьдрал гэж бас... гэлээ.

	— Амьдрал яагаад байна?

	— Үргэлж л нааш цааш болгоод, амар жаргал гэх ер алга аа!3үгээр хэвтээд унтчих... үүрд унтчих юм сан ... гэхэд нь Штольц:

	— Өөрөөр хэлбэл гэрлээ унтраачхаад харанхуй суух сан гэж үү. Сүрхий сайхан амьдрал байж таарах нь дээ. Ээ дээ, Илья минь. Үгүй ядаж чи маань жаахан цэцэрхээд ч үздэг бол дээр байх сан. Амьдрал чухамдаа агшин адил гялсхийгээд өнгөрдөг байхад чи хэвтээд л унтчих юм сан гэж байх юм. Амьдрал турш л ажил төрөлтэй хөөцөлдөх сайхан! Нэг хоёр гурван зуун жил ч амьд явдаг болоосой үгүй мөн их юм бүтээж болмоор байна аа гэлээ.

	Обломов хариу марган, 

	— Андрей, чи бол ч өөр хэрэг шүү дээ. Чи жигүүртэй төрсөн, амьдарч яваа төдийгүй нисэж яваа хүн шүү дээ. Чамд өөдөө тэмүүлэх хүсэл юм бүтээх авьяас чадал бий! Чи жишээ нь ингээд л таргалчхаагүй нүдэнд чинь өвдөг гарч шилэн хүзүү чинь загатнаж бариад зовохгүй л байна шүү дээ. Чи уулаасаа жаахан өөр төрчихсөн юм аа гэлээ.

	— За боль доо! Хүн гэдэг чинь өөрөө өөрийнхөө амьдралыг зохиож, өөрийнхөө зан төрхийг хүртэл өөрчилж чадахаар заяагдсан юм. Чи тэгэхэд гэдсээ унжуулж орхиод төрөхдөө л энэ бөөн дарамттай заяачихсан юм шиг бодож байх юм! Чамд мөн жигүүр байсаан, чи түүнийгээ аваад хэмхэлчихжээ.

	— Хаана байна аа, тэр жигүүр чинь? гэж Обломов гутрангуй дуугараад, — Надад хийж чаддаг юм алга шүү дээ... гэтэл Штольц үгийг нь таслан:

	— Чухамдаа гэвэл чадъя гэхгүй байна. Аль нэг юм хийж чадахгүй хүн гэж яагаад ч байхгүй юм нээрээ шүү гэлээ.

	— Үгүй би жишээ нь чаддаггүй хүн байна! гэж Обломов хэлэв. Өөрийн чинь хэлж байгаагаар бол чи албан газарт өргөдөл юм уу байрныхаа эзэнд захидал бичиж чадахгүй юм байна. Гэтэл Ольгад захидал бичсэн шүү дээ? Тэр захидал дотор чи үгний утга буруудуулж, хольж хутгасан юм үгүй л байна билээ. Мөн гөлгөр сайхан цаас, англи дэлгүүрийн сайн бэх ч олдсон байна. Бас аятайхан гүйлгээд бичиж орхисон байсан. Энэ чинь юу вэ, тэгээд! гэхэд Обломовын царай улайчхав.

	— Хэрэгтэй болоод ирэхээр утга санаа, найруулга сэлт цөм бий болоод ном зохиолд ч билээ хэвлэмээр сүрхий болсон байна. Хэрэггүй болохоор л ингэж мэдэхгүй, чадахгүй, нүд аргаад гар ч аягүй бол ядрах шиг болоод явчхаж байгаа юм. Чи ер нь аль багадаа бүр Обломовкад байхдаа л тэр олон эгч ах нар, асрагчдынхаа гайгаар юм юу ч хийж чадахгүй болчихсон хүн шүү дээ. Оймсоо өөрөө өмсөж чаддаггүйгээс эхлээд, амьдарч чадахгүйд хүрсэн байна.

	— Эд бүгд үнэн байж болох юм аа, Андрей. Гэхдээ яая гэх вэ, одоо нэгэнт юу ч өөрчилж болохгүй болжээ гээд Обломов шийдчихсэн хүний байртай санаа алдав.

	Штольц үүнд, 

	— Юу өөрчилж болохгүй гэж! огт дэмий үг. Миний үгийг дуулж, юу хий гэснийг л хийгээд бай тэгвэл өөрчилж болно оо гэж маргав.

	Ингээд Штольц тосгон руу явж, Обломов намар хойноос нь очно гэж ам өгөөд үлдэв.

	Штольц явахынхаа өмнө, 

	— Ольгад юу гэж хэлэх вэ? гэж Обломовоос асуусанд цаадах нь толгойгоо унжуулан гунигтайгаар таг байснаа санаа алдаад:

	— Миний тухай Ольгад бүү дурс даа... уулзсангүй, сураг чимээ дуулсангүй гэж хэл... гэж эцэстээ зовсон байртай дуугарчээ.

	— Үүнийг чинь Ольга итгэхгүй шүү дээ гэж Штольцыг маргасанд:

	— За тэгвэл намайг алга болчхож, баларчхаж, үхчхэж гэж хэлээрэй... гэв.

	— Ольга уйлж унжаад, удтал гуньхрах болно, тэгж зовоогоод яах юм бэ?

	Обломов үүнд сэтгэл нь уяран бодолд автаж, нүдэн дээгүүр нь нулимс мэлтгэнэв.

	— За яах вэ, Ольгад чамайг өөрийн нь тухай дуртгалаар голоо зогоож явдаг юм байна, амьдралын нандин чухаг зорилттой болох гэж эрмэлзэж явна гээд худал хэлчихье. Харин амьдрал өөрөө, мөн ажил хөдөлмөр хоёр л амьд явахын зорилт болохоос, бүсгүй хүн амьдралын зорилт, гол нь биш юм гэдгийг санаж ав. Энэ тухайд Ольга та хоёр хоёулаа эндүүрсэн байна билээ. Чиний тухай ингэж хэлэхэд Ольга их баярлана даа гэв. Ингээд Штольц явж одсон ажээ.

	
III

	Илья гэгээний мэндэлсэн өдрийн маргааш орой нь Тарантьев, Иван Матвеевич хоёр нөгөө буудлын газартаа дахин уулзав.

	Иван Матвеевич уруу царайтай орж ирээд, 

	— Цай авч ир! гэж тушаасан бөгөөд, зөөгч хүн цай, ром хэмээх дарстай авчирч өгвөл, унтууцан дарсыг нь эргүүлж өгөөд, — Наадах чинь дарс биш ус гээд пальтоныхоо хармаанаас өөрийнхөө шилтэйг гаргаж онгойлгоод, зөөгчид үнэртүүлэн, — Үүнээс хойш наадах муу юмаа надад битгий авчирч байгаарай, мэдэв үү? гэлээ.

	Ингээд зөөгчийг явсан хойно, 

	— За түнш минь, базаахгүй шив! гэж Иван Матвеевичийг хэлэхэд Тарантьев даруй өлгөн авч ууртайгаар:

	— Ямар чөтгөр түүнийг аваад ирэв ээ! Тэр герман золиг чинь гайгүй хар шулам юм аа, хөөш! Итгэмжлэхийг хүчингүй болгочхоод, эдлэнг нь түрээслэн авсан байхгүй юу! Манайхны бол санаанд орох хэрэг үү дээ! Энэ муу хонь шиг амьтныг ч сайхан шулах вий, хөөрхий гэлээ.

	— Тэр герман чинь ажил төрөл мэддэг хүн юм бол хэрэг мандах вий гэж би айгаад байна. Тариачдаас татвар хураахаа хураачихсан, хураасан түүнийг нь биднийг авчихжээ гэж мэдвэл хэрэг зарга үүсгэх л бий... гэхэд, Тарантьев хариуд нь:

	— Хэрэг зарга үүсгэх нь ч арай юу юм бэ! Түнш чи дэндүү аймхай болж шүү. Затертый чинь баячуудын хөрөнгөнд анх удаа гар дүрж байгаа хүн биш, өө сэв гаргахгүй хүн шүү. Ямар гарын үсэг л тариачдад өгөв гэж үү, татварыг лав хүний дэргэд авдаггүй юм байгаа биз. Тэр герман яах вэ, баахан цухалдаж жаал яриа гаргаад л болино биз. Юун зарга байдаг юм золиг! гэсэнд Иван Матвеевич үүнийг дуулаад жаал сэргэж:

	— Тийм болов уу даа? За тэгвэл жаахан уучихъя гэв.

	Иван Матвеевич хоёулдаа дарс хундагалаад сэтгэлээ засаж:

	— Нарт хорвоо дээр гишгэх газаргүй болох шиг санагдаад байхад жаахан балгаад орхихоор гишгэх газар бий санагдаад ирдэг юм шүү гэв.

	Тарантьев цаашаа ухаан зарж, 

	— Энэ завсар түнш чи нэг тооцоо бодож гарга. Юуны ч тооцоо байсан хамаагүй, түлээ түлш, байцай ногоо гээд л юу ч яах вэ. Обломов одоо ажил төрлөө дүүд чинь гардуулсан нь тун ашгүй юм болжээ. Тэр тооцоогоор чинь дүнг нь гаргаад, Затертыйг ирэхээр, тариачдаас татварт авсан төчнөөн рублийг тэр юманд чинь зарагдсан гээд л хэлчихье гэхэд нь:

	— Обломов тэр тооцоог чинь аваад, гай болж нөгөө германд үзүүлээд орхидог, цаадах нь бодож үзээд... жаахан юу яавал... гэж Иван Матвеевич зүрхшээв.

	— Өө хаанаас! Обломов тэр тооцоог чинь хожимдоо чөтгөр ч эрээд эрээд олохооргүй нэг газарт шургуулж орхино. Тэр германыг ирж барьсаар байтал тэр чинь мартагдаж орхино... 

	Иван Матвеевич дарс хундагалаад, 

	— Тийм болов уу даа? Уучихъя даа, түнш минь. Ийм сайхан юмыг цайгаар шингэлнэ гэхэд хайран байна. Чи үнэртээд үзээч, үнэртэйг нь яана. Загастай шөл, загас захих юм биш биз? гэхэд цаадах нь:

	— Болох юм аа гэв.

	— Хөөе зөөгч! гэж Иван Матвеевич дуудлаа. 

	Тарантьев түрүүчийнхээрээ цухалдан:

	— Үгүй бас айхтар шулам аа! «Надад эдлэнгээ түрээсээр өг» гэдэг байна шүү. Чи бид хоёр шиг орос хүний санаанд ер ороогүй ажил шүү дээ. Энэ чинь германыхны л угийн зан даа. Германд чинь дандаа л нэг ферм, түрээс гэсэн юм байдаг бололтой юм билээ. За чи харж л байгаарай, тэр герман чинь мөнгөн баримт сэлт гэсээр байгаад үүнийг хоосолж үзнэ ээ гайгүй гэв.

	— Тэр нэг мөнгөн баримт гээд байдаг чинь юу юм бэ? Би сайн ойлгодоггүй юм гэж Иван Матвеевичийг хэлэхэд Тарантьев ууртайгаар:

	— Германчуудын л зохиосон юм. Жишээ нь нэг зальхай этгээд түймэрт үл шатах байшин барьдаг арга оллоо, хот байгуулна гэх юм. Мөнгө хэрэгтэй болно оо доо. Тэгэхлээр хожмын ашиг орлогоос нь хувь авахад баталгаа болсон мөнгөн баримт хийгээд худалдаж гардаг юм. Жишээ нь тав таван зуун рублийн үнэтэй баримт байж болох юм. Түүний нь баахан тэнэг улс худалдаж аваад, бас өөр хоорондоо дамжуулан худалддаг юм. Цаад ажил нь урагштай явагдаж байна гэж дуулдвал тэр баримт үнэд ороод ирнэ, урагшгүй болчихвол тэгээд л балрах нь тэр. Гар дээр чинь баримт үлдэх боловч мөнгөө алдчихна. Хот яасан бэ гэж асуухад, барьж гүйцээгүй, шатчихсан, сэдэвлэсэн хүн нь чиний мөнгийг аваад зугтчихсан байх жишээтэй. Мөнгөн баримт гэж иймэрхүү юм байдаг юм. Тэр герман одоо Обломовыг тийм юманд татаад оруулчихна аа. Өнөө хүртэл оруулчхаагүй нь л бүр хачин! Би л саад болж, нутгийнхаа танилд өмөг түшиг болсоор ирсэн юм даа.

	— За энэ хэрэг нэгэнт дуусаад, мартагдах учиртай болов. Обломовка эдлэнгээс тариачдын татварыг авч идэж гүйцэх шив дээ, хөөрхий гэж Иван Матвеевич жаахан согтосхийн өгүүлээд; мөн ялихгүй мансуурчихсан Тарантьев хариуд нь:

	— За тэр яадаг юм бэ, түнш минь. Чамд мөнгө цаас ямар дутагдахаар биш. Орлого ашиг орох баттай эх булаг байна, залхууралгүй л шавхаад байх хэрэг. Ууцгаая гэв.

	— Эх булаг байгаад байгаад юу базаах билээ дээ, түнш минь? Ихдээд хоёр гурван рублиэр л хураах юм шүү дээ, дандаа...

	— Үгүй, чи тэгэхдээ хорин жил хурааж байгаа шүү дээ, түнш минь. Нүгэл болно шүү!

	— Юуны чинь хорин жил вэ? гэж Иван Матвеевич хэл нь ээдэрсхийн дуугараад, — Би нарийн бичгийн дарга болоод дөнгөж арав дахь жилдээ ажиллаж байгааг чи март аа юу? Хуучин чинь ердөө өвөрт арав хорин мөнгө л хангинаж байдаг сан. Улаан мөнгө хүнээс цуглуулах удаа ч олон л байсан, хэлэхэд ч ичмээр юм. Энэ чинь юун амьдрал юм бэ? Ээ дээ түнш минь! Хорвоо дээр гойдын азтай сайхан төрсөн улс байна шүү. Хүний чихэнд ганц үг хэлээд орхих юм уу, зурвас бичээд орхих, эсвэл зүгээр гарынхаа үсгийг зураадахын хамт л өвөр нь түхийгээд явчих хүн байна. Бүр дээр шиг их хэмжээгээр, дэрлээд унтсан ч болохуйц тийм томоор түнхийхийг яана гээд Иван Матвеевич Мухояров улам бүр согтон, санааширч, 

	— Үгүй тэгж ажиллавал мөн зүгээр ээ. Юм гуйж ирсэн улс царай өөд нь бараг харахгүй, ойртож ч зүрхлэхгүй. Сүйхэндээ суугаад л «клубт очно оо!» гэчихнэ. Клубт очоод л одон сэлт болчихсон амьтан, улс ирж гар барьж хүндэтгээд л, хоол идэхдээ, үгүй хоолны нь тансаг сайхан гэж ярих юм биш ээ! Ийм нэг муу тааруухан загастай шөлний тухай болж гэм дурсахдаа ч ичиж нулимах биз ээ.

	Өвлийн цагт зориуд тахианы дэгдээхэй идэж, хаврын дунд сард гүзээлзгэнэ жимс ширээн дээр тавигдаж байх жишээтэй. Эхнэр нь гэртээ үс зүсээ сайхан янзалчихсан, гоё, хүүхдүүд нь хүмүүжүүлэгчтэй, үсийг нь сайхан самнаж хөөрхөн хувцасласан. Ээ дээ түнш минь, диваажин гэгч байна шүү, ганцхан нүгэл ихийн харгайгаар хувь хүртэхгүй юм даа, хөөрхий! За тэр загастай шөл авчирч явна гэлээ.

	— Түнш чи ийнхүү хий гомдоллож бүү нүгэл хураа. Чамд чамлалтгүй их хөрөнгө бий. Гучин таван мянган мөнгөн рубль гэдэг чинь тоглоом биш шүү гэж нүд час улайн согтчихсон Тарантьев учирлахад, Иван Матвеевич үгийг нь тас дайран:

	— Аяархан, аяархан гэж түнш минь дөнгөж гучин тавхан мянга гэдэг чинь юу юм бэ! Хэдийд нэг тавин мянга ч болох юм билээ. Тэгээд тавин мянган рубльтэй ч гэсэн диваажинд орохгүй шүү. Гэрлэлээ гэхэд рубль болгон дээр тооцоо хийж, тун бодолтой, ямайск арлаас ирсэн ром дарсны тухай санаархах ч үгүй л байх ёстой болно. Энэ чинь тэгээд юуны амьдрал юм бэ!

	— Гэхдээ түнш минь, энэ чинь амар шүү дээ, энэ нэг хүнээс нэг, тэр нэг хүнээс хоёр гэсээр байтал нэг мэдэхэд өдөртөө зургаа долоон рубль авчихсан байх юм шүү дээ. Ямар ч үг хэл, цаана наана юм байхгүй. Гэнэт их мөнгөний явдалд оролцоод гарын үсэг зурчихсан чинь, сүүлдээ бүхэл насан туршаа зовоход хүрдэг ч удаа бий шүү.

	— Үгүй найз минь, бүү ингэж нүгэл үйлд, түнш минь гэв.

	Иван Матвеевич энэ үгийг нь чагнасан юмгүй, түрүүнээс хойш нэг юм бодсоор байлаа. Тэгснээ гэнэт нэг юманд туйлгүй баярласандаа согтуу нь хүртэл бараг гарчхаад, нүд нь бүлтийж, 

	— Ингэхэд байна шүү хө, үгүй больё, айж байна, хэлэхээ больё ийм сайхан санааг дотроосоо гаргахгүй... ууцгаая түнш минь, бушуухан хундагалъя! гэхэд, Тарантьев хундагаа зайлуулаад:

	— Хэлэхээс чинь нааш уухгүй гэв.

	Мухояров үүд рүү эргэж хяламхийгээд, 

	— Энэ чинь тун чухаг хэрэг шүү гэж шивнэхэд, Тарантьев байж ядан:

	— За тэгээд гэж яарууллаа.

	— Бөөн олз оллоо гэсэн үг. Ингэхэд байна аа, ердөө л том юман дээр гарын үсэг зурна гэсэнтэй чинь л адил үг, нээрээ шүү, яг л адилхан үг!

	— Юу юм бэ тэгээд, хэлэх юм уу, үгүй юм уу?

	— Шанд нь чи юү өгөх юм бэ? Юугаар шагнах юм? гэхэд Тарантьев:

	— За бушуу хэл л дээ гэж шавдууллаа.

	— Байз, би бас нэг жаахан эргэцүүлье. Энд бол мөрөө булаад ч байх юмгүй, цөм хууль зүйн дагуу болох юм. За яах вэ, чамд хэлье, түнш минь. Өөрийн чинь хэрэг болох учраас л хэлж байна, чамайг оролцуулахгүй бол эвгүй юм. Тэргүй сэн бол, бурхны нэрээр андгайлахад, дуулгахгүй л байх сан. Хүний хүнд мэдэгдэхээр хэрэг биш байгаа юм.

	— Түнш минь, би чамд хүний хүн юм гэж үү? Чамд нэг биш удаа тус болж байсан. Гэрч ч болж өгч байлаа, худал үнэн баримт... санахгүй байна уу? Муу хар гахай!

	— Түнш минь, түнш минь, амаа жаахан хамхиж үз. Чиний наад амнаас чинь болох болохгүй үгийг үхэр буу шиг л галлаад орхидог юм байна шүү дээ гэж Мухояров сандрав.

	— Энд ямар хар чөтгөр нь дуулдаг юм? Би ямар мал болчихсон биш гэж Тарантьев унтууцан дуугараад, — Чи юунд намайг тарчилгаад байна аа? Алив яриач гэв.

	— За чи дуулж бай: Илья Ильич ингэхэд журам ёс юу ч мэддэггүй, аймхайвтар хүн шүү дээ. Тэгэхэд нөгөө хэлэлцээр бүр яахаа ч мэдэхгүй болж, итгэмжлэн ирүүлсэн, өөрөө чухам юу яаж хийхийг мэдэхгүй, татварын орлого хэд хэчнээн болохыг ч санахгүй, өөрөө хүртэл «би юу ч мэдэхгүй» гэж байсан шүү дээ гэв.

	— Терантьев байж ядан, — За тэгээд? гэж асуулаа.

	— Тэгээд үү?.. Обломов манай дүүгийн өрөө рүү ер нь тун их оромтгой болчихжээ. Саяхан шөнийн нэг цаг хүртэл тэнд суугаад, үүдний өрөөнд надтай тулгарчхаад ер хараагүй юм шиг байсан. Тэгээд цаашаа юу болох нь вэ, жаахан харъя, хэрэв юү яавал... айлын гэр оронд ёс журам алдуулах явдал тусгүй, эзэгтэй яах вэ бэлэвсэн хүн, улс амьтан энэ тухай дуулчихсан байна гэдгийг чи жаахан тойруулсхийгээд ярь. Эзэгтэй одоо эр нөхөртэй болж чадахаа болилоо, нэг баян худалдаачин хүн сууя гэж байснаа Обломовыг оройдоо орж суугаад байдаг гэж дуулаад больчихсон гээрэй.

	— За тэгээд юү гэж? Обломов айж орхиод, орондоо орж, эр гахай шиг хөлбөрөн, санаа алдаад хэвтэх болно. Тэрнээс цаашгүй. Бидэнд үүнээс ямар ашиг хонжоо байна. Юунд шан өгөх юм бэ? гэж Тарантьев хэллээ.

	— Юу ямар ашиг гэж! Гомдол мэдүүлэх гэж байна, ажиж тагнаж байсан, гэрчлэх хүн бий гэж чи хэлэхгүй юу... 

	— За тэгээд?

	— Тэгээд их айж сандрах юм бол нь жаал зугаа юм аваад, хоорондоо найрсан өнгөрөөж болох юм гэж хэл.

	— Обломовт тэгээд мөнгө хаана байгаа юм бэ? Тэр ч яах вэ, айсандаа арван мянган рубль ч гэсэн өгнө гэж амлана л даа гэж Тарантьевыг хэлэхэд Мухояров хариуд нь:

	— Тэр цагт л чи над руу нүд ирмээд орхиорой. Би тэр дор нь мөнгө зээлдсэн тухай баримт дүүгийн нэр дээр бичээд орхино. «Обломов миний бие, тэр гэгч бэлэвсэн бүсгүйгээс арван мянган рубль төдий хугацаагаар зээлсэн үнэн» гэсхийгээд л хийчихнэ гэв.

	— Тэгээд ашиг нь юу байна аа, түнш ээ? Би ойлгохгүй байна шүү. Тэр мөнгө танай дүү, хүүхдүүдэд л очих юм биз. Нөгөө ашиг завшаан хаана байна тэгээд... 

	— Дүү мөн зээлийн баримт надад өгнө. Би өөрөөр нь гарын үсэг зуруулчихна.

	— Дүү чинь гарын үсэг зурахгүй зөрчихвөл яана?

	— Дүү юү дээ? гээд Иван Матвеевич тачигнатал инээд алдав.

	— Гарын үсэг зурна аа, түнш минь, ална ч гэсэн гарын үсэг зурчхаад, юу юм гэж асуух ч үгүй, инээмсэглэх л вий. «Агафья Пшеницына» гэж мурийхан зурчхаад юун дээр гарын үсэг зурснаа хэзээ ч мэдэхгүй. Ингэхлээр чи бид хоёр энэ хэргээс хол хөндий байна. Миний дүү албан хаагч агсан Обломовоос авцаатай, би бол Пшеницынагаас авцаатай л хүн байх юм. Яах вэ, тэр герман хүн оролдоод үзэг. Хууль ёсны дагуу ажил шүү дээ. Ууцгаая, түнш минь, ууя гээд чичирхийлсэн гараа дээш өргөв.

	— Үнэхээр хууль ёсны дагуу ажил юм байна! гэж Тарантьев бахдан дуугараад, — Ууцгаая гэв.

	— Энэ тэгээд бүтэлтэй өнгөрвөл, хоёр гурван жилийн дараа бас дахиж болох юм шүү. Хуулийн дагуу хэрэг юм чинь гэв.

	Тарантьев үүнийг сайшааж, толгой дохин, 

	— Хууль ёсны дагуу ажил! Би давтаж үйлдэнэ гэлээ.

	— Дахиж авна аа! Ингээд тэр хоёр хундага тулгав.

	— Харин нутгийн чинь танил гэнэт зөрж, урьдчилаад нөгөө германдаа захидал бичиж орхих вий. Тэгвэл найз минь хэрэг зарга үүсгээд явц байхгүй. Охин хүн биш, бэлэвсэн бүсгүй шүү дээ гэж Мухояров хулчийсхийж дуугарахад,

	— Бичээд өгнө! Бичиж өгөхгүй хаашаа гардаг юм. Хоёр жилийн дараа ч мөн бичээд л өгнө. Зөрөөд гарах юм бол харааж зүхэж байгаад... гэж Тарантьев хэллээ.

	— Үгүй, огт болохгүй шүү, бурхан минь! Хамаг хэрэг ажил хөөдөөд орхино шүү, найз аа. Албадсан гэх болно... бас зодож цохисон ч гэж нэмэрлээд эрүүгийн хэрэг болчихно шүү. Үгүй тэгж огт таарахгүй. Харин эхлээд жаахан юм идэж ууж болох юм. Обломов чинь хадаар нэрсэн дарсанд дуртай юм. Толгой нь эргээд ирэхийн үед чи над руу нүд ирмээд орхиорой. Би шуудхан баримт бичиж бэлдчихээд оръё. Обломов мөнгөний тоог ч харахгүй, түрүүн нөгөө хэлэлцээрт үсэг зурсан шигээ л зурж орхино. Тэгээд хуулийн ёсоор батлуулчихсаны дараа асууж шалгаавал шалгааж л байг. Ийм сүрхий баян тайж хүн согтуу байгаад гарын үсэг зурчихсан гэж үнэнээ хүлээнэ гэхэд зовуурьтай байх биз ээ. Хууль ёсноос гажихгүй хэрэг ээ!

	— Хууль ёсны дагуу хэрэг ээ! гэж Тарантьев мөн дагаж дуугарав.

	— Тэгээд эцэст нь Обломовка эдлэн өвлөх хүндээ очно л биз.

	— Тийм ээ, очно л биз! Ууцгаая, түнш минь!

	— Тэгье, усан тэнэгүүдийн эрүүл энхийн төлөө ууцгаая! гэж Иван Матвеевич хэлээд хоёулаа ууцгаав

	 

	IV

	Одоо Обломовын нэр тохирсон баярын өдөр Штольцын хүрч ирснээс арай өмнө, Выборгийн хавиас алс өөр нэг газарт болсон явдлыг өгүүлмээр байна. Тэр газарт уншигчдын таних улс уулзах бөгөөд, тэр тухай Штольц мэдэх юмаа, ямар нэгэн бодлын үүднээс, эсвэл Обломов тэр болгоны тухай асууж сонирхоогүй болохоор, ер нь л тусгай бодлын үүднээс л болсон болов уу, Обломовт бүрэн яриагүй юм.

	Штольц нэг өдөр Парис хотын гудамжаар, дайралдах хүмүүс, дэлгүүр мухлагийн хаягийг халтихан харж, харц нь юун дээр ч эгцлэн тогтохгүй зүгээр явж байв. Удтал оросоос Киев, Одесса, Петербург хотуудын алинаас нь ч захидал авсангүй. Уйдаад, гурван захидал шууданд аваачиж өгөөд явж байгаа ажээ. Штольцын харц нэг юман дээр гэнэт ихэд гайхсан байртай эгцлэн туссанаа дахин ерийн байдалд орчхов. Гудамжаар явж байсан хоёр бүсгүй хажуу тийшээ эргээд дэлгүүр лүү орчихлоо.

	«Үгүй хаанаас даа, юун хачин юм санагдана вэ! Би дуулах байсан байлгүй яах вэ. Лав тэр хоёр биш» гэж Штольцод бодогдов.

	Гэвч Штольц тэр дэлгүүрийн цонхоор дотогш нэвт харвал «Таних арга алга, буруу хараад зогсож байв» Штольц тэр дэлгүүрт нь ороод нэг наймаа ярьж гарлаа. Хоёр бүсгүйн нэг нь гэрэл рүү эргэхэд Ольга Ильинская байхыг нь Штольц таньсан боловч итгэж чадахгүй байв. Өөдөөс нь ухасхийж очих гэснээ зогсоод, хянуур гэгч ажиглав.

	Бурхан минь, яасан их өөр болчхов оо! Ольга мөн нь ч мөн, огт танихын эрх алга аа. Царайны нь төрх ч мөн л байна, гэхдээ цонхигор, нүд нь нэлээн ёнхойж орхисон, хүүхэд шиг уруулаараа инээмсэглэхээ больж, нөгөө гэнэхэн, цагаан зан нь оргүй болжээ. Хөмсөг нь нэг үе чухаг, нэг үе гунигтай юм бодох байртай адарч, харц нь ихээ байргашуу, хуучин өөрийн нь мэддэггүй байсан зүйлийг илэрхийлэх болжээ. Нүүр царай нь бүхэлдээ хуучин шигээ тунгалаг, амгалан ил цагаан биш, нэг л гуньж гутарсан юм уу, бүрхэг дүнсгэрдүү гэмээр болчихжээ.

	Штольцыг ойртож очиход, Ольга хөмсгөө ялихгүй зангидан, минут хэртэй гайхан харж байснаа сая таньж, магнай нь тэнийн, нүд нь сэргээд, гэнэт дүрсхийсэнгүй, алгуур цаагуураа гүнээ баярлаж буй шинжтэй боллоо. Хайртай охин дүү нь дайралдаад ингэтлээ баярлахыг үзсэн ах хүний сэтгэлд заавал ч үгүй аятайхан байх сан билээ.

	— Бурхан минь, та мөн үү, энэ чинь! гэж Ольга сэтгэлийн гүнд орж уяруулахуйцаар голоосоо баярлан дуугарав.

	Ольгагийн эгч мөн даруй эргэж хараад, гурвуулаа зэрэгцэн ярьж гарав. Өөртөө мэдээ чимээ дуулгасангүй гэж Штольц гоморхон, цаадуул нь биеэ цагаатгах ажээ. Хоёр бүсгүй дөнгөж гурав хоногийн өмнө ирээд л Штольцыг газар сайгүй эрсэн гэнэ. Хуучин сууж байсан нэг байрыг нь олж асуухад Штольцыг Лион хот руу явчихсан гэсэн тул яахыгаа мэдэхгүй байжээ.

	— Үгүй та нар яагаад гэнэт гадаадад гарах болчхоод, надад ганц ч үг цухуйлгасангүй вэ? гэж Штольцыг зэмлэхэд Ольгагийн эгч хариуд нь:

	— Бид тун түргэн шийдсэн болохоор, танд бичье гээгүй. Ольга гэнэт уулзаж өөрийг чинь баярлуулах гэсэн юм гэлээ.

	Ольга руу харвал царайны нь янз эгчийн нь хэлсэнтэй дүйхгүй байв. Штольц цаашлуулан улам ч хянуур ажиглавал Ольгагийн царай дотоод бодлоо илчлэхгүй, юм ажигдахааргүй ажээ.

	«Ольга яаж орхисон юм бол? Урьд нь би санаа бодлыг нь шууд гадарладаг сан. Одоо тэгэхэд... ямар их өөр болчхов оо?» гэж Штольцод бодогдлоо.

	— Ольга Сергеевна, та яасан их том болж, байр суугаа вэ? Та бүр танигдахааргүй болжээ. Тэгэхэд уулзаагүй байсаар дөнгөж л ганц жил болж байна шүү дээ. Та юу хийж байв? Юу болсон юм бэ? Ярь л даа, ярь гэж Штольцыг шавдуулахад, Ольга авсан эдээ үзэн байж:

	— Үгүй... онц юм байхгүй гэв.

	Ийнхүү өөр болчихсон Ольгагийн нүүр царайгаар бодол санааг нь гадарлах гэж Штольц мэрийн, хянуураар ажин байж,

	— Нөгөө дуу дуулдаг маань юу болж байгаа вэ? гэхэд, Ольгагийн царай нэг дүрсхийх шиг болсноо дахин төв болчхоод:

	— Хавьд дуу дуулаагүй, хоёр сар болж байна гэж Ольга хааш хэрэг дуугарав.

	— Үгүй Обломов яаж байгаа вэ? Амьд уу? Сураг, захидал үгүй юү? гэж Штольц гэнэт асуучхав.

	Ольга үүнд нууцаа өөрийн эрхгүй мэдэгдэж орхих магад байсан боловч эгч нь хажуугаас нь орж үг нэмэрлэн, Дэлгүүрээс гарах зуур:

	— Хачин юм шүү. Манайд өдөр бүр ирдэг байснаа сүүлдээ гэнэт алга болчихсон. Бид гадаадад гарахаар зэхэж байхдаа хүн явуулсан чинь өвчтэй байгаа, хүн оруулахгүй гэсэн байна билээ. Тэгээд л уулзаж чадаагүй гэлээ.

	— Та ч бас мэдэхгүй юү? гэж Штольц зовсон байртай Ольгагаас асуувал, Ольга хажуугаар нь өнгөрч яваа сүйхийг айхтар ажиглан байж:

	— Обломов үнэхээр өвдсөн гээд өнгөрч яваа сүйхийг үнэхээр шохоорхох мэт харан, — Эгч ээ, хараач бидэнтэй цуг ирсэн улс энэ өнгөрлөө гэв.

	— Үгүй, та бүхэн миний Ильягийн тухай сайн хэлээд аль, түүнийг та нар яачихсан юм бэ? Юунд дагуулаад ирээгүй юм бэ? гэж Штольцыг шалахад, Ольга өөдөөс нь:

	— Эгч танд сая хэллээ шүү дээ гэв.

	— Обломов даан ч дэндүү залхуу юм. Тэгээд бас айхавтар бүрэг, манайд хоёр гурван хүн цуглараад орхихын хамт л даруй яваад өгнө шүү. Дуурийн билетүүд урьдаас захиалж авчхаад, дунд нь ч оруулалгүй хаячихсан гээд бодооч та гэж эгчийнхээ хэлэхэд Ольга дээрээс нь:

	— Алдарт Рубинин дуулахыг ч сонсоогүй шүү гэж үг нэмэрлэв.

	Штольц толгой сэгсрээд санаа алдлаа.

	— Та нар яаж ингэж шийдэв ээ? Удах уу? Яагаад ингэж гэв гэнэт явмаар санагдаа вэ? гэж Штольц асуулаа.

	Эгч нь Ольга руу заагаад, 

	— Үүний биеийг бодож, эмчийн зөвлөснөөр л ингэж шидлээ. Петербург үүний биед илтэд муугаар нөлөөлж эхэлсэн тул энэ өвлийг өнгөрөөх гэж наашаа ирлээ. Ганцхан л өвлийг тэгээд хаана өнгөрүүлдэг юм билээ. Ницце хотод уу, Швейцарт уу, бүү мэд ээ, шийдээгүй л байна.

	Штольц Ольгагийн өөдөөс эгцлэн харж, нүүр царайг нь маш нарийн хянуур ажин, 

	— Та үнэхээр их өөр болжээ гэж бодолхийлэн өгүүлэв.

	Ильинскийнхэн Парист хагас жил хэртэй сууж, ганцхан Штольц л тэднийд өдөр бүр ирж, нүд чих болж өгдөг байв.

	Ольга илтэд засарч, үргэлж юм боддогоо болиод, юу ч гэсэн гадаад талдаа л амгалан, хааш хэрэг байх болжээ. Ольгагийн дотор чухам юу байж байсныг хэн мэдэх билээ. Штольцыг хошин юм ярьж өгөхөд нь урьдын адил хүүхдэрхүү зангаар тачигнан инээхгүй, муухан инээмсэглэх хэдий боловч, аажимдаа түүнтэй хуучин шигээ нөхөрсөг сайн болов. Заримдаа инээж хөхөрч чадахгүйдээ өөрөө унтууцаж байх шиг санагдана.

	Ольгаг инээлгэн хөхрүүлэх амаргүй болсныг Штольц тэр дороо мэдлээ. Сонин хачин юм ярьж байхад өрөөсөн хөмсгөө өргөж, духаа атируулан төлөв харж инээмсэглэх ч үгүй өнгөрөх нь олон. Хөнгөмсөг аашлахыг нь зэмлэх адил өөдөөс нь дуугүй харсан хэвээрээ суух юм уу, унтууцах, эсвэл тоглоом тохууны нь оронд гэнэт нарийн чухаг юм асуугаад, хариу шаардах маягтай сүрхий харахад нь хааш хэрэг, дэмий яриа сэдсэндээ Штольцод эвгүй болчихдог байв.

	Хүмүүсийн өдөр тутмын хий үймээн, дэмий ярианаас Ольга заримдаа дотроо айхтар уйдаж, ядарч байгаа байдал харагдахад, Штольц уул нь бүсгүйчүүдтэй байхдаа айхтар хянуур нарийн ухаан зарах нь ховор, мөн онц дуртай биш ч гэсэн даруу төлөв, төвшин яриа үүсгэх болдог байв. 

	Ольгагийн юмны учрыг гүн гүнзгий ойлгох гэж мэрийн суух байртай ширтэх харцыг нь тайлж, санаанд нь хүрсэн юм ярьж цаашид шинэ юм бодуулахгүй, өөрөөсөө цаашаа давж юм бодуулахгүйн тулд их бодлоготой, нарийн ухаан зарах хэрэгтэй байв.

	Юмыг хайхрамжгүй нэг тайлбарлаад өгөхөд, Ольгагийн харц нь хүйтэн, ширүүн болж, хөмсөг нь зангираад, өөрөө юм дуугарахгүй боловч үнэнээсээ дурамжхан байх царайтай болоод ирдэг тул Штольц зовдог байв. Хоёр гурав хоног хамаг мэддэг чаддагаа гаргаж, нарийн хянуур ярилцсаар байж, мөн бүсгүй хүнтэй зөөлөн эелдэг харьцаж чаддагийнхаа ачаар сая Ольгагийн дотрыг жаахан онгойлгож, амгалан царайтай, инээвхийлсэн харцтай болгодог байв.

	Өдөржин Ольгатай ийнхүү оюун ухааны тэмцээн хийгээд, орой харихдаа ядарч гүйцсэн байдаг ба санасандаа хүрч Ольгаг жаахан тайтгаруулсан бол өөрт нь жаргалтай сайхан байдаг байлаа.

	«Ольгагийн ухаан санаа бүр гүйцэж орхижээ! Энэ охины ухаан санаа тэгээд яасан их хөгжөө вэ? Үүний багш нь ямар хүн байв? Амьдралын сургаалыг хэнээр, хаана ийнхүү заалгав аа? Бэйлээс тэр үү? Бэйлийн сурмаг хээнцэр үгэнд хүн авахаар юм үгүй. Илья арай ийм их нөлөө үзүүлээгүй шүү дээ!..» гэж Штольцод бодогдоно.

	Ингээд өөрөө ч мөн Ольгагийн учрыг олохгүй, дараа өдөр нь мөн л тэднийд очоод, залуу бүсгүйн нүүр царайг мухардасхийн болгоомжтойёо ажиглах бүлгээ. Яах учраа олохгүй самгардахад олонтоо хүрдэг байсан боловч хамаг ухаан санаагаа зарж, амьдралын жамын дагуу гарч ирдэг асуулт, эргэлзээ, шаардлагыг уул нь сайн мэдэх тул, Ольгагийн байдал төрхийг ажиглан, зөв таамаглан зөв ярьж, тайтгаруулж чаддаг байв.

	Штольц өөрийнхөө туршлага дээр тулгуурлан залуу бүсгүйн оюун ухаан, зан чанарын онцлогийг судалж, өдөр бүр нэг юм олж мэдэх боловч, цаашаа шинэ шинэ юм гарсаар байх бөгөөд, бүсгүй өөрөө ухаан санаагаа өдөр бүр хөгжөөж, юмны учир мэдэх, амьдралын туршлага олох гэж мэрийн байдгийг үзээд гайхан хирдхийв.

	Штольцын бүх ажил төрөл ахуй амьдралтай нь өөр нэг хүний ажил төрөл, ахуй амьдрал өдөр ирэх тутам улам зузаан холбогдож ирэв.

	Ольгагийнд цэцэг авчирч тавиад, ном, хөгжмийн ном, зургийн цуглуулга сэлт олж өгөөд, танил бүсгүйгээ ойр мөддөө уйдахааргүй болсонд тооцон өөрөө явж ажлаа хийх юм уу, ийш тийшээ уурхай барилга үзэх, үлгэр дуурайл болмоор сайн ажиллагаатай айлын эдлэн сонирхохоор одох юм уу, мөн шинэ хүмүүст нэр цуутай хүмүүстэй уулзаж учирч яваад, ядарч Ольгагийн төгөлдөр хуурын дэргэд сууж, сайхан дууг нь чагнах, амрах санаатай хүрээд ирдэг байлаа. Тэгтэл Ольгагийн царай нь шинэ юмны учир олох гэж, мэрийсэн байртайн дээр мөн юү хийж яваад ирснийг нь дуулъя гэж шалгаах янзтай харах тул Штольц ямар юм яах гэж үзсэнээ Ольгад өөрийн эрхгүй тоочиж ярьдаг байв.

	Штольцын үзэж мэдэж ирсэн юмыг өөрөө үзэж, мэдэх санаа Ольгад төрнө. Тэгэхэд Штольц түрүүчийнхээ мөрөөр хамт явж, байшин барилга, газар нутаг, машин сэлт үзэж, хана туурга, чулуун дээр сийлээстэй байгаа эртний явдлыг өгүүлсэн бичиг зэргийг уншдаг байлаа.

	Штольц аажимдаа Ольгатай цуг байж дасаад, юмыг дотроо бодохгүй, Ольгагийн дэргэд аман дотроо дуулдахаар үглэж боддог болсон бөгөөд нэг өдөр өөрийнхөө тухай нарийнаар бодож үзвэл, одоо ганцаараа бус хоёулаа, анх Ольгаг ирсэн цагаас л хойш ийнхүү хоёулаа амьдарсаар байгаа ажээ.

	Үнэтэй чухаг юм олохоороо Штольц тэр тухай Ольгагийн дэргэд өөрөө мэдэлгүй ганцаараа ярьж байгаа юм шиг дуулдахаар ярьж хоёулаа санаа бодлоо солилцоно. Сүүлд нь Ольгад учир дутагдалтай санагдаж уу, үгүй юү, сэтгэл хангалуун царайтай байна уу, үгүй юү, хойноос нь биширсэн харцаар үдэж байна уу, үгүй юү гэдгийг санаа тавин ажигладаг байв.

	Хэрэв эд бүгд тийм байвал Штольц гэр лүүгээ цээж тэнүүн, сэтгэл догдлон алхаж, шөнө дүл болтол дотроо маргаашид бэлтгэн элдвийг эргэцүүлэн бодох бүлгээ. Хамгийн залхуутай, заавал ярьж өгмөөр зүйл ч гэсэн Штольцод яршигтай дэмий юм шиг биш, ярих ойлгуулах л хэрэгтэй зүйл санагдана. Хоёул амьдралын алив асуудлын ул суурь, мөн чанарыг олох гэж эрмэлзэн, санаанд орсон, ажиглагдсан, үзэгдэж харагдсан юмыг үл анзааран дуугүй дотроо хадгалаад орхихгүй, тэр бүгдийг ёроолд нь хүртэл сонирхон үздэг байв.

	Ольгаг юм асууж сонирхсон, энэ тэр юмны учир мэдэх сэн гэж бодсон царай гаргахаас нь өмнө Штольц өөрөө шалмаг түргэн хөдөлж, шинэ шинэ юм таниулж, үзүүлж, ойлгуулж өгөхөд, Ольгагийн цонхигор царай голоосоо баярлан гийдэг билээ.

	Ольга үг бүрийг нь гээлгүй сонсож, харцыг нь хянуур нарийн ажиглаж, санаа бодлыг нь бүрэн дүүрэн ухах гэж мэрийхийг үзэхэд Штольцод мөн маш сайхан байдгийн гадна, хоёулаа хоёр биеэ бас нарийн хянана. Ольгад асуумаар лавламаар юм үлдэж үү, үгүй юү гэж Штольц ажих ба Штольцод хэлэлгүй үлдээсэн юм байхгүй болов уу, юм мартаагүй байгаа. Ялангуяа өөрийн нь ойлгохгүй гэж цэнээд, санаагаа гүйцэд гаргаж хэлэлгүй хэцүү, төвөгтэйг нь үлдээгээгүй байгаа гэж Ольга соргогоор ажиглана.

	Асуудал хэдий нарийн төвөгтэй байх тусам Штольц улам хянуур сайн тайлбарлаж, Ольга улам ч хянуур, гүнээ талархсан дотно харцаар өөдөөс нь ширтэнэ.

	«Ольга хүүхэд шиг юм, гэхдээ надаас давуу их юм боддог хүн болох нь ээ!» гэж Штольц гайхан бодно. Ольгагийн тухай Штольц урьд аль ч юмны тухай боддог байснаасаа илүү ихээр нарийн эргэцүүлж бодно.

	Хавар болоход тэд цөм Швейцар луу явлаа. Штольц бүр Парист байхдаа цаашид Ольгагүйгээр амьдарч чадахгүй болсноо ухаарсан ажээ. Үүнийг ухаарахын хаа хамт, Ольгад мөн өөрөө тийм үнэтэй цэнэтэй юү, үгүй юу гэдгийг эргэцүүлэх болсон авч, үүний учрыг олох тийм амаргүй ажээ.

	Үүний учрыг олох гэж Штольц алгуур аажмаар, болгоомжтойёо оролдон, нэг үе тэмтчин явж, нэг зоримог алхаж үзнэ. Тэгээд учир нь юу юугүй олдмоор юм шиг, баттай нэгэн шинж, хариугүй мэдэгдмээр юм шиг санагдана. Жишээ нь Ольгагийн харц, ганц үг, гуних юм уу, баярлах байдал зэрэг нэг л жаахан юм, Ольгагийн хөмсөгний нэг үл ялих хөдөлгөөн, санаа алдах төдийхнөөр маргааш л нууцын учир илрэн, сэтгэлтэй сайныг нь мэдмээр юм шиг санагдана. Царайг нь ажихад, Ольга өөрт нь хүүхэд шиг голгүй итгэдэг бөгөөд, үе үе хэний ч өөдөөс хардаггүйгээрээ, эх ээжтэй байсан бол, эх рүүгээ л нэг иймэрхүү харах байсан болов уу гэмээр эелдэг дотноор хардаг байв.

	Штольцын байнга ирж, хамт цаг өнгөрөөн бүтэн өдрөөр аяыг нь дагаж байдгийг Ольга тус болж байна гэж үзэхгүй, сэтгэлтэй сайндаа ингэж эелдэг байна ч гэж тооцохгүй, Штольц зүгээр л ах нь, эцэг нь юм уу, эр нөхөр нь шиг ингэж байх үүрэгтэй мэтээр үзнэ. Энэ бол их юм аа, тун их юм шүү. Өөрөө мөн Штольцтой ярих хөөрөх, алив юман дээр өөриймсөг, чөлөөтэй, Штольцыг юм хэлж сургах жин нөлөөтэй, өөрийн хүн шигээр үзнэ.

	Ийнхүү өөрийн хүнд тооцогддогоо Штольц ч мэдэх бөгөөд Ольга ганцхан өөрт нь итгэдэг, амьдралдаа ганц өөрт нь л сохроор итгэж чадна, хорвоо дээр өөр хэнд ч тэгж итгэхгүй гэж үргэлж хэлдэг билээ.

	Үүнийг дуулах Штольцод сайхан байлгүй яах вэ, гэлээ гэхдээ Ольгад нэг настай, амьдралын туршлагатай, ухаалаг авга байсан бол, тэр байтугай бэйл ч гэсэн саруул толгойтой, зан төрх сайхантай хүн байсан болж гэм мөн ийм үг дуулаад бахархан сууж болохуйц билээ.

	Гэхдээ ийнхүү өөриймсөг байдаг нь хайр сэтгэлтэйнх үү, үгүй юү? гэдэг л асуулт юм. Ийнхүү өөриймсгөөр итгэх болсонд нь хайр сэтгэлийн үнэр, бүсгүй хүн хүнд алдаа хийж түүндээ баяр хөөр болтлоо толгой нь эргэдэг тэр голгүй янаг хайрын улбаа үүнд оролцож уу, үгүй юү?.. 

	Үгүй ээ, Ольга ухамсартайгаар түүний аяг аашийг дагаж байжээ. Алив нэг юмны тухай санаа бодлоо тайлбарлах юм уу, сэтгэлийн үгээ уудлан ярьж байх үед нь Ольгагийн нүд сэргэж, цог хийморь орон, өөрийг нь дотно эелдгээр хардаг нь үнээн. Гэхдээ л юунд тэгж дотно эелдэг байгаа нь ямагт мэдэгдэж байдгаас гадна, заримдаа өөрөө ч гэсэн тэр тухайнхаа шалтгааныг хэлж өгдөг билээ. Гэтэл хүн хүнд өөрийн эрхгүй аяндаа, сохроор хайртай сайн болдог бөгөөд, тийнхүү хүний нь хувьд л сохроор хайрладагтаа жаргал байдаг билээ. Эвгүйрхэх сэтгэл Ольгад төрлөө гэхэд мөн ялгаагүй юунд эвгүйрхсэн нь даруй мэдэгдэнэ.

	Штольц хэдий соргог ажиглаж байсан боловч, Ольгагийн царай гэнэт улайх, үнэн голоосоо баярлаж хөөрөх, гуниглах юм уу, сэтгэл догдолсон байр, харц байдалд нь илрэхийг олж харсангүй, хааяа заримдаа тиймэрхүү нэг шинж цухуйсхийх шиг, жишээ нь, удахгүй Итали руу явах санаатай байгаагаа дуулахад нь, Ольгагийн дотор палхийгээд явчхав уу гэмээр байдал агшин зуур ажигдах шиг болж, Штольцын өөрийн нь зүрх шимшрэн, дотор нь манараад явчихсан билээ. Гэтэл Ольгагийн царай тэр дороо барайчхаад, гэнэхэн цагаанаар: «Би тантай цуг тийшээ явж чадахгүй нь тун тоогүй, уул нь явмаар дур тун их байна! За яах вэ, та надад өөрөө очиж үзсэнээс доргүй сайхан ярьж өгөх юм чинь!» гэж хэлчихнэ.

	Сэтгэлдээ юү бодогдож, юү хүссэнээ ийнхүү, илтэд үнэнээр гаргаж хэлээд, мөн өөрийн нь юм сайн ярьж чаддагийг магтсан хэвийн нэг манж үг дуулахдаа Штольцын горьдол төрсөн сэтгэл дээр ус асгах мэт болдог байв.

	Алив бүхнийг нарийнаар ажиглаж, эвлүүлэн цуглуулсаар арайхийн нэг юм учир гогцоог нь олох гэж байтал саяных шиг л... болоод алдуурчих ажээ.

	Ольга нэг харахад л амгалан төлөв, энгийн цагаан ааштай, тэр ч байтугай заримдаа хүйтэвтэр хөндий болчихсон байна. Үйл оён сууж, үгийг нь дуугүй чагнан, үе үе өндийж өөдөөс нь зөвхөн л ярьж байгаа юмыг нь сонирхон шохоорхож, асууж, лавшруулах байртай харахад Штольц тэсэж чадалгүй уншиж байсан номоо хаячхаад юм уу, яриагаа таслаад босон харайж яваад өгдөг удаа олон байв. Эргээд харвал, Ольга араас нь гайхсан байртай харж байх тул зовчхоод, эргэж суун, биеэ зөвтгөх нэг юм олж хэлэхэд хүрдэг байлаа.

	Ольга тэр үгийг нь зүгээр нэг сонсоод л итгэчихнэ. Ядаж нэг эргэлзсэн, залирхуугаар инээмсэглэсэн байр ч үзэгддэггүй байв.

	«Ольга ер нь сайн юм уу, үгүй юү?» гэдэг хоёр асуулт л толгой дотор нь эргэлдэнэ.

	Хайртай сайн юм бол юунд ингэж их хянуур, нууцгай зан гаргадаг юм бол? Хайр сэтгэлгүй юм бол юунд ийм өөриймсөг, үгэнд оромтгой дотно байдаг юм бол? Штольц Лондон руу долоо хоногоор явах болоод, тэр тухайгаа урьдаас дуулгалгүй байж байгаад Парисаас явах өдрөө ирж дуулгалаа.

	Ольга үүнд гэнэт хирдхийж, царай нь хувираад явчихсан болж гэм сэтгэлийн нууц илрээд, Штольцод жаргалтай сайхан байх сан. Ольга тэгэхэд гарыг нь чанга атгаад, дурамжхан л царайтай байсан тул Штольц бүр цөхөрчээ.

	— Би хачин их уйдна даа. Би ч одоо өнгөрчээ, уйлчихмаар л байна. Эгч ээ! Хар аа, энэ Андрей Иванович яваад өгөх нь! гэж Ольга уйлагнан дуугарав.

	Үүнд Штольцын гол харлаад явчихлаа.

	Эгчдээ дуулгаж байгаа нь огт санаанд орсон шинжгүй. Янз нь миний ингэж сайн байдагт дургүй байдаг бололтой... Нээрээ ч... ийм хайр сэтгэлийг захаас эд хогшил худалдаж авдгийн адил төдий хэр хугацаагаар, төдий зэргийн анхаарал халамжтайгаар худалдаад авч болох юм байлгүй... эргэж ирэхгүй ээ гэж гунигтайгаар бодлоо. "Хачин юм аа, Ольга маань хүүхэд шүү дээ, утсан дээгүүр гүйж л байсан, юу болчхов оо?" гээд Штольц гүн бодолд автав.

	Ольга юу болчих оо вэ? гэвэл Штольц ганцхан үл ялих юм л мэдэхгүй байлаа. Ольга хэрдээ нэг удаа хүнд хайр сэтгэлтэй болж үзсэн, багын эв дүйгүйхэн хүүхэд зан нь арилж анх хайр сэтгэлд автан янагийн зовлонг нууж чадахгүй балчирдаж, давын өмнө л улайж цайж байдаг нь өнгөрснийг Штольц мэдэхгүй байв.

	Үүнийг Штольц мэдэж байсан бол Ольгагийн өөртөө сэтгэлтэй, үгүйн нууцыг тайлж эс чаджээ гэхэд Ольгагийн дотроо юу бодож санаж байгааг хараад таахад хэцүү болсны учрыг ойлгох байсан билээ.

	Швейцарт тэд нар жуулчдын очиж үздэг бүх газруудаар явлаа. Гэхдээ гол төлөв хүн амьтан цөөн ирдэг буйд газарт их дуртай саатдаг байв. Тэнд юу ч гэсэн Штольц л «өөрийн нь ажил төрөл» чухаг болсон учир, хоёрдугаар зэргийн ажил болсон жуулчлалд их алжаах болжээ.

	Ольгаг дагаад уул хадаар явж, гүн их хавцал, усан хүрхрээ зэргийг сонирхож явахад, Ольга өөрөө л Штольцод хэзээ ч юм юмнаас чухаг санагдана. Ольгагийн эгч доор сүйхэн дотор сууж байхад, Ольгагийн хойноос даган нарийн жимээр уул өөд өгсөж явахдаа, уулан дээр гараад Ольга ямаршуу янзтай зогсох нь вэ, амьсгаагаа дараад өөр лүү нь ямаршуу янзтай харах нь вэ гэдгийг л чухалчлан ажиглана. Ольга юуны өмнө өөр лүү нь эхлээд харна гэдэгт лавтай үнэмших болжээ.

	Энэ ч Штольцод сайхан л юм дотор нэг л аятайхан, тэнэгэр, саруул болоод ирнэ. Тэгтэл Ольга хавийн газар орныг эргэцүүлэн хараад бахдан гайхаж хамгийг умартан алмайрахдаа Штольц хажууд байгаа эсэхийг үл хайхрах мэт болчихно.

	Штольц үл мэдэг хөдлөөд орхих юм уу, үг дуугараад, дэргэд нь байгаагаа мэдэгдээд орхихын хамт Ольга цочих юм уу, заримдаа дуу алдахыг үзвэл, Штольц дэргэд нь байсан юм уу, аль хаана хол байсан юм уу, ер нь тийм хүн байдаг бил үү, үгүй юү гэдгийг мартчихсан байгаа нь илт байдаг сан.

	Гэхдээ сүүлд нь, гэртээ ирсэн хойно цонхны дэргэд юм уу, тагтан дээр суугаад, үзсэн харсан юм өөрт нь ямар сэтгэгдэл төрүүлснийг ганцхан өөрт нь удтал ярьж өгдөг байлаа. Сэтгэгдлээ эргэж сайтар санаж, үнэн голоосоо мэрийн байж, гаргаж хэлэх үг эрэлхийлэн, дуустал нь ярьж өгөхдөө, Штольцыг оносон үг хажуугаас нь нэмэрлэхэд даруй шүүрэн аваад, хариу талархан дотно эелдгээр хардаг сан, үгүй бол ядарсандаа царай нь цонхийчихсон, том зөөлөн сандал дээр налайгаад, гагцхүү үл ядрах, сониуч хоёр нүд нь л юм сонсох сон гэх байртай ширтдэг билээ.

	Ольга яриаг нь хөдлөлгүй сууж чагнах боловч гагц ч үг гээж, юухныг ч орхигдуулдаггүй байв. Штольц яриагаа дуусаад дуугүй болоход Ольгагийн харц мөн л асууж шалгаах байртай үгийг нь хүлээсэн хэвээр байх тул Штольц цааш нь улам дуртай урамтай ярьж гардаг билээ.

	Уул нь ингээд л байвал сайхан, дулаахан, саруул, сэтгэлд таатай, тэгэхлээр Ольгад энд ингээд байх сайхан байгаа, өөр юу ч хүсэж мөрөөдөөгүй, хамаг ухаан санаа, сэтгэл зүрх нь энд байна гэсэн үг юм аа. Тэгтэл Ольга гэнэт ядарчхаад босоход, саяхан асууж шалгаах байртай байсан харц нь одоо өөрийг нь яваасай гэх янзтай байх юм уу, юм идмээр санагдвал даруй амтархан идэж гарна... 

	Эд бүгд цөм л сайн сайхан байх сан. Урьд Обломов халуун тачаангуй дурлал эрэлхийлэхгүй байсан шиг Штольц ч мөн хий мөрөөдөгч хүн биш бөгөөд, өөр нэг шалтгаанаар тийм дурлалыг үл мөрөөднө. Гэхдээ хайр сэтгэл ёс журмаараа яваасай, анхны халуун янаг хайрын сайханд автаж жаргаад, хожим насан туршдаа жаргалын эх булаг чухам хаанаас гарсныг мэдэж авах сан гэж хүсдэг байв.

	— Ольга тэгээд сайн уу, үгүй юү? гэж сэтгэл хөдөлж, хар хөлсөө гартал шаналаатайгаар эргэцүүлэн эргэцүүлэн боддог байв.

	Энэ бодол өөрт нь улам бүр даамжирч, хамаг бие сэтгэлийг нь галын дөл мэт эзэмдэн авч, ухаан санааг нь боогдуулах болоод, зөвхөн хайр сэтгэлийн төдийгүй амь амьдралын ганц гол асуудал болов. Штольцын дотор одоо үүнээс өөр юм орохоо болилоо.

	Урьд бүсгүйчүүдтэй уулзаж учирч явахдаа эдлэлгүй уран чадмагаар мултраад байсан хайр сэтгэлийн хамаг бүх шаналгаа, зовлон одоо нэгмөсөн нөмрөн ирж байх мэт санагдана.

	Сэтгэл санаа, ухаан бодол, зориг тэвчээрээ ийнхүү хэт дайчилсан янзаараа цаашаа хэдэн сар үргэлжлэх болбол, эрүүл чийрэг бие махбод ч дийлэхээргүй болж байгааг мэдэж байв.

	Штольц өнөө хүртэл үзээгүй явсан юмаа үзэв. Янаг тачаангуйн хүслэнг барьж далдлах далдын чармайлтад асар их хүч ордог бөгөөд, сэтгэл зүрхэнд илт үл үзэгдэх, эдгэршгүй эмзэг шарх сууж, амьдрал хөөрхийдөх жамыг ойлгож авав.

	Зарим хүн элдэв шалтгаанаас... мөн хайр сэтгэлээс ч билээ болоод толгой нь эргэсэн тухай яриаг дуулаад Штольц хөнгөмсгөөр элэг доог хийхээ болиод өөрийнхөө хүч чадалд хэтэрхий итгэдэг бардам зан нь багасжээ.

	Штольц ер нь л хэлмэгдэх боллоо.

	— Үгүй, би үүнийг нэг тийш болгоё, хуучных шигээ Ольгагийн сэтгэл дотор нь орж үзээд, маргаашдаа нэг бол баярлая, үгүй бол яваад өгье гэж шийдэв.

	— Цаашаа хүч хүрэхгүй нь ээ! гээд Штольц толинд царайгаа харан, — Миний энэ зүс царай ч гэж хэргээ баржээ... нэг учраа ололгүй горьгүй нь!.. гэж өөртөө хэллээ.

	Ингээд шуудхан зорьсон руугаа, өөрөөр хэлбэл Ольга дээр явж очив.

	Ольга ер нь ямаршуу байсан хүн бэ? Штольцын байдлыг Ольга ажсангүй юу, аль ажаад ч хэрэгсэхгүй байв уу?

	Ольга үүнийг ажилгүй яах вэ. Ольга шиг ухаалаг сонор биш бүсгүйчүүл хүртэл, хүний нөхрийн хувьд тал засаж, дотно сайн байгааг, өөр нандин сэтгэлийн илрэлээс андахгүй ялгаж чаддаг билээ. Ольга хэнээр ч заалгаж сургамжлуулалгүйгээр, ариун журмыг өөрөө төрөлхөөсөө зөвөөр ойлгож мөрддөг хүн тул, янз маяг гаргалаа гэж мөн санахын эрхгүй билээ. Ольга хэвийн тийм нэг муу зан гаргахааргүй хүн юм

	Иймд Штольц шиг ийм сайн хүн өөрийг нь онцлон үзэж, янаг сэтгэлтэй болоод, хамаг ухаан оюунаа зарцуулан халамжилж, ямагт дотно сайн байгаа нь Ольгад ямар ч далдын бодолгүй, зүгээр л аятайхан байсан биз ээ гэж тааварлахаас өөр замгүй юм. Ольгад аятайхан байсан нь мэдээж хэрэг, Штольцын ингэж сайн байгаа явдал гутарч доромжлогдсон сэтгэлийг нь засаж, өөрийгөө хүний зэрэгтэй сайн хүнд тооцохоо больсныг нь алгуураар цагаатгаж өгч байлаа.

	Гэхдээ ийнхүү сайн байгаа явдал эцэстээ юунд хүргэнэ гэж Ольга өөрөө бодож байв аа? Штольц учир байдлыг гадарлах гэж үргэлж ухаан зараад, Ольга өөрөө дуугүй байгаад л байж таарахгүй шүү дээ. Штольцын ийнхүү чармайж байгаа нь талаар болохгүй, энэ их зориг эрмэлзэл, тэсвэр эцэстээ зорьсонд нь хүргэнэ байх гэдгийг Ольга юу ч гэсэн гадарлаж байсан уу? 

	Штольцийн халуун хайр сэтгэл, цог хийморь үргүй өнгөрөх юм уу? Энэ цог хийморь Обломовын дүрийг, тэр хайр дурлалыг дарчих юм бол уу?..

	Ольга эд бүгдийг ойлгож тодорхой ухамсарласан юмгүй, эдгээр асуудалтай өөрөө орооцолдож орхиод, энэ замбараагүй юмны учрыг хэрхэн олох вэ гэж цөхөрч байжээ.

	Яавал зохих юм бэ? Ийнхүү түдгэлзсэн байдалтай байгаад байж болохгүй, энэхүү цээжинд хадгалагдаж байгаа сэтгэл, үг дуугүй тандалцан байгаа явдал эцэстээ гарч яригдахад заавал хүрнэ. Тэгэхэд өнгөрсний тухай юу гэж хариулах вэ? Өнгөрсөн явдлыг юу гэж нэрлээд, Штольцын төрүүлж байгаа энэ сэтгэлийг юү гэж нэрлэх вэ?

	Одоо Штольцод хайртай сайн байгаа юм бол түрүүний тэр хайр дурлал тэгээд юү юм бэ? Аальгүйтсэн, шалиг зан гаргасан хэрэг үү, аль бүр долоон дор ... юу юм уу? 

	Ингэж бодохоос ичсэндээ нүүр нь улайж, хамаг бие нь халуун оргино. Би арай ч өөрийгөө тэгж зэмлэж болохгүй байх аа.

	Хэрэв түрүүчийнх нь анхны цэвэр сайхан дурлал байсан юм бол, Штольцод одоо ийм байдаг нь юу гэгч юм бэ? Энэ маань мөн л ов мэх, нарийн ухаан зарж Штольцыг өөртэйгөө суулгаад, түрүүчийнхээ хамаг шалиг явдлыг хаацайлах гэсэн явдал уу?.. 

	Ингэж бодохоор л гол руу нь хүйт даагаад, царай нь зэвхийрнэ.

	Ов мэх, нарийн ухаан биш болж гэм дахиад хайр сэтгэл байх нь уу?

	Ингээд бодоход... анхны дурлалын дараа долоо найман сар болоод хоёр дахь удаадаа хүнд хайр сэтгэлтэй боллоо! гээд арга нь тасрах ажээ. Ингэж хэлэхэд хэн итгэх юм бэ? Хүн үүнийг дуулаад гайхахгүй, магадгүй өөрийг нь жигшиж үзэхгүй байж яаж болох юм бэ? Ингэж санахын ч арга алга, тийм эрх ч байхгүй.

	Өнгөрсөн туршлагаа шүүгээд үзэхэд, тэнд хоёр дахь дурлалын тухай мэдэгдэх юм юу ч алга. Учир сайн мэдэх авгайчуул, элдэв ухаантан сайчуул болон, «Хайр сэтгэлийн тухай сэтгэгч» зохиолчдын хэлснийг аваад үзвэл цөм л бүсгүй хүн жинхэнээр ганцхан л удаа хайр сэтгэлтэй болдог» гэлцэх ажээ. Обломов ч мөн тэгж л хэлсэн. Сонечка анхны дурлалын тухай юу гэх байсан бол гэж бодогдоно. Харин оросоос ирсэн хүмүүсээс дуулбал, найз охид нь гурав дахь удаадаа хүнд сайн болж байдаг гэнэ.

	Үгүй, үгүй, Штольцод хайртай сайн болсон байж яагаад ч таарахгүй гэж Ольга шийдлээ. Обломовт хайртай сайн байсан, амьдралын нь цэцэг ингээд үүрд гундсан хэрэг! Штольцыг өөртөө ингэж, анхаарал халамжтай байдаг, уулын сайн хүн болохоор нь л нөхөрсөг сайн байгаа хэрэг гэж бодогдов.

	Ийнхүү хуучны сайн нөхөр Штольцод хайр сэтгэлтэй болсон тухай болж болох боломжийн тухай бодлыг хүртэл хөөж зайлуулна.

	Тухайлан энэ шалтгааны улмаас ч элэгсэг дотно боловч энгийн нэг нөхөрлөлийн хүрээнээс өчүүхэн ч бол гарсан хайр сэтгэлийн шинж хоромхон зуур ч билээ тодорсон юм уу, ерөөсөө огт үл хэрэгсэж буй байдлыг харуулсан байдал царайд нь илэрхийг ажиж чадаагүй, ганц ч үг цухуйлгаагүй ажээ.

	Эд бүгдийг нэгмөсөн нэгэн тийш болгохын тулд Штольцын өөртөө сайн болж байгаагийн шинжийг ажсан даруйдаа, түүнийг нь өөгшүүлж гүнзгийрүүлэлгүй, бушуухан яваад өгөх хэрэгтэй байв. Гэтэл Ольга нэгэнт цаг алджээ. Энэ явдал болоод удчихсанаас гадна, хайр сэтгэл нь улам даамжирна гэдгийг Штольц бол Обломов биш учраас, холдоод явчихад тийм амархан бишийг урьдаас бодох хэрэгтэй байжээ.

	Яваад өгөхөд ч яах вэ, болох байжээ гэж бодоход, ёс суртахууны үүднээс аваад үзэхэд Ольга ийнхүү яваад өгөх эрхгүй болжээ. Эхний үед Штольц Ольгагийн хувьд бол хуучны танил бөгөөд, үзсэн харсан, эргэн тойронд болоод өнгөрч байгаа үзэгдлүүдийг нарийн гүнзгийгээр ажиглаад, тэр бүхний тухай уран хошин, аятайхнаар ярьж чаддаг, цуг байхад зугаатай хүн байлаа.

	Гэвч хоёулаа хэдий олон уулзаж, ааш зангийн хувьд хэдий их дасалцаад ирэхийн хамт, Штольц алив үйл явдалд хийсэн ажиглалтаа Ольгад ярьдаг төдийгүй үйл явдлын учир утгыг тайлбарлагч, заан сургамжлагч хүн нь боллоо.

	Ольга аяндаа оюун ухаан, хүнч ёс суртахууны хувьд Штольцыг дуурайх болсон бөгөөд, Ольгагийн хамаг амьдралыг захирсан шинэ нууц холбоо, шинэ эрх Штольцод бий боллоо. Ольга харин сэтгэлдээ байгаа ганцхан зүйлийг л Штольцын хараанаас нууж, түүнийгээ Штольцоор шүүлгэсэнгүй.

	Ольга өөрөө оюун ухаан, сэтгэл санааны талаар Штольцын ийнхүү сургамжлахыг хүлээж авсны хариуд өөрөө ч мөн Штольцод зарим талаар нөлөөтэй боллоо. Эд ийнхүү бие биедээ тодорхой хэмжээний эрх олгосон бөгөөд, энэ тухайд Ольга юм дуугараагүй юм.

	Одоо тэгээд яаж эд бүгдийг гэнэтхэн таслах вэ?.. Тэгээд эд бүгд... сэтгэлд хэчнээн таатай... зугаатай сайхан... ёстой амьдрал шүү дээ... эд бүгд гэнэт үгүй болчихвол Ольга өөрөө яах юм бэ? Ийнхүү зугтаах санаа төрөх үед хэрэг явдал нэгэнт гүнзгийрээд, явчих чадалгүй болсон байв.

	Штольцтой цуг өнгөрөөгөөгүй өдөр бүр, Штольцод гаргаж хэлээгүй санаа бодол бүхэн Ольгад утга учиргүй, өнгө гэгээгүй байх болжээ.

	«Бурхан минь би Штольцын дүү нь болж болдог ч болоосой! Ийм хүнд үүрд ойр дотно байх, оюун ухаанд нь төдийгүй, сэтгэлд нь төрөлх дотно байх эрхтэй, илээр, зүй ёсоор цуг сайхан байж, түүний төлөө сэтгэлийн ямар ч зовлон эдлэхгүй, өр төлөөсөнд нь өнгөрсөн бурангуй явдлынхаа тухай итгэмжлэн ярихад хүрэхгүй байх гэдэг яасан сайхан юм бэ. Одоо би тэгэхэд хэн юм бэ? Штольцыг яваад өгнө гэхэд барьж хорих эрхгүйгээр барахгүй, ер нь холдож хөндийрөхийг бодох учиртай. Бариад байлгалаа гэхэд би юү гэж хэлэх юм бэ, түүнийг минут тутам үзэж харж, үгийг нь дуулж байх сан гэж хүсэх ямар эрх надад байна?.. Яах вэ, уйдаж ганцаардаад байгаа болохоороо, мөн Штольц юм хэлж зааж өгдөг, зугаатай аятайхан зантай, сэтгэлд таалагддаг, ашиг тус болдог болохоор тэгж хүсдэг юм. Энэ бол шалтгаан аргагүй мөн, гэхдээ эрх биш ээ. Үгүй тэгээд, хариуд нь би Штольцод юугаар тус болох байна аа? Далдын санаагүйгээр надтай цуг аятайхан байх харилцан хайр сэтгэлийн тухай бодохгүй байх юм бий дээ... гэтэл Штольцтой... юу байхыг их жаргал гэж үзэх өдий төдий бүсгүйчүүл байна» гэх зэргээр, энэ байдлаас яаж гарах вэ хэмээн эргэцүүлэн бодож шаналавч, яавал зохих, яаж дуусах вэ гэдгийг мэдэхгүй байв.

	Цаашлаад Штольцын урам гутраад л үүрд хагацна гэж айхаас өөр юмгүй санагдана. Бүх учрыг гаргаж хэлж Штольцын болоод, өөрийнхөө сэтгэлийн зовлонг нэгмөсөн дуусгавар болгоё гэдэг бодол хааяа орж ирэх боловч, лавшруулаад бодохоос л зүрх нь шимшрэх бөгөөд сэтгэлд нь шаналантай, ичгэвтэр байх ажээ.

	Штольцтой үргэлж хамт байх болоод, хамаг санаа бодлыг нь Штольц эзэмдэн авсан цагаас хойш Ольгад өнгөрсөн явдал нь нандин чухаг санагдахгүйгээр барахгүй түүнээсээ бүр ичих болсон нь гайхалтай ажээ.

	Тэр тухай дуулаад Штольцын царай ямаршуу янзтай болох бол, өөдөөс нь яаж харах бол, юу гэж хэлээд, цаашаа юу гэж боддог болох бол гэж санахаас л дотор нь хачин болдог байв.

	Өөрөө Штольцод тун ч өчүүхэн, сул дорой зантай амьтан санагдвал яана, үгүй яалаа ч дуулгаж чадахгүй гэж санагдана.

	Дотоод бодлоо нарийвчлан хянаж үзвэл, өнгөрсөн хайр сэтгэлийн явдлаасаа төдийгүй, тийм хүнд хайртай сайн байсандаа хүртэл ичингүйрэх ажээ. Бэйл юм уу, өөр хэн нэг хүн тэр тухай дуулжээ гэхэд Ольга ичиж зовсхийх нь мэдээж хэрэг боловч, Штольцыг дуулна гэж бодохоос ингэж шаналж байгаатайгаа адил шаналахгүй байсан билээ. Тэгтэл хуучин амрагийнхаа өөртөө голгүй сайн байсныг санаад үнэнээсээ гэмших сэтгэл төрнө.

	Яах вэ, Штольцод өөрөө далдын санаа хүслэнгүй зүгээр нэг сайн байдаг сан бол ч яваандаа дасаад ичиж зовохоо больж болох л юм, хүн ер нь юунд эс дасдаг бил ээ дээ! Хайр сэтгэлийн тухай алив ээдрээтэй санаа бодол төрмөгц Ольга түүнийгээ дарж чаддаг боловч, Обломовтой нойрмог тайвнаар биш, олон талтай, гүнзгий сайхан утга агуулгатай, өргөн дэлгэр амьдралын замд Штольцтой цуг гарч сайхан жаргах сан гэдэг санаашрал аяндаа өөрийн эрхгүй төрөөд, улам бүр хүчтэй, улам улам сайхан болно.

	Ийм үедээ өнгөрсөн явдлаа харамсан уйлах боловч нулимсаар түүнийг угаачхаж болдоггүй ажээ. Тэгэхээр л хий санаашралаа орхиж, хүсэл бодлоо үл ухагдах царайгаар баттай далдлаад, Штольцтой зориуд тэгж нөхөрсөг цагаахан зантай байхаар цаадах нь ийнхүү цөхрөнгөө бардаг байв. Тэгж байснаа сайн хүнтэйгээ цуг байгаадаа мартагнаж, сэтгэл нь сэргэн, цагаан сайхан аашилж, эелдэг дотно байснаа дахин санааширч эхлээд, ирээдүйн жаргалын тухай санаашрах эрхгүй, амьдралын сайхан цэцэг ингээд гандсан гэж санаанд нь ороод дахин гуньхардаг байв.

	Он жил улирахад Ольга байдалдаа дасаад ирээдүйн сайхан жаргалын төлөө санаашрахаа больж хүнтэй суулгүй хөгширсөн бүсгүйчүүлийн адил алив юмыг хайхардаггүй хүйтэн хөшүүн хүн болох юм уу, ач буян болох үйл үйлдэж гарах байсан болов уу. Тэгтэл Штольцын амнаас өөрийн эрхгүй гарчихсан хэдэн үгнээс, сайн нөхөр нэгэнт биш, хайр сэтгэлтэй хүн болчихсоныг нь гэнэт тодорхой мэдээд зүй бус нөгөө санаашрал нь улам ч хүчтэй болов. Нөхөрлөл нь нэгэнт хайр сэтгэл болоод хувирчихжээ.

	Үүнийг мэдсэн тэр өглөөгөө Ольгагийн царай цонхийчхоод бүхэл өдөржин өрөөнөөсөө гарсангүй, сэтгэл нь догдлон, сэтгэлээ барьж яах ёстой, юу хийвэл зохих вэ гэдгийг эргэцүүлж бодоод бодоод юу ч олсонгүй. Түрүүнд, өнгөрсөн явдлаа Штольцод ярьж өгөөд зөвхөн ичих л байсан тэр цагт яагаад зүрхэлсэнгүй вэ дээ. Одоо ичихээс гадна айх нэмэрлээд байна шүү дээ гэж биеэ зэмлэх ажээ.

	Хааяа дотор нь нэн их шаналж, бачуураад зориг шийдэж ирдэг үе ч байлаа. Тэгэхэд Штольц дээр орилон очоод хүнд хайр сэтгэлтэй болж явсан, түүндээ харамсаж гэмшин яваагаа үгээр биш нулимсаараа ойлгуулаад, дэргэд нь муурч, эхэр татан асгартал уйлмаар санагдана.

	Ийм үед өөр улс яадгийг Ольга дуулсан билээ. Сонечка жишээ нь түрүүн сайн байсан цэргийн даргын тухай ханилан суух хүндээ хэлэхдээ, зориуд түүний толгойг эргүүлж байсан юм, тэр чинь нусхай жур байгаа юм, гарч сүйхэнд суухаасаа өмнө тэгэхээс гэж гадаа хүйтэнд хүлээлгэдэг сэн, энэ тэр гэжээ.

	Сонечка болж гэм Обломовын тухайд ч гэлээ, түүнтэй дэмий цаг нөхцөөн тоглож байсан юм, тун хөгийн амьтан, тийм «гахай шиг» амьтанд хүн яаж сайн болох юм бэ, хэний ч санаанд багтахгүй гэж ирээд л түгдрэх ч үгүй л хэлэх сэн байх. Гэхдээ тиймэрхүү занг Сонечкагийн нөхөр болоод бусад олон хүн зөвтгөж бодох авч Штольц тэгэхгүй билээ.

	Ольга хуучин явдлаа, Обломовыг нойрмог дорой байдлаас нь гаргаж, унтаа байдалд автагдсан тэр хүнийг сэргээхийн тулд, нөхрийг бодон жаахан аальгүйтэж үзээд... сүүлд нь холдох санаатай байсан гэж болох байв. Ингэж хэлэх хэтэрхий гоё, хээнцэр, лавтайяа хуурмаг дуулдах болно... гарах газар яагаад ч алга аа!

	«Бурхан минь би ямар айхтар хавханд орчих оо вэ? гэж Ольга шанална, — Хэлж л орхиё!.. Үгүй больё! Штольц тэр тухай мөддөө, ер нь битгий дуулаг. Үгүй тэгээд, хэлэхгүй байна гэдэг чинь хулгайлж байгаатай адил хэрэг. Энэ чинь зулгуйдаж, хуурч байгаа явдал гэсэн үг. Бурхан минь аварч үзээч!..» гэнэ. Гэлээ ч аврал тусламж ирэхгүй л байлаа.

	Штольцтой байх өөрт нь хэдий их сайхан боловч, хойшид уулзаж учрахаа нэгэнт зогсож, амьдралд нь халти тохиолдоод өнгөрсөн нэг явдал төдий болж, ухаалаг саруул амьдралд нь зүйгүй хайр сэтгэлийн сүүдэр үлдээлгүй арилах сан гэдэг хүсэл төрөх үе бас байдаг байв.

	Өөрөө яах вэ, бүтэж болоогүй хайр дурлалынхаа тухай баахан гуньхраад, өнгөрсөн явдалдаа харамсан уйлж унжаад, сэтгэлийнхээ мухарт нуучхаад... дараа нь... дараа нь яах вэ, бишгүй байдаг «тохирсон ханиудаас» нэгийг олж, айлын ухаалаг, халамжтай, сайн эхнэр, эх хүн болоод, өнгөрсөн явдлаа залуу бага цагийн гэнэн санаашралд тооцон, амьдралыг ёсоор амьдралгүй зөвхөн тэсвэрлээд нэг өнгөрөөчих байсан биз. Хүн болгон л хорвоог тэгж өнгөрөөдөг шүү дээ.

	Гэтэл энэ явдал ганц өөрт нь хамаатай төдийгүй, өөр бас хүн амьд яваагийнхаа хамаг дээд нандин хүслэн, итгэл найдвараа өөртэй нь холбож байгаа билээ.

	«Юунд би... хүнд сайн байв аа» гэж энэлэн бодоход, тэр нэг өглөө цэцэрлэг дотор Обломов зугтаах гэхэд, түүнийг зугтаагаад л явчихвал амьдралын нь судар тэгээд л хамхигдчих юм шиг санагдаж байсан нь санаанд орно.

	Амьдрал хайр сэтгэлийн асуудлыг өөрөө тун ч зоригтой, хялбархан шийдэж, юм бүхэн ил тодорхой юм шиг байснаа, ингэж тайлдашгүй зангилгаа болон ээдэрчихдэг байжээ.

	Юмыг энгийн цагаанаар авч үзээд, цэх шулуухан явах юм бол амьдралын зам аяндаа санааны дагуу, өө бартаагүй толийгоод байна гэж өөрөө цэцэрхэж байсан сан, тэгэхэд одоо ийм болдог байна аа! Ядаж бурууг нь үүрүүлэх ч хүн байхгүй, ганцхан өөрөө л буруутай.

	Штольцын юу гэж ирсэн тухай Ольга гадарласан юмгүй, диван дээр сууж байснаа номоо хажуу тийш нь тавин, дуртайяа өөдөөс нь босов.

	Штольц өрөөний нь нүүр лүү харсан цонхны дэргэд очиж суугаад, 

	— Би танд саад болоогүй биз? Та ном уншиж байв уу? гэлээ.

	— Үгүй, би уншихаа болиод байсан юм. Бүрэнхий болчихлоо. Би таныг хүлээж байсан юм гэж Ольга өөриймсөг эелдгээр дуугарав.

	— За ашгүй, тантай би юм ярих гэсэн юм гээд Штольц өөр нэг зөөлөн сандал цонхны дэргэд тавьж өгөв.

	Ольгагийн бие зарсхийгээд, дороо хөшчихөв. 

	Дараа нь зөөлөн сандал дээр өөрөө сайн мэдэлгүй лагхийж суугаад, толгойгоо унжуулан, дээшээ харж зүрхлэхгүй, шаналаатайяа суун хүлээлээ. Өөрт нь зуун бээрийн газар алс байсан ч болоосой гэмээр байлаа.

	Өнгөрсөн явдал нь энэхэн агшинд, дотор нь цахилгаан мэт гялбаад өнгөрөв. «Төлөөс төлөх цаг ирлээ. Амьдралаар хүүхэлдэй шиг наадаж болохгүй. Амьдралаар бүү тогло, харамсах цаг ирдэг юм» гэж нэг хүн хажууд нь дуугарах шиг болно.

	Хоёулаа хэсэг зуур дуугүй суулаа, Штольц янз нь хэлэх юмаа бодож байгаа бололтой. Түүний эцэж турсан царай, зангидсан хөмсөг болон, уруулаа шийдэмгий байртай зуусны нь Ольга сэтгэл түгшин ажиглана.

	Ольгагийн дотор нь зарсхийгээд л «нөгөө немезида1 нь энэ байна!..» гэж бодогдов. 

	Хоёулаа үг уралдуулахаар бэлтгэж байх янзтай байв.

	— Ольга Сергеевна гуай, та миний юун тухай ярих санаатай байгааг лав гадарлаж байгаа шүү дээ гэж Штольц асуух байртай харж өгүүлэв.

	Штольц өөрөө доголд, гэрэл муутай газар суусан учир царай нь сайн харагдахгүй, Ольга харин цонхны гэрэл шууд нүүрэн дээр нь тусах газар суусан тул нүүр царайны нь байрыг Штольц сайн ажиж чадахаар байв.

	— Би яаж мэдэх вэ? гэж Ольга аяархан хариуллаа.

	Энэ аюултай хүний өмнө Ольга хуучин Обломовтой ярьдаг шигээ ямагт амгалан ажигч, сийрэг байж ер чадахгүй ажээ.

	Одоо хүртэл Штольцын хурц хараанд ажигдалгүй, нуух юмаа сайн нууж чадаад байсан явдал бол, Обломовын дэргэд ухаалаг, сэргэлэн байсан шиг өөрийнхөө давуутайгаас биш, Штольц л асууж шалгаагаагүй байсных гэдгийг Ольга мэдэж байв. Учир ярилцахад хүрвэл, давуу байдал Штольцод байна гэдгийг Ольга мэдээд, «Би яаж мэдэх вэ» гэж асууснаар, санаагаа ил тодорхой гаргаж хэлтэл нь жаахан хугацаа, зай хожихыг хичээжээ.

	Штольц үүнд цагаахнаар, 

	— Мэдэхгүй гэнэ ээ? За яах вэ, би хэлж өгье... гэтэл, Ольгагийн амнаас:

	— Үгүй! Байг! гэдэг үг гэнэт гарчхав.

	Ольга Штольцын гараас шүүрч аваад, өөдөөс нь өршөөл гуйх аятай харлаа.

	— Тэр шүү, таныг мэдэж байгаа байх гэж би зөв гадарласан байна. Харин юунд «байг!» гэв? гэж гунигтай дуугарав.

	Ольга юм хэлсэнгүй.

	— Намайг сэтгэлээ нэг цагт гаргаж хэлнэ байх гэдгийг та урьдаас мэдэж байсан бол юу гэж хариулахаа мэдэж л байсан байж таарна шүү дээ! гэж Штольцыг асуухад;

	— Урьдаас мэдээд л шаналдаг байсан! гээд Ольга ар тийшээ зөөлөн сандлынхаа түшлэгийг налж, сэтгэл үймэрч, энэлж байгааг минь бүү хараасай, бушуухан бүрэнхий болоосой гэж дотроо бодон гэрлээс царайгаа буруулав.

	— Шаналж байсан гэнэ ээ! Энэ чинь аймаар үг байна гэж Штольц бараг шивнээд, — Энэ чинь Дантегийн «Найдлага эгнэгт үгүй2» гэсэнтэй адил үг байна. Надад цааш нь ярих ч юм алга, энэ үгээр хамаг юм хэлэгдлээ гээд санаа алдан, — За яах вэ, сэтгэлийн элдэв зовлон, шаналгаанаас ингээд гаргаж өгсөнд ч билээ баярлалаа, юу ч гэсэн л би одоо яавал зохихоо мэдэх болов. Бушуухан л зугтаах ганц аврал байна гээд босов.

	Ольга үүнд айхтар хирдхийн, ухасхийж Штольцын гараас шүүрч аван, гуйж аргадсан дуугаар, 

	— Үгүй, бурхан минь, тэгж болохгүй. Намайг өрөвдөж үз, би яах юм бэ? гэж дуу алдав.

	Штольц, Ольга хоёр эргэж суулаа.

	— Ингэхэд Ольга Сергеевна танд би хайр сэтгэлтэй болчихсон юм шүү дээ гэж Штольц бараг ширүүн дуугаар, — Энэ хагас жилийн туршид миний дотор юу болж байсныг та харж байлаа. Та өөр яах гээ вэ дээ, намайг бүр цөхрөөх гэсэн юм уу? Хатчих юм уу, солиорчхоосой гэж үү? Хэцүүеэ бас! гэв.

	Ольгагийн царай хувьсхийгээд:

	— Явж үз дээ, та! гэж гомдсоноо нууж, төлөв дуугарахад нь гүнээ гашуудсан өнгө өөрийн эрхгүй бас дуулдлаа.

	— Уучил даа, миний буруу. Ингээд бид юу юуны тухад хүрэлгүй муудалцаж орхилоо. Таны надад муу юм хүсээгүйг би мэдэж байна, гэхдээ та өөрөө миний байдалд орж чадахгүй болохоор, миний зугтаах гэсэн нь танд хачин санагдаж байгаа. Хүн заримдаа өөрийн эрхгүй хар амиа хичээх удаа байдаг юм.

	Ольга суудал нь эвгүйдээд байгаа юм шиг зөөлөн сандал дээрээ биеэ засаж суугаад, юу ч дуугарсангүй.

	— За яах вэ, би үлдэж гэхэд, юу болох юм бэ? Та яах вэ, сайхан нөхөрлөе гэх байх, тэртэй тэргүй би таны сайн нөхөр шүү дээ. Би яваад өгөхөд нэг, хоёр жил болоод ч ирсэн сайн нөхөр чинь хэвээрээ л байх болно. Ольга Сергеевна, эрэгтэй эмэгтэй хоёр залуу хүний хооронд хайр сэтгэл байгаад үерхэх нэг сайхан, хөгшин болсон хоёр хүн хайр сэтгэлээ дурсан ярилцах бас сайхан, харин хоёр хүний нэг нь нөгөөдөө хайртай байгаад, нөгөө нь зөвхөн нөхөрлөхийг хүсэж байвал бөөн зовлон. Надтай цуг байхдаа таны уйддаггүйг би мэднэ. Гэтэл тантай цуг байгаад байх надад ямаршуу байна вэ! гэж Штольцыг хэлэхэд, Ольга хариуд нь дуулдах төдийгөөр:

	— Тийм юм болж гэм та явж үз дээ, яая гэх вэ гэлээ.

	— Үлдэнэ гэхэд, хутганы ирэн дээгүүр л явах гэсэн үг юм шүү дээ, хэцүү л нөхөрлөл юм даа, юу гэх вэ! гэж Штольц аман дотроо үглэсэнд;

	— Үгүй, надад тэгээд хөнгөн байна гэж үү? гэж Ольга гэнэт ам алдчихав.

	— Танд яагаад амаргүй байдаг бил ээ? гэж Штольц шохоорхон шүүрч аваад, — Та, та... сайн юм биш биз дээ? гэв.

	— Мэдэхгүй байна, бурхны нэр барьж андгайлахад би мэдэхгүй байна. Хэрвээ та... Миний энэ амьдрал ямар нэг байдлаар өөрчлөгдөх юм бол би яадаг бол доо? гэж гунигтайгаар, бараг аман дотроо дуугарав.

	— Энэ үгийг би юү гэж ойлгох учиртай байна аа? Учрыг нь хэлээд өгөөч дээ, бурхан минь! гэж Ольгагийн үг, түүнийгээ үнэн голоосоо хэлж буй дууны нь өнгийг сонсоод Штольц эргэлзэн гайхаад, сандлаа хөдөлгөн ойртов. 

	Штольц бүсгүйн нүүр царайны байдлыг олж харахыг мэрийв. Ольга дуугүй сууна. Штольцын сэтгэлийг тайвшруулах сан, «шаналж байсан» гэдэг үгийг хэлэхгүй байхгүй яав, ядаж ойлгосноос нь өөрөөр тайлбарлах сан гэдэг хүсэл хэдий хүчтэй төрөвч, хэрхэн тайлбарлахаа өөрөө мэдэхгүй байлаа. Харин хоёулаа буруу ухаж эндүүрсэн, хуурмаг байдалтай, түүнээсээ болон зовж байгаа бөгөөд, Штольц л чухамдаа гэвэл Штольцын тусламжтайгаар өөрөө л өнгөрсөн, одоогийн хэрэг явдлын учрыг нарийн тодорхой болгож чадна гэдгийг л бүүр түүр гадарлаж байв. Гэхдээ үүний тулд нөгөө айхавтар бэрхшээлийг давж, өөртөө тохиолдсон явдлаа ярьж өгөх хэрэгтэй байлаа. Штольцын юу гэхийг дуулах сан гэж маш их хүсэхийн хамт, үнэнхүү айж балмагдаад болж өгөхгүй ажээ.

	— Би өөрөө юү ч ойлгохгүй байна, миний сэтгэл, таныхаас илүү их үймэрч, төөрөлдөөд байна гэж Ольга хэлэв.

	Штольц гарыг нь бариад, 

	— За дуулж бай, та ер нь надад итгэдэг үү? гэж асуухад Ольга хариуд нь:

	— Төрсөн эх шигээ итгэдэг, үнэн голоосоо, та үүнийг мэддэг шүү дээ гэж сулавтархан дуугарав.

	— Бидний уулзаж учраагүй энэ хугацаанд танд юу тохиолдсон юм бэ, ярьж өг дөө. Таны царай байдлыг хараад би одоо юу ч мэдэж чадахгүй болжээ. Урьд тэгэхэд дотроо юу бодож байгааг царайгаар чинь мэддэг байж билээ. Одоо тэгэхлээр бидэнд харилцан ойлголцох ганц зам... ярилцах байна, тийм үү дээ? гэв.

	— Тийм ээ, өөр зам байхгүй... энэ явдал нэг тийшээ болох учиртай шүү дээ гэж Ольга үнэн явдлаа зайлшгүй ярихад хүрсэндээ цухалдаж өгүүлээд, дотроо «Немезида! Немезида гэдэг энэ байх нь ээ!» гэж бодов.

	Ольга уруу хараад дуугүй болчихлоо. Ольгагийн энэ энгийн нэг үг болоод, ялангуяа дуугүй байгааг нь үзэж Штольцын дотор айсандаа хүйт оргиод явчихлаа.

	«Ольга дотроо шаналж байна! Бурхан минь; Ольгад ер юу тохиолдсон юм бол доо?» гэж духны нь хүйтэн хөлс дааварлан бодохдоо хөл гараа чичирч байгааг мэдэв. 

	Тун ч айхавтар юм тохиолдсон баймаар санагдана. Ольга дуугүй суусан хэвээрээ, ярих уу, байх уу гэж зовж байгаа бололтой.

	— За тэгэхлээр... Ольга Сергеевна... гэж Штольц шавдууллаа.

	Ольга юм дуугарсангүй, дахиад л нэг цочмог хөдөлсөн нь бүрэнхийд сайн харагдсангүй, зөвхөн торгон хувцасны нь шуржигнах дуу гарлаа.

	— Би жаахан сэхээ аваад орхиё гэж Ольга эцэстээ дуугараад, — Тун ч амаргүй байна шүү, та мэддэг сэн ч болоосой! гээд шийдэж зүрхлэхийг мэрийн нүүрээ буруулав.

	Штольц тэр бүх явдлыг өөрийн нь амнаас биш, өөр нэг ид шидийн аргаар мэдээсэй гэж санагдана. Аз болоход бүрэнхий болоод, нүүр нь нэгэнт сайн харагдахгүй болсон тул, ганцхан хоолой нь л зангираад, дуу гарч өгөхгүй, ямар өнгөөр яриагаа эхлэхийг мэдэхгүй түдгэлзэх мэт болчихлоо.

	«Бурхан минь! Ингэж их ичиж, ийм их зовлонтой байгааг бодоход би айхавтар гэм буруутай байж таарах нь ээ дээ!» гэж Ольга дотроо энэлж байлаа.

	Саяхан л хүний болоод өөрийнхөө хувь заяаг зоригтой залуурдаж, хүч чадалтай, хурц сэргэлэн байсан шүү дээ. Одоо тэгээд бяцхан охин шиг чичирч суух ээлж нь иржээ, хөөрхий. Өнгөрсөн явдлаасаа ичиж, одоогийнхдоо зовж, хуурмаг хачин байдалтай байгаадаа тэсэхийн эрхгүйгээр... энэлж байв.

	— Би танд тусалж өгье... та... хүнд хайртай сайн байжээ дээ? гэж Штольц арайхийн дуугараад, өөрийнхөө үгийг дуулахдаа сэтгэл нь аягүй боллоо.

	Ольга үүнийг нь баталж юм дуугарсангүй. Штольц үүнд дахиад л хирдхийн, дотор нь хүйт оргив.

	Үгээ тод сайн хэлэхийг мэрийн, 

	— Хэн бэ, тэр чинь? Арай нууц биш биз дээ? гэж асуухдаа уруулаа чичирч байгааг мэдлээ.

	Ольгад улам ч энэлээтэй байв. Өөр хүний нэр хэлж, өөр юм зохиогоод ярчихмаар санагдана. Минут хэртэй түгдэрсэн боловч, гойдын аюул тулгарахын цагт хүн эгц эрэг дээрээс үсрэх юм уу, дөл рүү харайн ордгийн адил гэнэт зүрхлэн «Обломовт сайн болсон юм!» гэчхэв.

	Штольц алмайрч орхиод, хоёр минут хэртэй нам болчхов.

	— Обломовт гэнэ ээ! гэж гайхан давтаж дуугараад, — Энэ чинь худлаа! гэж дуугаа намсган баттай хэлэв.

	— Үнээн гэж Ольга тайван дуугарлаа.

	— Обломовт гэнэ ээ! гэж Штольц дахин давтаад, — Яасан ч тийм байж таарахгүй гэж баттай хэлээд, — Энд нэг л эгзэг байна. Та өөрийгөө юм уу, Обломовыг, эсвэл хайр сэтгэл гэгчийг ойлгоогүй байх гэв.

	Ольга юм дуугарсангүй.

	— Энэ лав хайр сэтгэл биш, өөр л нэг юм байж таарна гэж байна шүү, би! гэж Штольц зөрж хэлэв.

	— Тийм ээ, би Обломовтой аальгүйтэж, толгойг нь эргүүлж байгаад, сэтгэлийн зовлонд учруулсан... дараа нь таны бодож байгаагаар, өөртэй чинь сээтгэнэж эхэлж байгаа юм! гэж биеэ барьж дуугарахад нь гомдсондоо хоолой нь зангирч байв.

	— Ольга Сергеевна, хонгор минь! Бүү уурла, битгий ийм үг ярь. Энэ бол өөрийн чинь зан биш шүү дээ. Миний иймэрхүү юм бодоогүйг та өөрөө сайн мэдэж байгаа. Гэхдээ миний санаанд багтахгүй байна, Обломов яаж... юу яасныг би ойлгохгүй юм... гэхэд нь Ольга өмгөөлж:

	— Гэлээ гэхдээ та түүнийг тоож нөхөрлөдөг шүү дээ. Та түүнийг хэлэх үгээ олохгүй л магтаж үнэлдэг. Тэгээд яагаад хүний хайр сэтгэлийг хүлээж чадахааргүй хүн юм бэ? гэлээ.

	— Хүнтэй сайн нөхөрлөхөд, хайр сэтгэлтэй болохоос илүү хэцүү гэдгийг би мэднэ. Хайр сэтгэл гэдэг их төлөв сохор бөгөөд, хүнд гавьяа зүтгэлтэйд нь сайн болдоггүй гэх зэрэг нь үнэн юм. Гэхдээ хүний хайр сэтгэлийг татахад нэрлээд хэлчих, тодорхойлоод ойлгуулчихын эрхгүй, нэг л юм хүнд байх ёстой, тэр зүйл ялихгүй ч юм байж болох юм шүү, гэтэл миний хосгүй сайн Ильяд минь тийм юм л байхгүй дээ. Ийм л учраас би гайхаж байгаа юм. Ингэхэд байна аа, иймэрхүү янзаар ярилцаад бид ер хэзээ ч бүрэн учраа ололцошгүй нь ээ гэж Штольц сэргэж хэлээд, — Та нэг хагас цаг хэртэй биеэ бодолгүй, нарийн явдлуудыг гаргаж хэл, ингэхээсээ бүү ич, бүх юмаа надад яриад өг, би тэгвэл юү гэгч байсан болоод, магадгүй цаашдаа юу болохыг ч гэсэн хэлж өгье... энд нэг л... эгзэг байна гэж надад санагдаад байх юм. Тийм байдаг бол мөн сайхан аа! Өөр хүнийг биш, Обломовт сайн байсан байгаасай! Обломовт сайн байсан гэдэг чинь, танд өнгөрсөн явдал, хайр дурлал гээд байх юмгүй, чөлөөтэй... байгаа хүн гэсэн үг шүү дээ... 

	— За ярь, бушуухан ярьж өг л дөө гэж Штольц амарсан, бараг наргиантай гэмээр дуугарав.

	Хүнд дарамтын зарим хагас нь ч билээ ийнхүү хөнгөрсөнд Ольга баярлаад, итгэмтгий цагаахнаар, — Тэгж үзье дээ. Би ганцаараа бүр галзуурах дөхөөд байгаа юм. Миний хэр их өрөвдөлтэй, өчүүхэн амьтан болохыг та мэддэг сэн ч болоосой! Би өөрөө гэм буруутай хүн үү, үгүй юү, өнгөрсөн явдлаасаа ичих ёстой юм уу, харамсах ёстой юм уу, ирээдүйд итгэж найдах уу, цөхрөнгөө барах учиртай юм уу мэдэх юм алга... та өөрийнхөө сэтгэлийн зовлонгийн тухай ярьсан, миний мөн зовлонтой байгааг гадарлаа ч үгүй байх. Та миний яриаг дуустал нь чагна, тэгэхдээ ухаанаараа тунгаах биш шүү, таны ухаанаас чинь би айж байна, зүрх сэтгэлдээ шүүгээд үз. Миний эхгүй, ойн ганц мод шиг өссөнийг... бодолцож магадгүй гэж аяархан хэлснээ, — Үгүй хэрэггүй гэж үгээ яаран засаад, — Намайг бүү өрөвдөөрэй. Тэр тэгээд хайр сэтгэл байсан байвал... та намайг орхиж яваад, зүгээр нөхөрсөг сэтгэлээс өөр юм үлдээгүй цагтаа эргэж ирээрэй гээд түр азнаснаа, — Тэр явдал харин хөнгөн ааш, аальгүй авир байсан байвал та намайг цээрлүүлж, холоос хол явчхаад, бүү эргэж ирээрэй. За та дуулж бай гэв.

	Штольц хариуд нь Ольгагийн хоёр гарыг чанга атгав.

	Ольга өнгөрсөн явдлаа удаанаар нэгд нэггүй ярьж эхлэв. Юунд сэтгэл нь хөөрч догдолж байсан, юунаас царай нь улайж, юунд уярч жаргалтай сайхан байсан бүхнийхээ тухай сүүлд тэр нь гэнэт эргэлзэх зовохын шалтаг болсон тухай сэтгэлийнхээ үгийг уудлан ярьж өгөв.

	Хамт зугаалдаг, цэцэрлэгт очдог байсан тухайгаа, итгэл найдварынхаа тухай, Обломовын сэргэж, дээшилж ирээд, доройтсон тухай болон, голт борын цэцэг дурсгалцаж, үнсэлцэж байсан тухайгаа хүртэл Ольга ярилаа. Ганцхан бүгчим орой цэцэрлэг дотор болсон явдлын тухай л юм дуугарсангүй, бодоход, юунаас болж тэр орой муурч унасан тухай өөрөө ч сайн мэдэхгүй байснаас тэр биз ээ.

	Эхлээд зовсон байртай шивгэнэж байснаа, ярих тутмаа дуу нь засарч чөлөөтэй болоод, сүүлдээ зүгээр энгийн чанга дуугаар ярив. Эцэстээ бусдын явдлыг сонирхуулж ярих адил бүр амгалангаар ярьж дуусгав.

	Өнөө хүртэл сайтар тунгааж үзэхээсээ айдаг байсан тэр явдал санаанд нь тодорч ирээд, хөшиг нь сөхөгдөх адил болж, олонх зүйлийн учир ухагдаад өрөөнд гэрэлтэй байсан сан бол, ярилцаж суугаа хүнийхээ өөдөөс зоригтой эгцэлж хармаар болов.

	Ольга юмаа ярьж дуусаад, Штольцын юу гэхийг хүлээхэд цаадах нь хариу юу ч дуугарахгүй таг байлаа.

	Штольц яав? Ганц ч үг дуугарахгүй, хөдлөх ч үгүй, ядаж амьсгаалах нь ч дуулдахгүй, ерөөсөө хүн байхгүй юм шиг ажээ.

	Ийнхүү таг чиг байгаад Ольгагийн дотор дахин эргэлзээ төрлөө. Ингэж дуугүй байх гэдэг юү гэсэн үг вэ? Хорвоогийн хамгийн ухаалаг, энэрэнгүй шүүгчээс ямар үг дуулах юм бол? Өөр бусад хүмүүс цөм өөрийг нь хайр найргүйгээр буруутгах бөгөөд, ганцхан Штольц л өөрийг нь өмгөөлж үзэх хүн... юу боллоо гэхэд Ольга өөрөө ганц Штольцыг л өмгөөлөгчөөр сонгож авах сан... Штольц юм бүхний учрыг олж, дэнсэлж үзээд, өөрийн нь хувьд өөрөөс нь илүү ашигтайгаар шийдэх хүн билээ. Тэгэхэд юм дуугарахгүй суугаад байна, би тийм зөвтгөж болшгүй их гэмтэй хүн юм болов уу?..

	Ольгагийн дотор дахиад л түгшиж эхэллээ.

	Үүд нээгдэж зарц бүсгүй хоёр лаа барьсаар орж ирсэн нь тэдний сууж байгаа буланг гэрэлтүүлэв.

	Ольга Штольц руу хулгасхийж асуух байртай, яаран харвал Штольц гараа элгэн дээрээ зөрүүлж суугаад, өөдөөс нь хачин дөлгөөн, цайлганхан харцаар ширтэж өөрийн нь ичиж зовж байгааг таатайяа шохоорхож байв.

	Ольгагийн дотор онгойж сайхан болоод, санаа нь амарч сүүрс алдсанаа, золтой л уйлчихсангүй. Өөрийгөө уучилж үзэх, Штольцод итгэх сэтгэл нь агшин зуур дахин төржээ. Гэм бурууг нь уучлаад, аргадаж тайвшруулсан хүүхэд адил жаргалтай сайхан байв.

	— Ингээд гүйцээ юү? гэж Штольц аяархан асуухад, 

	— Гүйцлээ гэж Ольга хариуллаа.

	— Обломовын захидлууд тэгээд?.. гэхэд нь Ольга захидлуудыг цүнхнээс авч өглөө. Штольц лаа руу дөхөж очин уншиж үзээд, ширээн дээр тавилаа. Тэгээд өөдөөс нь харах харц нь хавьд үзэгдээгүй, бүр хуучныхаа байртай болсон байв.

	Штольцыг харахад, өөртөө итгэсэн, жаахан хошиндуу зантай, туйлгүй сайн сайхан ааштай, өөрийг нь эрхлүүлдэг хуучин найз нь дүрээрээ ажээ. Зовж шаналсан юм уу, эргэлзсэн царай огт алга. Штольц хоёр гарыг нь авч, аль алины нь үнсээд, гүн бодолд автав. Ольга мөн дуугүй болоод, Штольцын царайгаар сэтгэл санааны нь байдлыг нүд ирмэлгүй ажиж байв.

	Штольц гэнэт бослоо.

	— Бурхан минь, Обломовын тухай яриа болохыг мэдсэн бол би хаанаас ингэж шаналах сан билээ гэж хэлээд Ольгад тийм айхтар явдал ер тохиолдоогүй юм шиг туйлгүй дотно, өөриймсгөөр харав. 

	Ольгагийн сэтгэл онгойж, баяртай сайхан боллоо. Хамаг бие нь хөнгөрөөд, ганцхан Штольцоос л ичиж байснаа, мөн Штольц өөрийг нь цээрлүүлэхгүй, холдож, зугтаахгүйг мэдлээ. Хорвоогийн бусад бүх хүн юу ч гэж үзсэн Ольгад ямар хамаа байх вэ.

	Штольц дахин биеэ барьж чадах болоод, сэргэлэн сайхан ааштай байвч, Ольгад энэ хангалттай биш байлаа. Өөрийгөө зөвтгөгдсөнийг мэдсэн боловч, хэргээ шүүлгэсэн хүн шиг чухам ямар шийдвэр гарсныг мэдэх сэн гэж байлаа. Штольц тэгтэл малгайгаа авав.

	— Та хаачих нь вэ? гэж Ольгаг асуухад, Штольц өөдөөс нь:

	— Таны сэтгэл их хөдөлжээ, жаахан амар, маргааш ярилцъя... юу... гэлээ.

	— Та намайг шөнөжингөө битгий унтаасай гэж байна уу? гэж Ольга үгийг нь таслаад гарыг нь барьж сандал дээр суулган, — Тэр чухам... юу байсныг... би одоо ямар байдалд байгаа, цаашдаа яах хүн болохыг хэлэлгүй яваад өгөх гэж байна уу? Андрей Иванович, та өрөвдөж үз, надад хэн үүнийг хэлж өгөх юм бэ? Гэмтэй юм бол хэн намайг цээрлүүлж... хэн уучлах юм бэ?.. гээд өөдөөс нь үнэхээр эелдэг, дотноор харсанд, Штольц малгайгаа чулуудаж орхиод, золтой л өөрөө өмнө нь сөхөрчихсөнгүй.

	— Ариун дагина минь! гэж би хэлчихье. Сэтгэлээ дэмий бүү шаналаа даа. Таныг цээрлүүлэх ч юм алга, өршөөж уучлах ч хэрэггүй. Таны ярьсан юман дээр нэмэрлэх ч зүйл надад үнэндээ алга. Танд эргэлзээ төрөх юм юу байна аа? Тэр ер нь юу байсан юм бэ гэдгийг мэдэж тийм юмыг чухам юу гэж нэрлэдгийг мэдэх сэн гэж та бодоод байна уу? Та үүнийг аль хэдийний мэдсэн... алив Обломовын захидал хаана байна? гээд ширээн дээрээс захидлыг авав.

	— За чагнаж бай «Таны энэ хайртай сайн гэж байгаа чинь одоо төрж байгаа биш, хожимдоо төрөх хайр сэтгэл юм аа. Энэ бол хайрлаж энэрэх шаардлага аяндаа илрэн гарч байгаа хэрэг бөгөөд, жинхэнэ хайрлавал зохих хүн дайралдаагүйн эрхээр бүсгүй хүн зарим үед хүүхэд, өөр нэг бүсгүй хүнийг тэгж хайрлах юм уу, зүгээр л уйлж унжиж, муурч унах зэргээр илэрдэг билээ. Та эндүүрч байна (гэж Штольц энэ үгийг онцлон дуудаад), — Та мөрөөдөж, хүлээж явсан хүнтэйгээ учраагүй байна шүү. Жаахан азна, тийм хүн учирна, тэр цагт та сэхээ ороод ийнхүү эндүүрсэндээ унтууцаж ичих болно...» гэж уншаад, — Харж байгаа биз, хэчнээн зөв хэлсэн байна. Та яг л эндүүрсэндээ аягүйрхэж, ичиж байгаа шүү дээ. Үүн дээр нэмж хэлэх юм алга. Обломовын үг үнэн байсан бөгөөд харин та түүнд итгэсэнгүй, таны буруу үүнд л байна. Та хоёр тэгэхэд л хоёр тийшээ болох ёстой байж, гэтэл таны гуа сайханд Обломов автаж... Обломовын энхрий зөөлөн сэтгэлд та уяраад... байжээ гэж ялихгүй жаахан тохуурхангуй хэллээ.

	— Сэтгэл зүрх эндүүрэхгүй гэж бодоод л би түүний үгэнд итгээгүй юм.

	— Үгүй, эндүүрдэг юм. Тэр ч байтугай заримдаа бүр хөнөөлтэйгөөр эндүүрдэг юм. Гэхдээ таны энэ бол сэтгэл зүрхэнд ч нэг их хүрсэн юм байхгүй нэг талаас өөрийн чинь хийсвэр бодол биеэ өргөмжлөх сэтгэл, нөгөө талаас сул дорой зан хоёроос болжээ. Амьдралд дахиад өөр баяр тохиолдохгүй тэр бүүдгэр гэрэл л амьдралыг нэг гэрэлтүүлээд цаашаа үүрд шөнө болчих юм гэж та айжээ... 

	— Үгүй тэр нулимс? Миний тэгж уйлж унждаг байсан маань сэтгэл зүрхнийх байгаагүй юм гэж үү? Би худлаа маяглаж байгаагүй, үнэн голоосоо л тэгж байсан юм... 

	— Бурхан минь, бүсгүйчүүл ер юуны төлөө эс уйлдаг билээ. Голт борын цэцэг, суух дуртай байсан сандал сэлт чинь хайран санагдаж байсан гэж өөрөө ярьсан шүү дээ. Дээр нь бас нөгөө өөрийнхөө чадал хүчинд итгэсэн чинь талаар болж, хүнийг өөд татаж, аврах гэсэн санаа бүтээгүй, мөн ч жаахан дассан байсан... ингэхлээр уйлах шалтгаан мундахгүй байна даа.

	— Бидний уулзаж учирдаг байсан, зугаалга сэлт мөн эндүүрэл үү? Би өөрөө... тэднийд очиж байсныг та санаж байгаа биз гэж ичингүйрэн хэлэхдээ, үгээ бүү дуулдаасай гэх янзтай аяархан хэллээ. Өөрөө ийнхүү өөрийгөө зэмлэж байгаа нь Штольцыг халуунаар хамгаалж, аль аль талаар зөвтгөж өгөөсэй гэж хүссэнийх билээ. 

	— Таны ярианаас үзэхэд сүүлчийн уулзалтууд дээр та хоёрт ярих ч юм байсангүй. Та нарын тэр «хайр дурлал» гэгчид чинь агуулга дутагдаад, цаашаа гүнзгийрэх замгүй байжээ. Та хоёр хагацахаасаа өмнө хөндийрч орхиод хайр сэтгэлд биш, өөрснөө зохиосон хий бодолдоо л үнэнч байжээ.

	Хамаг нууц нь үүнд л байгаа юм.

	— Тэр үнсэлцсэн маань? гэж Ольга тун ч аяархан шивнэхэд Штольц дуулсангүй зүгээр таагаад, сүрхий ширүүн дүр гаргаж:

	— Уухай тэр чинь ноцтой хэрэг байна, үүний төлөө таны... нэг хоолыг хасвал таарна гээд Ольгаг улам их энхрийлэн, улам их хайрлан харав.

	Штольцын ийнхүү үл хэрэгссэн, хааш хэрэг байгаад Ольга гомдож, 

	— Иймэрхүү «эндүүрлийг» тоглоомоор цагаатгаж болохгүй гэж ширүүн дуугарав, — Надад ямар нэг хатуу үг хэлж залхаах юм уу, миний энэ буруу явдал үнэн үүнийг үнэн нэрээр нь нэрлээд өгсөн бол надад илүү дээр байх сан гэв.

	— Энэ ер нь Ильягийн тухай яриа биш өөр хүний тухай юм болж гэм би тоглоом тохуу хийхгүй сэн, өөр хүнтэй бол эд бүгд гайгаар төгсөж болох юм. Харин Обломовыг бол би мэдэж байна аа... гэж Штольц цагаатгав.

	— Өөр хүн бол хэзээ ч тэгэхгүй! Обломовыг би танаас илүү сайн мэдэх болсон юм шүү гээд Ольгагийн царай улсхийв.

	— Харин тийм ээ, гэж Штольцыг зөвшөөрөхөд;

	— Үгүй Обломов хэрэв... өөр хүн болж сэргээд миний үгийг дагасан бол... би хайртай сайн байхгүй байсан гэж үү? гэж энэ асуудалд аль ч талаар тодорхойгүй нэгэн зүйл толбо үлдээхийг үл хүсэж өгүүлэхэд Штольц үгийг нь тас дайран:

	— Өөрөөр хэлэх юм бол түүний оронд өөр хүн байсан бол та хоёрын харилцаа цаашаа хайр сэтгэл болж гүнзгийрээд батжих байсан тэгвэл... энэ чинь өөр явдал, өөр хүний тухай яриа байх сан, энэ бидэнд ямар хамаа байх билээ гэв.

	Ольга сэтгэлийнхээ мухар дахь эцсийн сэвийг арилгаж амарсан бололтой санаа алдаад, хоёулаа дуугүй боллоо.

	— Эдгэрэх... гэдэг ер нь яасан их жаргал вэ! гэж Ольга алгуур хэлээд сэтгэл тэнийж байгаа байртай, өөдөөс нь гүнээ талархан халуунаар дотночилж харсанд бүхэл жилийн турш олж харах сан гэж манасаар байсан тэр харцаар сая л нэг харах шиг Штольцод санагдаад баярлан хамаг бие нь жирсхийв.

	— Үгүй, эдгэрч байгаа хүн чинь би л байна гэж Штольц хэлээд бодол боллоо. Энэ явдлын баатар нь Илья юм гэдгийг би мэдсэн сэн бол! Хэчнээн их цаг өнгөрч, хэдий их шаналав аа: Юуны тулд, яах гэж тэр бил ээ? гэж бараг унтууцан өгүүлэв.

	Тэгснээ, тэр унтууцсан байдлаасаа гэнэт сэргэж, хүнд бодлоосоо ангижрав. Магнайны нь үрчлээ тэнийж харц нь тунгалаг сайхан болоод:

	— Үгүй тийм юм учрах нь зайлшгүй ч байсан юм байх аа... гэхдээ одоо надад... ямар сайхан байна вэ! гэж баярлан дуугарав.

	Сэтгэл нь ийнхүү гэнэт өөрчлөгдсөнд Ольга хачирхан, юу ч болоогүй, зүгээр л зүүд байсан юм шиг гэж бодол болон дуулдах төдий хэлээд, — Та намайг ичих, гэмшихээс төдийгүй сэтгэлийн хамаг шаналгаанаас ангижруулж өглөө. Та яаж чадав аа? гэж аяархан асууснаа, — Энэ... эндүүрэл эд бүгд ингээд өнгөрөх үү? гэлээ.

	Штольц анх удаа Ольгагийн өөдөөс янагийн харцаар нуулгүй эгцлэн хараад, 

	— Нэгэнт өнгөрчихсөн л юм гэж би бодож байна, чухамдаа гэвэл, тэр түрүүн байсан юм бүхэн шүү гэв.

	— Аа одоо... болох юм бол... эндүүрэл биш... үнэн зүйл үү? гэж дутуу дулимаг асуухад нь, Штольц захидлыг аваад:

	— Энд «Та хүсэж мөрөөдөж яваа хүнтэйгээ учраагүй байна. Тийм хүн учраад, та сэхээ орох болно...» гэж бичсэн байна. Дээр нь би нэмж, тэр хүндээ та нэг жил байтугай нэг нас багадахаар их хайртай сайн болно гэж хэлье. Ганцхан... ямар хүнийг юм бол?.. мэдэхгүй байна, юу... гээд, үгээ гүйцээж хэлэлгүй өөдөөс нь хянуураар ширтэв.

	Ольга уруулаа жимийж, уруу харсан боловч, зовхины нь дороос нүд нь гялсхийж, уруул нь инээдээ барьж ядаж байснаа дийлсэнгүй, Штольц руу хараад, үнэн голоосоо, нулимсаа гартал инээлээ.

	Ольга Сергеевна, танд юу учирсан болоод цаашдаа юу болохыг би хэлж өглөө. Та харин миний саяны гүйцээж амжаагүй асуултад хариу юм хэлсэнгүй шүү дээ гэж Штольцыг хэлэхэд, Ольга зовж орхиод:

	— Үгүй, би юү гэх юм бэ? Таны дуулах сан гэж хүсэж байгаа үгийг би хэлж чадахаар байжээ гэхэд, хэлэх эрх надад байна уу, үгүй юү? Та өөрөө ч бол хүнээс... юу үг дуулбал зохих хүн аргагүй мөн билээ... гэж шивнээд, өөдөөс нь ичингүйрэн харав.

	Энэ харц нь дахиад л урьд урьдынхаас туйлгүй өөр дотно юм шиг санагдаад, баярлаж дотор нь зарсхийв.

	— За бүү яар, та сэтгэлийнхээ энэ шаналгааг бүрэн арилаад, болохтой зохистой болсон гэж үзсэн цагтаа миний юун үг дуулж болохтой хүн болохыг хэлж өгөөрэй. Одоогоор ганцхан миний явсан нь дээр үү, үлдсэн нь дээр үү гэдэг асуудлыг л шийдээд өгч үз гэв.

	Ольга гэнэт, 

	— Үгүй ингэхэд та намайг сүрдүүлж үзэж байна шүү гэж тохуурхан хэлэхэд нь, Штольц төв байдлаар:

	— Үгүй шүү! Энэ бол түрүүчийн асуудал биш одоо энэ асуудал өөр утга учиртай. Хэрэв би үлдлээ гэвэл... чухам ямар байдалд байх юм бэ? гэлээ.

	Ольга энэ асуудалд гэнэт сандарчхав.

	— Харж байгаа биз дээ, би сүрдүүлж нэг үзсэн явдал алга гэж Штольц Ольгаг гэнэдүүлж чадсандаа баярлан, — Өнөөдрийн энэ ярианаас хойш бид хоорондоо өөр харьцаатай байх учиртай боллоо шүү дээ. Бидний хэн хэн нь өчигдрийнхөөсөө өөр байдалд орлоо гэв.

	Ольга улам бүр сандран, 

	— Би мэдэхгүй байна гэж шивнэлээ.

	— Танд нэг зөвлөгөө өгөхийг зөвшөөрөх үү? гэхэд, Ольга маш дуртайяа үгийг нь дагах байртай, 

	— Та хэл... би юу хэлснийг чинь сохроор дагая! гэлээ.

	— Хайр сэтгэлтэй болох тийм хүнтэй учиртлаа надтай суучих!

	— Би тэгж... зүрхлэхгүй байна гэж Ольга сандран нүүрээ дарсан боловч өөрт нь жаргалтай сайхан байв

	— Юунд зүрхлэхгүй байгаа юм бэ? гэж Штольц шивнэн асуугаад, толгойг нь өөр лүүгээ наалдуулав.

	Ольга толгойгоо, эхийнхээ элгэнд наалдуулах мэт цээжинд нь наагаад, 

	— Үгүй тэр түрүүчийн явдлыг яах вэ? гэж дахин шивнэлээ.

	Штольц нүүрээ дарсан гарыг нь алгуурхан зайлуулаад, ичиж сандарсныг нь удтал шохоорхон нүдэнд нь гүйлгэнэж ирээд арилсан нулимсыг нь тааламжлан харлаа.

	— Тэр яах вэ, нөгөө голт борын цэцэг шиг чинь л гандаж орхино гэж хэлээд, — Та түүнээс сургамж авчээ. Одоо тэр сургамжаа амьдралд ашиглах цаг ирлээ. Амьдрал эхэлж байна. Ирээдүйгээ надад даатгаж өгөөд, юуны ч төлөө санаа зовоолгүй яв, бүх юм сайн сайхан болохыг би даая. Хоёулаа эгчид чинь очиж дуулгая гэв.

	Штольц шөнө дүл болсон хойно гэр лүүгээ буцав.

	«Би жаргалаа оллоо, цаг минь иржээ! Хайр сэтгэлийг хэчнээн жил мөрөөдөж тэвчиж, сэтгэл санаагаа цэвэр тунгалаг хадгалж явлаа! Би хэчнээн удаан хүлээсэн билээ, эд бүгдийнхээ шим шүүсийг хүртлээ, хүний жаргалын дээд гэдэг энэ юм байна аа!» гэж Штольц бодон ой мод, тэнгэр, нуурын уснаас хөөрч байгаа мананг хүртэл тааламжлан харж явлаа.

	Юм бүхэн ажлын нь газар, эцгийн нь сүйх, илгэн бээлий, тос болсон данс, хамаг ажил төрлийн нь амьдрал одоо жаргалд нь халхлагдаад зөвхөн тансаг сайхан үнэртэй эхийн нь өрөө, Герцийн урсгал уран ая, зургийн хүрээлэн, оо түрхсэн шаргал үс, цэнхэр нүд сэлт л сэтгэлд нь урган орж ирээд, тэд бүгдийг бүрхэн Ольгагийн уяхан сайхан дуу дараад чихэнд нь Ольгагийн дуулах нь хоногшин дуулдах ажээ.

	— Ольга миний эхнэр! гэж шивгэнээд, хамаг бие нь зарсхийн баярлаж, — Олох юмаа оллоо, одоо хаашаа ч явах хэрэггүй, юу ч эрэх явдалгүй боллоо! гэв.

	Ийнхүү жаргалын мананд алмайранхан, гудамж зам сэлтийг анзааралгүй бодол болсоор харьж явлаа.

	Ольга мөн араас нь удтал харан зогсоод дараа нь цонхоо онгойлгон шөнийн цэнгэг агаар хэдэн минут хэртэй амьсгаалав. Сэтгэлийн нь их хөдөлгөөн алгуур дарагдаж тайван амьсгаалж эхэллээ.

	Ольга тэгээд нуур өөд, алсын алс руу хараа сунгаад, зүүрмэглэх адил намуун, гүнзгий бодолд автлаа. Чухам юу бодогдож, сэтгэлдээ юу байгааг тухайлъя гэж оролдоод чадсангүй, бодол санаа нь давлагаа мэт намуун хөврөөд, дотор нь нэг намуун сайхан ажээ. Жаргалтай сайхан байгааг мэдрэвч чухам яасан эх зах нь хаана байгааг тухайлахгүй байв. Яагаад миний сэтгэл ийм нам тайван, ийм хэлбэршгүй саруул сайхан, амгалан тэнэгэр байгаа юм бол? Тэгэхэд би... гэж Ольгад бодогдоно.

	— Би түүний авааль гэргий нь болох хүн... гэж шивнэв.

	Хамаг амьдралыг гэрэлтүүлэн гийгүүлэх ийм сайхан цаг нь ирсэн охин хүн бүр «Би хүний сүйт хүүхэн!» гэж сэтгэл догдлон, бардмаар бодоод, сэтгэл нь хөөрч, хөөрсөн тэр сэтгэлээрээ, өчигдөрхөн үл анхаарагдан ганцаараа, туулж явсан харанхуй жимээ эргэн боддог билээ.

	Ольга тэгэхэд яагаад тэгж догдлохгүй байна? Ольга мөн үл анзаарагдах жимээр ганцаараа явж байсан бөгөөд, салаа замын уулзвар дээр заяаны нь хүн дайралдаад гэрэл туяа цацарч гялбасан газарт биш, өргөн мөрөн налайн урсаж, тэнүүн тал цэлийгээд, нүдэнд таатай дов толгод харагдсан уудам газарт хөтлөн аваачсан мэт ажээ. Хурц гэрэлд нүд нь цочирдон гялбаж, зүрх нь шимшрээд, элдэв гоё сайхан санаашрал төрөн үймэрсэнгүй билээ.

	Амьдралын өргөн сайхан мөрний дөлгөөн урсгал, тэнүүн тал, ногоон толгод Ольгагийн нүдэнд дулаан тааламжтай харагджээ.

	Ольгагийн бие зарсхийн баярлаж, харц нь цогтой бардам болсонгүй, ганцхан тэнүүн тал, ногоон толгодын оронд ийшээ хөтөлж ирсэн хүнийг бодоход хацар дээгүүр нь нулимс алгуурхан бөмбөрөв.

	Ольгагийн ийнхүү автан буй жаргалын нь манан гойд намуун сайхан тул өөрөө нойрсох адил нам дуугүй бөгөөд хөдлөх ч үгүй, бараг амьсгалах ч үгүй ажээ. Ийнхүү алмайран суухад нэг нам тайван таатай дулаан, бүдэгдүү цэнхэр туяатай гүн сайхан шөнийн байдал үзэгдэх мэт болно. Жаргалын сайхан манан тэнгэрийн үүл мэт бүсгүйн дээгүүр өргөн далавчаа дэлгээд, алгуур тайван хөвлөө... 

	Ийнхүү бодолд автан суухдаа, хурим найрын гоёлтой хоёр, гурван цаг жаргаад дараа нь бүхэл насан туршаа бор бурангуй байх юм санаанд нь орсонгүй. Өргөн их хурим найр, гял цал болсон байдал, наргиан хөгжөөн ч мөрөөдөгдсөнгүй, огтхон ч гоёл чимэггүй энгийн нэг сайхан жаргалын төлөв төсөөлөгдөж ирсэнд бахдаж Ольга сэтгэл нь гүнээ уяран «би түүний авааль гэргий нь болох хүн!» гэж дахин бардаж бахадсан янзгүй шивнэлээ.

	 

	V

	Бурхан минь! Обломовын нэр таарсан баярын тэр нэг өдөр Штольц ирж хоол идсэнээс хойш бүтэн хагас жил болоод байхад, Обломовын орон байр ямар их баргар, уйтгартай харагдах болчих оо вэ. Илья Ильич өөрөө улам шалхайж, харцанд нь уйтгар шингээд, өвчин эмгэг шиг харагдах болжээ.

	Обломов өрөөн дотуур баахан холхиж холхиж, дараа нь хэвтээд адар өөд баахан ширтсэнээ тавиур дээрээс нэг ном авч хэдэн мөр гүйлгэж харснаа эвшээлгээд хуруугаараа ширээ тогшиж гарна.

	Захар улам ч эв дүй муутай, заваан залхаг болоод тохойн дээрээ нөхөөстэй, ер нь л тун ч ядуу дорой өлөн ховдог, эцэж доройттолоо ажил хийгээд нойр хоол муутай байдаг хүний царайтай ажээ.

	Обломовын өмссөн халаад элэгдэж гүйцсэн, уранхай цоорхойг нь хэдий нарийн нямбай нөхсөн авч оёдлоороо, хаагуур хаагуураа сэмэрч салбараад, аргагүй л солихоос өөр замгүй болжээ. Орны бүтээлэг мөн хуучирсан, зарим газраа нөхөөстэй, цонхны хөшиг аль эрт гандчихсан бөгөөд, хэдий угаасан боловч навтас шиг харагдах болжээ.

	Захар ширээний хуучин бүтээлэг авчирч Обломовын талын буланг бүтээгээд дараа нь хэлээ цухуйлган их л мэрийсээр савтай архи, талх сэлт авчирч тавиад явлаа.

	Эзэгтэйн өрөөний үүд онгойж, Агафья Матвеевна шарсан өндөг шаржигнуулсаар хайруултай нь барьж ирэв.

	Эзэгтэй ч мөн айхтар их муухай болжээ. Турж эцээд хуучин улайж цайхаа мэддэггүй дугуй цагаан царай нь ч үгүй, тачирхан хөмсөг нь гялалзахаа байгаад нүд нь ёнхойж орхижээ.

	Хуучин сатин хувцас өмссөн, гар нь нар салхинд түлэгдсэн юм уу, ажил хийж галтай ноцолдож, юм хум угааснаас болоод эсвэл аль алинаас нь болоод эвэршиж ширүүн дориун болсон харагдана.

	Акулина энд байхаа нэгэнт больжээ. Анисья гал зуухны ногооны газрын ажлыг дааж шувуу маллаж шал юм хумаа угаана. Анисья ганцаараа эд бүгдэд хүртэхгүй болоод ирэхээр Агафья Матвеевна өөрийн эрхгүй гал тогоо барина. Кофе цай, үндэс, жимс тэргүүтэн бага хэрэглэх болсон болохоор эзэгтэй одоо нүдэх, нухах, үрчих нь бага болсон бөгөөд, юм нэхэхийг ч бүр мартжээ.

	Эзэгтэй одоо сонгино, хэм зэрэг халуун гашуун ногоо л голдуу арилгаж янзална. Царай нүүрэнд нь гүн их уйтгар шингэжээ.

	Агафья Матвеевна өөрийнхөө төлөө, өөрөө кофе уух гэж ийнхүү санаа алдаж байгаа биш, тойвтой аж ахуй хөтөлж нарийн сайхан зууш бэлтгэж, өтгөн цөцгий хайлахгүй байгаадаа гутарч байгаа биш, Илья Ильич л эд бүгдийг идээгүй болсоор хоёр жил шахуу болж байгаад; Илья Ильичид кофе цай хамгийн сайн дэлгүүрээс пүүгээр нь авахгүй мухлагаас задгай мөнгөөр авч байгаад; цөцгий мөн дэлгүүрээс хүн хүргэж ирэхгүй, мухлагаас л аргацаадаг болсонд; шүүстэй сайхан махаар хоол хийж өгөхийн оронд мөн л мухлагаас авсан гахайн туранхай хатсан махтай өндөг шарж өгөх болсондоо гутарч байгаа ажээ.

	Энэ тэгээд юү гэсэн үг вэ гэвэл Обломовкагаас орсон орлогыг Штольц цаг хугацаанд нь ирүүлсээр байгаа боловч. Обломов эзэгтэйд баримтаар зээлж өр дарахад зарагдаж байгаа ажээ.

	Эзэгтэйн ахын «хууль зүйн дагуу» бодсон нөгөө явуулга санаснаас илүү сайн бүтжээ. Тарантьевыг хэрэг будилаан гарч магадгүйн тухай үг цухуйлгахын хамт Илья Ильичийн царай улсхийгээд, зовж сандарчээ. Дараа нь эвлэрч гурвуулаа нийлж архи уугаад, Обломов дөрвөн жилийн хугацаатай зээл авсан тухай баримтад гарын үсэг зуржээ. Сарын дараа Агафья Матвеевна мөн ахаасаа мөнгө авсан гэж юунд гарын үсэг зурж байгаагаа гадарласан ч үгүйгээр Обломовынхтой адилхан баримт хийж өгчээ. Гэр зуурын ажилд хэрэгтэй бичиг гэж ах нь хэлээд «мөнгө зээлсэн үнэн гээд овог, нэр, талийгаач нөхрийнхөө хэргэм тушаалыг бич» гэжээ.

	Агафья Матвеевна ганцхан л олон юм бичих болсонд жаал бэрхшээж Ваня хүүгээр бичүүлчихгүй юү? «Тэр чинь л сүрхий сайн бичих болсон байна билээ» гэж ахаасаа гуйжээ. Гэвч ах нь шаардан тулгасан тул том томоор мурий хазгайхан бичиж орхисон билээ. Хойшдоо тэр тухай яриа ер гарсангүй.

	Обломов тэр баримтад гарын үсэг зурахдаа, мөнгө нь өнчин өрөөсөн хүүхдүүдэд тус болох юм гэж зарим талаар сэтгэлээ засаж байгаа боловч дараа өдөр нь ухаан санаа нь эрүүл болсон хойноо тэр хэргийн тухай санаад ичжээ. Энэ явдлаа мартахыг хичээж, эзэгтэйн ахтай уулзахаас зайлсхийх бөгөөд тэр тухай Тарантьев яриа өдвөөс даруй байрнаасаа нүүнэ, тосгон руу явна гэж сүрдүүлдэг билээ.

	Дараа нь Обломовыг тосгоноос мөнгө авсан даруй эзэгтэйн ах ирээд та өрөө эхнийхээ орлогоос л аваад төлж байсан нь дээр байх, тэгвэл нэг гурван жил болоход өрнөөсөө гарчих юм. Эс тэгвэл өрийн хугацаа тулж ирээд, шүүхээр орохын цагт тосгон нь дуудлагад гарах хэрэг болно, юү гэвэл танд бэлэн мөнгө байхгүй, мөнгөтэй болох төлөвгүй байна гэж Обломовт тулгажээ.

	Ийнхүү Штольцын илгээсэн мөнгө бараг өрөнд яваад өөрт нь амь зогоох төдий цөөхөн мөнгө үлдэх болсонд ямаршуу хатуу хавханд орсноо Обломов сая ухаарчээ.

	Эзэгтэйн ах энэ хэрэгт нь ямар нэгэн саад бэрхшээл учрах вий гэж болгоомжлон, энэхүү балай хэргээ хоёр жилд багтаан дуусгавар болгох гэсний улмаас Обломов ингэж гэнэт хүнд байдалд оржээ.

	Обломов өөртөө чухам хэдий хэр мөнгө байгааг мэддэггүй зантай болохоор эхний үед энэ нь онц мэдэгдэмгүй байжээ.

	Гэтэл Иван Матвеевич нэг худалдаачны охиныг гуйхаар шийдээд өөр байранд нүүж очсон Агафья Матвеевнагийн хөтөлдөг гэрийн ажил төрлийн далайц багасаж, хилэм загас, тугалын зөөлөн цагаан мах, шувууны мах сэлт Мухояровын шинэ байранд тавигдах болжээ.

	Тэднийх оройдоо хурц гэрэлтэй, Мухояровын хадмынхан, хамт албан хаадаг улс болон Тарантьев цөм цугларах болжээ. Агафья Матвеевна, Анисья хоёр гэв гэнэт л баахан хоосон сав суулгатай хийх ч юмгүй болчхов.

	Агафья Матвеевна ердөө л байшин, ногооны газар, хэдэн дэгдээхэйнээс өөр юм байхгүй, элдвийн тансаг сайхан ногоо, үндэс өөрийнд нь ургадаггүйг анх удаа дууллаа. Мөн зах дээр мухлагийн эзэд өөрийг нь хараад инээмсэглэн доор мэхийн мэндлэхээ аажмаар зогсож, ахын нь бүдүүн, дэгжин тогоочид л мэхэлзэн инээмсэглэх болж байгааг ажиглав.

	Эзэгтэйн ахаас амь зуухад нь гэж өөрт нь үлдээсэн хамаг мөнгийг Обломов эзэгтэйд өгсөнд, цаадах нь гурав дөрвөн сар хэртэй санаа зовох юмгүй хуучнаараа кофе цай пүүгээр нухаж, үндэс нунтаглан хамгийн эцсийн далан мөнгийг үрж дууссан өдрийг хэртэл гутаарь, шувууны сайхан мах шарж байгаад мөнгөгүй болсноо Обломовт ирж дуулгав.

	Үүнийг дуулаад Обломов диван дээрээ гурав дахин хөрвөлдсөнөө, хайрцгаа уудалж үзвэл мөнгө юу ч байсангүй. Мөнгөө яаснаа санах гэж оролдоод, санаж чадсангүй, улаан мөнгө ч билээ юү магад гэж ширээн дээгүүр хайгаад юм олсонгүй, Захараас хүртэл асуухад, ер үзэж харсан юмгүй гэв. 

	Эзэгтэй ах дээрээ очоод, гэрт мөнгөгүй болсон тухай хэнэггүйхэн дуулгав.

	— Идэж уухад нь зориулж миний үлдээсэн мянган рублийг тэр ихэс та хоёр хааш нь хийчих ээ вэ? гэж ах нь асуугаад, — Би хаанаас мөнгө олох юм бэ? Би одоо хууль ёсны гэргийтэй болох гэж байгааг чи мэднэ шүү дээ. Хоёр айлыг тэжээж явж чадашгүй, тэр эзэнтэн гуай та хоёр одоо үүнээс хойш хөнжлийнхөө хэрээр хөлөө жийж бай даа гэв.

	— Ах та намайг юунд тэр хүнээр зэмлээд байгаа юм бэ? Тэр хүн танд ямар гэм хийсэн юм? Хэнд ч гэм хор хийлгүй л суудаг хүн. Би тэр хүнийг олж ирж суулгаагүй, Михей Андреевич та хоёр л олж ирсэн дэг гэж хариуллаа.

	Мухояров дүүдээ арван рубль өгөөд, илүү мөнгө байхгүй гэлээ. Гэвч үүнийг дараа нь түнштэйгээ хоёул нөгөө буудлын газар ярилцаж үзээд, дүүгээ Обломовтой ингээд орхиж арай болохгүй, аягүй бол хэрэг явдал Штольцид хүрээд, тэр нь хүрээд ирж мэднэ. Тэгвэл хэргийн учрыг олоод, аль нэгэн аргаар нааш цааш болгож орхивол өрөө ч авч амжихгүй болно. Явж явж «хууль зүйд нийцсэн хэрэг» шүү дээ. Герман хүн гэдэг чинь л овжин хүн гэсэн үг гэж шийдлээ.

	Сард тавин рубль өгөх болж, түүнийгээ, хоёр жилийн дараа Обломовка эдлэнгийн орлогоос өр бодож авна гэлээ.

	Тэгэхийн хамт нэмж ганц ч мөнгө өгөхгүй гэж дүүдээ андгайлж хэлээд, эднийх ямаршуу хоол хэдийд идэж зардлаа яаж хомстговол зохихыг зааварлаж мөн байцай, дэгдээхэй сэлтээ зарж ямар юм олж болохыг бодож гаргаад, элбэг дэлбэг амьдрах юм байна гэжээ.

	Агафья Матвеевна амьдралдаа анх удаа аж ахуйн тухай биш, өөр юмны тухай бодол болж, анх удаадаа Акулинаг сав суулга хагаллаа гэж уурласандаа юм уу, ахыгаа загас дутуу болгож гэж загнахад эгдүүцсэндээ биш өөр юманд уйлав. Гачигдаж дутагдахын хүнд зовлон анх удаа тулгарч ирэх шиг, тэгэхдээ өөрт нь биш Илья Ильичид хүнд зовлон тулж ирэх шиг санагдав.

	«Энэ танхил баян хүн яаж гэнэтхэн тансаг сайхан ногооны оронд манжин тостой идэж, ятууны зөөлөн сайхан махны оронд хонины мах, хилэм, монтхой зэрэг том загасны хув шиг шаргалтсан сайхан махны оронд давсалсан юм уу, мухлагийн цэлцмэг яаж иднэ дээ...» гэж бодлоо.

	Яасан муухай хэрэг вэ! Цааш нь үргэлжлүүлж бодсон ч үгүй, бушуухан хувцсаа өмсөж, хөлсний тэрэг аваад, нөхрийнхөө нэг төрөл садны руу яарав. Баяр ёслолын үеэр айлчилж юм уу, цайллага дайллагад залагдан очиж байгаа нь бус, өглөө эрт цагаар санаа зовсон яах ийхээ мэдэхгүй мухардсан, мөнгө гуйхаар очиж байгаа нь энэ билээ.

	Эднийд мөнгө их бий. Илья Ильичид хэрэг болж байгааг мэдээд одоохон өгнө. Өөрөө кофе цай авна гэх юм уу, хүүхдүүдэд гутал хувцас авах зэрэг дэмий шалиг юман дээр бол Агафья Матвеевна ингэж ам нээх ч үгүй байсан. Гэтэл аргагүй яахын эрхгүй айхтар хэрэгцээ болоод, Илья Ильичид нарийн ногоо, ятууны мах авч шарж өгөх гэж байхад... даан ч дээ. Илья Ильич бас Францын вандуйд дуртай юм... гэж бодов.

	Гэтэл очсон газар нь мөнгө өгсөнгүй, баахан гайхаад, харин Илья Ильичид алтан юм уу, мөнгөн ч гэсэн эдлэл, үнэт үсний зүйл байдаг бол барьцаанд өгч болно. Эдлэлийн үнэний дөрөвний гурван хувийг хүртэл өгч барьцаалдаг ачтай улс байдаг юм. Обломов яах вэ, сүүлд тосгоноос орлогоо ирэхээр л барьцаанд өгсөн юмаа эргүүлээд авна биз гэж зөвлөв.

	Ажил төрлийн энэ зөвлөгөө өөр цагт бол ажилсаг эзэгтэйн ой тойнд өртөлгүй өнгөрөх сөн, яаж ч ухуулаад ойлгуулж болохгүй байсан. Энэ удаа тэгэхэд сайхан сэтгэлээрээ учрыг ухаж, эргэцүүлэн... инжинд авсан сувдуудын хэдий хэр үнэ хүрэхийг бодлоо.

	Илья Ильич дараа өдөр нь ажиг авсан юм огт үгүй хар хадаар нэрсэн дарс ууж, дуртай, тансаг сайхан хоол, шинэхэн цагаан ятууны мах сэлт зооглож суув. Агафья Матвеевна өөрөө хүүхдүүдтэйгээ, зарц нарт хийдэг муухан шөл уугаад, цагаан будаа идэв. Харин Илья Ильичид хань болж л хоёр аяга кофе цай уужээ.

	Сувдын хойноос нандин авдар дотроосоо хүзүүний чимэг, мөнгөн эдлэл, гадуур хувцас... зэргээ гаргав.

	Тосгоноос мөнгө ирүүлдэг хугацаа болсонд, Обломов авсан бүх мөнгөө эзэгтэйд өгөв.

	Агафья Матвеевна сувд, хүзүүний чимэг, мөнгөн эдлэл, хувцас зэргээ барьцаанаас хүүг нь төлөн гаргаж аваад, Обломовт хуучнаараа нарийн сайхан хоол хийж, ятууны мах шарах болоод өөрөө зөвхөн ёс болгож л кофе цай хамт уудаг болов. Сувд сэлт байдаг газартаа байх болжээ.

	Өдрөөс өдөрт, долоо хоногоос долоо хоногт эзэгтэй арай чармайн аргацааж, толгойныхоо ороолтыг заруулав. Гоёлынхоо хувцсыг заруулаад, ганцхан мухар ханцуйтай даавуун бошинзтой үлдээд, ням гараг болоход нөхөөстэй хуучин алчуураар хүзүүгээ далдлах болжээ.

	Үүнээс болж эзэгтэй турж эцээд, нүд нь хонхойчихсон Илья Ильичид өглөөний цай өөрөө оруулж өгч байгаа хэрэг ажээ.

	Маргааш өөрийнд нь Тарантьев, Алексеев юм уу Иван Герасимович гурвын нэг ирж хоол идэх байх гэж Обломовыг дуулгахад сэтгэлээ чангалан баярласан царай гаргаж чаддаг байв. Тэгээд амттай, цэвэрхэн сайхан хоолоор дайлж, эзний нүүрийг улайлгадаггүй байлаа. Ингэж халамжлахын тулд эзэгтэй өөрөө мухлагуудаар өдий төдий гүйж гуйж гувшин, зовлонгоо эдлээд, сүүлд нь унтаж чадахгүйд хүрэх, уйлж унжих болдог байв.

	Амьдралын элдэв сайн мууг гэнэт ийнхүү гүнзгий гашуунаар амсаж, жаргах, зовох өдрийн учир зовлонг танив аа. Гэхдээ сэтгэл шаналж, уйлж унжих хэдийгээр гашуун хүнд авч хуучин Обломовыг таньж мэдэхгүй, дүүрэн юмтай буцалсан, шаржигнасан олон сав суулга, хайруул сэлтийн дэргэд сэтгэл хангалуун эзэгнэж, Акулина, хашаа хардаг зарц хоёроо захирчхаад нам тайван суудаг байсан амьдралд орох нь ээ энэ шинэ амьдралдаа дуртай ажээ. Үхэл хэдийгээр ийнхүү толгой өөд таталгүй уйлах, цаг үргэлж гүйх, шөнө болгон нойргүй шаналах зовлонгоос өөрийг нь нэгмөсөн ангижруулаад өгөх боловч, хааяа үхлийн тухай санаанд ороод орхивол, хирдхийн айж, хамаг бие нь зарсхийдэг байв.

	Илья Ильич цайгаа уугаад, Машагийн франц хэлээр ном уншихыг чагнав. Агафья Матвеевнагийн өрөөнд суугаад, Ванягийн хүрмийг нааш цааш нь арав гаруй эргүүлэн эргүүлэн байж оёхын зуур, үдийн хоолонд холих хонины мах хэр сайхан шарагдаж байна, загасны шөл чанах болж байна уу, үгүй юү гэдгийг үзэх гэж гал зуухны өрөө рүү байнга гүйхийг нь харж суув.

	— Та нээрээ юунд ингэж цаг үргэлж хөдөлж байдаг юм бэ? Больж үз дээ! гэж Обломовыг хэлэхэд, эзэгтэй өөдөөс нь.

	— Намайг хөдлөхгүй бол хэн хийх вэ? Энүүхэнд нэг хоёр нөхөөс тавьчхаад л загасны шөл хийнэ. Энэ Ваня бас золигийн хүүхэд юм аа! Түрүүчийн долоо хоногт би хүрмийг нь сайхан оёод өгсөн, бас л ураад хаячхаж! гэснээ ширээний хажууд өмд, ганцхан бүчтэй дотуур цамцтай сууж байгаа Ваня руу эргэж, — Чи юунд инээгээд байна? Би өглөө болтол оёж өгөхөө больё, чи тэгэхлээр гадуур гүйж чадахгүй шүү дээ. Хүүхдүүд ураад хаячих аа биз? Зодоо хийсэн үү, үнэнээ хэл? гэж шаардав.

	— Үгүй ээж ээ, энэ чинь өөрөө урагдчихсан юм.

	— Тийм байх аа, өөрөө урагдсан шүү! Гудамжаар гүйхийн оронд гэртээ суугаад л номоо давтвал бар аа биз. Илья Ильичийг дахиад л франц хэлээ муу үзэж байна гэж хэлэхээр, би гайгүй гутлыг чинь тайлаад авчихъя. Өөрийн эрхгүй л номоо шагайж суухад хүрэх вий! гэв.

	— Би франц ном үзэх дургүй юм гэж Ваняг хэлэхэд,

	— Яагаад тэр вэ? гэж Обломов асуув.

	— Яах вэ, францаар муухай үг их олон байдаг... гэхэд Агафья Матвеевна гайхаж гараа алдасхийв. 

	Обломов инээд алдлаа. Үүний өмнө ч бас «муухай үгний» тухай яриа гарч л байсан юм байжээ.

	— Дуугүй бай, өөдгүй жаал чи. Наад нусаа харахгүй байна уу, арч! гэж Агафья Матвеевна хэллээ.

	Ваня нусаа татчихаад хамраа арчсангүй.

	— За жаахан азнаж бай, тосгоноос мөнгө ирэхээр Ганяд би хоёр сайхан цэнхэр хүрэм оёулж өгнө. Дараа жил дунд сургуульд ороход нь цэрэг маягийн гоё цамц хийлгэнэ гэж Обломовыг хэлэхэд Агафья Матвеевна;

	— Зүгээр, хуучинтайгаа жаал яваг, мөнгө аж ахуйд хэрэг болно. Давсалсан зууш, ногоо зэрэг нөөцөлж жаал жимс чанаж авъя... гэснээ, — Анисья зөөхий авчирч уу, үгүй юү очиж үзье... гээд бослоо.

	— Өнөөдөр ямар хоол байгаа вэ? гэж Обломовыг асуухад:

	— Загасаар шөл чанаад, хонины мах шарсан. Тэгээд л чанамал жимс гэв.

	Обломов юм дуугарсангүй.

	Гэнэт гадаа сүйх тэрэг ирэх чимээ дуулдаж, хашааны хаалга хүн цохиж, гинжтэй нохой цовхчин боргоолоо.

	Мах, ногооны худалдаачин мэтийн хүн л эзэгтэй дээр ирж байгаа байх гэж Обломов бодоод өрөө рүүгээ орлоо. Тэгж ирсэн хүн голдуу мөнгө нэхдэг, эзэгтэй өгч чадахгүй гэдэг, дараа нь худалдаачин сүрдүүлж, эзэгтэй өрөө жаахан хүлгэлзэхийг гуйдаг. Дараа нь хараал ерөөл болж, хаалга үүд тас нясхийж, нохой учир зүггүй цовхчин боргооно, ер нь л аягүйхэн явдал болдог билээ. Үгүй, сүйх тэрэг хүрч ирнэ гэдэг чинь юу гэсэн үг вэ? Мах ногооны мухлагийнхан сүйхээр явдаггүй сэн.

	Эзэгтэй гэнэт сандран гүйж орж ирээд:

	— Танайд зочин ирлээ гэв.

	— Хэн тэр вэ, Тарантьев үү, Алексеев үү?

	— Үгүй, үгүй, нөгөө нэг Илья гэгээний мэндэлсэн өдөр танайд хоол идсэн хүн.

	— Штольц уу? гэж Обломов түгшин асуугаад, орчихмоор газар хайж эргэн тойрон хараад, — Бурхан минь! Үүнийг үзээд тэр юү гэх бол... Намайг зүгээр юманд явчихсан гэж хэл дээ! гэж сандран хэлээд эзэгтэйн өрөө рүү орчихлоо.

	Анисья аз болж ирсэн хүний өмнөөс амжиж уулзаад, Агафья Матвеевнагийн захиж амжсаныг дуулгав. Штольц үүнд итгэсэн боловч Обломовын гэртээ байгаагүйд гайхжээ.

	— За яах вэ, намайг хоёр цагийн дараа ирнэ, хоол иднэ гэж байна гэж хэлээрэй гэж хэлээд ойролцоо байгаа нийтийн нэг цэцэрлэг рүү явав.

	— Ирж хоол иднэ гэлээ! гэж Анисья сандрангуй дамжуулахад; Агафья Матвеевна мөн айж сандраад Обломовт:

	— Ирж хоол идэх гэнэ! гэж давтан хэллээ.

	Обломов жаахан дуугүй байснаа, 

	— Өөр хоол хийхээс дээ гэлээ.

	Үүнд эзэгтэй өөдөөс нь сандарч гүйцсэн байртай харав. Өөрт нь дөнгөж тавин мөнгө үлдээд байсны дээр, ахын нь мөнгө өгдөг нэгний өдөр хүртэл бас арван өдөр үлдээд байжээ.

	— Юу байгааг маань идэг дээ, Илья Ильич ээ, одоо амжихгүй шүү дээ... гэж эзэгтэй хулгасхийн дуугарав.

	— Агафья Матвеевна минь, цаадах чинь эд бүгдийг идэж өгөхгүй. Загасны шөлөнд дургүй, загасаар хийсэн шөлийг хүртэл иддэггүй юм. Хонины мах бол амсах ч үгүй.

	— Колбасагийн дэлгүүрээс хэл авч болох юм. Энүүхэн гадаа ойрхон гэж эзэгтэй зориг орох мэт өгүүлэхэд Обломов:

	— Тэгвэл сайн, тэр чинь болно, бас ногоо цагаа, шинэхэн буурцаг ав гээрэй... гэлээ.

	— Буурцаг жин нь наян мөнгө шүү дээ гэж аман дотроо шивнээд, дуугарч чадсангүй.

	Буурцгийн оронд байцай өгөхөөр шийдээд, 

	— За би болгоё... гэлээ.

	Обломов Агафья Матвеевнагийн хэр чинээг мэдэхгүйгээр, 

	— Швейцар бяслаг нэг жинг ав гээрэй, өөр юмны хэрэггүй! Ирнэ гэж бодоогүй байсан болохоор ... гээд би уучлал гуйна. Бас аятайхан шөл хийчхэж болдог сон бол гэв.

	Эзэгтэйг гарах гэтэл Обломов гэнэт санаа авч

	— Үгүй дарс яах вэ? гэхэд Агафья Матвеевна дахин өөдөөс нь цөхөрсөн байртай харав.

	— Сайн дарсанд хүн явуулах хэрэгтэй гэж Обломов ажиг ч үгүй дуугарав.

	 

	
VI

	Хоёр цагийн дараа Штольц ирлээ.

	— Чи юу болчих оо вэ? Бие чинь шалхайж, цонхигор царайлаад, яасан их өөр болчих оо вэ? Чиний бие зүгээр биз? гэж Штольц асуув.

	Обломов өөрийг нь тэврэх зуур, 

	— Базаахгүй байна аа, Андрей! Зүүн талын хөл нэг л хачин мэдээгүй болоод байх юм гэв.

	Штольц байрыг нь эргэцүүлж хараад, 

	— Чиний энд ямар муухай юм бэ? Чи наад муухай халаадаа яагаад хаядаггүй юм? Хараач, дандаа нөхөөс болчхож гэв.

	— Сурчихжээ, Андрей минь, хаячхаж тэвчихгүй л байна.

	— Тэгвэл энэ орны бүтээлэг, цонхны хөшиг... чинь бас л дасчихсан зүйл үү? Энэ муусайн навтсыг солихоосоо хайрлаж байна гэнэ ээ? Бурхан минь, чи энэ муухай дэвсгэр дээр унтаж чаддаг юм гэж үү? Үгүй чи ер яаж орхиод байгаа хүн бэ?

	Штольц тэгээд Обломовыг хянуур ажиглан харснаа, хөшиг, ор сэлтийг дахин харав.

	Обломов баахан самгардаж, 

	— Зүгээр, онц юмгүй. Миний өрөө байраа хэзээний нэг их анзаардаггүйг чи мэднэ шүү дээ... За зүгээр хоол идье. Хөөе, Захар! Алив хоол бушуулаач... За чи ингэхэд сайн, удах уу? Хаанаас ирэв ээ? гэлээ.

	— Намайг хаана яаж яваад ирснийг мэдэх үү? Чиний энд чинь амьд ертөнцөөс сураг чимээ нэвтэрдэггүй газар биз дээ? гэж Штольц асуув.

	Обломов өөдөөс нь шохоорхон хараад юу гэхийг нь хүлээж байлаа.

	— Ольга яасан бэ? гэж асуухад нь Штольц:

	— А-а мартчихаагүй байна шүү! Би чамайг мартчих юм байх гэж санасан юм... гэлээ.

	— Үгүй Андрей. Ольга яаж мартагдах вэ? Тэр чинь нэг цагт амьд хүн явсан, диваажингийн жаргал эдэлж үзсэнээ мартана гэсэн үг шүү дээ... одоо тэгэхэд энэ байна!.. гэж санаа алдаад, — Ольга тэгээд хаана байгаа вэ? гэлээ.

	— Тосгондоо, аж ахуйгаа хөтөлж байна.

	— Эгчтэйгээ тэр биз дээ гэхэд нь:

	— Бас нөхөртэйгөө гэв.

	Обломов үүнд нүдээ гэнэт том болгоод, 

	— Ольга хүнтэй суусан юм уу? гэж асуув.

	— Чи юунд ингэж сандрав. Сэтгэлд юм үлдэж үү?.. гэж Штольц аяархан, бараг энхрийлэх байртай дуугарахад Обломов сэхээ авч, үнэнээ хэлсэн нь:

	— Үгүй дээ, хаанаас! Би сандарсангүй харин гайхлаа, юундаа тэгж их хачин санагдсан юм бол бүү мэд. Суугаад удаж байна уу? Жаргалтай сайхан байгаа юу? Яриач дээ, бурхан минь! Чи надаас нэлээд их дарамт аваад хаячих шиг болох юм. Ольга намайг уучилсан гэж чи үнэмшүүлж байсан боловч, миний сэтгэл нэг л зовуурьтай байсан юм. Нэг л юм миний дотрыг шаналаагаад байсан юм. Андрей хонгор минь, би чамд хэчнээн их баярлаж байна вэ? гэв.

	Обломов үнэнхүү сэтгэлээсээ баярлаж, диван дээрээ овоо сүрхий хөдөлж, хөөрч байгааг нь Штольц шохоорхон харж байгаад сэтгэл нь уярчээ.

	— Илья, чи мөн ч сайхан сэтгэлтэй хүн юм даа, чиний сэтгэл Ольгатай тэнцэхүйц сайхан юм. Би энэ бүгдийг Ольгад ярьж өгнө өө... гэхэд, Обломов үгийг нь таслан;

	— Үгүй, үгүй, битгий хэлээрэй. Хүнтэй суусан тухай нь дуулаад баярлалаа гэвэл намайг хүйтэн сэтгэлтэй хүнд тооцно гэлээ.

	— Баярлах гэдэг чинь сэтгэл биш юм уу, тэгэхдээ бүр хувиа бодолгүй, зөвхөн Ольгагийн жаргалтай сайхан яваад баярлаж байгаа чинь юу юм... гэтэл Обломов тас дайран:

	— Үнэн, үнэн! Би юү дэмий яриад байгаа юм бүү мэд... Тэр их азтай хүн хэн бэ гэдгийг ч би асуухгүй байна гэв.

	— Хэн бэ гэнэ ээ? гэж Штольц давтан асуугаад, — Илья, чи яасан юм гадарладаггүй хүн бэ? гэв.

	Обломов гэнэт нөхөр лүүгээ гөлрөн ширтээд, нүүр царай нь хэсэгхэн зуур хөдөлгөөнгүй болж, зэвхийрээд явчихлаа.

	— Арай... чи биш биз дээ? гэж гэнэт асуув.

	Штольц инээд алдаад, 

	— Дахиад л айчихлаа, юунд тэр вэ? гэхэд Обломов сэтгэл догдлон:

	— Андрей чи бүү тоглоом хий, үнэнийг хэл гэв.

	— Бурхан мэднэ, би тоглож байгаа юм алга. Ольгатай ханилаад хоёр жил болж байна.

	Обломовын айсан царай алгуур зөөлөрч, намуун бодолд автах янзтай боллоо. Дээшээ харалгүй суусаар боловч бодолхийлсэн байдал нь минутын дараа аажмаар гүн их баярын сэтгэл болж хувираад, Штольц өөд алгуур харахад, уярсан харц дээгүүр нь нулимс мэлтгэнэж байв.

	Обломов нөхрийгөө тэвэрч аваад, 

	— Андрей, хонгор минь! Хонгор сайхан Ольга Сергеевна! Та хоёрыг бурхан таалжээ! Бурхан минь! Надад ямар сайхан байна вэ! Ольгад хэлээрэй... гэж баярлан бахадсан сэтгэлээ барьж ядаж байхад нь, Штольц үгийг нь таслан:

	— Өөр ийм Обломов ер мэдэхгүй гэдгээ л би Ольгад хэлнэ гэж сэтгэл ихэд уяран өгүүлэв.

	— Үгүй, Ольгаг энэ замд оруулахын тулд л би замд нь дайралджээ гэдгийг хэлж сануулаарай. Би тэгж учирсны ерөөлийг бэлгэшээж, энэ замаараа сайн сайхан яваасай гэж ерөөж байгааг хэлээрэй. Хэрэв надаас өөр хүн тэгэхэд... гэж хэлмэгдэн дуугараад, хөгжилтэйгөөр, — Одоо тэгэхэд би энэ байдалдаа нүүр улайж гэмшихгүй. Сэтгэлд нэг бөөн юм байснаа ариллаа. Дотор онгойгоод, сайхан болчихлоо. Бурхан минь гялайлаа! гэв.

	Обломов сэтгэл догдолсондоо дахин диван дээрээ цовхчих дөхөж, нэг нүдээр нь нулимс бүрхсэнээ, нэг инээд алдаж байв.

	Сохор ч зоосгүй болсноо мартаад, 

	— Захар, хоолон дээр шампанск дарс авч ир! гэж хашхирлаа.

	— Бүгдийг би Ольгад хэлнэ, цөмийг ярина. Чамайг мартаж чадахгүй явдаг нь хэр юм аа. Үгүй чи Ольгад тэнцэх хүн байж, Чиний ухаан худаг шиг гүн юм гэж Штольц хэлэв.

	Захар үүдний өрөөнөөс толгойгоо цухуйлгаад:

	— Та наашаа ирэхгүй юү гээд эзэн рүүгээ нүд ирмэв.

	Обломов унтууцаж, 

	— Бас юу вэ? Явж бай! гэхэд Захар өөдөөс нь, 

	— Мөнгө өгөөч гэж шивнэв.

	Обломов гэнэт таг болчихлоо.

	— За хэрэггүй, мартчихаж, амжсангүй гэж хэлээрэй. За яв яв!.. гэж шивнэснээ чангаар, — Үгүй нааш ир! Захар чи сонин дуулсан уу? Андрей Андрейчид баяр хүргэ, эхнэр авчээ гэлээ.

	— Иш, Андрей Андрейч гуай минь, бурхны авралаар ингэж их баярлатлаа амьд явжээ. Андрей Андрейч гуай, танд баяр хүргэе, бурхны өршөөлөөр та түм насалж, үр хүүхэд өнөр өтгөн болох болтугай. Бурхан минь, мөн их бөөн баяр аа! гээд Захар инээмсэглэж мэхийн ёсолж амьсгаадна. Штольц өврөөсөө мөнгөн дэвсгэр гаргаж өглөө.

	— Май, чи үүгээр гадуур цамц авч өмс, чамайг ингээд харахад гуйлгачин шиг болжээ гэлээ.

	Захар баярлаж Штольцын гарыг барьж үнсээд, 

	— Та ямар хүнтэй ханилаа вэ дээ? гэж асуув.

	— Ольга Сергеевнатай ханилжээ, санаж байна уу? гэж Обломов хэллээ.

	— Ильинскийнхний авхайтай юу! Бурхан минь! Хэчнээн сайхан авхайтан бил ээ! Хөгшин нохой намайг Илья Ильич тэгэхэд аашилсан нь зөв байсан юм. Тантай л холбоод байсан миний гэм, буруу. Би тэгэхэд Ильинскийнхэнд ярьсан юм шүү, Никит биш. Аргагүй л гүтгээд орхисон юм байгаа юм. Бурхан минь, Бурхан минь! гэж үглэсээр үүдний өрөө рүү гарав.

	— Ольга чамайг тосгондоо айлчлахыг урьсан. Чиний хайр дурлал жаал хуучирсан, хардаж барих сэтгэл төрөх зовлон байхгүй. Явцгаая гэхэд Обломов санаа алдлаа.

	— Үгүй Андрей минь хайр сэтгэл, хар хороос айх юм надад алга, гэлээ гэхдээ би танайд очихгүй.

	— Чи юунаас тэгээд айж байна?

	— Атаархахаас айж байна. Та хоёрын сайхан жаргал чинь миний доройтсон гашуун амьдралын толь болж тусна. Би гэтэл үүнээсээ өөрөөр амьдрахгүй чадахгүй хүн шүү дээ.

	— Боль доо, Илья минь, өөрийн эрхгүй л орчиндоо татагдаж амьдрах болно. Тооцоо бодож, аж ахуй хөтөлж, юм уншиж, хөгжим сонсох болно. Ольгагийн хоолой одоо тогтож их сайхан болсон. Чи нөгөө дууг нь санаж байгаа биз дээ? гэхэд Обломов 

	— Бүү дурс! гэж гараа сэгсчив.

	— Явъя даа гэж Штольц шалгаан, — Энэ чинь Ольгагийн хүсэл шүү, тэр ердөө буцахгүй хүн. Би залхаад больжээ гэхэд, Ольга үгүй. Бөөн гал дөл, цог хийморь гэсэн үг, заримдаа би ч гэсэн авхуулдаг шүү. Хуучин явдал дурсагдан сэргэнэ, цэцэрлэг голт борын цэцэг санаанд ороод, хөдлөх болно... гэхэд Обломов төлөв байдлаар үгийг нь таслан:

	— Байг, Андрей, буян бодож тэр явдлыг бүү санагдуулж, бүү хөнд. Түүнээс болж миний сэтгэл шимшрэхээс, баясахгүй байна. Энх тунх жаргалын тухай дурсах гэдэг хамгийн яруу сайхан зүйл боловч хатаж хуучирсан шархыг хөндсөн дуртгал гэдэг бол айхтар их шаналаан юм даа... өөр юмны тухай ярилцъя. Үгүй, тосгонд ажил төрлийг маань цэгцэлж, ажил болсонд чинь би талархал хэлээгүй... гаргаж хэлэх үг алга. Найз минь, тэр үгийг өөрийнхөө сэтгэлээр, өөрийнхөө жаргалаар, Ольга... Сергеевнагаар жишээд олж үз. Би... би олж хэлж чадахгүй нь ээ. Өөрөө би өдий хүртэл тэр төвөгтэй ажлаас ангижруулаагүй байгааг минь уучилж үз. Одоо ингээд удахгүй хавар боллоо, би заавал Обломовка руу явна гэв.

	— Обломовкад юу болж байгааг мэдэж байна уу? Чи одоо эдлэнгээ танихгүй. Чамайг захианд хариу бичдэггүй болохоор би тэр тухай бичээгүй юм. Гүүр барьчихсан, байшинг чинь бүр өнгөрсөн зун дээвэрлэх болгоод орхисон. Харин дотоод төхөөрөмжийн талаар өөрөө санаандаа тохируулж хөөцөлд, тэрийг би хийхгүй. Миний тавьсан шинэ хүн эдлэнг захирч байгаа. Чи тэр орлого зарлагын тооцоог харав уу?.. гэхэд Обломов юм дуугарсангүй.

	— Чи түүнийг уншсангүй дэг ээ? Хаана байна? гэж Штольц эгцлэн харж асуув.

	— За байз, би хоолны дараа олъё, Захараас асуух хэрэгтэй... 

	— Илья минь, Илья минь! Инээмээр ч юм шиг, уйлмаар ч юм шиг даан ч дээ.

	— Хоолны дараа эрж олно оо, за хоол идье гэв.

	Ширээний ард суугаад Штольц ярвайлаа. Ноднин жил Илья гэгээний мэндэлсэн баярын өдөр аятай сайхан хоол, хан боргоцой, хар бүрээ, дэвүүр сүүлт харлаж тэргүүтэн байсныг санав. Одоо тэгэхэд ширээг ёрог даавуугаар бүтээсэн, цуу, тос хийх жижиг сав нь бөглөөгүй, цаасаар бөглөсөн, таваг дээр хоёр том зүсэм хар талх тавиастай, сэрээний шүд нь мурийж тахийчихсан ажээ. Обломовт загасны шөл, өөрт нь дэгдээхэй, будаатай шөл өгөөд, дараа нь хонины шарсан махны дараа хатаж орхисон хэл өглөө. Улаан архи авч ирлээ. Штольц хагас аяга дарс аягалж, амсаж үзээд ширээн дээр тавиад дахиж амссангүй. Илья Ильич хар хадаар нэрсэн архи дараа дараагаар хоёр хундага уугаад, хонины мах ховдоглон идэж гарав.

	— Энэ дарс огт хэрэг алга гэж Штольцыг хэлэхэд, Обломов хариуд нь:

	— Уучил даа, яараад голын цаад тал руу очиж амжсангүй. Харин энэ хар хадаар нэрсэн архи уухгүй юу? Их аятайхан шүү, Андрей, уугаад үз дээ! гээд дахин нэг хундага хийгээд уучхав.

	Штольц өөдөөс нь гайхаж харснаа, дуугүй өнгөрлөө.

	Агафья Матвеевна өөрөө нэрдэг юм. Гайхалтай сайн бүсгүй гэж Обломов ялихгүй халсхийгээд, Анисья дэгдээхэй малладаг, ногооны газар байцай арчилж, шал савраа угаадаг, энэ хоол ундыг цөмийг нь Агафья Матвеевна хийдэг юм гэж магтжээ.

	Штольц хонины мах, чанамал жимс тэргүүтний алиныг ч идсэнгүй, эд бүгдийг Обломовын хэр их амтархан идэж байгааг харж суув.

	— Чи одоо намайг цамцаа буруу харуулаад өмсчихсөн байхыг үзэхгүй ээ гэж Обломов ясыг ховдоглон мөлжих зуураа өгүүлээд, — Эзэгтэй бүгдийг үзэж хардаг, ганц ч цойлдоогүй оймс байхгүй, бүгдийг л өөрөө хийдэг юм. Кофе цай хэчнээн сайхан чанадаг гэж санана. Хоолны дараа би сайхан кофегоор чамайг дайлна гэв.

	Штольц үүнийг сэтгэл зовсон царайтай дуугүй чагнаж суулаа.

	— Одоо эдний ах нь нүүгээд явчихсан, эхнэр авах юм гэнэ, тэгэхлээр аж ахуй нь одоо түрүүчийнх шигээ дорвитой биш ээ. Уул нь эзэгтэйн гарт хамаг ажил л буцалж байдаг сан. Өглөөнөөс аваад л үдэш хүртэл нааш цаашаа, нэг зах руу, нэг зочид буудал руу гүйдэг байсан... ингэхэд байна шүү гэж Обломовын хэл нь ээдрэн, — Хоёр гурван мянга рублийн орлоготой сон бол би чамайг хонины мах, хэлхнээр дайлахгүй бүтэн том хилэм, монтхой, дээд зэргийн хэлээр дайлах сан. Агафья Матвеевна гуай тогоочгүйгээр гайхалтай сайхан хоол хийх сэн, тийм шүү гэв.

	Обломов дахиад нэг хундага архи уув.

	— Андрей чи уу л даа, нээрээ уу, сайхан архи шүү. Ольга Сергеевна чамд ийм архи нэрж өгөхгүй гэж ээрүүтэн хэлээд, — Ольга сайхан дуу дуулна, харин ийм архи нэрж өгч чадахгүй, үнээн! Мөн дэгдээхэйн мах, мөөгөн хольцтой боов жигнэж чадахгүй. Ингэж сайхнаар ганцхан Обломовкад, мөн энд л жигнэдэг юм даа. Бас нэг сайн юм нь Агафья Матвеевна тогооч биш, тогооч чинь ямар ч гараар боов янзалдаг юм бүү мэд, Агафья Матвеевна бол гойд цэвэрч нямбай хүн гэлээ.

	Штольц үгийг нь чих тавин чагнана.

	Дарсанд нэлээд халсан Обломов яриагаа үргэлжлүүлэн, 

	— Эзэгтэйн гарыг нь үнсээд авсан ч болохоор цагаахан байсан юм. Одоо хамаг ажлаа өөрөө хийх болсноос хойш хатуу ширүүн болжээ. Миний цамцыг өөрөө царддаг юм шүү гэж Обломов ихэд уяран хоолой нь зангирч хэлээд, — Яахын аргагүй үнэн, би өөрөө үзсэн юм. Бусад хүнийг эхнэр нь ч ингэж харж анхаардаггүй байх. Агафья Матвеевна үнэхээр сайн бүсгүй. Ингэхэд байна аа, Андрей минь, чи Ольга Сергеевнатай цуг наашаа ир, энүүхэнд нэг зуслан худалдаад авчих, тэгвэл ч мөн гоё шүү амьдрах сан! Гадаа төгөл дотор цай ууж, Илья гэгээний баасан гарагт Дарийн завод явж үзнэ. Тэгэхэд бидний араас зууш халуун тогоо сэлт аччихсан тэрэг дагаад л, очсон хойноо ногоон дээр хивс дэвсээд, хэвтэцгээнэ. Агафья Матвеевна аж ахуйн ажил төрөлд Ольга Сергеевнаг сургачихна, нээрээ шүү, сургачихна. Одоо л ингэж юм хомсдож орхиод байна. Ах нь нүүгээд явчихсан. Бидэнд уул нь гурав дөрвөн мянган рубль өгсөн сөн бол чамайг би хэчнээн сайхан шувууны махаар дайлах сан билээ гэв.

	— Чи надаас таван мянган рубль авч байгаа шүү дээ, хааш нь хийчихдэг хүн бэ? гэж Штольц гэнэт асуусанд:

	— Нөгөө өр! Яах вэ? гэж Обломов үг алдчихлаа. 

	Штольц суудлаасаа босон харайгаад:

	— Өр гэнэ ээ? Юун өр вэ? гэж шалгаан, нуугдчихсан хүүхэд рүү харж байгаа ширүүн багш шиг харав.

	Обломов даруй таг чиг болчихсонд Штольц дэргэд нь диван дээр очиж суугаад:

	— Чи хэнд өртэй юм бэ? гэж асуув.

	Обломовын архи жаал гарч, сэхээ авчээ.

	— Хэнд ч өргүй, би худлаа хэлчихлээ гэв.

	— Үгүй, чи харин одоо л баахан болхиор худлаа ярьж байна. Чи юү болоод байна? Чамд юу тохиолдоо вэ, Илья? Мөөн! Хонины мах, эсэглэн дарс сэлтийн учир ийм байх нь ээ! Чи мөнгөгүй болчихсон хүн юм. Мөнгөө хааш нь хийсэн бэ?

	— Би үнэхээр, эзэгтэйд... хоол ундны юм хэрэглэсний жаахан өртэй гэж Обломов хэллээ.

	— Энэ хонины мах, хэлний өр үү? Илья, чи юү болоод байгаа хүн бэ? Ах нь нүүгээд явчихсан, аж ахуй доройтлоо гээд байдаг чинь юү гэсэн үг вэ?.. энд нэг л эвгүй юм байна. Чи хэчнээн өртэй юм бэ?

	— Мөнгө зээлсэн баримтаар арван мянган рубль өгөх юм гэж Обломов шивгэнэсэнд, Штольц босон харайснаа дахиад суучхав.

	— Би их юм хэрэглэж, элбэг загнадаг байсан... Чи санаж байна аа хар бүрээ, бэрсүү жүрж энэ тэр гээд л... тэгээд л өрөнд орчихсон юм... за энэ тухай яриад яах вэ? гэж дорой дуугарав.

	Штольц хариу юм дуугарсангүй. «Ах нь нүүсэн, аж ахуй доройтсон гэнэ ээ. Тэр ч үнэхээр тийм байна. Хамаг юм ядуу дорой, цулгай харагдах болж: Эзэгтэй гэдэг нь ямар хүн юм бол? Обломов магтах юм, өөрийг нь харж асардаг юм байж. Обломов өөрийн нь тухай их л сүрхий ярих юм...» гэж эргэцүүлэн бодож суув.

	Штольц гэнэт үнэн учрыг гадарлаж, гол руу нь хүйт даагаад, царай нь хачин болчхов.

	— Илья! Энэ бүсгүй... чиний чухам юу юм бэ? гэж асуутал, цаадах нь ширээ дэрлээд зүүрмэглэж байв.

	«Энэ авхай Обломовыг дээрэмдэж, юу байдгийг нь цөлмөж байгаа байх нь ээ... энэ чинь ердийн явдал шүү дээ, тэгэхэд би өнөө хүртэл гадарласангүй» гэж Штольц бодлоо.

	Штольц босоод, эзэгтэйн өрөө рүү ордог үүдийг огцом онгойлгосонд, цаадах нь цочсондоо кофе цай хутгаж байсан халбагаа унагаачхав.

	— Тантай ярилцах хэрэг надад байна гэж Штольц эелдгээр дуугарахад:

	— Та зочдын өрөө рүү орж байна уу, би одоо оръё гэж эзэгтэй хулгасхийн хариулав.

	Эзэгтэй тэгээд мөрөн дээрээ алчуур тохоод Штольцын араас дагаж зочдын өрөө рүү ороод диваны ирмэг дээр сандайлав. Толгойны өргөн ороолт эзэгтэйд нэгэнт үгүй болсон болохоор гараа алчуурынхаа үзүүрт дор нуухыг хичээж байв.

	— Илья Ильич танаас мөнгө зээлсний баримт танд өгсөн юм уу? гэж Штольцыг асуухад эзэгтэй өөдөөс нь гайхсан мулгуудуу байраар хараад:

	— Үгүй, Обломов гуай надад ямар ч баримт өгөөгүй гэж хариуллаа.

	— Юу ямар ч баримт өгөөгүй гэж?

	— Би ямар ч баримт үзээгүй гэж мөн л гайхсан мулгуудуу байдалтайгаар давтан өгүүлэх ажээ.

	— Мөнгө зээлсэн баримт... гэж Штольц давтан хэлэхэд, Агафья Матвеевна жаал эргэцүүлж бодлоо.

	— Та уул нь ахтай ярилцсан бол зүгээр сэн. Би л ямар ч баримт үзээгүй гэв.

	«Энэ чинь зальхай амьтан юм уу, тэнэг хүн үү?» гэж Штольц бодоод:

	— Гэхдээ Илья Ильич танд өртэй юм шив? гэж асуулаа.

	Эзэгтэй өөдөөс гөлийн харж байснаа гэнэт юм бодож сэхээрсэн, бүр сэтгэл нь зовсон ч царайтай боллоо. Түрүүнд сувд, мөнгөн эдлэл, хувцас хунараа барьцаанд өгч байснаа санаад Штольц тэр тухай үг цухуйлгаж байгаа юм байх гэж бодов. Энэ Обломовт, тэр ч байтугай сохор зоос болгоны тухай ярьж байдаг Анисьяд хүртэл ганц ч үг цухуйлгалгүй байхад Штольц яагаад мэдчихсэн учрыг олохгүй байв.

	— Илья Ильич танд хэдий хэр өртэй юм бэ? гэж Штольц сэтгэл зовж асуухад:

	— Ямар ч өргүй, ганц ч улаан мөнгөний өр байхгүй гэв.

	«Миний өмнө нууж, ичиж байна, муу хар мөнгө хүүлэгч чинь. Гайгүй би учрыг нь олно» гэж Штольц бодоод:

	— А тэр арван мянга чинь юу юм бэ? гэж асуувал, эзэгтэй ихэд хэлмэгдэн гайхаж:

	— Юун арван мянга вэ? гэж мөн асуулаа.

	— Илья Ильич танд өрийн баримт ёсоор арван мянган рублийн өртэй, тийм үү, үгүй юү? гэж шалгаахад:

	— Обломов гуай надад ямар ч өр байхгүй. Махны худалдаачинд түрүүн арван хоёр рубль тавин мөнгөний өртэй байсан, түүнийг өгөөд бүр гурван долоо хонож байна. Цөцгий аваад, сүүний хүнд өртэй байснаа өгсөн, одоо ер өр байхгүй.

	— Илья Ильичийн нэр дээр баримт бичиг танд үгүй юм гэж үү? гэхэд, эзэгтэй өөдөөс нь мохоодуу байраар харан:

	— Та манай ахтай ярилцахгүй юу. Ах энэ гудамжны цаад талд, Замыколовын байранд суудаг юм. Тэрүүхэнд дээ. Тэднийд бас зоорь бий гэхэд нь Штольц шийдэмгийгээр:

	— Үгүй, өөртэй чинь л ярилцъя. Илья Ильич ахад чинь биш танд л өртэй гэж өөрийгөө үзэж байгаа юм байна... гэхэд

	— Надад өгөх өр Илья Ильичид байхгүй. Би мөнгөн эдлэл, сувдаа барьцаанд өгч байсан явдал бол өөрийнхөө хэрэгцээнд л барьцаалсан юм. Өөртөө, Машад гутал авсан. Ваняд хүрэм хийх даавуу авсан, бас ногоо цагаанд зарсан. Илья Ильичид ганц ч мөнгө зарсан юм байхгүй гэж хариулав.

	Штольц өөдөөс нь харж, үгийг нь сонсон, утга учрыг нь тунгааж байлаа. Штольц л ганцаараа Агафья Матвеевнагийн нууцыг таахад ойрхон болоод, ярилцах үедээ үл тоомсорлох, бараг жигших маягтай байсан харц нь өөрийн эрхгүй зөөлрөн, шохоорхох, бүр ч өрөвдөх төлөвтэй болов.

	Мөнгөн эдлэл, сувдаа барьцаанд өгснийг нь дуулаад эзэгтэй Обломовын төлөө далдуур байдгаа үгүй хийн ач тус болж байсны нь бүүр түүр гадарласан боловч, чухамдаа хожмын ашиг хонжоог бодсон, үнэнч сайндаа болсон алин болохыг л мэдэхгүй байв.

	Ильягийн төлөө баярлах юм уу, гутрах учраа бас олсонгүй. Обломов эзэгтэйд өр байхгүй, тэр өр гэдэг ахын нь хийсэн нэг заль булхай болох нь илт болохын ялдамд, өөр бусад зүйлийн учир бас илрэв... Ингэж мөнгө, сувдаа барьцаалж байсны учир нь юу вэ?

	— Ингэхлээр та Илья Ильичээс нэхэх өргүй юм шив дээ? гэж Штольцыг асуухад, эзэгтэй нэгэн өнгөөр:

	— Та төвөгшөөлгүй манай ахтай ярилцахгүй юу. Ах өдийд гэртээ байж таарна гэлээ.

	— Илья Ильчийг та өөртөө өгөх өргүй гэж хэлэх шив дээ?

	— Үнэхээр ганц ч мөнгөний өргүй гэж андгайлаад, бурхан өөд харж загалмайлан залбирав.

	— Үнийгээ та гэрчийн дэргэд хэлэх үү?

	— Бүхний өмнө, Бурхны өмнө хамаг үнэнээ наманчлах үед ч гэсэн тэр. Тэр сувд, мөнгөн эдлэлийг барьцаанд өгч байсан нь бол яах вэ, би өөрийнхөө хэрэгцээнд барьцаалсан юм... гэхэд Штольц үгийг нь таслан:

	— За их сайн. Маргааш би танайд таних хоёр хүнтэйгээ орж ирнэ. Та тэдний дэргэд энэ үгээ хэлэхээс татгалзахгүй биз ээ?

	— Та уул нь ахтай ярилцсан бол сайн сан гэж эзэгтэй давтан хэлээд, — Би гэдэг хүн хувцас хунар гэж энэ... гал зуухаар л ноцолдоод... гаднын хүн харахад тусгүй, шоолох байлгүй гэв.

	— Зүгээр, зүгээр, таныг маргааш нэг цаасан дээр гарын үсэг зурсны дараа би ахтай чинь уулзана... 

	— Би чинь юм бичихээс бүр төсөөрчихсөн хүн... 

	— Үгүй нэг их юм бичихгүй, дөнгөж л хоёр мөр юм.

	— Түүнээсээ л хэлтрүүлж үз. Энэ Ваня яах вэ бичээд өгөг, цэвэрхэн аятайхан бичдэг юм... 

	Штольц зүтгэж, 

	— Үгүй та бүү татгалзаарай. Та л тэр цаасан дээр гарын үсэг зурахгүй юм болж гэм Илья Ильич арван мянган рублийн өртэй гэсэн үг гэхэд эзэгтэй хариуд нь:

	— Үгүй үгүй, Илья Ильич надад сохор ч зоосны өргүй гэж мэтгэлээ.

	— Тийм л бол та гарын үсэг зурж өгөх хэрэгтэй дээ, за баяртай, маргааш уулзъя гэхэд, эзэгтэй гаргаж өгөх зуураа:

	— Маргааш та уул нь манай ахтай л уулзвал сайн юм сан. Тэрүүхэн тэнд, гудамжны цаад буланд юм гэв.

	— Үгүй, та ч гэсэн намайг иртэл ахдаа бүү юм яриарай. Эс тэгвэл Илья Ильичид тун аягүй юм болох нь ээ... гэхэд:

	— Тэгвэл би ахад юу ч дуулгахгүй гэж Агафья Матвеевна дуулгавартайяа дуугарав.

	 

	VII

	Маргааш нь Обломовоос авах өр авлага огт үгүй гэсэн баримт дээр Агафья Матвеевна гарын үсэг зурж өглөө. Энэ баримтыг Штольц аваад гэнэт ах дээр нь очив.

	Иван Матвеевичид энэ үнэхээр тэнгэрийн аянга мэт лут цохилт байлаа. Өрийн баримт гаргаж ирээд баруун гарынхаа чичирхийлсэн дунд хурууг дээш нь харуулан байж, Обломовын гарын үсэг болон, арилжаа наймааны хэрэг эрхлэх газрын баталгааг заав.

	— Хууль ёсны л юм даа, надад хамаа байхгүй. Би ганцхан дүүгийнхээ сонирхлыг л хамгаалж байгаа хүн. Илья Ильич ямар мөнгө авсан юм бүү мэд гэв.

	Штольц явахдаа, 

	— Таны хэрэг ингээд дуусахгүй шүү, гайгүй! гэж заналаа.

	Дараа өдөр нь Мухояровыг дөнгөж ажилдаа иртэл нь зарлага ирээд, генерал дуудаж байгааг мэдэгдлээ.

	Байсан бүх хүмүүс генерал дуудлаа гэнэ ээ! Яах нь вэ? Юу бол оо юм бол? Ямар нэг хэрэг үзэх гэж байгаа юм биш биз? Чухам ямар хэрэг юм бол? Алив та минь бушуулъя, ажил хэргээ цэгцэлж, товьёг бичье. Юу болсон юм бол? гэлцээд сандарлаа.

	Орой нь Иван Матвеевич нөгөө нэг буудлын газар хачин болчхоод орж ирлээ. Тарантьев аль түрүүн ирчхээд хүлээж байгаа ажээ.

	— За юу болов, найз аа? гэж тосч асуухад нь, Иван Матвеевич нэгэн аялгуугаар:

	— Юу болов шүү! Чи харин юу болсон байх гэж санаж байна!? гэлээ.

	— Чамайг загна аа юу? Яагаа вэ?

	— «Загнах» шүү! гэж Иван Матвеевич дуурайж элэглээд, — Зүгээр зодчихсон бол дээр байх сан! Чи ч мөн хөөний хүн юм даа! Герман чухам юун хүн болохыг хэлдэггүй гэж зэмлэв.

	— Айхавтар овжин эд гэж би хэлсэн шүү дээ!

	— Овжин гэдэг чинь юү юм бэ. Овжин хүн бид бишгүй үзсэн улс! Түүнийг дээгүүр хүн гэдгийг нь хэлэхгүй яасан юм бэ? Генерал тэр хоёр чинь чи бид хоёр шиг хоорондоо чи би юм байна. Мэдсэн сэн бол тийм хүнтэй наана цаана болох уу даа! гэхэд Тарантьев өөдөөс нь:

	— Үгүй, хууль зүйн дагуу хэрэг шүү дээ гэж маргав.

	— «Хууль зүйн дагуу хэрэг»! гэж Мухояров наадхыгаа дахин дуурайж элэглээд, — Чи тэнд очоод хэлж үз л дээ. Хэл татаж орхих юм байна шүү дээ. Генерал надаас юу гэж асуусныг чи мэдэж байна уу?

	— Юу гэж асуув аа? гэж Тарантьев сонирхлоо.

	— «Та нэг өөдгүй этгээдтэй нийлж, газрын эзэн Обломовыг согттол нь архиар шахаад, дүүдээ өртэй гэсэн баримтад гарын үсэг зуруулсан гэдэг үнэн үү?» гэлээ.

	— Бүр л «өөдгүй этгээдтэй» гэж хэлсэн үү? гэж Тарантьев асуулаа.

	— Тийм ээ, тэгж л хэлсэн.

	— Тэр өөдгүй этгээд нь тэгээд хэн бэ? гэж Тарантьев дахин асуусанд, Мухояров өөдөөс нь хараад:

	— Чи арай мэдэхгүй байгаа юм биш биз? Чи биш юм уу? гэж хорсонгуй дуугарав.

	— Намайг яаж тэр хэрэгт хутгачих аа вэ?

	— Чи тэр герман хүн нутгийнхаа танил хоёрт л баярлахгүй юу. Тэр герман чинь хамаг юмыг уудалж, асууж шалгаагаад орхисон байна.

	— Чи, найз минь, өөр хүн рүү тохоод намайг тэнд байлцаагүй гэх нь яагаа вэ? гэхэд

	— Уухай! Хөөш! Чи чинь юун тийм айхавтар ариун гэгээн хүн гараад ирэв? гэж түнш нь хариуллаа.

	— Генералыг «нэг өөдгүй амьтантай нийлж... юу яасан үнэн үү?» гэхэд нь чи юү гэж хариулав. Тэрүүхэнд л аяыг нь олоод аргацаахгүй яасан юм бэ?

	— Аргацаах гэнэ ээ? Аргацаах вий, хөөрхий! Нүд нь гэж нэг айхавтар ногоон юм! «Эрхэм дээдэс минь, худлаа, гүтгэлэг байна. Би Обломов гэгчийг ерөөсөө таньдаггүй. Эд бүгд цөм Тарантьевын хийсэн хэрэг...» гэж хэлье гэж хүчлээд, хүчлээд амнаас гарч өгсөнгүй. Ердөө л өмнө л сөхрөөд уначихсан.

	— Тэд тэгээд хэрэг зарга үүсгэх гээд байгаа юм уу? Би харин хөндлөнгийн хүн шүү, хамаагүй, харин түнш чи л... гэж Тарантьевыг доройхон дуугарсанд, цаадах нь:

	— «Хөндлөнгийн» гэнэ ээ! Чи тэгээд хөндлөнгийн хүн юм биз дээ? Үгүй, найз минь, шахаанд шургадаг юм аа гэхэд чи л эхлээд шургаж таарна шүү. Обломовыг хэн архиар шахлаа? Хэн элдэв муугаар нь дуудаж, сүрдүүлж байлаа? гэв.

	Тарантьев үүнд, 

	— Чи л тэгж зааж өгсөн шүү дээ гэлээ.

	— Аа чи өөрөө учир мэдэхгүй нялх хүүхэд үү? Би ер юү ч мэдэхгүй шүү.

	— Түнш минь, энэ чинь даан ч мөсгүй явдал болж байна шүү. Надаар дулдуйдаж чи хэчнээн их юм оллоо, надад тэгэхэд ердөө л гурван зуун рубль олдсон шүү дээ.

	— Үгүй тэгээд би ганц бие дээрээ хамаг бурууг үүрэх юм уу? Чи бас их айхавтар овжин эр юм аа, хөөш! Үгүй би ер юү ч мэдэхгүй, намайг дүү л ажил төрөл мэдэхгүй бүсгүй хүний хувьд, тэр баримтыг зохих газраар батлуулж өгөөч гэж гуйсан, өөр юм юу ч үгүй. Затертый та хоёр л гэрчээр байсан. Та нар л хариуцна гэв.

	— Ахынхаа эсрэг тэгж зүрхэлсэн дүүгээ чи сайн болгохгүй юм уу? гэж Тарантьевыг хэлэхэд, 

	— Дүү тэнэг юм чинь, түүнийг яах вэ дээ гэв.

	— Тэгээд тэр чинь одоо яаж байна?

	— Яах юу байх вэ, уйлаад байх мөртөө, нөгөөхөөрөө л зүтгэж, «Илья Ильич надад ямар ч өр байхгүй, би ер мөнгө өгч байсан удаагүй» л гээд байна.

	— Үгүй чи чиг хохирох юмгүй, дүүгээсээ авах авлагын баримттай шүү дээ... гэж Тарантьевыг өгүүлтэл, Мухояров дүүгээсээ өр авах баримтыг гаргаж ирээд хэсэгчин урж Тарантьевын өөдөөс сарвайгаад:

	— Май, би чамд бэлэглэж орхиё, чи авахгүй юу? Дүүгээс би юуг нь авах юм бэ? Тэр муу байшинг ногооны газартай авах уу? Тэр чинь ганц мянган рубль ч хүрэхгүй. Үгүй тэгээд би хөөрхий амьтныг хүүхдүүдтэй нь хорвоогоор мод бариад тэнүүлэх гэж ямар буруу номтон биш дээ.

	— Тэгвэл, хэрэг зарга үүсэх юм биз дээ? Үүнээс чинь л, түнш минь, жаахан хөнгөншүү мултарчих юм сан. Найз минь чи нэг тус болж үз дээ!

	— Юун хэрэг зарга вэ? Ямар ч хэрэг мөрдлөгөө сэдэхгүй. Генерал уул нь хотоос хөөж цөлнө гэж айлгасан боловч, нөгөө герман маань Обломовынхоо нэрийг бодоод хориглосон.

	— Юу гэнэ ээ, түнш минь! Дотроос л нэг бөөн хар юм аваад хаячих шиг боллоо шүү. За тэгвэл жаахан юм ууя! гэж Тарантьевыг хэлэхэд цаадах нь:

	— Юм ууя гэнэ ээ? Ямар орлогоос тэр вэ? Чиний орлогоос тэр үү? гэв.

	— Үгүй чинийх багадаа юу? Өнөөдөр лав далан рубль олсон биз дээ!

	— Тэгнэ ээ бас! Тэр орлого олдог хөг өнгөрсөн, генералын цаашаа юу гэснийг би бүрэн хэлээгүй шүү дээ гэхэд Тарантьев мөн хулчийж, 

	— Бас юу вэ? гэлээ.

	— Албанаасаа халагд гэсэн гэхэд, Тарантьев өөдөөс нь том хараад, 

	— Арай ч үгүй биз дээ, түнш ээ! гэснээ ихэд хорссон байдалтайгаар, — Би одоо тэр нэг нутгийн танилаа аль муугаар нь харааж зүхнэ дээ гэв.

	— Чамд харааж хэрэлдэхээс өөр юм юу байх вэ.

	— Үгүй, чи юү ч гэсэн би харааж зүхнэ. Үгүй нээрээ ч жаахан азная, надад нэг бодол төрлөө, чи дуулж байгаач, түнш ээ! гэхэд нь Иван Матвеевич бодол болон байж:

	— Юу тэр вэ? гэлээ.

	— Нэг овоо юм хийж болохтой юм. Ганцхан л чи тэр байрнаасаа нүүчихсэн чинь тоогүй... 

	— Юу гэж?

	— Юу байх вэ. Обломов дүү хоёрын чинь байдлыг ажих, ямаршуу боов хийж яажшуу сүрхий байгааг нь тагнах... гэрчүүд байдаг бол! Тэгэх юм бол нөгөө герман ч билээ яах юм бэ. Чи одоо нэгэнт чөлөөтэй хүн, хэрэг зарга үүсдэг юм аа гэхэд чинийх хууль зүйн дагуу л хэрэг байна биз. Герман маань ч хулчийж, эвлэрэх тийшээ хандаж болох юм шүү гэв.

	Мухояров үүнд, 

	— Үгүй нээрээ чиг болмоор юм байна, гэж бодлогошрон хэлээд, — Чи юм сэдэвлэхдээ овоо боловч, чухам ажил төрөл дээр тэр Затертый, та хоёр урагш ер алга. За би нэг арга олъё, байз аа, тэднийг үү. Би тогооч авгайгаа дүүгийн рүү явуулъя, Анисьятай сайн үерхээд, юм болгоныг мэдээд аваг, тэгээд үү, за түнш минь жаахан юм ууя даа! гэлээ.

	— Ууцгаая! Дараа нь би Обломовыг сайн хараая! гэж Тарантьев хэллээ.

	Штольц тэр даруйдаа Обломовыг аваад явах гэсэн боловч, ганцхан сар л үлдээж үз гэж гуйгаад тун болохгүй болохоор нь өрөвдөөд чадсангүй. Энэ нэг сарын дотор Обломов бүх тооцоогоо дуусгаж, байраа хүлээлгэж өгөөд, Петербургт буцаж ирэхээргүй хамаг ажил төрлөө цэгцэлье гэжээ. Мөн тосгондоо барьсан байшингийн тоног төхөөрөмжийг цуглуулж авах, Агафья Матвеевна шиг нэг ийм аж ахуй хөтлөх сайн хүн олох, тэр ч байтугай Агафья Матвеевнаг өөрийг нь гуйж байгаад байшинг нь заруулчхаад, хөдөө гарч хэр чадалдаа тохирох, арай том аж ахуй хөтөлнө үү гэж ятгах горьдлоготойхон байжээ.

	Штольц үүнд, 

	— Үгүй тэр эзэгтэй гэснээс байна аа, би өөрөөс чинь асууя гэж бодоод явсан юм, та хоёр ингэхэд хаашаашүү харьцаатай улс байна аа? гэвэл Обломовын царай гэнэт улайгаад явчихлаа.

	— Чи юү гэх санаатай байна аа? гэж сандран асуухад Штольц өөдөөс нь:

	— Чи өөрөө, юү гэх гэснийг сайн ойлгосон шүү дээ, тэргүй бол улайхын хэрэг огтгүй билээ.

	— Илья минь, чи дуулж бай, энэ талаар сэрэмжилж сануулсан үг тус болохтой байгаа бол, өдий сайхан үерхсэнийхээ хувьд би үнэн голоосоо захья, чи болгоомжтой байж үзээрэй... гэхэд зовж хоцорсон Обломов, хариуд нь:

	— Юунаас тэр вэ? Больж үз дээ! гэв.

	— Чи тэр бүсгүйн тухай тун айхавтар дотно байдлаар яриад байсан, тэгээд надад ... юу гэж санагдах боллоо. 

	Гэтэл Обломов үгийг нь тасалж:

	— Сайн болчхож гэж чи хэлэх санаатай байна уу! Больж үз, та минь! гээд худлаа инээв.

	— Хэрэв сэтгэл санааны үүднээс зөвтгөх юмгүй зөвхөн... юу бол энэ чинь бүр ч тусгүй явдал гэхэд Обломов өөдөөс нь:

	— Андрей! Миний тийм бүтэлгүй явдалтай хүн байхыг чинь мэдэх сэн бил үү? гэлээ.

	— Чиний царай юунд улайсан юм бэ?

	— Чамайг тиймэрхүү юм бодсонд чинь гэвэл Штольц эргэлзэх байртай толгой сэгсрээд:

	— Өөрөө мэд дээ, Илья минь, битгий л нүхэнд унаж орхиорой. Жирийн харц бүсгүйтэй, бохир муухай байдалд, мулгуу мохоо улсын дотор, бор бааз байх гэдэг ч өөдтэй юм биш дээ! гэлээ.

	Обломов үүнд юм дуугарсангүй. Ингээд Штольц, 

	— За сайн сууж байгаарай. Тэгэхлээр өөртэй чинь зун нэг бол манай эдлэнд, үгүй бол Обломовка эдлэнд уулзана гэж Ольгад хэлэх шив дээ. Ольга чамайг зүгээр орхих хүн биш гэдгийг бүү мартаарай гэв.

	Обломов үүнд баттайгаар, 

	— Заавал заавал, тэр ч байтугай Ольгаг дуртай байвал би танайд өвөлжинө гэж байна билээ гэж бүр нэг сайн хэлээрэй гэлээ.

	Штольц тэр өдөртөө яваад өглөө. Орой нь Обломовынд Тарантьев ирэв. Түншийнхээ өмнөөс Обломовыг сайн хараах сан гээд тэсэж чадалгүй иржээ. Обломов өөрөө Ильинскийнхэнтэй хамт байсаар иймэрхүү явдлаас холдож, балмад, ичгүүргүй явдлыг үл ойшоож хүлцэж өнгөрүүлдгээ болиод жигших болсныг Тарантьев бодолцсонгүй. Ийм зантай болсон нь бүр эртнээс мэдэгдэж, зусланд байх үед нь зарим талаар илрэн харагдаж байсан авч, тэр цагаас хойш Тарантьев эднийд цөөн ирсэн, ирэхдээ хүн байх цагаар дайралдаад зөрж маргах учрал тохиолдоогүй ажээ.

	— За нутгийн танил сайн байна уу? гэж Тарантьев гар барихгүйгээр зэвүүн дуугарав.

	— Сайн, сайн байна уу? гэж Обломов хүйтнээр дуугараад цонх руу харж байв.

	— За яав, ачтай тустай хүнээ явуулчхав уу?

	— Явууллаа, юу гээ вэ?

	— Мөн ч сүрхий ачтай амьтан бол доо! гэж Тарантьев зэвүүтэй дуугарахад нь:

	— Яаж байна, чиний санаанд таалагдахгүй байна уу? гэв.

	— Үгүй, би ч бол түүнийг чинь дүүжлээд хороочихсон доо! гэж Тарантьев хорсон шуухитнав.

	— Мөөн хөөш!

	— Чамайг ч мөн нэгэн модноос дүүжилчихсэн.

	— Яалаа гэж тэр бил ээ?

	— Ажил төрлөө шударга зөв хийж бай, өртэй юмаа өг, бүү булзааруул. Чи тэгэхэд одоо юу хийж орхив доо? гэхэд нь Обломов хариуд нь:

	— Ингэхэд Михей Андрейч та наад дэмий юмаа надад бүү ярь. Би залхуу хойрго, амарлингуйгаасаа болоод наад яриаг чинь удтал дуулдаг байж. Чамд хүн чанар ялихгүй ч болов байдаг юм бодсон, тэр үгүй байж. Чи үл бүтэх этгээдтэй нийлж намайг мэхэлжээ, та хоёрын хэн нь хэнээсээ дор новш юм бүү мэд, би хувьдаа хоёулыг чинь хараад ой гутаж байна. Сайн нөхөр харин энэ балай явдлаас намайг аварч өглөө... гэтэл Тарантьев хажуугаас нь:

	— Сүрхий ч нөхөр бол доо! Чиний ханилах гэсэн бүсгүйг хүртэл булаагаад авчихсан юм дуулдав аа, их ачтай хүн юм даа, хөөрхий! Ингэхэд нутгийн хонгор минь, чи тэнэг амьтан юм даа... гэв.

	Обломов үгийг нь таслан, 

	— Та наад элдэв үгээ татаж үз ээ гэв.

	— Үгүй би татахгүй. Хүний ачийг үл мэдэх муу амьтан чи надад их сэхүүн аашилсан. Би чамайг энд төвхнүүлж, олдошгүй сайхан бүсгүй олж өгсөн. Амар тайван, тохитой байлгаж, бүх талаар ач тус болж байхад, чи царайгаа буруулсан. Сүрхий ачтай хүн олж гэнэ, герман хүн шүү тэр нь! Эдлэнг нь түрээсэлж авсан, харж байгаарай, хамаг байдгийг чинь цөлмөж гүйцээд бас мөнгө нэхээд ирэх вий, гайгүй. Модыг чинь бариулаад тавих вий. Миний хэлснийг санаж л байгаарай. Тэнэг байна гэж чамд хэлж байна. Тэнэг гэхэд багадна, бүр хүний ач тусыг үл мэдэх муу мал! гэтэл Обломов:

	— Тарантьев аядаарай! гэж ширүүн зандрав.

	— Чи юундаа хашхираав? Чи тэнэг, муу мал шигийг чинь би дуудаж бүхэнд дуулдтал хашхирна даа. Иван Матвеевич бид хоёр чамайг элдвээр бөөцийлж, албат хамжлага шиг чинь зүтгэж, өлмий дээрээ явж, царайг чинь харж байсан, тэгэхэд чи дарга нарын өмнө түүнийг элдвээр гүтгээд алба ажил, аяга хоолноос нь салгана гэнэ ээ! Энэ чинь булай, өөдгүй хэрэг шүү дээ, хө! Чи одоо түүнд хөрөнгө эдлэнгийнхээ хагасыг өгөх ёстой. Алив түүний нэр дээр мөнгөн баримт хийгээд аль, чи одоо согтуу биш, өөрийн ухаантай байгаа. Би тэр баримтыг авалгүйгээр огт салахгүй... гэв.

	Эзэгтэй, Анисья хоёр үүдээр шагайж, 

	— Михей Андрейч та юунд ингэж их хашхична вэ? Гудамжаар явсан хоёр хүн бүр зогсож ирээд л юун шуугиан болохыг чагнаж байна... гэтэл Тарантьев улам чангаар:

	— Би хашхирахаа л хашхирна. Энэ муу усан тэнэг шившгээ хутгаг, тэр муу герман чамайг юу ч үгүй цөлмөг, чиний тэр нөхөцсөн эмтэй чинь нийлээд авсан нь ч болж... гэв.

	Өрөөн дотор алганы дуу тасхийгээд явчихлаа. Обломовт алгадуулж орхисон Тарантьев даруй таг болоод сандал дээр лагхийн сууж, эргэн тойрноо гайхан гөлрөх ажээ.

	Хацраа барьчихсан, царай нь хувхай цайгаад, дотор нь багтран, 

	— Энэ чинь юү гэсэн үг вэ? Юу вэ? Юу болж байна аа? Хүн нэрээ бузарлуулах нь энэ үү? Чи үүнийхээ төлөөсийг надад төлнө дөө, хө! Би одоохон генерал захирагч гуайд мэдүүллээ, та нар харсан биз? гэхэд хоёр бүсгүй нэгэн дуугаар:

	— Бид юу ч хараагүй шүү гэлээ.

	— Уухай! Энд чинь хуйвалдаан байна, энэ чинь дээрэмчдийн үүр юм гээч, хөөш! Бүлэг луйварчин байна! Та минь аллаа, таллаа... гэж бархирав.

	Обломов уурласандаа царай нь цайрч бие нь чичрээд, 

	— Гар, зайл, муу новш! Бушуухан эндээс наад бузар биеэ зайлуулахгүй бол би чамайг зүгээр нохойн гөлөг шиг л алж орхино шүү гэж зандраад, саваа хайж ийш тийшээ харав.

	— Бурхан минь! Дээрэмчид! Тусалж үзээч! гэж Тарантьев бархирсанд, Обломов хариуд нь:

	— Захар! Энэ өөдгүй шаарыг гадаа гаргаж хая, хожим манайд бүү шагайлгаарай! гэсэнд Захар бурхан руу нэг зааж, үүд рүү нэг заагаад:

	— За бурхан шүтээн бол тэр байна, босго энэ байна, мөрөөрөө гарч үз дээ гэв.

	Тарантьев үүнд, 

	— Үгүй би танайд ирсэн юм биш, Агафья Матвеевнагийнд ирсэн юм гэж хашхирвал эзэгтэй өөдөөс нь:

	— Бурхан таныг өршөөг дээ, манайд л Михей Андрейч таны хэрэг гэж үгүй. Та ахынд ирдэг байснаас манайд ирдэг байгаагүй. Та ч надад бөөн гай л санагдаж байна шүү. Идэж ууж аваад бас хуцахыг нь яана! гэв.

	— За тийм бий, түнш ээ. Гайгүй, ах чинь чамд үзүүлээд өгөх вий, хө! Аа чи миний нэрийг бузарлаж алгадсаныхаа хариуг төлөх болно оо! Миний малгай хаана байна аа? Чөтгөр та нарыг алгадаг. Муусайн луйварчид, намайг алгадаж шившиглэснийхээ төлөөсийг чи төлнө өө гайгүй гэж хашхирсаар гарч одов.

	Нохой гинжээ чангаан байдаг чадлаараа боргоож байлаа. Үүнээс хойш Тарантьев, Обломов хоёр ер уулзсангүй.

	 

	VIII

	Штольц хэдэн жилдээ Петербургт ирсэнгүй. Нэг удаа л Обломовын болоод Ольгагийн эдлэнгээр түрхэн зуур ороод гарч ээ. Илья Ильич түүнээс захидал авсанд тосгондоо очиж, нэгэнт эмх цэгцтэй болсон эдлэнгээ гартаа авахгүй юу гэж гуйжээ. Штольц өөрөө Ольга Сергеевнатай хамт крымийн өмнөд эрэг рүү явсан нь Одесса хот орж ажил төрлөө янзлах, хөнгөрснөөс болж бие сульдсан эхнэрээ сувилах хоёр зорилготой байжээ.

	Штольцынхон далайн эрэг дэх буйдхан газар нэг энгийн жижиг байшинд суув. Байшингийн дотоод байдал болон гадаад байдал, мөн тавьц төхөөрөмж сэлт цөм эздийнхээ санаа, дур сонирхолд нийцсэн өвөрмөц байдалтай ажээ. Тэд өөрсдөө ч их юм авчирсан, мөн Оросоос болоод гадаадаас хайрцаг савтай, боодол баглаатай юм олныг ирүүлсэн билээ.

	Тохитой байдалд дуртай хүн бол эдний эдлэлийн гадаад талын эрээвэр хурааврыг, мөн хуучирсан муу зураг, гар хөлгүй болсон баримал, зарим нь муухан боловч чухаг дуртгалтай холбогдон эздэдээ үнэтэй аар саар зүйлүүдийг хараад онц ойшоохгүй байж болох юм. Харин эд сайн мэдэх хүний нүд л зарим нэг зураг, удаад шарлаж орхисон ном, хуучны шаазан чулуу, зоос зэргийг хараад хорхой хүрч мэдэхүйц билээ.

	Гэхдээ энэ олон үеийн тавил хэрэгсэл, зураг, өөр бусдад огтхон ч хэрэггүй хэдий боловч эздэдээ бол жаргалтай сайхан өнгөрүүлсэн цаг мөчтэй нь холбогдох дурсагдах үнэтэй чухаг аар саар зүйлүүд, өдий төдий олон ном, хөгжмийн зохиолуудын дунд нэг л сэтгэлд дулаахан таатай, хүний гуа сайханд шохоорхох сэтгэлийг татаж, оюун ухааныг сэргээх нэг юм байлаа. Юм бүхэн нь утга санаа шингээсэн буюу эргэн тойронд түмэн бодисын төгс үзэсгэлэн мөнх гийх лугаа адил хүний үйл явдлын гуа сайхныг илтгэн харуулсан байх аж.

	Энд Андрейн эцгийн тавьдаг байсан шиг бичгийн өндөр шүүгээ, илгэн бээлий, мөн эрдэнэсийн зүйлс, хясаа, шувууны чихмэл, элдэв төрлийн шавар, цуглуулсан эд барааны шүүгээний хажууд дөрвөлжин хээтэй бөмбөгөн цув өлгөжээ. Эд бүгдийн дунд гол байранд алтан үсэгтэй Эрарын төгөлдөр хуур гялалзуулан тавьжээ.

	Байшинг дороос нь орой хүртэл усан үзмийн ороонго, мөлхдөг ургамлууд битүү хучжээ. Гадаа тагтнаас нэг тийшээ далай, нөгөө тийшээ хот орох зам харагдана.

	Андрейг ажил төрлөөр гадагшаа явахад Ольга энд харуулдаж байгаад, барааг нь харахын хамт доош бууж, сайхан цэцэг тарьсан талбай өнгөрч, царс мод суулгасан урт зөрөг уруудан гүйж очоод нөхрийгөө тэвэрч авна. Нөхөртэйгөө суугаад нэг, хоёрхон жил болж байгаа биш боловч, нөхрөө ямагт баяртай сайхан царайтай, нүд нь сэргэж, сэтгэл тэнийж жаргасан байртай угтдаг байв.

	Хайр сэтгэл, гэр бүлийн асуудлын талаар Штольц дэндүү өргөмжилсөн өвөрмөц байж болох авч, өөрийн гэсэн бодолтой хүн байлаа. Энэ тухайд ч Штольц мөн энгийн шулуун шугамаар яваа мэт өөртөө санагдавч, ийнхүү энгийн замаар явдаг болтлоо юмны байрыг ажиж, хүлээж хүлцэхийн айхавтар хатуу шалгалт давж өнгөрсөн билээ.

	Амьдралд алив аар саархан юмыг хүртэл, чухагт үздэг заншлыг Штольц эцгээсээ уламжилж авсан бөгөөд мөн германчуудын амьдралын алив алхмаа, гэр бүлийн асуудлыг хүртэл төлөв, хямсгараар авч үздэг заншлыг бас эцгээсээ уламжлан авсан байж болох юм.

	Өвгөн Штольцын амьдрал бүхний нүдэнд самбар дээр бичээстэй байгаа үржүүлэхийн хүрд луугаа адил ив илхэн байдаг сан тул цаана нь юу байдаг бол гэж санахын ч хэрэггүй билээ. Харин эхийн нь дуулдаг дуу, шивнэж хэлдэг эелдэг үг, дараа нь ноёнтны гэрийн аармаг саармаг болчихсон байдал, цаашлаад их сургуульд орж, улс амьтантай хутгалдан, ном судар үзэх болсноор эд бүгд Андрейг эцгийн нь яг зааж өгсөн замаас хазайлгаж, оросын амьдралын уран хээ угалз, сэтгэлд нь бага багаар шингэн хоногшиж, өнгө будаггүй үржүүлэхийн хүрдийг өргөн сайхан зураг болгон чимэглэсэн ажээ.

	Хайр сэтгэлээ Андрей хий хямсганан хязгаарлахгүй, зүй ёсоор сул тавих боловч, «барьц алдахгүйг» хичээдэг байлаа. Элдвийг эргэцүүлэн сайхан хий санаашралд автаж байгаад болихдоо, герман хүний зангаар юм уу, аль өөр шалтгаанаар ч юм уу уул санаашралаа цэгнэн бодож бодит амьдралын үүднээс засварлан үзэлгүй өнгөрч чаддаггүй билээ.

	Штольц саруул оюун ухаантай хүн болохоороо бие махбод нь мөн хөнгөн гавшгай, багадаа их хөдөлгөөнтэй, дүрсгүйтэх дуртай хүүхэд байв. Дүрсгүйтээгүй цагтаа, эцгийнхээ заавар заалтаар юм хийнэ. Элдэв хий санаашралд төөрөлдөж байх зав ч байсангүй.

	Ухаан оюун нь мохож сэтгэл санаа нь булингартаагүй, аль алиныг нь цэвэр нандин байлгах гэж эх нь мэрийдэг байв.

	Том болоод ирэх үедээ хүч чадлаа хэмнэхийг аяндаа мэддэг болж, амьдрал ямар байлаа ч гэсэн сүрдэж хэлмэгдэхгүй, амьдралыг хүнд дарамт, зовлон мэтээр биш, зүгээр тулж ирсэн үүрэг шиг үзэн, зөв зохистой туулахыг хичээхэд хэрэг болохоор эр зоригтой болон өсөх, эрүүл чийрэг, зугаатай сэргэлэн байхад ийнхүү хүчээ хэмнэх нь их чухаг юм гэдгийг эртнээс ухамсарлах болжээ.

	Мөн хүний сэтгэл санаа түүний нарийн зүй тогтоолын тухай Штольц ихийг эргэцүүлэн бодсон хүн билээ. Гуа сайхан хүний сэтгэл санаанд тусч, анхны сэтгэгдэл аажимдаа хайр сэтгэл болохыг, шинж тэмдэг, хөдөлгөөн, үр дүнг нь зориуд, зориуд бусаар ажиглан, цаашлах тутмаа Архимедийн хөшүүрэг шиг их хүчтэй хайр сэтгэл хорвоог захирч байдаг бөгөөд, цаглашгүй их нийтийг хамарсан сайн сайхан, үнэн зөв юм байгаатай адил түүнийг буруу ойлгож, урвуулан хэрэглэвэл мөн төчнөөн их худал хуурмаг, муу муухай зүйл байдгийг сайн үнэмшжээ. Сайн сайхан нь юундаа, муу муухай хаанаа байна вэ? Энэ хоёрын зааг нь чухам хаана байна вэ? Худал хуурмаг нь хаанаа байна вэ? гэж бодоход олон янзын үзэж өнгөрүүлсэн, үзэж байгаа хайр янаглал сэтгэлд нь урган орж ирээд, тэр явдлуудын гол эзэд нь болсон олон хүнийг дурсан нэг инээмсэглэж, нэг хөмсгөө зангидаж, заримдаа царай нь улайна. Хайр сэтгэлийг хатуулан эрхэмлэж, таван жилийн хугацаанд хоёр биедээ үнэн журмыг сахисан эрчүүл, бүсгүйчүүд, бүлтийсэн гэнэхэн харцтай, улбар царайт малчин охид, тэднийг эргүүлсэн залуучууд ээлжлэн сэтгэлд бууж ирнэ.

	Мөн ухаалаг гялалзсан нүдтэй, задгай зайдандуу инээмсэглэсэн, оо энгэсэг бүхий язгууртан хатагтай нар биеэ буудаж, боож, амиа хорлосон дурлалын золгүйчүүл, сэтгэлийн эмгэнэлд автан ямагт нойтон нүдэлсэн, нөхөргүй өтөлсөн бүсгүйчүүл, сүм хийдийнхэн, саяхан хэрэг мандуулж байсан дүрсгүй харцтай, сахал самбай болсон эрчүүл, янаг амрагийн хэрэгт гэнэхнээр татагдсан юм уу зориуд шунаглан хөөцөлдөн явагсад, хайр сэтгэлд хар ихтэй, зарц бүсгүйдээ далдхануур сэтгэлтэй ухаантнууд... цөм сэтгэлд ургаж ирнэ.

	Үнэн зөв нь хаана байна вэ? Асуудалд, хол ойрт, хийсвэр сэтгэлээр, мөн эргэн тойрны жишээнээс бүсгүй хүнтэй үнэн сэтгэлээр, гүнээ хайрлан, салшгүй сайхан янагласан жишээ эрээд эрээд олохгүй байв. Олох шиг санагдлаа ч гэсэн санагдахаас цаашгүй, хожимдоо урам хугарахад хүрээд, элдвээр эргэцүүлэн бодож цөхрөх сэтгэл ч төрнө.

	«Янз нь тийм сайхан сэтгэл бүрэн бүтнээрээ хүнд заяадаггүй бололтой, үгүй бол тийм хайр сэтгэлтэй болж чадахаар төрсөн хүмүүс ичимтгий, зовж нуугдаад байдаг бололтой, ухаантнуудтай маргалдахыг хүсдэггүй, эсвэл гойдын их жаргалтайдаа болоод, цаад хүмүүс бүхэл амьдралаа баясгах тийм сайхан мод гүнээ үндэслүүлэн ургуулах хөрсгүйдээ үр, цэцгийг нь шаварт гишгэчиж байдгийг уудам сэтгэлээр уучилж үздэг ч байж болох юм» гэж боддог ажээ.

	Хань ижил болсон улс, эхнэртэй хүмүүс, тэдний эхнэртэйгээ яаж харьцаж байгааг ажиглахад мөн учир нь олдохгүй оньсого мэт, нэг л сайн ойлгогдохгүй, дутуу гаргаж хэлсэн үг шиг байх боловч, эхнэртэй улс энэ чухаг асуудлыг ер эргэцүүлж бодохгүй, эргэцүүлж үзэх юм юу ч үгүй мэт гэр бүлийн замаар ухамсартай, жигдхэн алхана.

	«Үгүй эдний зөв юм биш биз дээ? Үнэхээр үүнээс илүү юү ч хэрэггүй байж болох юм аа» гэж хүмүүс янаг дурлалын хэргийг гэр бүлийн ном гэж байдаг, түүнийг л үзээд өнгөрчхөж байгаа юм шиг, эсвэл улс амьтантай уулзаад мэндэлдэг шиг, эелдэг найрсаг ёсыг гүйцэтгээд өнгөрсний дараа даруй ажил төрөлдөө шилжин ордогтой адил байгааг хараад эргэлзэсхийн боддог байлаа.

	Хүмүүс амьдралын сайхан хаврыг яаран сандчин өнгөрөөгөөд, олонх нь урьд нэг цагт тэнэглэж эхнэртээ сайн байсандаа дургүй нь хүрэх шиг амьдрал туршаа түүнийгээ хялайсхийн харах ажээ.

	Зарим нэг нь удтал, насан зүг болтлоо хайр сэтгэлээ хадгалж явж чадах авч, хайр сэтгэлийг ямагт даажигнан тохуурхах бүлгээ.

	Голдуу л хүмүүс эхнэрийг эдлэн газар худалдан авахтай адил үзэх авч, ашиг завшаанаар нь сэтгэл хангалуун байна. Гэрийн бүсгүй хүн эмх журам тогтоож, ажил төрөл хөтөлж, үр хүүхэд төрүүлэн, өсгөж бойжуулна. Хайр сэтгэлийн тухайд гэвэл ажилсаг хүн эдлэн газрынхаа байрлалт, тохиромжид идээших шиг, шуудхан дасаж орхиод цаашдаа огт анзаарахгүй болно.

	— Энэ тэгээд чухам юу вэ, түмэн бодисын зүй тогтоолын дагуу хүн ингэж үнэн хайрлаж чадахааргүй төрдөг юм уу, аль хүмүүжил, бэлтгэл дутагдаад энэ үү? Хүмүүсийн хоорондоо татагдах, ямагт аятай таатай, элдэв янз маягт үл автан, гадаад хэлбэр нь өөрчлөгдөвч арилж үгүй болдоггүй сайхан сэтгэл хаана байна вэ? Амьдралын энэ шим шүүс, алив бүхэнд шингээстэй сайхан юмны чухамхүү үнэн өнгө зүс нь ямар байдаг юм бол? гэж ярьдаг байлаа.

	Хэтийг зөгнөн бодоход үнэн хайр сэтгэлийн шинж төрх, түүний гуа сайхныг шингээсэн бүсгүй хүний энгийн ариун сайхан дүр Штольцын сэтгэлд бүүр түүрхэн боловч урган орж ирэх мэт.

	Сэтгэл санаагаа ийнхүү дэмий хөдөлгөснөө сэхээ авч, — Хий санаашрал, хоосон мөрөөдөл! гэдэг боловч энэ мөрөөдөл, ийм янзаараа сэтгэлд нь хоногшин байх бүлгээ.

	Эхлээд ер нь бүсгүйчүүлийн ирээдүй ийм янзтай болмоор санагддаг байснаа, юм үзэж ухаан суусан Ольгатай дайралдаж, ид цэцэглэж байгаа гуа сайхны нь төдийгүй, амьдралыг эрмэлзсэн, амьдралын учир утгыг ухан мэдэж тэмцэлд бэлэн байгаа хүч чадлыг нь үзээд Штольцын хамаг хүсэл мөрөөдөл, эртнээс дүрслэгдсэн хайр дурлалын санаашрал нь сэргэн, Ольгатай уялдан бодогдох болоод, алс хэтдээ хоёулаа элдэв маяг, буруу муу юмгүйгээр үнэнхүү сайн болж болмоор санагдах болжээ.

	Гэр бүл хайр сэтгэлийн асуудлыг хөнгөнд үл үзэн, хөрөнгө мөнгө, танил тал, албан тушаал зэрэг ашиг завшаантай түүнийг хутгахгүй боловч одоо хүртэл цуцалтгүй хийсээр ирсэн гаднын үйл ажиллагаагаа гэр бүлийн дотоод амьдралтай хэрхэн зохицох бол, хөл хөдөлгөөнтэй том наймаа арилжаа хийдэг байсан хүн яаж гэрийн мухар сахидаг хүн болох бол гэдгийн талаар сэтгэл зовдог байв. Гадуур хөөцөлдөх ажлаас хөндийрч сэтгэл тогтлоо гэхэд гэр орондоо сэтгэл санааг нь юу эзэмдэн тогтоож байх бол? Үр хүүхэд өсгөх, хүмүүжүүлж боловсруулах гэдэг амар биш, чухаг ажил боловч, тэр болтол өдий, түүнээс наана юу хийж байх хэрэг вэ? гэж бодогдоно.

	Ийм зовлонтой бодол түүнд эртнээс байн байн төрдөг байсан бөгөөд өөрөө эр ганцаар яваадаа түүртсэн юмгүй, гуа сайхан хүнтэй дайралдаж, сэтгэл татагдахын хамт л гэр бүлийн холбоогоор уягдаад авна гэж санаанд нь ороогүй билээ. Тийм ч учраас Ольгаг багахан байхад нь онц тоомсорлохгүй, зүгээр л сайн хүн болох төлөвтэй сайхан хүүхдэд хүн сайн байдаг шиг шохоорхож, юмны учир ухах дуртай, саруул сэргэлэн ухаантай болохоор нь үгийн далимаар тоглоомын чанараар шинэ сайхан санаагаа, амьдралын нарийн ажиглалтаасаа ярьж өгдөг, үйл явдлыг зөв ухамсарлан тусгадаг болгон тэр тухайгаа бодож эргэцүүлсэн юмгүй, Ольгаг ч, хааш хэрэгхэн зааж ярьж байсан юмаа ч мартчихдаг байсан билээ.

	Ольгагийн ухаан санаа өвөрмөц, худал хуурмаг зангүй, бүхний сэтгэлийг өөртөө татаж гайхуулах санаагүй, сэтгэл санаа нь энгийн чөлөөтэй, хүнийг дуурайж хуулсан юмгүй, байгаагаараа л байдаг, өөрийн нь тэр байдал эвдэрсэн гаж буруу юмгүй, баттай, зоримог сайхан нь үе үе Штольцын нүдэнд тусахад, өөрийнхөө тэгж хааш хэрэг зааж сургасны үр гэдгийг мэддэггүй, хаанаас яагаад, ийм болсон юм бол гэж гайхдаг байв.

	Штольц тэр үед энэ тухай эргэцүүлээд бодсон бол, Ольга үнэндээ эгчийнхээ онцын болох болохгүй юмнаас л сэргийлсэн өнгөцхөн харааны дор ганцаараа том болж байгаа, хуучин удам судрын элдэв зан заншил, хуучирсан ааш аргаар хүмүүжүүлэх, үлгэр дуурайл болох олон өвгөө эмгээ байхгүй, хуучирсан замаар албадан хөтөлж яваа хүнгүй, шинэ замаар өөрийнхөө оюун ухаан, үзэл санаа, сэтгэлээрээ учраа олж яваа хүн юм байна гэдгийг ойлгох байсан биз ээ.

	Ольга уулаас аль ч талаар сэргэлэн төрсөн, эгч нь ухаан санааг нь дур зоргоороо албадан захирдаггүй ихэнх юмны учрыг өөрөө гадарладаг, ойлгодог, амьдралыг хянуур ажиж, мөн сайн нөхөр болсон Штольцын үгийг хичээнгүйлэн чагнадаг байв.

	Штольц эд бүгдийг ухаарсан юмгүй ганцхан цаашдаа их сайн хүн болно л гэж боддогоос өөртөө хань ижил болно гэж ер санадаггүй байжээ.

	Ольга ч уулын дотроо бардам сэтгэлтэй, ичимхий хүн болохоор үнэн байдлаа удтал танигдуулсангүй, зөвхөн гадаадад уулзсан хойно, сайн хүн болмоор байсан, өөрөө мартаж орхисон тэр охины хэр их энгийн төлөв сайхан, шулуун цэх сэтгэлтэй хүн болсныг Штольц цөхрөн оролдон байж сая мэджээ. Тэнд л Ольгагийн оюун ухааны гүн гүнзгий, юмны учир утгыг улам улам нарийн мэдэх их эрмэлзэлтэйг бага багаар мэдэж авлаа.

	Эхний үед Ольгагийн угийн түргэн шалмаг занг жаал дарах, оргилж хөөрсөн сэтгэлийг нь тодорхой хүрээ хэмжээнд барьж байлгах, амьдралын замаар жигд намуун явдаг болгох гэж мэрийхэд хүрдэг байлаа. Тэгээд жаал зүгширч ирээд, Штольц түүнд нь итгэж хараагаа сулруулахын хамт л залуу насны ир гарч, сэтгэл санаа оюун ухаанд нь шинэ шинэ асуудал төрөөд зовоож ирэхэд Штольц дахиад л тайвшруулах, дарах, урамшуулах хэрэг гардаг байв. Аль нэгэн явдлын учрыг олох гэж Ольгаг бодол болоход, гол гогцоог нь Штольц даруй тайлж өгнө.

	Цаг зуур, тохиолдлын юманд итгэж хууртагдаж ташаарахын зовлон арилж, ухаан санаа нь уужууран сэргэж, амьдралын алив явдлыг тунгалаг усан дотор бүртгэр сэтгэр юм эхэлж нүдэнд сайн тусаад, дараа нь тэгш сайхан ёроолд нь харагддагийн адил сайн харах болжээ.

	Ольга өнгөрүүлсэн амьдралаа таатайяа дурсан санаад, ирээдүйг цэгнэн бодохдоо, дээр Швейцарын нутагт байхдаа нэг цэнхэр туяа татсан гайхалтай шөнийн тухай сайхан зүүд зүүдэлсэн нь санагдан, тэр зүүд үнэхээр ч ёсоор болсоор л байна гэж бодон, — Би жаргалтай сайхан байна гэж шивнэдэг билээ.

	«Яагаад надад ийм их хувь хүртэв дээ?» гэж хүлцэнгүйеэ бодно. Сайхан жаргалынхаа тухай бодол болж, заримдаа гай учрах вий гэж айх сэтгэл ч төрдөг ажээ.

	Он жил улиран өнгөрсөөр бөгөөд Ольга энэ амьдралаасаа уйдсангүй. Цочмог түргэн нь намдаж, сэтгэл нь сайхан тогтоод, амьдралын буруу зөрүү юмны учир ойлгогддог, түүнийг тэсвэртэй, аятайхнаар давж чаддаг болоод, хоёр биедээ үнэн сайн хэвээр байлаа.

	Ольга амьдралыг нарийн чанд ойлгох болтлоо улам их ухаан сууж, Андрей тэр хоёр сэтгэл санаагаар яг нийлээд, гаж буруу шунал тачаалд автахын замгүй, бүх юм нь зүй зохицоо олон тогтносон ажээ.

	Ийнхүү амар тайван байдлаа олж чадсан болохоор амар жимэр суудаг бусад улсын адил өдөртөө гурав уулзаж, энгийн нэг юм ярьж суухдаа эвшээлгэн зүүрмэглэн мансуурч, хамаг юмаа нэгэнт ярьчихсан, бодож эргэцүүлчихсэн, хийж гүйцсэн болохоор өглөөнөөс орой хүртэл уйдасхийн ярих хэлэлцэх, хийх юм юу ч үгүй, «Хорвоогийн жам ийм л юм» гээд л жаргалдаа автан сул суухаас өөр замгүй мэт билээ.

	Гаднаас нь харахад эднийх бусдын адилаар л амьдарна. Өглөө үүрийн гэгээгээр биш боловч, эрт босож цайгаа тухтай сууж уух дуртай, заримдаа залхуурангуй дуугүй сууцгаана, дараа нь салж өрөө өрөө рүүгээ орох юм уу, цуг юм хийж, хоол ундаа идэж уугаад, гадуур зугаална, хөгжим дарна... ер нь бусдын л адилаар, Обломов хүртэл мөрөөдөж байсан шиг л амьдардаг байлаа...

	Эднийхэн ганцхан л нойрмоглож, гуньж гутарч, уйдаж залхалгүйгээр өдөр өнгөрөөнө. Залхуурсан харц, үг яриа гарахгүй, үг яриа нь мухардаж дуусахгүй, үе үе маргалдаад ч авдаг байв. Өрөө тасалгаанаас тэдний цовоо дуу хангинан, гадаа цэцэрлэгт хүрч дуулдах юм уу, нандин хүсэл мөрөөдлөө бие биедээ уудлан ярьж нам сууна, бие биеийнхээ санаа бодол, үл ялих хөдөлгөөн сэлтийг шүүрэн ухах бөгөөд тэд бүгд нь цөм хоёр биедээ учир утгатай ажээ.

	Дуугүй цуг суухдаа хүртэл нөгөө Обломовын мөрөөдөж байсан шиг хоёр биедээ учиртай сайхан бие биеэсээ асуудаг олон юмны тухай эргэцүүлэн бодож сууна.

	Түмэн бодисын мөнх шинэ, цаглашгүй гуа үзэсгэлэнг хоёул бишрэн дуугүй суух удаа олонтоо. Угийн усгал уян сэтгэлтэй улс болохоор түмэн бодисын гуа сайханд дасаж дөжрөхгүй, газар орон, тэнгис далай цөм сэтгэлийг нь хөдөлгөн, эдгээрийг хоёул зэрэгцэн дуугүй суугаад нэгэн нүдээр харж, нэгэн янзын сэтгэгдэл төрөн, бие биеэ үг дуугүй сайн ойлгож байдаг билээ.

	Үүр цайж өглөө болохыг тэр хоёр шохоорхохгүй байж чаддаггүй бөгөөд өмнөд нутгийн од түгсэн, дулаахан сайхан шөнийг хараад гайхан уярсаар унтдаг байв. Энэ хоёр хайр сэтгэлтэй, ямагт юм бодож сэтгэл нийлж, ярилцаж байдаг болохоороо сэргэг саруул байдаг байв.

	Юуг ингэж улайран харгалзаж, юуны тухай нам дуугаар хүүрнэж, юу уншиж, алс хол зугаалахдаа юуны тухай ярьж явдаг юм бэ? гэвэл, юм бүрийн тухай. Штольц бүр гадаадад байхдаа ганцаараа юм уншиж, ажил хийж чадахгүй болсон бөгөөд энд ирсэн хойноо юм бодохдоо хүртэл Ольгатайгаа хамт боддог болжээ. Энд ирээд ухаан бодол хурцтай, зоримог шийдмэг, яаруу сониуч, Ольгагийн асуусан сонирхсоныг Штольц тэвдэсхийн амжуулж хариулдаг боллоо.

	Гэр бүлтэй болоод юу хийж байх вэ гэдэг асуудал аяндаа шийдэгдээд үгүй болов. Ольга зүг суухад хүрвэл амьсгалах агааргүй мэт давчиддаг болохоор Штольц ажил төрлийнхөө юмыг хүртэл эхнэртэйгээ ярьж зөвлөдөг боллоо.

	Өөрийнхөө юм уу Обломовын эдлэнд байшин сав барих, юм хийх, хувь нийлүүлсэн газрын явуулах ажил төрөл бүрд цөм Ольга дуулж оролцож байдаг билээ. Ольгад уншуулалгүйгээр ганц ч захидал явуулдаггүй, алив нэг санаа төрөхөд, ялангуяа түүнийг ажил төрөл болгоход Ольга заавал мэдэж оролцдог бүх юмыг мэдэж, Штольцод хэрэгтэй юм болохоор цөмийг нь сонирхож байдаг байв.

	Эхний үед Ольгагаас эд бүгдийг нуух аргагүй болохоор дэргэд нь захидал бичиж, ажил төрлийн хүмүүстэй яриа хөөрөө хийдэг байсан, сүүлд үүндээ дасаж ирээд, яван явсаар Ольга ажил төрлийн юманд үгүйлэгдээд болохгүй болжээ.

	Ольгагийн санал зөвлөгөө, сайшаах хориглох нь Штольцод зайлшгүй чухаг шалгавар болсон бөгөөд Ольга юмыг өөртэй нь яг адил ойлгож, өөрөөс нь дутуугүйгээр эргэцүүлж бодож чаддагт үнэмшжээ. Эхнэрийгээ ингэж чаддагийг үзээд Захар гоморхдог дургүйцдэг байсан, ер нь дургүйцэх хүн олон байдаг Штольц харин үүнд баярладаг байв.

	Үүнээс гадна ном уншиж, юм сурах, оюун санаагаа ямагт хөгжүүлж байх ажил бас байлаа. Өөрт нь үзүүлээгүй ямар нэг ном, сэтгүүлийн өгүүллэг бүрийг Ольга заавал үзмээр санагдах бөгөөд нөхрийгөө ямар нэг зүйлийг хэтэрхий хүнд, төвөгтэй уйтгартайд тооцоод өөртөө үзүүлээгүй байвал үнэнээсээ уурлаж гомдоод, үүнийг хий ёсорхол, хоцрогдсон өөдгүй хэрэг гээд Штольцыг «германы хуучны хоосон цээж» гэж загнадаг байлаа. Үүнээс болж тэр хоёрын хооронд хөгийн муудалцаан гарна.

	Ольга уурлаж, Штольц инээнэ. Инээхэд нь Ольга улам уурлаж, инээхээ болиод тэр уншсан, мэдсэн юм өөртөө төрсөн санааг ярьж өгөхөөс нь нааш эвлэрдэггүй байлаа. Тэгээд үзтэл Штольцын унших, мэдэх гэсэн цөм Ольгад мөн хэрэгтэй, сонин байсан байж таардаг байлаа.

	Хожимдоо адгийн муу гайхуулал болох «эрдэмтэн эхнэрээрээ» гайхуулахын тулд техникийн нарийн ухаан сур гэж Штольц эхнэртээ тулгадаггүй байв. Ольгагийн ярианд тийм хандлагын ганц үг цухуйвал, өнөө цагийн бүсгүйчүүлийн боловсролын хэрээс дээгүүр боловч жирийн нэг хөнгөвтөр юм асуухад мэдэхгүй гөлийж байснаас илүү ихээр зовж улайх сан билээ. Эхнэртээ юм бүхнийг төгс сургах биш, харин юм бүгдийн учрыг ухахтай л болгох гэж Штольц мэрийдэг, Ольга ч тэгж хүсдэг байв.

	Штольц тоо бодуулж, хүрд хүснэг үзүүлж заахгүй боловч, юм бүхний тухай ярьж өгдөг, гол төлөв уншиж өгөхдөө эдийн засгийн ухааны онол, гүн ухаан, нийгмийн талын асуудлыг тойрч орхидоггүй, үнэмшилтэй мэрийж тайлбарлана. Дуусашгүй их эрдэм мэдлэгийн дүр зургийг гаргах мэт амьд хэлээр ярьж өгнө. Сүүлдээ нарийн дэлгэрэнгүй юм нь санаанаас гарч мартагдах боловч, ярьсан зүйлийн гол, мэдлэгийн нь хүрээг баяжуулж өгсөн санаа ухамтгай хурц оюунд нь хадагдан үлдэнэ.

	Энэхүү гэрэл гэгээ, гаргаж хэлсэн үгний нь утга санаа Ольгагийн харцанд илэрч, ярианы нь дотор цухуйвал, тэр санаа Ольгагийн оюунд хүрч боловсрогдоод хоосон цээжлэгдсэн байдлаар биш, бүсгүй хүний уян зөөлөн, нийцтэй үгээр гарч хэлэгдвэл, ялангуяа хэлж ярьсан, уншиж өгсөн, дүрсэлж гаргасан бүгдээс нь нэгэн дуслын төдий сувд мэт зүйл сэтгэлийн нь мухарт шингэж, амьдралд нь тус болж байгааг харвал баярлаж бахадсандаа Штольцын бие зарсхийдэг билээ.

	Өөрөө холын бодолтой, уран сэтгэгч хүний хувьд Штольц учир зүйтэй зөв амьдралын замыг Ольгад дүрслэн ухамсарлуулах бөгөөд сургуульд сурч байх, амь зуухын төлөө чармайж, амьдралын ээдрээнээс ядан чадан гарч, хөл дээрээ зогсох болж, зориг хатуужил сууж байх аль ч үедээ, хань ижил бүсгүйнхээ оюун санааг хөгжүүлэх энэ осолтой, нарийн ажилд мэрийж байгаа шигээ ингэж их улайран татагдаж яваагүй ажээ.

	— Би бас их азтай хүн ээ? гэж Штольц дотроо бодоод, шинэхэн гэрлэсэн анхны сайхан жилүүд өнгөрөхөөр юү болох тухай өөрийнхөөрөө бас санааширна.

	Хожмыг мөрөөдөхөд, Ольга хувийн амьдралаа хичээсэн хань нөхөртөө сайн эхнэр, үр хүүхэд асарч өсгөж байгаад, сүүлдээ хэнд ч хэрэггүй амьдралаар гандах эх хүн төдийгүй бүр гойд өөр, бараг байж болшгүй сайн сайхан юм... бодогдоно.

	Бүхэл бүтэн жаргалтай сайхан шинэ үеийнхний оюун санааг хүмүүжүүлж, нийгмийн амьдралын замыг зааж бүтээлцэх сайхан эх хүн байх юм гэж мөрөөднө.

	Тэгэхэд Ольгагийн хүч чадал, зориг эрмэлзэл хүрэх болов уу гэж зүрхшээн бодоод, амьдралыг даруйхан эрхшээлдээ оруулж сурах, амьдралтай тэмцэх зориг тэсвэрийн нөөцтэй болоход нь одоогоор хоёулаа нас залуу, амьдрал өөрсдөд нь өршөөлтэй байгаа юм уу, амьдралын хүнд хатуу нь онц мэдэгдэхгүй зовох зүдэх юм хайр сэтгэлийн ид халуунд дарагдаж байгаа үед л яаран тусалж байв.

	Энд баргар өдрүүд дайралдавч, төдий л удаан үргэлжлэхгүй, ажил төрөл бүтэлгүйтэн, хөрөнгө мөнгө ихээр хохирохын зах зухыг л хоёулаа үзжээ. Тийм юм тохилдоход явах хөөцөлдөх жаал төвөг учраад дараа нь түдэлгүй мартагддаг байлаа.

	Эгч нь нас барж, Ольга хагас жил хэртэй үнэхээр уй гашуунд автаж байгаад тайтгарсан.

	Хүүхдүүд өвдөж л айхавтар айлгаж, үргэлж зовоох боловч айх юмгүй болоод ирэхийн хамт дахиад жаргалтай сайхан цаг ирнэ.

	Штольц юу юунаас илүү Ольгагийн эрүүл мэндэд сэтгэл их зовно. Ольга хүүхэд гаргаад бие нь мөд сайжирч өгөөгүй, сүүлдээ сайжирсан боловч, Штольцын сэтгэл зовсоор ажээ.

	Үүнээс айхавтар зовлон Штольцод үгүй.

	"Би яасан их азтай хүн бэ?" гэж Ольга ч мөн дотроо бодоод амьдралдаа сэтгэл хангалуун, үүнийгээ ухамсарлаж байгаа зарим үедээ... ялангуяа сүүлийн үед нөхөртэй сууснаас хойш гурав дөрвөн жил болсон хойноо энэ талаар их бодол болох болжээ.

	Хүн гэдэг ер нь хачин амьтан хойно! Ольга хэдий их дүүрэн жаргалтай болоод ирэх тутмаа төдий их бодол болдог... айсхийдэг боллоо. Биеэ нарийн ажиглах болсонд, ийнхүү амар амгалан, нэгэн хэвийн жаргалтай байгаадаа сэтгэл зовох болсноо мэдээд, энэ бодол болсон байдлаасаа албаар гарч, хөл хөдөлгөөн, үймээн шуугиан их эрэх болов. Нөхөртэй цуг гуйж хот ордог, ихэс дээдсийн дунд, хүмүүстэй хутгалдахыг ч билээ оролдоод үзэх боловч удалгүй орхино.

	Олны хөл үймээнд Ольга сэтгэл онц татагдахгүй удалгүй ямар нэгэн эвгүй, дасаагүй хүнд сэтгэгдэл төрөөд, түүнээсээ салахын түүс болж, яаран буцаж ирээд гэрийн аар саар ажлаар хөөцөлдөж, хүүхдүүдийнхээ тасалгаанаас өдөржингөө гарахгүй тэднээ асарна. Эсвэл Андрейтай хоёул юм уншиж «ултай, уйтгартай» юмны тухай ярьж, яруу найрагчдын зохиолоос, уншиж, Италид явах тухай ярилцана.

	Обломовын нөгөө унтанги байдалтай төсөөтэй болчих вий гэж айхдаа Ольга сэтгэл санаа ийнхүү үе үе зогсож, нойрмоглодгийг болиулах гэж хэдий мэрийвч, эхлээд жаргалтай байгаа тухайд таатай сайхан бодол төрж ирээд цэнхэр туяа татсан нөгөө шөнө болох мэт болж, зүүрмэглээд ирнэ. Дахиад л амьдрал амарч байгаа юм шиг түр зогсолт хийснээ... дараа нь сэтгэл зовж, айж, уйтгарлах, нэг л учир нь үл олдох бөглүү гуниг төрж, тогтворгүйтсэн сэтгэлд нь бүүр түүр асуудлууд гарч ирнэ.

	Ольга өөрийгөө хянуур ажиж, сэтгэл нь юү мөрөөдөөд байгаа, юунд хүрэх гээд байгааг эргэцүүлээд тойруулаад олж чадсангүй, харин нэг юм эрж, мөрөөдөөд байгаа нь л үнэн, тэр ч байтугай жаргал нь багадсан юм шиг, үүнээсээ уйдаж өөр үзэгдэж дуулдаагүй шинэ юм шаардагдах мэт алс хэтийг бодон цаашилж, гуниглах аятай байгаа нь хэлэхэд ч хэцүү ажээ.

	Үүнд Ольгагийн дотор хирдхийн «Энэ юү гэсэн үг вэ? Үгүй үүнээс илүү юм хүсэж болох, хүсэж мөрөөдөх хэрэгтэй юм гэж үү? Хаашаа явах юм бэ? Явах газар алга шүү дээ... Үгүй гэж үү, амьдралын замыг дуусгачихлаа гэж үү дээ? Хамаг юмны туйл энэ л юм гэж үү дээ...» гэж бодогдоод, нэг юм цаана нь бас хадгалагдаж үлдэх мэт... сэтгэлийн энэ үгийг нь мэдэж, дуулсан хүнгүй биз гэж Ольга эргэн тойрон хараад... тэнгэр, тэнгис, ой руу асуух байртай ширтэхэд хаанаас ч хариу алга... Тэнгэр хязгааргүй цэлийж, далай цэнхэртэн мэлтийгээд, ой сүүдэртэнэ.

	Түмэн бодис хэвийн байдлаар эцэс төгсгөлгүй амьдрал мөнх, үе улиран жигд үргэлжлэхийг л илтгэх ажээ.

	Сэтгэл ийнхүү түгшүүртэй байгаагийн учрыг асуугаад, хариу сонсох хүнийг өөрөө мэдэвч, юү гэсэн хариу байдаг бол? Юмны үнэн учир ухах чадалгүйдээ ухаан санаа нь дэмий үймэрч байгаа юм уу, түүнээс ч бүр доор, хүнтэй үнэнч сайн байж чадахааргүй бүсгүй хүнийхээс ангид хачин сэтгэлтэйдээ элдвийг мөрөөдөн тачаадаж байгаа юм биш байгаа? Бурхан минь, Штольцын амиа тавьдаг хүн нь ийм нинжин сэтгэлгүй, хатуу хахир, ухаан санаа нь үүрд үл тогтох амьтан байх нь уу? Би тэгээд эцэстээ юү болдог бол? Нэг их сүрхий ном эрдэм гэж цэцэрхсэн амьтан гарах нь уу? Миний сэтгэлд ийм шинэ хачин зовлон төрж байгааг Штольц мэдвэл, өөрөө ийм юм мэддэггүй хүн болохоор намайг юу гэж бодох бол?

	Харц нь өөрийн эрхгүй усгал зөөлөн биш, хүйтэвтэр, хурц болж, царай нь барайгаад дотроо хэдий зовлонтой байвч албаар юм ярьж, инээмсэглэж ч чадахгүй болоод, улс төрийн холбогдолтой хамгийн шинэ сонин мэдээ дуулгаж, шинжлэх ухаанд болсон шинэ нээлт, урлагийн шинэ бүтээлийг сонирхолтойгоор тайлбарлаж өгөхөд хааш хэрэг сонсох болоод ирэхээрээ Ольга нөхрөөсөө зайлсхийж, энэ тэр өвчнөөр шалтгаалцдаг байв.

	Түрүүн залуугийн эр чадал нь ид цогцолж, сэтгэл санаа нь уймарч байх нөгөө үеийнх шиг нэг уйлмаар санагдаж, хамаг бие нь гэнэт зарсхийгээд байгаа юм алга. Тиймэрхүү юм огт биш ээ.

	Намуухан сайхан оройн цагаар юм уу, хүүхэд бүүвэйлж сууснаа, тэр ч байтугай нөхрийгөө хайрлаж энхрийлж, юм ярьж байтал нь гэв гэнэт уйтгартай, юу ч сэтгэлд халдахгүй болоод явчихаар нь, "Энэ юү болж байна аа?" гэж Ольга цөхрөн бодно.

	Гэнэт хөшиж, үг дуугүй болчихсоноо, дараа нь тэр хачин байдлаа нуух гэж албаар бөөн хөл шуугиан болох юм уу, өвчнөөр шалтаглаад явж унтдаг байв.

	Гэвч Штольцын хурц харааг хуурах гэдэг тийм амаргүй бөгөөд Ольга өөрөө дотроо үүнийг сайн мэдэж, дээр нэг цагт өнгөрсөн бүх юмаа дэлгэн ярих гэж зовон бэлтгэж байсан шигээ мөн зохих яриа болно гэж сэтгэл түгшин хүлээж байлаа. Учраа олох яриа ч эхэллээ.

	Нэг орой тэр хоёр царс тарьсан замаар зугаалан, Ольга нөхрийнхөө мөрнөөс бараг зүүгдээд таг дуугүй явж байв.

	Үе үе хачин байдалд автах болсондоо Ольга дотроо шаналж, Штольцын юу ч асуусан товчхон хариулж байв.

	— Оленька шөнө ханиалгаад байсан гэж асрагч авгай ярилаа. Маргааш эмч рүү хүн явуулах юм биш үү? гэхэд, Ольга хариуд нь:

	— Би халуун юм уулгасан, маргааш гадагш нь гаргахгүй байгаад харъя гэж нэгэн өнгөөр дуугарав.

	Тэгээд хоёулаа замын үзүүр хүртэл дуугүй явлаа.

	— Чи нөгөө найз Сонечкагийнхаа захидалд яагаад хариу бичсэнгүй вэ? Би хүлээсээр байгаад бүр шуудан явуулчих дөхсөн. Чи гурав дахь захидалд нь хариу бичсэнгүй шүү дээ гэж Штольцыг асуухад:

	— Үгүй би тэр Сонечкаг бушуухан л мартмаар байна... гэж Ольга хэлээд дахин дуугүй болов.

	Андрей дахин яриа үүсгэж, 

	— Чамайг амар мэндийг нь асуусан гэж би Бичуринд хэлсэн, тэр чинь чамд сэтгэлтэй болчихсон хүн, тэгээд улаан буудай нь хугацаандаа боловсорч амжихгүй болсон болохоор, энүүхнээр сэтгэлээ сэргээг дээ гэв.

	Ольга дурамжхан инээмсэглээд, 

	— Тийм ээ, чи надад ярьж байсан шүү дээ гэж хааш хэрэг дуугарав.

	— Чи яагаад байна, нойр чинь хүр ээ юү? гэж Штольцыг асуухад, иймэрхүү яриа үүсэхэд л Ольгагийн зүрх түгшдэг болсон болохоор, дотор нь палхийгээд зориуд сэргэлэн байдлаар:

	— Үгүй хүрээгүй байна, юу гэж? гэв.

	— Бие чинь тэгвэл муу байна уу? гэж Штольц дахин асуухад;

	— Үгүй, чамд яагаад тэгж санагдаад байгаа юм бэ? гэхлээр нь;

	— Чи тэгвэл уйдаж байгаа хүн юм аа! гэв.

	Ольга хоёр гараараа мөрийг нь чанга зуураад, худлаа, 

	— Үгүй, үгүй гэж эрхэлсэн, задгайдуу байдлаар мэтгэхэд, үнэхээр ч уйдаж байгаа байр дууны нь өнгөнд мэдэгдэх ажээ.

	Штольц эхнэрээ замаас гаргаж, нүүрийг нь сар өөд харуулаад, 

	— За наашаа эгц хар! гээд өөдөөс нь хянуур ширтэв. — Ольга, чамайг зовлонтой байгаа юм байна гэж бодож болмоор, өнөөдөр, ер ганц өнөөдөр ч биш, ямар хачин харах болов оо? Чи юү болоод байна аа?.. гээд дахин бэлхүүсээр нь тэврэн зам руу хөтөлж оруулав.

	— Ингэхэд байна аа, би... өлсөж орхижээ! гээд инээхийг хичээв.

	— За бүү худлаа ярь, бүү худлаа ярь! гэж Штольц хэлснээ, тоглоомоор, — Би үүнд чинь дургүй юм! гэж ширүүн дуугарав.

	Ольга нөхрийгөө зам дээр зогсоогоод, 

	— Зовлонтой байгаа шүү. Дэндүү жаргалтай байгаа нь л зовлон болдоггүй юм бол? гэж үнэн санаанаасаа энхрий зөөлөн, гоморхонгуй дуугарсанд Штольц өөрийг нь үнсэв.

	Ольга урам орж, зовлонгийн тухай хэдий тоглоомоор зөөлөн хэлэгдсэн боловч, илэн далангүй үнэнээ хэлэхэд хүрэв.

	— Би гуньхарсан юмгүй, гунигтай байх учир ч байхгүй, чи үүнийг сайн мэдэж байгаа, тэр үгэндээ чи итгэхгүй байгаа шүү дээ. Би өвдсөн ч юмгүй... зүгээр заримдаа жаахан... уйтгарлангуй байх юм. За юу ч нууж болдоггүй айхавтар хүн гуай минь, ийм л байгаа юм. Тийм ээ, нэг л уйтгарлангуй байх боловч юунаас болж байгаагаа мэдэхгүй юм гээд нөхрийнхөө мөрөн дээр толгойгоо тавилаа.

	— Тийм вий! Юунаас тэр вэ? гэж Штольц эхнэр лүүгээ тонгойж, аяархан асуув.

	— Би мэдэхгүй юм даа гэж эхнэрийгээ давтан хэлэхэд;

	— Гэхдээ шалтгаан нь надад юм уу, орчин тойронд байдаггүй юм бол чамд өөрт чинь ч гэсэн байж таарна шүү дээ. Зарим үед учир шалтгаангүйгээр уйтгар хүрэх гэдэг өвдөж эхлэхийн шинж байдаг... Бие чинь зүгээр биз ээ? гэхэд, Ольга төв байдлаар:

	— Нээрээ ч тийм байж мэдэх юм аа, гэхдээ надад мэдэгдэж байгаа юм л алга. Би нойр хоолонд сайн, салхинд гардгийг чи өөрөө мэднэ. Гэв гэнэт л хачин зан хөдлөөд... амьдралд нэг л юм... дутагдаад байгаа юм шиг болчих юм... үгүй чи миний үгийг бүү хайхар, дэмий юм гэв.

	Штольц үүнд шохоорхон, 

	— Ярь, ярь, за амьдралд нэг юм дутагдаад байх шиг,.. тэгээд цаашаа? гэж шалбал:

	— Заримдаа эд бүгд маань өөрчлөгдөж, жаргал маань дуусчих вий гэж айх сэтгэл төрөх шиг... өөрөө сайн мэдэхгүй байна! Үгүй бол, цаашаа юу болдог бол гэдэг тэнэг бодол төрж зовоох юм. Хүний хамаг жаргал... бүхэл амьдрал гэдэг... энүүхэн үү? гээд, Ольга ичсэндээ дуугаа улам нам болгон, — Хамаг зовлон, баяр баясгалан энэ үү... гэж бодогдоод нэг л юм эрээд байх юм. Тэгээд л хамаг юм сэтгэлд халж өгөхгүй... Бурхан минь, ингэж тэнэгэрч, хий санааширч байгаадаа би ичиж байна, чи бүү хайхар, бүү хар гээд нөхөртөө улам наалдан, гуйж дуугараад, — Энэ уйтгар мөдхөн арилж, дахиад л дотор минь одоогийнх шигээ сэргэлэн сайхан болно гэлээ.

	Ольга сүрхий хулгасан байртай, үнэхээр ичиж, «тэнэглэсэндээ» уучлал гуйх мэт эелдэг сайхан ааштай байв.

	Нөхөр нь удтал асууж, шалгааж, Ольга өөрөө өвчнийхөө шинж тэмдгийг эмчид ярьж байгаа хүн шиг, яаж гуниг уйтгар төрдөг, ямаршуу бүүр түүр бодол эргэлдэж сэтгэл зовоодог, яаж арилдаг зэрэг санаандаа орох бүгдийг нарийнаар уудлан ярив.

	Эхнэрийнхээ ярьсан учир сайн тодорхойгүй юмыг Штольц эргэцүүлэн гүн бодолд автаж, толгойгоо унжуулж, царс тарьсан замаар дуугүй явж, гайхаш төрөн үймэрч байв.

	Ольга нөхрийнхөө өөдөөс нь эгцлэн харавч, юу бодож байгаа нь мэдэгдэхгүй, замаас хойш урагш гурав дахин холхиод, дахин замын нөгөө үзүүрт хүрэхэд Ольга эргэх зав өгөлгүй хөтөлж сарны гэрэлд гаргаад, өөдөөс асуух байртай эгцлэн харав.

	— Чи яаж байна аа? Миний тэнэглэж байгааг шоолж байна уу? Ингэж уйтгарлаж байдаг их тэнэг явдал, тийм ээ? гэж ичингүйрэн асуув.

	Штольц юм дуугарсангүй.

	— Чи юунд дуугүй байгаад байна аа? гэж Ольга тэсэж ядан асуувал,

	— Үүнийг чинь би аль хэдийний ажаад байгааг чи мэдсээр байгаад удаан дуугүй байсан, би бас нэг жаахан дуугүй байж, бодъё л доо. Чи надад хялбаргүй таавар таалгалаа шүү дээ гэв.

	— Чи одоо тэгээд бодол болж, чамайг ганцаараа юу бодож байгаа бол гэж би шаналах болно. Би чамд дэмий ярьжээ дээ. Чи зүгээр юү ч гэсэн хэлж аль... гэв.

	Штольц бодол болон байж, 

	— Би чамд юу ч гэх юм бил ээ? Нөгөө мэдрэлийн ядаргаа чинь бүр сайжраагүй байж мэднэ, тэгвэл чиний яагаад байгааг би биш, эмч хэлж өгнө. Маргааш эмчид явуулъя... хэрэв бие чинь зүгээр бол гээд бодол болов.

	— «Бие зүгээр бол...» юу гэж? Хэл л дээ! гэж Ольга сандран шалахад, Штольц юм бодсоор дуугүй алхана.

	— За тэгээд хэлээч! гэж Ольга гараас нь сэгсчив.

	— Чи угийн дэндүү сэргэлэн, хөдөлгөөнтэй, хэтэрхий их юм боддог байж болох юм... үгүй бол чи тогтож хүн... юу яадаг үедээ хүрсэн байж болох юм аа гэж аман дотроо үглэв.

	— Андрей, чи чанга ярь. Чиний тэр аман дотроо үглэдгийг би бүр үзэж чаддаггүй юм. Би зүгээр дэмий юм ярихад, энэ бас толгойгоо унжуулчхаад аман дотроо үглээд байгаа юм аа. Энэ харанхуйд чамтай хоёулхнаа байх надад аймаар байна шүү гэв.

	— Юу хэлэхээ мэдэхгүй байна... уйтгар гуниг төрнө гэдэг сэтгэл төвшингүйн тэмдэг. Сайн ойлгогдохгүй байна. Хоёулаа энэ тухай дахин сайн ярилцаж үзье, янз нь дахиад л далайн усанд орох хэрэгтэй болж байгаа даг аа... 

	— Чи аман дотроо «хэрэв үгүй бол... хүн тогтож, юу яадаг үедээ хүрсэн байж болох юм» гэсэн. Ямар үедээ тэр вэ? гэж Ольга шалгаавал, Штольц мөн өөрийнхөө бодолд итгэхгүй, ичингүйрэх маягтай, бодолхийлэн алгуураар, 

	— Би бодохдоо байна аа... ер нь ийм нэг үе байдаг юм... энэ чинь ямар нэг өвчний шинж тэмдэг биш эв эрүүл бол амьдралын хамаг нууц тайлагдаж, учир утга нь илт болоод, зогсонги байдалд ордог үед чи орсон байж болох юм л гэх гэсэн юм... гэхэд Ольга үгийг нь шүүрэн авч таслан:

	— Чи янз нь намайг хөгширлөө гэх гэж байх шиг байна аа. Сайхан мэдээрэй! гээд хуруугаараа занаснаа, — Би залуу чийрэг хэвээрээ байгаа шүү гээд цэх болов.

	Штольц инээд алдаж:

	— Чи ерөөсөө хөгшрөхгүй санаатай даг шүү, бүү ай! Үгүй энэ чинь тийм юм биш... хөгшрөхийн цагт хүний хүч барагдаж, амьдралтай тэмцэлдэхгүй болдог юм. Чиний ингэж уйдаж цөхөж байдаг чинь миний боддог мөн л бол, хүч чадалтай шинж байх бий... сониуч хурц ухаан санаа элдвийг эргэцүүлсээр ахуй амьдралын хүрээнээс давж гараад, мэдээжээр шинэ юм олж мэдэхгүй болохоороо уйтгарлах, түрхэн зуур амьдралд сэтгэл ханамжгүй болох явдал байдаг... энэ хүний сэтгэл оюун амьдралын нууцыг тайлах гэж эрмэлзсэн уйтгар юм. Магадгүй чи ч мөн тэгж байж болох юм... тэгвэл энэ чинь тэнэглэл биш ээ гэлээ.

	Ольга санаа алдлаа, гэхдээ сэтгэлийн нь түгшүүр тайлагдаж, нөхөртөө өөдгүй муу санагдсангүй, харин юу яасандаа баярлав бололтой.

	— Үгүй би жаргал эдэлж байгаа, ухаан санаа минь хоосон савсалзуур биш, хий юм санааширдаггүй, амьдрал мөн уйдаад байхааргүй олон талтай, өөр тэгээд юү эрсэн юм бэ? Юунд тийм эргэлзээ төрнө вэ, тэр өвчин чинь шаналантай юм гэв.

	Үнэхээр ч энэ нь ухаж чадахааргүй ухаан муутай, харанхуй бүдүүлэг хүнд бол шаналаан байх сан. Энэ уйтгар, элдэв бодол олон хүнийг солиоруулж болохтой бөгөөд зарим хүнийг бүр цагаан галзуу, ухаан санаа балартахтай төсөөтэйгөөр шаналаадаг билээ.

	— Жаргалын туйлыг эдэлж, амьд яваад л яваад л баймаар байхад, гэнэт хөндлөнгөөс нэг ийм ялихгүй гашуун юм ирж хутгалдах юм... гэж Ольгаг хэлэхэд Штольц өлгөн аваад:

	— Уухай! Энэ чинь сайн сайхан, үнэн мөний төлөө цуцалтгүй тэмүүлсэн оюун санааны зовлон мөн. Үүнийг тэсвэрлэх хэрэгтэйгээр барахгүй, энэ уйтгартаа дуртай, эргэлзэх, гайхах бодлыг хүндлэн үзэх учиртай юм. Ийм бодол хүслэн бол хүний жаргалын туйлд хүсэж мөрөөдөх бараг юм нэгэнт үгүй болсон цагт, элбэг дүүрэн сэтгэл хангалуун амьдралын үр болж хүнд төрдөг юм. Ийм бодол эргэлзээ хэвийн нэг амьдралд гарч ирэхгүй, гай зовлон, гачигдал, дутагдалд хавчигдсаар хүнд ийм бодол төрөх сэхээ ч үгүй, олонх хүмүүс амьдралынхаа мөрийг хөөсөөр ингэж эргэлзэх, элдэв бодолд автан гуньхрахын зовлонг мэддэггүй юм. Гэхдээ ийм бодол эргэлзээ зохих цагтаа хүнд төрнө гэдэг бол, нүдэлт биш, хөнгөн нэг уйтгар юм.

	— Үгүй гэхдээ үүнийг чинь дийлэхгүй нь байна шүү дээ, энэ чинь гуниг төрүүлж, бараг юм бүхнийг... үл хайхрах байдалд оруулах юм байна гэж Ольга түгдэрсхийн дуугарав.

	— Удаан тийм байх юм уу даа? Дараа нь хүний дотрыг сэргээж өгнө. Ийм бодол явсаар ямар ч хариултгүй мухардаад, амьдралыг улам хайрлаж үзэхэд хүргэдэг юм... Энэ уйтгар эргэлзээ чинь өөрийгөө дарах хожим нь буурч үгүй болохгүй хүч чадал хүнд бий болгоод өгдөг юм... гэхэд Ольга үүнд:

	— Хий бодол, хоосон юмнаас болж зовж байх ч гэж дээ! Юм бүхэн саруул сайхан байтал, гэнэт нэг ёрын муу сүүдэр амьдрал дээр тусах гэдэг! Аргалах арга байдаггүй юм гэж үү? гэж гомдов.

	— Яагаад үгүй байх бил ээ, амьдралын тулгуур яагаа вэ? Амьдралд түшиг тулгуур үгүй бол элдэв бодол төрсөн төрөөгүй хэцүүхэн байх шүү дээ.

	— Яах вэ тэгээд, үүнд чинь автаад л уйтгарлаж суух хэрэг үү?

	— Зүгээр, тэсвэрлэж, өөрийнхөө замаар тууштай явах хэрэгтэй. Чи бид хоёр Титанууд3 биш, хоёулаа Манфред4, Фауст5 нарын замаар энэ тэрсүү бодол эргэлзээтэй тэмцэх замаар явахгүй, үүнд сэтгэл үл үймрэн, хүлцэж үеийг өнгөрөөе, амьдрал дахиад жаргалтай сайхан болох цаг ирнэ... гэв.

	— Энэ уйтгар гуниг ерөөсөө салж өгөхгүй байвал, улам улам ихээр шаналаавал яана гэж асуув.

	— Яая гэх вэ, амьдралын шинэ нөхцөл л гэж үзээд, дасахаас биш... үгүй, тийм байдаггүй юм, манайд тийм байж таарах ч үгүй! Энэ бол ганц чиний гуниг биш нийт хүн төрөлхтний зовлон, үүний ганц дусал л чамд цацарчээ... хүн амьдралаас тасарч, түших тулах юмгүй цагт бол энэ үнэхээр айхавтар зүйл мөн. Бид тэгэхэд... бурхан өршөөж л наадах чинь миний хэлсэн тэр зүйл байгаасай, харин ямар нэгэн өвчний шинж тэмдэг бол дор шүү. Тийм зовлон л дайрвал би арга чарга байхгүй автаад, унаад өгөх хүн... харин эргэлзээт бодол, сэтгэлийн бүүр түүрхэн үймрээн төдий юм бидний сайн сайхан, бидний... юуг эвдэж чадна гэж үү?

	Штольц үгээ гүйцээж хэлсэнгүй, Ольга ухаангүй ухасхийж, нөхрөө хүзүүгээр нь тас тэврэн наалдаад, янагийн халуун сэтгэлд автан хэсэг зуур нам болчхов.

	Ольга сэтгэл амарч, дахин жаргалтай, хөгжилтэй сайхан болоод, 

	— Ямар ч эргэлзээ, уйтгар гуниг, өвчин... үхэл хүртэл бидний... юуг мохоохгүй гэж догдлон шивнэнэ. Нөхрийгөө ийм халуун янагаар хайрлаж байсан удаа ер үгүй юм шиг тэрхэн агшинд санагджээ.

	Энхрийлэн сэрэмжлэх сэтгэлээс сүсэг бишрэл төрөн, — хувь заяа чиний ингэж гомдоллож байгааг дуулаад, ач үл санах хүнд тооцох вий. Заяасан юмыг нь үнэлж үзэхгүй байхад таалал муутай байдаг. Өнөө хүртэл чи амьдралын учир утгыг ухаж байсан, одоо туршиж үзэх цаг иржээ... амьдрал ширүүсэж, зовлон дайрч, хүчир ажил хийх болоод ирэхэд... тийм цаг ирнэ, тэгэхэд... ийм бодол эргэлзээ төрөхтэй болно оо, хараарай. Хүч чадлаа хэмнэ гэж Ольгагийн халуунаар янаглахын хариуд Штольц аяархан, бараг аман дотроо өгүүлэв. Хэтийн замд «зовлон дайрч, хүчир ажил» тулгараад ирэхийг Штольц харж байгаа юм шиг, дууны нь өнгө гунигтай ажээ.

	Нөхрийнхөө ийнхүү гунигтай дуугарахад Ольга даруй хирдхийгээд дуугүй болов. Нөхөртөө, дууны нь өнгөнд хязгааргүй их итгэдэг болохоор, Штольцын бодол болсон байдал түүнд нөлөөлж, санаа бодол нь төвлөрөн, сэрхийгээд явчихлаа.

	Штольцын гарыг түшээд царст замаар өөрөө анзааралгүй, нааш цааш алгуурхан, таг дуугүй алхана. Нөхрийнхөө хэлсний дагуу хэтийн замаа, тэр «зовлон дайрч, хүчир ажилд зүтгэх» цаг ирээд «шалгалт» үзэх хожмын амьдралынхаа тухай эргэцүүлэн бодлоо.

	Тэгсэн, цэнхэр униартай шөнө биш, буйдхан нам газарт баяр цэнгэл болсон бялхсан элбэг дэлбэг, хайрт хүнтэйгээ хоёулаа гэрэлт сайхан жаргах амьдралаас өөр юм Ольгагийн сэтгэлд ургаад ирлээ.

	Энэ нь хүн дараа дараагаар хагацал, хохирол, гачигдал зовлон үзэж нулимс асгаруулсан; аргагүйн эрхэнд гай зовлонд орж өлсөж, баян тарган явах цагт хүнд төрдөг сэтгэл элдэв зугаа цэнгэл сэлтийг өөрийн эрхгүй орхисон; одоогоор үзэж дуулаагүй шинэ зовлонд автан элэг эмтэрсэн; өвдсөн; ажил төрөл бүтэлгүйдсэн, эр нөхрөөсөө хагацсан... иймэрхүү амьдрал сэтгэлд нь ургаж ирлээ.

	Ольга туйлдаж зүрх шимшрэвч, энэхүү шинэ маягийн амьдралыг зориглон шохоорхож, хэлмэгдэн эргэцүүлж, өөрийнхөө чадал хүчийг хэмжиж байв. Ганцхан хайр сэтгэл л хувиршгүй бодогдож, тэр шинэ амьдралд түших ганц зүйл болох авч, өнөөгийнхөөсөө өөр байх болно.

	Хайр сэтгэл өдий хурц гэрэл туяатай байхгүй, цэнхэр униартай шөнө байхгүй, тэрхүү гүн гүнзгий, ширүүн амьдралын эрхээр хайр сэтгэлийн байдал өөр болж, эд бүхэн он жил улирсны дараа хүүхдийн тоглоом шиг санагдах биз ээ. Тэр цагт үнсэлцэх, инээдэм тоглоом болох гэж үгүй, цэцгийн дунд, хүний амьдралын баяр баясгалан, түмэн бодисын гуа үзэсгэлэнд умбан сэтгэл догдлуулсан сайхан юм намуухан ярилцаж суухгүй... бүх юм «гандаж, өгөрсөн» байх болно.

	Гандаж бууршгүй хайр сэтгэл нь эдний нүүр царайнд амьдралын хүч чадал мэт тодрон харагдаад, хамтран зовж явах цагт дуугүй солилцсон харцанд нь дөлгөөнөөр гэрэлтэн, амьдралын хүнд бэрхийг үргэлж хамтаар тэсвэрлэн, нулимсаа барьж, аяархнаар мэгшин уйлах дуунд нь илрэх юм аа.

	Ольгад төрсөн бүүр түүр бодол эргэлзээний нь оронд өөр, алсын боловч, биетэй тодорхой, ширүүн айхавтар юм дүрслэгдэж ирэв... 

	Нөхрийнхөө сэтгэл зассан баттай үгэнд үнэмшиж, өөрт нь хязгааргүй итгэдэг болохоороо Ольга учир тодорхойгүйгээр уйтгарласан сэтгэл, хэтийг эргэцүүлсэн айхавтар бодлоосоо салж амран цовоо сэргэлэн байх болжээ.

	Манан арилсны дараа, эх хүн, гэрийн эзэгтэй хүний ажил төрөл бодогдсон гэгээн сайхан өглөө ирж, цэцгийн мандал, талбай, нөхрийнхөө ажлын өрөөнд санаа тавих, хийх юм гарах болов. Харин биеэ зугаацуулан амьдралаар тоглож байсангүй, далдын нэг нандин, таатай бодол агуулан, нэг юманд биеэ бэлтгэж, хүлээж байв.

	Ольгагийн оюун санаа улам дээшлэн өссөөр байв. Андрей хуучин бүсгүй хүн, эхнэр хүний талаар дүрслэн мөрөөддөг байсан зүйлээ үл гүйцэлдэх хоосон санаашрал байжээ гэдгийг ойлгоод, түүний нь ор мөр Ольгад байгааг үзээд сэтгэл хангалуун жаргалтай байлаа. Өдий чинээ байна ч гэж ер санаагүй ажээ.

	Үүний зэрэгцээгээр бардам цэвэр сэтгэлтэй Ольгагийн өмнө, эр хүний сайхан чанараа ямагт өндөр өргөж явах багагүй төвөгтэй үүрэг байдаг нь хар хорын өөдгүй сэтгэлийн үүднээс биш Ольгагийн өөрт нь итгэсэн бат сэтгэл өчүүхэн ч болов эргэлзэхэд хүрвэл болор мэт тунгалаг амьдрал нь хиртэж болох учраас тэр билээ.

	Олонх бүсгүйчүүл энэ бүхнийг үл хайхран, нэгэнт нөхөрт гарсан хойно, хань ижлийнхээ сайн муу талыг хүлцэн дагаж, заяасан байдал орчинтой үг дуугүй эвлэрдэг, эсвэл анх удаа өөр хүнд татагдахын хамт л сэтгэлээ барьж болшгүй гэх юм уу, барих гэхийн хэрэггүй, «хувь ерөөл л ийм байж, бүсгүй хүний ойр сэтгэл сул зан» энэ тэр гээд сул тавьдаг юм.

	Нөхөр нь эр хүний чимэг болох оюунаар бусдаас илүү байлаа ч гэсэн тийм бүсгүйчүүд, нөхрийнхөө энэ давуу талыг зөвхөн л нэг үнэт эдлэл шиг үзэн гайхуулах бөгөөд, гэхдээ бас өөрсдийн нь алаг шалиг явдлыг үзэж харахгүй өнгөрөөж байвал л тэгдэг билээ. Өөрсдийн нь өчүүхэн овжин, заримдаа шившигтэй явдлыг нөхөр нь олж харах юм бол тэр ухаалаг сэргэлэнд нь баригдаж давчдаж ирнэ.

	Ольга хувь заяагаа сохроор хүлцэх юм уу, бүсгүй хүний хөнгөн шалиг сэтгэлийн аль алиныг мэдэхгүй хүн бөгөөд сэтгэлээ өгсөн хүнийхээ эр нөхрийн эрх, хүн чанарыг хүлээж, итгэсэндээ хайртай сайн байдаг харин итгэхээ больчих юм бол Обломовт хайр сэтгэлгүй болсон шигээ хөндийрчих хүн.

	Тэр цагт Ольга эргэлзэж хулгаж амьдралыг дөнгөж, тунгааж, төрөлх оюун ухаан, зан чанар нь саянаас л чиг замаа олох үндэс бүрдэж байснаас ухамсарлаж гүйцээгүй, амьдралын замаа тааж олоогүй байсан.

	Одоо Ольга Андрейд сохроор итгээгүй эр хүн ийм байгаасай гэдэг хамаг сайн чанарыг шингээсэн гэж баттай үнэмшиж явдаг билээ. Ольга хэдий их, хэдий ухамсартайгаар өөрт нь итгэх тутам ухаан санаа зүрх сэтгэлд нь төдийгүй, цаашаа дүрслэн бодоход нь хүртэл үүнээс цаашгүй сайн хүн хэвээрээ байх гэдэг Андрейд улам бэрхтэй байв. Өөрсдийнхөө алив хэрэг явдалд бурхнаас өөр юуг ч, хэнийг ч Штольцоос илүүд үзэхээргүй чин голоосоо итгэдэг байв.

	Тийм ч учраас, нөхрийнхөө хүн чанарыг өчүүхэн ч доошлох юм уу, ухаан санаа, зан чанарт нь хумсын төдийхөн ч болов худал хуурмаг юм илэрвэл, Ольгад санаанд багташгүй айхавтар гай учирна. Сэтгэл нь үүнд харлаж, жаргал нь бүрмөсөн замхарна. Хүч чадал бас үлддэг юм аа гэхэд юу... эрэлхийлэх болно...

	Үгүй, ийм бүсгүйчүүд хоёр удаа энддэггүй болохоор ийм их итгэл нь нурвал өдий их үнэн халуун хайр сэтгэл дахин сэргэхийн горьдлого гэж үгүй.

	Штольц ийнхүү сэтгэл догдолсон дүүрэн, хаврын сайхан цаг шиг гандаж буурахгүй амьдралтайдаа төгс жаргалтай, амьдралынхаа замыг сэтгэл тавин, холын хараатай эрчимтэйгээр засан шулуутгаж, арчилж хамгаалдаг байв. Ганцхан Ольга хөнөөлийн замд орон алдсан, эдний энэ хувь тавилан, нэгэн судастай болж, нийлсэн хоёр амьдрал төөрөлдөж, амьдралын ээдрээг үл мэдэхийн эрхээр засаршгүй алдаа болж, Обломов... юу яаж болох байсныг санахдаа л Штольцын үс өрвийж ирдэг байв.

	Обломовын зэхэж байсан амьдралд Ольга орно гэдэг чинь юу гэсэн үг вэ! гэж санаад хамаг бие нь арзасхийнэ. Ольга тэр өдрөөс өдөрт нозоорсон байдалд хөдөө тосгоны эзэгтэй болоод хүүхэд маллаж, гэр аж ахуй хөтлөөд байж байх!

	Амьдрал мөрөөдөх хүсэл, бодол, эргэлзээ цөм аж ахуйтай хөөцөлдөх, баяр болох, зочид ирэх, төрөл саднуудын цугларахыг хүлээх, хүүхэд угаах, заламгай зүүлгэх, нөхрийн нь нозооролт, нойр сэлтхэнээр солигдоод өнгөрөх байсан.

	Гэр бүл болсон нь амьдралын агуулга биш хэлбэр зорилго биш арга зам байх бөгөөд айлчлах, зочид хүлээн авч дайлах, наадам зугаалга хийх хоосон дэмий ярих төдийхний байнгын хүрээ, жааз болох байсан билээ.

	Ольга тэр амьдралыг яаж тэсвэрлэж өнгөрөөх байсан бэ? Эхний үед цухалдаж, амьдралын үнэн учрыг эрж, бодол болж, уйлж, зовох л байсан байх, сүүлдээ дасаж идэж ууж, унтаж таргалаад, мохож ирэх байсан болов уу... 

	Үгүй, Ольга тэгэхгүй байсан, уйлж, зовж, хатсаар байгаад үнэн хайртай, сайхан сэтгэлтэй арчаагүй нөхрийнхөө өвөрт нас эцэслэх байсан... тэгвэл Ольга хөөрхий!

	Угийн гал цог нь унтрахгүй, амьдрах эрмэлзэл нь дийлж, хүч хүрээд эрх чөлөөтэй болохыг эрвэл, сулхан гарт түр орсон хүчтэй, сэргэлэн эм бүргэд, өөрөөсөө сэргэлэн чадалтай эр бүргэдийн сууж байгаа өндөр цохио руу ухасхийн нисэх адил болбол... Илья хөөрхий!

	Өнгөрсөн явдлыг дурсаж суугаад Андрей нэг өдөр, 

	— Хөөрхий Илья! гээд чанга хэлчихлээ.

	Энэ нэрийг дуулаад Ольга юм хатгамаллаж суусан гараа өвдөг дээрээ унагаж, толгойгоо гэдийлгээд гүн бодолд автав. Штольцын дуу алдахыг сонсоод өнгөрсөн явдал дурсагджээ.

	— Обломов юу болсон юм бол? Мэдэх аргагүй гэж үү? гэж дараа нь асуусанд Андрей мөрөө хавчисхийгээд:

	— Юухан байх вэ. Өртөө шуудан гэж байхгүй, салж одсон хүмүүс нэгнийгээ үхсэнд тооцдог, үнэхээр ч мэдээ сураггүй өнгөрдөг байсан дээр цагт бид ямар амьдарч байгаа биш гэв.

	— Чи нөхдийнхөө нэгэнд дахин захидал бичиж, 

	ядаж юуг... нь мэдэх юм сан... гэхэд:

	— Бидний мэдэж байгаагаас илүү юу ч дуулахгүй дээ, тэгвэл. Бие нь эрүүл, сайн, нөгөө л байрандаа суусаар гэдгийг бид нөхөдтэй нөхөдгүй мэднэ. Өөрөө чухам юу болж байгаа, дотроо ямаршуу байдаг, сэтгэл санааны хувьд үхэж гүйцэж үү, аль амьдралын цог уугьж байгаа гэдгийг гаднын хүн мэдэж чадахгүй... гэв.

	— Чи битгий ингэж ярь даа Андрей, үүнийг чинь дуулах надад аймшигтай ч, хүйд ч байна. Би өөрөө мэдэх сэн гэж хүсэвч, мэдэхээсээ зүрхшээх юм... гээд Ольга уйлчих нь холгүй байв.

	— Хавар Петербург ороод, өөрсдөө мэдье гэхэд, 

	— Мэдэх нь бага, юу... яах бүх юмыг хийх хэрэгтэй... 

	— Би юм хийгээгүй гэж үү? Би хэчнээн хөөцөлдөж, ятгаж, ажил төрлийг нь бүтээж өгөв. Тэгэхэд ядаж үүнийг өлгөж авдаг болов уу! Нүүр учрахаараа яахад ч бэлхэн байх мөртөө, нүднээс далд болохын хамт дахиад л унтчихна. Согтуу хүнтэй орооцолдож байгаа юм шиг л байна шүү гэв.

	— Юунд нүднээсээ далд оруулдаг юм бэ? гэж Ольга унтууцан маргаад, — Түүнтэй чинь шийдмэг байх хэрэгтэй, шуудхан сүйхэндээ суулгаад л аваад явбал таарах хүн. Бид одоо эдлэндээ очиж суух болохоор тэр биднээс холгүй байх болно... бид дэргэдээ авъя гэв.

	— Чи бид хоёрт нэг ийм зовлон учраад ер салахгүй нь ээ дээ гэж Андрей өрөөн дотуур холхих зуураа өгүүлсэнд:

	— Чамд тээртэй байна уу? Энэ чинь шинэ зүйл байна? Энэ талаар чиний гомдоллож байгааг би анх удаа л дуулж байна гэж Ольга хэлэв.

	Андрей үүнд, 

	— Би гомдоллосон юмгүй, зүгээр бодож байгаагаа хэллээ гэвэл;

	— Яагаад тэгж бодогдох болсон юм бэ? Чи дотроо үүнийг төвөгтэй, уйтгартай зүйл гэж хүлээгээ юү, тийм үү? гээд Ольга өөдөөс нь хянуур харав. 

	Штольц толгой сэгсрээд, 

	— Үгүй төвөгтэй биш, ашиггүй юм л гэж заримдаа санагддаг, гэхэд Ольга үгийг нь таслан:

	— Чи битгий ингэж ярь! Би дахиад л түрүүчийн долоо хоногийнх шиг бүхэл өдөржингөө энэ тухай бодол болж, гуниглах болно шүү. Чамд одоо нөхрийн сайхан сэтгэлгүй болжээ гэхэд хүнийг хайрлах сэтгэлийн үүднээс чи түүний төлөө санаа тавих учиртай. Чамайг залхжээ гэхэд би ганцаараа орж очоод, заавал авч гарна. Намайг гуйвал Обломовын сэтгэл уярна. Түүнийг сэтгэл санааны хувьд бүрмөсөн уначихсан байвал чи лав уйлах байх гэж санагдаж байна. Тэгвэл миний нулимс лав... тэгэх биз ээ гэхэд нь Штольц хажуугаас нь:

	— Дахин сэргээх байх гэж чи бодож байна уу? гэж асуув.

	— Үгүй, ажилтай хөдөлгөөнтэй болтол сэргээхгүй л биз, ядаж байдлаа ойлгож, арай жаахан дээрээр амьдрах сэтгэл төрүүлэх болов уу. Заваан залхаг байдлаас ангижирч өөрийнхөө зиндааны хүмүүстэй ойр, бидэнтэй байх болно. Тэр нэг өдөр намайг ороод очихын хамт л Обломов тэр дороо сэргэж, байр байдлаасаа зовсон шүү... гэв.

	— Үгүй чи ер нь хуучнаараа сэтгэлтэй юм биш биз дээ? гэж Штольц тохуурхан асуувал, Ольга өнгөрсөн явдлаа дурсах мэт бодол болон байж, төвөөр:

	— Үгүй, би түүнд хуучнаараа сэтгэлтэй сайн биш, гэхдээ миний сэтгэлийг татдаг нэг юм Обломовт байна, түүнд нь би сайн хэвээрээ л байгаа бололтой, зарим хүмүүс шиг хувирчхаж чадахгүй юм...

	— Бусад хэн шиг тэр вэ? Хорт могой минь алив нэг хатгаад орхи, тэр чинь арай би биш биз дээ? Чи эндүүрч байна. Үнэнийг ярихад хүрвэл, Обломовт чамайг би сайн болгоод, золтой гай чирэх дөхсөн хэрэг. Намайг байгаагүй бол чи Обломовыг хүн гэж хайхрахгүй л байх байсан. Обломовт сайн тал бийг, оюун ухаанаар бусдаас доргүй боловч элдэв дэмий юманд автаж, хийх юмгүй залхуурсаар байгаад нозоорчихсон хүн гэдгийг би чамд ойлгуулж өгсөн билээ. Обломовын юунд нь чи тийм дуртай, яагаад чи өнөө хүртэл түүнд сайн байдгийн учрыг чамд би хэлж өгөх үү? гэхэд Ольга зөвшөөрч толгой дохив.

	— Ямар ч хурц оюун ухаанаас үнэтэй хүнч сайхан сэтгэлтэйд нь тэр! Энэ бол түүнд заяасан хамгийн нандин чанар бөгөөд Обломов үүнийгээ амьдрал туршаа бүтэн бүрнээр хадгалж яваа юм. Амьдралын ээдрээнд өртөн бүдэрч, сэтгэл хөрж, залхаж явсаар эцэстээ амьдрах хүч эрмэлзэлгүй болон нозоорч гүйцсэн боловч үнэнч шударга чанараа алдаагүй хүн. Обломовт хар буруу санаа хэзээ ч төрж байгаагүй, өөртөө ер хир халдаагаагүй хүн. Ямар ч гоё ганган, худал хуурмаг юманд сэтгэл татагддаггүй, юу ч буруу хазгай зам руу хөтлөн оруулж чадахааргүй бөгөөд хажууд нь хэчнээн ч бузар булай юм болж, хорвоо тэр чигээрээ хөлөөрөө толгой хийчихдэг юм аа ч гэсэн худал хуурмаг юманд авталгүй цэвэр тунгалаг шударга цэх хэвээрээ л үлдэх юм... Обломов болор шиг цэвэр тунгалаг сэтгэлтэй, тийм хүн ховор бөгөөд, олны дотор эрдэнийн чулуун шигтгээ гэсэн үг. Обломовын сэтгэлийг юугаар ч худалдан авч болохгүй, ямар ч цаг үе, аль ч нөхцөлд бүрэн итгэж болно. Ийм ч учраас чи Обломовт сайн хэвээрээ, би түүний төлөө санаа тавихдаа төвөгшөөхгүй байгаа юм. Сайн сайхан чанартай хүн би олныг мэдэх боловч, Обломовоос илүү ариун цагаан, энгийн сайхан сэтгэлтэй хүнтэй дайралдаагүй, олон хүнтэй үерхэж сайн байсан боловч Обломовт сайн шигээ голгүй сайн тууштай үерхэж үзээгүй юм. Обломовын үнэн чанарыг нэгэнт таньсан хүн, түүнд муудаж чадахгүй юм байгаа юм. Тийм биз дээ? Тааж чадав уу? гэлээ. 

	Ольга юм дугарахгүй, доошоо ажил руугаа ширтэнэ. Андрей ч мөн бодол боллоо.

	— Би бүгдийг нь хэлж чадаагүй гэж үү? Өөр юу байдаг бил ээ? Өө тийм!.. гэж санаа аваад, — Нөгөө «усгал янаг занг нь» мартаад орхиж гэж инээн хэлэв.

	Ольга мөн инээд алдаж, хатгамлаа яаран тавьж орхиод Андрей руу гүйж очин хүзүүгээр нь тэвэрч аваад, гэрэл туяарсан хурц нүдээрээ өөдөөс нь эгцлэн ширтэж байснаа, нөхрийнхөө мөрөн дээр толгойгоо тавиад бодол болов. Обломовын номхон бодлогошронгуй царай, усгал зөөлөн харц, дуулгавартай номхон байдал, дараа нь салахын үед өөрийн нь зэмлэлийн хариуд зовсон, арчаа тасарсан байдлаар инээмсэглэсэн болж байсан зэрэг Ольгагийн санаанд урган орж ирээд, хөөрхийг өрөвдөн гол нь харлав.

	Нөхрийнхөө хүзүүгээр тэвэрсэн хэвээр, 

	— Чи түүнийг хаячихгүй биз? гэхэд:

	— Хэзээ ч үгүй! Бидний хооронд гэв гэнэт ёроолгүй гүн хавцал, ан гарах юм уу, хана хэрэм босчихдоггүй л юм бол... гэв.

	Ольга нөхрийгөө үнсээд:

	— Петербургт тэднийд очихдоо чи намайг цуг авч явах уу? гэхэд нь Штольц тээнэгэлзэн дуугүй байв.

	— Тэгнэ, тийм ээ? гэж Ольгаг шалгаагаад байсанд, Штольц хүзүүгээр ороосон гараас нь мултрахыг оролдон:

	— Ингэхэд байна шүү, Ольга, урьдаар... юу яах хэрэгтэй... гэв.

	— Үгүй чи за гэж хэл, ам өг, би салахгүй шүү гэв. 

	Штольц үүнд, 

	— За яах вэ, тэгж болох юм, ганцхан эхлээд очихдоо биш, хоёрдугаар удаа очихдоо шүү. Обломов хэрэв... яачихсан байдаг юм бол, чамд хэр их хүнд байхыг би мэдэж байна... гэв. 

	Гэтэл Ольга үгийг нь тас дайран:

	— Үгүй битгий тийм юм ярь! Чи зүгээр л намайг дагуулаад оч, хоёулаа юу хэрэгтэй бүхнийг хийнэ. Чи ганцаараа бол хүч хүрэхгүй, хийе гэж бодох ч үгүй гэхэд нь:

	— За тэгье, гэхдээ чиний урам хугараад удтал сэтгэл шаналантай явахад хүрч болох юм даа гэж Ольгаг албадан зөвшөөрүүлсэнд төдий л дуртай биш байгаа Штольц өгүүлэв.

	Ольга байрандаа сууж, 

	— Хоорондуур минь ёроолгүй гүн хавцал, ан гарах юм уу, хана хэрэм гэнэт босчихдог юм л биш бол түүнээс цөхөрч буцахгүй гэсэн. Би энэ үгийг мартахгүй шүү гэв.

	 

	
IX

	Выборгийн тэндэх захаараа модон замтай, шүүрдээгүй гудамж, шуудгархан цэцэрлэг, халгай ургасан суваг сэлт амгалан тайван, хашааны хажууд хүзүүндээ олсны тасархай чирсэн нэг ямаа өвс амтархан зулгаах юм уу, нойрмоглон зогсож, үдийн алдад албаны бичээчийн өндөр дэгжин өсгий модон замаар тав яв хийж, сиймгэр торгон хөшиг хөдлөн, таримал алтаргана цэцгийн цаанаас түшмэл хүний гэргийн царай цонхоор цухуйх юм уу, цэцэрлэг дотроос залуухан хүүхний царай хашаан дээгүүр гэнэт цорсхийн гарч ирснээ, дороо далд ороод, өөр нэг тиймэрхүү царай мөн цухасхийж далд ороод, дүүжин дээр тоглож байгаа хүүхдүүдийн инээх шуугилдах дуулдах жишээтэй.

	Пшеницынагийн байшинд нам гүм. Хашаанд нь яваад орвол бөөн хөл үймээн болж эр эм тахиа сандран булан руу гүйлдэж нуугдаад, нохой боргоон гинжээ чангаан дэвхэцнэ. Акулина үнээгээ саахаа больж, хашаа харгалзагч мод хагалахаа зогсоод, ирсэн хүнийг хоёул сониучирхан харна.

	— Та хэнийд орох нь вэ? гэж хашаа харгалзагч асуугаад, Илья Ильич юм уу, эзэгтэйн нэрийг дуулаад, дуугүй довжоо руу зааж, дахин модоо хагалж гарна. Ирсэн хүн элс асгасан цэвэрхэн зөргөөр явж шатан дээр нь цэвэрхэн, зүгээр хивс дэвссэн довжоон дээр гараад, хонхны гялалзтал арчсан зэс бариулаас татахад Анисья, эзэгтэйн хүүхдүүд, эзэгтэй өөрөө юм уу, Захар онгойлгож өгнө. Захар онгойлгож өгөх удаа ч ер нь ховор.

	Эднийх хуучин ахынхтайгаа аж ахуй нэгтэй байсан цагийнхтайгаа ч ер зүйрлэшгүй, юм бүхэн нь хачин элбэг баян байдлыг илтгэх ажээ.

	Гал зуух, үүдний өрөө, зуушны өрөө зэрэгт олон тавиур дээр сав суулга, дугуй, гонзгой хэлбэрийн том бага дийз, халуун ногооны сав, өдий төдий таваг, шавар, ширмэн, гуулин тогоонууд өржээ.

	Шүүгээн дотор барьцааны газраас аль эрт гаргаж аваад, дахин барьцаанд өгөхийг байсан өөрийнхөө болоод Обломовын мөнгөн халбага сэрээ сэлт болоод, өдий төдий олон цүндгэр том болоод, хумсынхан чинээ гүц, мөн хээ хуагүй, хээтэй, алттай, бичигтэй, шатаж байгаа зүрх, хятадуудын зурагтай, шаазангууд хэдэн эгнээ өрж тавьжээ. Кофе болон элдэв үнэртэн ургамалтай том шилэн сав, болор гүц, цуу тостой савнууд байлаа. Дараа нь бүтэн тавиур дээр баахан боодолтой, шилтэй, хайрцагтай эм, өвс ногоо, шавшдаг, наадаг зүйл, спирт, камфор, үнэртэн танартан, саван, юм арчиж цэвэрлэх, тосон толбо үгүй болгох зүйл зэрэг, хөдөө нутгийн аж ахуйч эзэгтэйтэй зэгсэн айлд байдаг бүх юмыг өржээ.

	Энэ бүх хэрэгсэл хийсэн шүүгээнийхээ хаалгыг Агафья Матвеевна гэнэт онгойлгох үедээ энэ олон юмны үнэрт тэсэж чадалгүй, нүүрээ хэсэг буруулахад хүрдэг билээ.

	Агуулах газрын адраас хулганад идүүлэхгүй гэж гахайн гулууз мах, бяслаг, толгой сахар, хатаамал загас, хатаасан мөөг, финн хүнээс худалдаж авсан самартай шуудай зэргийг дүүжилжээ.

	Шалан дээр нь том савтай масло, цөцгий, хайрцагтай өндөг гээд л үгүй юмгүй. Айл гэрийн энэ бяцхан савны нь бүх өнцөг булан, тавиур сэлт дээр олж цуглуулсан бүгдийг тоочно гэвэл өөр нэг Хомер шиг суут хүний авьяас хэрэгтэй биз ээ.

	Гал зуухны өрөө гэж чухамхүү нэг, их эзэгтэй түүний шадар туслагч Анисья хоёрын ажил хэргийн гол төв нь бөгөөд, юм бүхэн гар дор зохих зохих байрандаа, цөм эмх журамтай. Ганцхан ингэж хэлэхэд эргэлзээтэй зүйл гэвэл энэ байшинд нарны элч, цэвэр агаар ордоггүй, эзэгтэй ч шагайдаггүй, Анисьягийн юм бүхнийг арчиж цэвэрлэгч ажилч гар ч хүрдэггүй ганц газар байдаг нь Захарын суудаг тасалгаа юм уу, нүх байлаа.

	Бяцхан тасалгаа нь цонхгүй, байнга харанхуй байдаг болохоороо, хүний сууц биш, нүхэрхүү юм болгоход дөхөмтэй ажээ. Хааяа эзэгтэйн энэ тэр юм хийж, дээрдүүлэх санаатай орж ирвэл, гутал, гутлын тос, сойз хаана яаж байвал таарах вэ гэдэг бол бүсгүй хүний оролцох юм биш, мөн хувцас нь шалан дээр бөөнөөрөө хэвтэж, орны хэрэгсэл нь пийшингийн араар тоосон дотор чихээстэй байдаг бол хэнд ч хамаагүй, тэр хувцсыг та биш би өмсдөг, би энэ орон дээр унтдаг юм гэж хатуу хэлдэг байв. Өрөөндөө нэг шүүр, банз, хоёр тоосго, хоёр бөөрөнхий мод байлгадаг, аж ахуйд хачин хэрэгтэй зүйл гэх боловч, чухам юунд хэрэгтэйг нь тайлж үл хэлнэ. Цаашлаад тоос шороо, аалз энэ тэр юм өөрт нь саад тээр болсон юмгүй, өөрөө тэдний тэр гал зуухны ажил хэрэгт оролцдоггүйтэй адил өөрийг нь мөн оролдохгүй байвал сайн гэдэг байв.

	Анисьяг өрөөндөө ороод байхад нэг дайралдаад айхавтар басамжлан дургүйлхэж цээж рүү нь тохойгоороо сүрхий ёврон занасанд, Анисья тийшээ шагайхаас айх болжээ. Энэ хэргийг дээд газар болох Илья Иьичийн сонорт хүргэж, учир олуулах болсонд, эзэн үзэж зохих заавар өгөхөөр очсоноо, Захарын үүдээр толгойгоо оруулж минут хэртэй шагайж харснаа нэг нулимж орхиод юу ч хэлсэнгүй.

	— За их юм олов уу? гэж Илья Ильичийн энэ хэрэгт оролцон сайн тийш нь болгох байх гэж найдаж цуг ирсэн Агафья Матвеевна, Анисья хоёрт Захар хэлээд, хууз сахал, хөмсөг нь хүртэл хоёр тийшээ тэлэгдэн нүүр дүүрэн инээмсэглэв.

	Бусад өрөөнүүд цөм саруул, цэвэрхэн, юм хум нь шинэхэн, хуучин гандсан хөшиг үгүй болж зочдын өрөө ажлын өрөөний хаалга цонхны тал талаар цэнхэр ногоон өнгийн зузаан эдээр гоёлын унжуурга хөшиг хийгээд, цонхонд нь улаан цацагтай сиймгэр торгон хөшиг татсан нь цөм Агафья Матвеевнагийн хийсэн ажил билээ.

	Цасан цагаан өнгөтэй дэрнүүд бараг адар хүртэл өндөр овоолготой, торгон сайхан хөнжил тавиастай.

	Бүтэн долоо хоногийн турш эзэгтэй өрөөндөө эвхмэл ширээнүүд дэлгэж, нийлүүлэн тавиад, дээр нь Илья Ильичийн хөнжил, халаад хоёрыг дэлгэн өөрөө эсгэж, хөвөн зулж хийж байгаа юмаа заримдаа хүдэр цээжээрээ, утас таслах цагт нүүрээрээ хүртэл дарж, нарийн харж, сайхан Илья Ильичийн биеийг таатай дулаан байлгах юм гэж бодохоос урамтай, мэрийсээр оёжээ.

	Обломов бүхэл өдөржин диван дээр хэвтэхдээ эзэгтэйн нүцгэн тохой, утас зүүний аяар урагш хойшоо хөдлөхийг шохоорхон харна. Урьд Обломовка эдлэнд байсан шигээ, утас татах, тас хазах чимээ чагнасаар зүүрмэглэнэ.

	За одоо амарч үз дээ, ядарчихлаа гэж Обломовыг хориглоход:

	— Ажил хөдөлмөрт бурхан дуртай байдаг гэж эзэгтэй хараа, гар хоёроо хийж байгаа юмнаасаа салгалгүй өгүүлнэ.

	Хэдэн жилийн өмнө анх энэ байранд нүүж ирээд байхад нь өгч байсан шиг, кофе цай амттай сайхан чанаад аятай цэвэрхэн авчирч өгнө, гэдэс хөшиглөсөн шөл, Итали хатуу бяслаг үрсэн хөндий гоймон, гонзгой бялуу, ногооны хүйтэн зууш, дэгдээхэйн мах зэрэг хоол, нарийн ээлж дараагаар солигдож, бяцхан байшингийн нэгэн хэвийн амьдралыг жаахан сонин болгоно.

	Байшингийн хоёр талд ногооны газартай болохоор нарны элч халхлагдах юмгүй цонхоор тусч, үдээс өмнө өрөөний нэг талыг, үдээс хойш нөгөө талыг нь шарна.

	Уран шувуу хөгжилтэй жиргэж, алтаргана цэцэг болон заримдаа хүүхдүүд гүнгийн цэцэрлэгээс тастаж авчирсан цэцгийн хурц үнэр, хавана нутгийн сайн янжуур болон эзэгтэйн тохойгоо хүчтэй хөдөлгөн нухах анхилам үнэрт ногооны үнэр аятайхан хутгалдан жижиг өрөөгөөр дүүрэн ханх тавина.

	Илья Ильичийн амьдрал бүрэн хэвшлээ олж, өдөр шөнө, цаг улирал л хэмжээгээрээ улиран өнгөрөхөөс биш, элдэв өөрчлөлт, ялангуяа амьдралын ёроолыг доргиож, тэнд тунасан, гол төлөв гашуун, булингартай зүйлсийг хөдөлгөсөн гэнэтийн алив учрал гарахгүй байв.

	Обломовка эдлэнг Штольц эзэгтэйн ахын худал өрнөөс салгаж, Тарантьев тэр хоёр бүрмөсөн үзэгдэхээ больсноос хойш Илья Ильичийн замаас дайсагнасан муу юм цөм зайлжээ. Одоо түүний ойр хавьд энгийн, шулуун сайхан зантай, өөрт нь сайн, амьдралд нь түшиг болж, амьдралыг анзааралгүй өнгөрөөхөд туслах гэсэн хүмүүс л байх боллоо.

	Агафья Матвеевна амьд яваагийнхаа сайн сайхныг үзэж, урьд урьдынхаасаа илүү сэтгэл дүүрэн амьдарч байгаагаа мэдэвч, урьдынхаа адил үүнийгээ хэзээ ч гаргаад хэлчхэж чадахгүй, чухам гэвэл хэлэх санаа ч орохгүй билээ. Агафья Матвеевна зөвхөн Илья Ильичийг бурхан өршөөж, урт наслуулж, алив «гай, уур хилэн, гачигдал зовлонгоос» хэлтрүүлэх болтугай гэж мөргөдөг бөгөөд өөрийгөө, үр хүүхдээ, бүхэл гэр орноо бол өөрөө л мэдэг гэнэ. Гэхдээ царай нь ямагт нэгэн хэвийн, бүрэн дүүрэн, сэтгэл гүйцэд хангалуун, ямар ч хүсэж шунах юмгүй, тийм болохоороо хорвоо дээр ховор, өөр ямар ч зан араншинтай хүний эдэлж үл чадах сайхан жаргал эдлэн буй шинжтэй байлаа.

	Эзэгтэй улам мах сууж мөр, цээж нь тарган цатгалан байдлыг илтгэн, харц нь ажил төрөлд л санаа тавихаас цаашгүй номхон, дөлгөөн, хуучин дуулгавартай Анисья, Акулина, хашаа харгалзагч нарыгаа захирч, гэр орноо сайн зонхилж байсан үеийнх шигээ додигор, амгалан байх болжээ. Хуучин шигээ л шүүгээнээс гал зуух руу, гал зуухнаас агуулах руу хөвөх адил намбатай явж, хийж байгаа юмаа бүрэн ухаарч байгаа хүний байртай алгуур, буурьтайгаар тушаал буулгана.

	Ажил их болсон болохоор Анисья хуучныхаасаа улам ч хөдөлгөөнтэй болж эзэгтэйн үгээр ямагт нааш цааш гүйж, гар хумхихыг байжээ. Нүд нь улам ч хурц, нөгөө хамгаас илүү тодорч харагдаад юм бүхнийг илтгэгч шовх хамар нь ажил төрөлдөө улайрч энэ тэр юм хийхээр санаачилж, ам хэлнээс нь урьдаар харуулаад өгөх мэт.

	Хоёулаа тус тусынхаа хэр байдалд зохицуулан хувцаслах болж, эзэгтэйн шүүгээнд олон сайхан торгон платье, цамц, нөмрөг сэлт өлгөөстэй. Шөнийн малгайгаа хотын төвд, бараг л Литейнийн гудамжны оёдолчинд захиалдаг. Анраксинагийн гутлын газар биш, зочдын газраас шаахай авдаг, Морской гудамжнаас өдрийн малгай авч өмсдөг болсныг бодоод үзэгтүн.

	Анисья хоол унд хийхдээ, ялангуяа бүтэн сайн өдөрт, ноосон даавуун платье өмсөх болжээ.

	Харин Акулина л хормойгоо бүсэндээ хавчуулдаг хэвээр, мөн хашаа харгалзагч зуны амралтынхаа үеэр ч гэсэн үстэй богино дээлээсээ салж чаддаггүй ажээ.

	Захарын тухайд ч ярих юмгүй, эзнийхээ нэг бор өнгийн фрак цамцнаас гадуур цамцархуу юм өөрөө хийж өмссөн, өмд нь чухам ямар өнгөтэй, хүзүүгээ чухам ямар эдээр хийсэн юугаар ороосон нь мэдэхийн эцэсгүй болжээ. Гутал цэвэрлээд, дараа нь унтана, гудамжаар хааяа нэг өнгөрөх хүмүүсийг гөлрөн харж үүдэн дээр сууна, үгүй бол ойр байгаа аар саар юмны мухлагт очиж, урьд Обломовкад, дараа нь Гороховын гудамжинд байхдаа хийж байснаа хийдэг байв.

	Обломов өөрөө юу болж байв? Тэрхүү элбэг дэлбэг, хиргүй амар тунгалаг амьдралын ганц илэрхийлэл нь Обломов болж байв. Ахуй амьдралаа эргэцүүлэн бодоод, түүндээ улам улам дассаар цаашдаа илүү юм хүсэж мөрөөдөх, эрэх хайх юмгүй боллоо, урьд нэг цагт төрөлх тосгондоо хамжлагат зарц нарынхаа дунд эзэн хүний арай илүү хөдөлгөөн, наргиантай, элбэг дэлбэг амарлингуй амьдрах гэсэн мөрөөдөл нь яг таг биш боловч, гол нь биеллээ гэж сэтгэл ханажээ.

	Одоогийнхоо энэ байдлыг хэдийгээр өөр газар оронд, мөн өөр цагт боловч, эцэг өвгөдийнхөө хуучин амьдралын л үргэлжлэл гэж үзнэ. Энд Обломовкад байсны нэгэн адил амьдралын хатуу хүтүүг үзэхгүй, хөдөлшгүй амар тайван жаргаж суулаа.

	Амьдралын ярвиг төвөгтэй элдэв шаардлагатай зовлонгоос холдсондоо, цаглашгүй их баяр баясгалан хүнд дайрснаа гэнэт бөөн хар гай учирдаг, өгүүлшгүй сайхан жаргалын бараа сүүдгэнэж, хоосон итгэл төрж байдаг, хүнийг өөрийн нь бодол хүсэл шаналаан, мөрөөдөл, тачаалдаа автан хөнөөгддөг, хүмүүсийн оюун санаа ямагт өрсөлдөж, дийлж дийлэгдсэн, хүн байнга тэмцэн тэмцэлдсээр адагтаа туйлдаж тамтаг болоод гарахдаа сэтгэл дундуур, ханаж цадаагүй хэвээр л байдаг амьдралын хүрээнээс ангижирсандаа дотроо их баярлаж суудаг байлаа. Обломов өөрөө тэмцлээр олдог жаргалаас амсаж үзээгүй болохоор, санаагаараа түүнээс татгалзаж орхиод, амьдрал, тэмцэл, хөл хөдөлгөөнгүй буйдхан энэ буландаа л сэтгэл амар байдаг билээ.

	Амьдралаа өөрөөр биш, ингээд өнгөрөөжээ гэж зовоод, сэтгэл нь хөдлөөд, өнгөрсөн юм нь санагдаж, элдвийг эргэцүүлээд ирэхийнхээ цагт муухан унтаж, сэрж босон харайгаад, хайртай сайн байгаад нас баруулчихсан хойноо, амьд байхад нь олигтой байлгасангүй гэж дотор харладаг шиг эгнэгт биелэхгүй болсон саруул сайхан амьдралын мөрөөдлөө харамсаж гутран гашуун нулимс гаргадаг байв.

	Дараа нь эргэн тойрноо харж, цаг зуурын жаргалд автан сэтгэл тайвшраад оройн нар тэнгэрийн улбар хаяа руу алгуур тайван шингэж буйг бодол болон харж сууснаа, хүний амьдралын хиргүй амар тунгалаг байж болох талыг илэрхийлэхээр энгийн, амьдрал өөртөө заяагджээ гэж бодно.

	Амьдралын нөгөө төвөг, түгшүүртэй талыг үзэж бүтээн байгуулдаг, эвдэн сүйтгэдэг хүчийг хөдөлгөж, явах хувь өөр хүмүүст оногддог, хүн бүр тус тусдаа тавилантай гэж бодно.

	Обломовт биеэ өмгөөлөх ийм гүн ухаан бий болоод хүн болж төрсний үүрэг, зорилтын тухай айхавтар асуудалд хариулт болон тайвшруулна. Ер нь төрж өсөхдөө, үзвэрийн тавцан дээр үзэлцэх мэсчин жадчид шиг биш, тайван сууж үзэгч шиг хүмүүжсэн болохоор хулгамхай, хойрго энэ хүний сэтгэл амьдралын жаргал зовлонгийн хүндийг даахгүй, тэгэхлээрээ амьдралын нэг талыг барьсан, юманд хүрэх гэж эрмэлзэх, өөрчлөн, сайжруулах, гомдож, гутрах юмгүй билээ.

	Он удах тутам сэтгэл хөдөлж харамсах нь улам цөөрч, өөрийнхөө гараар хийсэн энэ өргөн авс мэт амьдралдаа алгуур, тайвнаар автах нь эртний нямбад гарсан мэргэд хөгшчүүл амьдралаас уйдаад булшныхаа нүхийг малтдагийн адил бүлгээ.

	Эдлэнгээ өөрчилж янзлаад, цөмөөрөө тийшээ очиж суух тухай бодохоо ч болив. Штольцын олсон захирагч христосын мэндэлсэн баярын өмнөхөн зэгсэн их мөнгө ирүүлдэг, тариачин эрчүүл, талх тариа, шувуу гахай авч ирдэг болохоор эднийх элбэг дэлбэг сууна.

	Тэр ч байтугай Илья Ильич хоёр морьтой боллоо гэхдээ уулын хашир хүн болохоор, гурав ташуурдуулж байж сая хөдөлдөг морьд авчээ. Эхлээд ташуурдахад нэг нь хажуу тийшээ хулгасхийж хоёр дахь ташуурдалтад нөгөө нь зайлсхийснээ, хоёул биеэ хурааж, хоёул зэрэг толгойгоо хаялан шогшино. Тэр морьдоор Ваняг Невийн цаад талд сургуульд хүргэж өгдөг. Эзэгтэй энэ тэр юм авах гэж явдаг байв.

	Шар тосны баярын өдөр болон гэгээний өдөр Илья Ильич өөрөө явж үзвэрийн газарт очдог, зугаалдаг, хааяа театрт лоож аваад бүгдээрээ очиж юм үзнэ.

	Зуны цагт эрүүл агаарт гардаг, Илья гэгээний мэндэлсэн баасан гарагт Дарийн завод очиж үздэг, амьдрал элдэв хөнөөлт хувиралгүй хэвийн явдлаар улиран өнгөрсөөр байсан гэж болох авч, аянгын дуу газар тэнгэрийг доргиохдоо хулганын нүхэнд мөн хэдий зөөлөн боловч, тэндээ л мэдэгдэхүйц хүчтэй нүжигнэх адил амьдралын гай зовлонгоос энэ нам тайван айлд бас хүртэлцдэг байв.

	Илья Ильич Обломовка эдлэнд байсан шиг хоолонд дуртай, их иднэ, мөн Обломовкад байдаг шигээ залхуурч явж хөдөлж ажил хийхгүй шахуу. Зуны халуун цаг болж байгааг үл харгалзан дарс, хадаар нэрсэн архи зоволгүй ууж, хоолны дараа огт санаанд орохгүй удаан унтах нь бүр ч тоогүй.

	Тэгтэл гэнэт хамаг юм өөрчлөгдлөө.

	Нэг өдөр Обломов унтаж сэрээд босох гэсэн болсонгүй, юм дуугарах гэсэн хэл ам нь хөшчихжээ. Айж сандарсандаа туслах хүн дуудаж, гар сарвалзуулав.

	Ганц Захартай хоёулаа суудаг байсан бол өглөө хүртэл тэгж зангасаар байгаад нас барж, тэр тухай маргааш нь л мэдэх байсан байх аа. Гэвч эзэгтэйн нүд түүнийг ямагт сахиус мэт харж хамгаалж байдаг болохоор Илья Ильичийн бие нэг л муу байгааг ухаарч мэдэх байтугай зүрх сэтгэлийн зөнгөөр гадарлажээ.

	Тэгж гадарлахын хамт Анисья эмчийн хойноос тэргээр давхиж, эзэгтэй Обломовын толгойд хүйтэн жин тавиад, нөгөө эмийн шүүгээгээ уудлан, дадсан сурсан, хүнээс дуулсан бүхнийгээ тухайн байдалд тааруулан хэрэглэв. Захар хүртэл энэ завсар өрөөсөн гутлаа өмсөж завдаад тэр чигээрээ эмч, эзэгтэй, Анисьягийн хамт эзнийхээ дэргэд бөндгөнөнө.

	Илья Ильичийг сэхээж ухаан оруулаад, ханаж, цус харвасан байна, өөр янзаар амьдралгүй горьгүй гэжээ.

	Архи дарс, пиво, кофе зэргийг тун бага, хааяа нэг уух, өөх тос халуун ногоо сэлтийг идэж болохгүй, зөвхөн шөнийн цагаар бага шиг унтах хэрэгтэй гэжээ.

	Агафья Матвеевнагийн хараа харгалзаа үгүй сэн бол эд бүгд огт биелэхгүй сэн, эзэгтэй бүх гэр бүлээ энэ байдалд зохицуулаад, Обломовыг дарсанд хорхойтох, үдийн хоолны дараа зүүрмэглэх, өөх тостой юм идэх гэхэд нь нэг аргадаж, нэг залилан саатуулж гардаг байв!

	Обломов дөнгөж зүүрмэглэх гэтэл нэг бол өрөөнд нь сандал өөрөө тасхийгээд унана, хажуугийн өрөөнд хуучирсан хэрэггүй сав суулга хага үсрээд явчих юм уу, хүүхдүүд сууж байхын эрхгүй шуугилдаж гарна. Эд бүгд тус болохгүй байвал эзэгтэйн зөөлөн дуу гарч дуудан ямар нэг юм асууна.

	Цэцэрлэгийн зөргийг цааш нь ногооны газар луу үргэлжлүүлээд Илья Ильич түүгээр өглөө оройд хоёр цаг зугаална. Нэг бол эзэгтэй, эзэгтэйд боломжгүй бол Маша, Ваня юм уу, нөгөө хуучин танил юм бүхэнд дуулгавартай, үг дагамтгай Алексеев цуг явна.

	Илья Ильич тэр зөргөөр Ванягийн мөрөн дээр гараа тавиад алгуурхан алхана.

	Гимнази сургуулийн хувцастай, бараг насанд хүрэх шахаж яваа Ваня хүү шалмаг хурдан алхаагаа барин Илья Ильичийн алхаанд арайхийн нийлүүлж явна. Цус харвасны уршгаар Обломовын өрөөсөн хөл бүрэн сайн мэдээ ороогүй ажээ.

	— За Ваня хүү минь, өрөөндөө оръё гээд гэр лүүгээ алхтал өөдөөс нь Агафья Матвеевна гарч ирээд оруулалгүй;

	— Ийм эрт та нар хаачих нь вэ? гэв.

	— Юуны чинь эрт вэ! Бид хорь дахин энэ зөргөөр нааш цааш холхилоо, эндээс тэр хашаа хүртэл хоёр зуугаад сажин, тэгэхлээр бид хоёр мод газар явчихсан шүү дээ гэв.

	— Хэд дахин явсан бэ? гэж эзэгтэй Ванягаас асуусанд цаадах нь түгдчив.

	Эзэгтэй хүүгийнхээ өөдөөс эгцлэн хараад, 

	— Битгий худлаа хэлээрэй, дор нь мэднэ, бүтэн сайн өдөр айлд очуулахгүй шүү, сайхан мэдээрэй гэж занахад;

	— Үгүй ээж ээ, бид нээрэн... арван хоёр дахин явсан гэв.

	— Аа муу зальт. Чи голт борын цэцэг л тастаад явах чинь билээ, би харин тухай бүрд тоолоод байсан... — Үгүй та нар дахиад жаал яв, бас загасны шөл болох өдий байна! гэж эзэгтэй хэлээд үүдээ хаачхав.

	Обломов тэгээд аргагүйн эрхэнд дахин найман удаа яваад өрөөнд оров.

	Өрөөнд том дугуй ширээн дээр загасны шөл тавиастай, уур савсана. Обломов өөрийнхөө суудал болох зөөлөн диван дээр ганцаараа сууж, баруун гарт нь Агафья Матвеевна, зүүн гарт нь хүүхдийн зөөлөн сандал дээр нэг гурав орчим насны хүү сууна. Хүүгийн дэргэд арван гурав хүрчихсэн Маша охин, цаана нь Ваня, эцэст нь Обломовын өөдөөс харж тэр өдөр айлчилсан Алексеев сууна.

	— Алив байз, би танд алгана нэмээд өгье. Сайхан тарган загас дайрч шүү гээд Агафья Матвеевна Обломовын таваг дээр загас нэмж тавив.

	— Уул нь жигнэсэн боовтой байсан сан бол сайн юм сан гэж Обломовыг хэлэхэд Агафья Матвеевна заль зохиож:

	— Нээрээ би мартаад орхиж, өчигдрийн бодож л байсан юм, тэгээд л таг шүү! гэв.

	— Иван Алексеевич танд бас бөөрөнхий маханд байцайгаар хачир хийж өгөх санаатай байсан мартаж орхиж, битгий муу юм санаарай гэж дахин арга зохиож Алексеевт хэлбэл;

	— Зүгээр, би юү ч хамаагүй иддэг гэв.

	— Үгүй нээрээ яагаад үүнд вандуйтай үхрийн мах юм уу, давтсан мах шарж өгөөгүй юм бэ? Энэ чинь дуртай юм шүү дээ... гэж Обломовыг асуухад эзэгтэй хариуд нь:

	— Илья Ильич гуай, би өөрөө явж үзсэн, үхрийн олигтой мах байхгүй байсан... гэхдээ танд интоорын шүүсээр кисель чанаж өг гэсэн, таны дуртайг мэднэ гэж Алексеевт хэлэв.

	Кисель Илья Ильичийн биед хоргүй болохоор юм бүхний аяыг дагадаг Алексеев мөн түүнд дуртай байх учиртай болжээ.

	Үдийн хоолны дараа Обломовын хэвтэхэд хэн ч, юу ч саад болж эс чадна. Их төлөв тэр дороо, диван дээр дээшээ хараад, ганцхан цаг хэвтэнэ гэнэ. Түүнийг унтуулахгүйн тулд эзэгтэй тэндээ кофе аягалж, хүүхдүүд тэндээ хивсэн дээр тоглож, Илья Ильич дуртай дургүй ч оролцох болдог билээ.

	Ваня жижиг хүүг дооглож оролдоход, 

	— За Андрейг бүү оролд, наадах чинь уйлж орхино! гэж зэмлэнэ.

	Хүүг сандал доогуур мөлхөөд орчихоор нь, 

	— Маша хараач, Андрей сандалд толгойгоо цохих нь гэж санаа зовон сэрэмжлэхэд, Маша ухасхийж дүүгээ авна.

	Дуу чимээ түр намсхийж, кофе болж байгаа эсэхийг харахаар эзэгтэй түр зуур галын өрөө рүү ороод, хүүхдүүд томоотой болжээ. Өрөөнд хурхирах дуу эхлээд бөглүүдүү сонсогдож байснаа Агафья Матвеевнаг уур савссан кофе цай бариад орж ирэхэд улаач нарын байшинд байгаа юм шиг чанга хурхирах дуу гарна.

	Эзэгтэй Алексеевичийг зэмлэх байртай толгой сэгсрэхэд, цаадах нь биеэ зөвтгөж;

	— Би сэрээсэн, хэн гуай өөрөө үг дуулахгүй юм гэнэ.

	Эзэгтэй данхаа бушуухан тавиад Андрей хүүг шалан дээрээс шүүрч аван диван дээр Илья Ильичийн дэргэд тавина. Хүү дээгүүр нь мөлхөж нүүрэнд нь хүрээд хамраас нь базаж авахад, Обломов сэрэн:

	— Аа! Юу вэ? Энэ хэн бэ? гэнэ.

	— Таныг зүүрмэглэхээр тань Андрей хүү авирч очоод сэрээж байна гэж эзэгтэй эелдгээр дуугарав.

	Обломов хүүг тэврээд, биеэ өмөөрч, 

	— Хэзээ би зүүрмэглэсэн юм? Гараа арвагануулаад авирч ирэхийг нь би ямар мэдээгүй юм уу? Би цөмийг мэдэж байна. Үгүй бас айхавтар дүрсгүй амьтан шүү, хамар дээрээс базаад авна гэнэ ээ! Чамайг уу, би! Гайгүй муу дүрсгүй бандийг, гайгүй, чи! гэж хүүг энхрийлэн эрхлүүлж байснаа шалан дээр буулгаад, чангаар санаа алдаад:

	— Иван Алексеевич та нэг юм яриач! гэлээ.

	— Илья Ильич минь, байдаг юмаа ярилцаж гүйцсэн шүү дээ, өөр ярих юм даан ч алга гэж Алексеев хариулна.

	— Юу ярих юм алга гэж? Та хүн амьтантай уулзаж учирдаг, шинэ сонин юм алга уу? Миний бодоход бас ном сонин уншдаг ч байх.

	— Тийм ээ, заримдаа уншдаг, эсвэл өөр улс ном уншиж, юм ярихад би сонсож суудаг. Өчигдөр Алексей Спиридонычийн хүү нэг оюутан ном дуудсан... 

	— Юун тухай уншсан бэ?

	— Англичууд, нэг улсад буу зэвсэг, дарь аваачиж өгсөн гэнэ. Алексей Спиридоныч тэгээд дайн болно гэж байна билээ.

	— Хэнд тэгж буу зэвсэг өгч орхи оо вэ, тэгээд?

	— Испанид юм уу, Энэтхэгт юм уу сайн санахгүй байна, харин элчин сайд нь л их дургүйцэж байгаа юм байх.

	— Ямар элчин сайд тэр вэ? гэж Обломовыг асуухад:

	— Тэрийг ч бүр мартаж орхижээ гэж Алексеев санахыг хичээн адар өөд харав.

	— Хэнтэй тэгээд дайтах юм бэ? 

	— Туркийн хаантай гэсэн байх аа.

	Илья Ильич жаал дуугүй байснаа, 

	— За улс төрийн талаар өөр ямар сонинтой байна даа? гэв.

	— Манай дэлхий улам хөрсөөр байна, нэг цагт бүрмөсөн хөлдөнө гэж бичиж байна.

	— Уухай! Энэ чинь ямар улс төрийн асуудал юм уу? гэж Обломовыг хэлэхэд Алексеев бүр гайхаж хоцров.

	— Дмитрий Алексейч улс төрийн юм гэж хэлээд л олон юм дараа дараагаар нь уншсан, тэр улс төрийн асуудал хаана дууссаныг хэлээгүй. Энэ чинь уран зохиолын юм руу орж байгааг би ч мэдэж байна л даа гэж Алексеев биеэ зөвтгөв.

	— За уран зохиолын талаар тэр чинь тэгээд юү уншив аа? гэхэд

	— Хамгийн сайн зохиодог улс Дмитриев, Карамзин, Батюшков, Жуковский... нар гэж л уншсан.

	— Аа Пушкин?

	— Пушкиний нэр байхгүй. Яагаад байдаггүй юм бол гэж би бас бодсон. Тэр чинь сод хүн шүү дээ гэв.

	Яриа тасарлаа. Эзэгтэй хийх юмаа авч ирээд зүү гялалзуулах зуураа үе үе Илья Ильич, Алексеев хоёр луу харж, Захар Анисья хоёр гал зууханд хэрэлдэж байна уу, Акулина сав суулгаа угааж байна уу, хашааны хаалга дуугарч, хашаа харгалзагч гадагшаа өөдгүй газраар орох гээд гарав уу, үгүй юү, буруу зөрүү юм үгүй байгаа гэж чих тавина.

	Обломов дуугүй, элдэв бодолд алгуурхан автана. Энэ нь унтаж байгаа ч биш, сэрүүн ч биш, санаа бодлоо юухан дээр ч тогтоолгүй зүгээр алсад бэлчээгээд, зүрхнийхээ жигдхэн цохилтыг чагнаж, харц нь мөн юун дээр ч тогтоогүй хүн хааяа нүдээ анивчдаг шиг анивсхийнэ. Обломов ухаан төөрөлдөх мэт тодорхойгүй хачин байдалд оржээ.

	Хүн хааяа ахархан хугацаанд бодолд автан урьд нэг үзэж өнгөрүүлсэн юмаа дахин үзэж байгаа юм шиг болдог үе байдаг. Нэг иймэрхүү юм болсон бил үү, зүүдэлсэн юм уу, сайн тухайлахгүй, нүдэнд харагдах мэт болж байгаа энэ хүмүүстэй цуг байж энэ үг яриаг урьд нэг л сонссон санагдаад, бүүр түүр орчин элдвийг бодогдуулдаг.

	Обломов мөн нэг иймэрхүү байдалд автаад, урьд нэг л цагт байдаг байсан нам гүм орчинд орчихсон, цагийн дүүжин хөдлөх, утас тас хазах танил чимээ гараад, «үгүй бүр огт сүвлэж чаддаггүй шүү, алив Маша чи арай хурц нүдтэйгээрээ сүвлээч» гэж урьд мөн хэлэгдэж л байсан үг дуулдана. 

	Эзэгтэйн царай Обломовын нүдэнд өртөж залхуурангуй, гөлөрчихсөн байртай харж байхад нь сэтгэлийн нь гүнээс урьд нэг газар үзсэн танил хүний дүр тодорч ирлээ. Хаана хэдийд, энэ хүнтэй танил байснаа санах гэж мэрийнэ... 

	Тэгвэл төрсөн гэрийн нь лааны гэрэлд бүдэг гийсэн зочдын том тасалгаа, зочилж ирсэн үерхдэг бүсгүйчүүлтэйгээ дугуй ширээ тойроод сууж байгаа талийгаач эх нь сэтгэлд урган ирээд, бүсгүйчүүл дуугүй юмаа оёж, эцэг нь дуугүй холхиж байгаа харагдах мэт, өнгөрсөн одоо хоёр хутгалдаад ирэв.

	Бал бурам, сүүн гол урсаж, тарьж ургуулаагүй талх тариа идэж, алт мөнгөөр чимж явдаг жаргалын сайхан оронд хүрээд ирчихсэн бололтой санагдаад... 

	Хүн зүүдээ ярьж, сайн муу ёрын тухай хөөрөн, таваг хутга сэрээний дуу гарч, өөрөө асрагч эхдээ наалдан хөгшин хүний чичгэнэсэн дуугаар, эзэгтэйн дүр лүү заагаад «Милитриса Кирбитьевна!» гэж хэлэх нь сонсогдох шиг.

	Хөх тэнгэрт тэр цагт л байсан үүл тэр хэвээрээ нүүж, тэр л цагийн салхи цонхоор үлээн үсийг нь хийсгэж, Обломовка эдлэнгийн энэтхэг угсааны эр тахиа цонхон доогуур холхин орилж байх шиг санагдана.

	Нохой хуцаад орхилоо, зочин ирж байх бололтой.

	Арай Андрей Штольц хүү Верхлев тосгоноос аавтайгаа ирсэн юм биш байгаа? Андрей ирэх гэдэг Обломовт бөөн баяр билээ. Нээрээ ч Андрей мөн байж таарна шүү, хүний алхаа ойртон ойртсоор үүд нээгдлээ... «Андрей!» гэж Обломов дуугарахад, нээрээ ч өмнө нь Андрей, тэгэхдээ сая дүрслэгдэн санагдаж байсан хүүхэд биш том Андрей зогсож байв.

	Эзэгтэй бага хүүг бушуухан шүүрч аваад, ширээн дээрээс оёж байгаа юмаа хамж, хүүхдүүдээ дагуулан гарахад Алексеев ч мөн үгүй болжээ. Штольц Обломов хоёул үлдээд, дуугүй хоёр өөдөөсөө харна. Штольц тун хянуур ажиглаж байсанд! Обломов сэтгэл хөдөлсөндөө, удтал хагацсан амраг бүсгүйгээсээ асуух адил дөнгөж дуулдах төдийгөөр: 

	— Андрей, энэ чинь чи юү? гэж асуухад Андрей мөн:

	— Би байна, чи сайн, бие зүгээр байгаа юу? гэж аяархан асуув.

	Обломов нөхрийгөө чанга тэвэрч наалдаад, хариуд нь,

	— Аах! гэж дуу алдав. Ийнхүү дуугарахдаа, нөхрөөсөө салсан цагаас хойш юунд ч хэнд ч гаргаж илчлээгүй хамаг гуниг, баяр баясгалангаа нэгмөсөн илэрхийлэх аятай болов.

	Хоёулаа суугаад дахин өөд өөдөөсөө хянуур харна.

	— Чиний бие зүгээр үү? гэж Андрей асуусанд:

	— Бурхны авралаар одоо зүгээр ээ гэв.

	— Чи түрүүн нь өвдсөн юм уу?

	— Тийм ээ, Андрей, цус харвасан юм... 

	Андрей үүнд хирдхийж, өрөвдсөн байдлаар

	— Тийм гэж үү? Бурхан минь! Тэгээд хууч тогтож барьсангүй юу? гэхэд, 

	— Тийм ээ, ганцхан зүүн хөл л сайн мэдээгүй байх юм... гэж Обломов хэлэв.

	— Илья минь дээ! Чи юү болоод байна аа? Чи бүр дор орж гүйцлээ. Энэ зуур чи юү хийж байв аа? Таван жилийн турш бид уулзалдаагүй гэдэг чинь тоглоом биш шүү гэхэд Обломов санаа алдав.

	— Чи яагаад Обломовка руу очсонгүй вэ? Юунд захидал бичихгүй байв аа?

	— Андрей чамд би юү ч гэх вэ дээ? Чи намайг ямар мэдэхгүй биш, энэ тухай бүү асууж бай даа гэж Обломов гунигтай өгүүлэв.

	Штольц өрөөг эргэцүүлж хараад, 

	— Энэ байрандаа суусаар л байдаг, өөр газар нүүсэнгүй юү?

	— Тийм ээ, эндээ л байгаад байна... одоо ч би өөр тийшээ нүүхгүй!

	— Юу, огт нүүхгүй гэж үү?

	— Тийм ээ, Андрей, огт нүүхгүй гэхэд нь Штольц түүнийг хянуур хараад бодол болон өрөөн дотуур холхив.

	— Ольга Сергеевна сайн уу? Бие нь зүгээр биз ээ? Хаана байгаа вэ? Юуг... дурсаж байдаг уу? гээд түгдчив.

	— Бие нь сайн. Чамтай ердөө, өчигдөр салсан юм шиг л байн байн дурсаж байдаг. Хаана байгааг нь би одоо чамд хэлж өгнө.

	— Хүүхдүүд сайн биз дээ?

	— Хүүхдүүд ч сайн... ингэхэд чи эндээ л үлдэнэ гэж тоглосон биз дээ, Илья? Би чамайг өөрийнхөө тосгон руу авч очихоор ирсэн... гэтэл Обломов ихэд сэтгэл зовсон байртай үүд рүү хяламхийж, дуугаа нам болгон:

	— Үгүй, үгүй! Би явахгүй, тэр тухай яриа үүсгэхээ больж үз дээ гэв.

	Штольц үүнд, 

	— Яагаад тэр вэ? Чи юү болчхоод байна даа? Би чамайг аваачих гэж эртнээс нааш бодоод л байдаг байсан, одоо ч буцахгүй дээ. Миний занг чи мэднэ хойно. Өнөө хүртэл би ажил төрлөөс болоод чадаагүй, одоо чөлөөтэй болсон. Чи бидэнтэй цуг, нэг дор байх болно, Ольга бид хоёр тэгж шийдсэн, түүгээр л болно доо. Бурхны авралаар чамайг үүнээс дор оорчхоогүй овоо байхад чинь амжиж иржээ. Би ийм байна гэж бодоогүй... Бушуухан явъя... би чамайг хүчээр аваад явна шүү! Үүнээс арай өөр янзаар амьдрах ёстой, чи өөрөө мэдэж байгаа... гэхэд эд бүгдийг Обломов унтууцсан байртай чагнаж байснаа

	— Битгий их чанга ярь л даа аяархан гэм! Тэнд... гэж гуйлаа.

	— Тэнд юү байгаа юм бэ?

	— Дуулдчихна шүү дээ... эзэгтэй намайг нээрээ яваад өгөх гэж байна гэж санана...

	— Тэгээд юү гэж? Яах вэ, тэгж бодож л байг! гэтэл Обломов үгийг нь тас дайран:

	— Яаж болдог юм бэ! гэснээ, урьд хожид байгаагүй шийдмэг дуугаар, — Андрей чи дуулж бай, намайг ятгаж, дэмий бүү оролд, эндээ үлдэнэ гэв.

	Штольц нөхөр лүүгээ гайхан харахад, Обломов өөдөөс нь тайван, шийдмэг харна.

	— Илья чи өнгөрчээ, энэ байшин, энэ бүсгүй... ер нь энэ байр байдал... Үгүй хаанаас тийм байж болох вэ? Явъя даа явъя! гээд Обломовын ханцуйнаас шүүрч аваад үүд рүү чангаав.

	Обломов хойшоо цааргалж, 

	— Чи яагаад намайг авч явах гээд байна аа? Хаашаа тэр вэ? гэв.

	— Энэ муу нүхнээс, энэ намгаас бушуу зайлж, гэрэл гэгээтэй, саруул уудам, хүний ёсоор зөв аятайхан амьдардаг газарт очъё! гэж Штольц ширүүн, бараг захирангуй дуугаар шаардан, — Чи хаана байж байна, хаашаа хүн болчхоод байна? Сэхээрч үзээч! Чи ингэж нүхэндээ сохор номин шиг унтаж байх ёстой бил үү? Чи бүх юмаа эргэж сайхан санаад үз... гэвэл; Обломов бүгдийг ухаарч, эргэцүүлэн бодож байгаа байртайгаар:

	— Бүү дурс, хуучныг эргүүлж болохгүй хойно түүнийг хөндөөд юү хийх вэ. Чи намайг яах санаатай байна? Чиний татаж оруулах гээд байгаа тэр амьдралаас би бүрмөсөн тасарсан. Нэгэнт хоёр хэсэг болчихсон юмыг нэгэн бүхэл болгон нааж эвлүүлж чи чадахгүй. Би энэ нүхэнд чинь дасаж орхижээ, үүнээсээ салбал үхэж мэднэ гэв.

	— Үгүй чи эргэцүүлээд хар л даа, чи хаана, хэний дунд байна вэ?

	— Мэднэ ээ, ойлгоод байна... эд бүгдийг Андрей минь би аль эрт мэдээд, хорвоо дээр амьд яваадаа зовдог юм. Явъя гэж хүссэн ч гэсэн би чиний замаар, чамтай хамт явж чадахгүй. Үүний түрүүн уулзах үед бол чадаж магад байсан байх. Одоо... (гээд доош харж, хэсэг зуур дуугүй байв) одоо доройтжээ... Надтай зууралдаж сааталгүй явж үз. Бурхан харж байна, би чамтай нөхөрлөж болох мөстэй хүн, гэхдээ чиний ингэж төвөг ажил болсны үрийг үзэж чадахгүй дээ гэв.

	— Үгүй Илья, чи нэг л үгээ гүйцэд гаргаж хэлэхгүй байна. Нэг юм тааварлаад байгаа учраас л би чамайг заавал аваад явна... алив нэг юм өмсөж үз, манайд очиж, ганц орой цуг сууя. Чамд би зөндөө юм ярина, манайд хэчнээн их хөл хөдөлгөөн болж байгааг чи мэдэхгүй, чи юм дуулаагүй биз?.. гэвэл Обломов өөдөөс нь асуух байртай харав.

	— Чи чинь хүн амьтантай уулзаж учирдаггүй хүн, би мартаж орхиж. Явъя, би чамд бүгдийг нь ярьж өгье... гадаа үүдэн дээр сүйхэн дотор хэн хүлээж байгааг мэдэж байна уу?.. Би нааш нь дуудна шүү! гэв.

	Обломов айж хэлмэгдээд царай нь зэвхийрч, 

	— Ольга байгаа биз! Бурхан минь Ольгаг битгий нааш нь оруул, явж үз. За ингээд хагацъя, баяртай, бурхан минь гээд Штольцыг бараг түлхэн шахан гаргах гэхэд, цаадах нь хөдөлсөнгүй, 

	— Би ганцаараа Ольга дээр очиж чадахгүй, би ам өгсөн юм. Илья чи дуулж байна уу? Өнөөдөр биш гэхэд маргааш аваачна, чи намайг хөөгөөд зайлуулчхаж чадахгүй. Маргааш, нөгөөдөр, юу ч гэсэн уулзалдах л болно гэв.

	Обломов дуугүй толгойгоо унжуулаад, Штольцын өөдөөс харж зүрхлэхгүй сууна.

	— Хэзээ уулзах вэ? Ольга надаас асууна шүү дээ

	— Андрей минь... гээд Обломов нөхрийгөө тэвэрч мөрөн дээр нь толгойгоо тавиад, гуйсан, аргадсан дуугаар, — Намайг энд нь бүрмөсөн үлдээчих... мартаж үз дээ... гэв.

	Штольц гэдрэгээ зайлж, өөдөөс нь эгцлэн хараад

	— Юу гэнэ ээ? Үүрд тэр үү? гэж гайхан асуувал, Обломов:

	— Тийм ээ, гэж шивнэв.

	Штольц гэдрэгээ нэг алхам ухраад, 

	— Илья, чи ингэнэ гэж үү? Энэ бүсгүйн төлөө чи намайг холдуулах гэнэ ээ... бурхан минь!.. гээд дотор нь гэнэт харлах байртай дуу алдаад, сая энд үзэгдсэн хүү... Илья... Илья минь! Эндээс бушуухан зугтаая, чи яаж харла аа вэ? Энэ бүсгүй... тэгээд чиний юү юм бэ?.. гэвэл

	— Эхнэр гэж Обломов тайвуухан дуугарав. 

	Штольц мэл гайхаж орхив.

	— Тэр хүүхэд чинь миний хүү, чамайг дурсаж Андрей гэж нэрлэсэн юм гэж Обломов хэлэх юмаа нэг амьсгаагаар хэлж дуусгаад, санаа амрав.

	Одоо Штольцын царай хачин болоод, эргэн тойрноо гайхсан, бараг гөлөрчихсөн байртай харна. Өмнө нь «гүн ан хавцал гарч», «хадан хана» бослоо.

	Обломов гэнэт үгүй болчих шиг, байгаагүй юм шиг болчхоод, сайн нөхөртэйгөө уулзах гэж сэтгэл догдлон яарсаар холоос иртэл, аль эрт нас барчихсан сураг дуулсан хүн шиг сэтгэл нь шимшрэн элэг эмтрэв.

	— Дүүрч гүйцжээ, Ольгад би юү гэж хэлдэг бил ээ? гэж амандаа үглэв.

	Обломов сүүлчийн нь үгийг дуулаад нэг юм хэлэх гэснээ чадсангүй. Тэгээд Андрей руу хоёр гараа сунгасанд, хоёулаа үхэл тулгарах үед, тулалдааны өмнө тэврэлддэг шиг чанга тэврэлдэв. Хэлэх үг нулимс оволзсон сэтгэл нь үүгээр тайлагдав.

	Обломовын дорой дуугаар хэлсэн сүүлчийн үг нь, 

	— Миний Андрейг битгий орхиорой! гэжээ.

	Андрей үг дуугүй, алгуурхан гарч, бодол болон явж хашаагаар өнгөрөөд, сүйхэнд суув. Обломов диван дээр сууж ширээ тохойлдоод, нүүрээ дарлаа.

	Штольц хашаан дотуур явж байхдаа, гунигтайгаар: «Тийм ээ, Андрейг чинь мартахгүй. Илья, чи гал цоггүй болж гүйцжээ. Обломовка эдлэн одоо буйд бөглүү газар байхаа болиод, хөл хөдөлгөөнд автаж нарны гэрэл тэнд туссан тухай чамд дуулгах хэрэг алга. Дөрвөн жил хэртэй болоход Обломовка төмөр замын зогсоол болж, тариачид чинь замын шорооны ажил хийж, эдлэнгийн чинь ургац төмөр замаар тээгдэн боомт хүрдэг болохыг хэлж өгөхгүй. Цаашлаад, сургууль соёл, ном эрдэм болоод, цаашдаа... үгүй, шинэ жаргалтай сайхан цагийн гэрэл гэгээнээс чи айна, дасаагүй нүд гялбах вий. Гэхдээ Андрей хүүг тэр явж чадаагүй замаар чинь хөтөлж, залуу насныхаа сайхан мөрөөдлийг хүүтэй чинь хэрэгжүүлнэ» гэж бодоод жижиг байшингийн цонхыг эцсийн удаа эргэн харж, — За хуучин Обломовка баяртай, чи нэгэнт үеэ өнгөрөөжээ гэв.

	Ольга ихэд сэтгэл түгшин байж, 

	— Цаана чинь юү болж байна? гэвэл Андрей хүйтнээр:

	— Юу ч болоогүй л байна гэж огцом дуугарав.

	— Амьд мэнд үү, бие нь зүгээр үү? гэхэд, Андрей дурамжханаар:

	— Зүгээр ээ гэв.

	— Чи яагаад ийм хурдан гараад ирэв? Намайг яагаад дуудсангүй вэ, өөрийг нь дагуулаад ирэхгүй яав? Алив би оръё! гэхэд нь Андрей, 

	— Болохгүй гэв.

	— Тэнд юү болоод байна аа? Нөгөө «гүн ан хавцал бий болчихоо юу?» Чи надад хэлж өгнө үү, үгүй юү? гэвэл Андрей юм дуугарсангүй.

	— Үгүй тэнд юү гэгч юм болчих оо вэ?

	— Обломовжиж гүйцжээ! гэж Андрей аягүй дуугараад, Ольгаг цааш нь юм шалгаахад гэрээ хүрэн хүртэл таг дуугүй явав.

	 

	 

	X

	Таван жил өнгөрлөө. Выборгийн тэртээх орчинд олон юм өөр болж, Пшеницынхний байшин руу очдог хоосон гудамжинд зуслангийн байшин олныг барьсны дотор албаны газрын чулуун байшин босож амар тайван, нозгой амьдралтай бяцхан байшингийн цонхоор хөгжилтэйеэ шагайдаг нарны гэрлийг халхалжээ.

	Жижиг байшин баахан муудаж, нүүр гараа угааж, сахал самбайгаа хусаагүй эрээ бараагүй хүн шиг доройхон харагдана. Будаг нь холцорч, борооны ус гоожих яндан энд тэндээ тасраад, хашаан дотор шавар болсны дээгүүр хуучин шигээ нарийн банз тавьсан байна. Хүн хаалгаар ороход, хөгшин Аранка нохой хуучин шигээ гинжээ чангаан боргохоо болиод байран дотроосоо гаралгүй сөөнгө дуугаар, залхуурангуй хуцсан болно.

	Байшин дотор өөр болсныг яана. Байшинг өөр бүсгүй хүн эзэмшиж, өөр хүүхдүүд тоглоно. Номхон хүлцэнгүй Алексеев үзэгдэхээ болиод, агсан согтуу, улхгар улаан царайтай Тарантьев үзэгдэх болжээ.

	Анисья, Захар хоёрын аль алин нь байхгүй, гал зууханд шинэ тарган тогооч хүүхэн Агафья Матвеевнагийн аяархан хэлсэн үгийг дуртай дургүй дагасан болж хөдөлнө. Нөгөө л Акулина хормойгоо бүсэндээ хавчуулаад тэвш, сав угаасан болно, мөн нөгөө нойрмог хашаа харгалзагч хуучин армаг дээлтэйгээ шовгорт хийсэн юмгүй хоног сар өнгөрөөнө. Сараалжин хашааны цаагуур өглөө, өдөр ундны цагаар эзэгтэйн ах хавтастай юм сугавчилсан, өвөл зуны цагт резин шаахай гадуураа өмссөн явж өнгөрөх нь харагдана.

	Обломов ингэхэд яасан бэ? Хаана байгаа вэ? гэвэл ойролцоо нэгэн хүн тавих газар даруухан хөшөөний дор, бутан доторх буйдхан газарт оршуулаастай байжээ. Дотно хүний нь гараараа суулгасан голт борын бут дээр нь найгаж, хээрийн сайхан өвсний үнэр ханхална. Амар тайван байдлыг нь амгалан тайван сахиус харж хамгаалж буй мэт.

	Хайртай сайн хань нь мөч тутам хэдий сайн харж хамгаалавч, ямагт сул зүгээр сууж, нам тайван өдөр сарыг нөхцөөсөөр нэг цагт зүрх нь алгуурхан зогсжээ. Илья Ильич янз нь түлхээгүй цаг зогсох шиг өвдөж шаналсан юмгүй, тайван нойрсоод өгчээ.

	Хорвоогоос хагацах сүүлийн мөчид, амьсгаа хурааж байхад дэргэд нь байсан хүнгүй. Нэг жилийн дараа дахин цус харвасан боловч, гайгүй өнгөрөөд Илья Ильич улам цонхигор, бие султай болж, хоолонд муухан, цэцэрлэгээр зугаалдаг нь цөөрч, үг дуу цөөнтэй болоод, бодолд автах болсон ажээ. Уйлах цаг ч байдаг байлаа. Үхэх цаг ойртсоноо гадарлаад, айдаг байжээ.

	Хэд хэдэн удаа бие нь муудаад, гайгүй өнгөрчээ.

	Агафья Матвеевна нэг өдөр ердийнхөө заншлаар кофе цай оруулаад иртэл нас барчхаад, унтаж байдаг шиг амгалан хэвтэж байжээ. Ганцхан л толгой нь дэрнээсээ уначихсан, цус хуралдаад, гүйхээ зогссон бололтой зүрхээ өрөөсөн гараараа хүчлэн атгасан байжээ.

	Агафья Матвеевна бэлэвсрээд гурван жил болсон энэ хугацаанд хамаг юм эгж хуучин байдалдаа оржээ. Ах нь хөлсний ажил хийж байгаад хоосорч арга заль хэрэглэн гүйж гувшсаар нөгөө албан газраа хуучин нарийн бичгийн даргын ажилдаа оржээ. Тэндээ тариачин эрчүүлийг аргацааж, ажилдаа явгаар ирж очиж хэд гурваар нь мөнгө авчирч, холхон нуусан авдарт хураадаг байлаа. Аж ахуй нь урьд Обломовыг ирж суухаас өмнөх үеийнх шигээ хар бордуу боловч элбэг дэлбэг байдалдаа оров.

	Гэр бүлийн дотор зонхилох эрх ахын гэргий Ирина Пантелеевнад шилжсэн, юү гэвэл, энэ авгай орой босож өдөрт гурван удаа кофе уудаг, аж ахуйн талд ганцхан л өөрийнхөө банзлыг сайн цардсан байлгахыг хардаг. Мөн өдөрт хувцсаа гурван удаа сольдог байв. Үүнээс өөр юунд ч үл оролцоно. Агафья Матвеевна хуучин янзаараа гэр бүлийн хамаг ажил төрлийг дааж, хоол унд, хувцас хэрэгсэл, хүүхэд багачуул, оёж шидэх бүхнийг харж хариуцаж, Акулина, хашаа харгалзагч хоёрыг захирна.

	Яагаад тэр билээ. Агафья Матвеевна өөрөө Обломовын гэргий, газрын эзэгтэй, тусдаа ямар ч гачигдал дутагдалгүй, биеэ даагаад амьдарч болох бус уу? Хүний гэр аж ахуйг хөтөлж, хүний хүүхэд маллах төвөгтэй ажил өөртөө оногдуулдгийн учир юу вэ? Ийм ажилд бүсгүйчүүд хайр сэтгэлд автаж юм уу, гэрийн бүсгүй хүний ариун үүргээр юм уу, аргагүй идэх хоолонд хавчигдаж л сайн дураараа зүтгэдэг билээ. Зүй ёсоор өөрийн нь зарц байх учиртай Захар, Анисья хоёр хаана байна? Нөхрийн нь үлдээж өгсөн ганц хүү, жижигхэн Андрей хаана байна?

	Хүүхдүүд нь замаа олжээ. Ваня хүү ном үзэж төгсөөд албанд орсон, Маша нэг албаны байшин харгалзагчийн гэргий болсон, Андрей хүүг Штольц эхнэртэйгээ хүмүүжүүлэх гэж гуйж аваачаад, өөрийн хүүхэд гэж үздэг ажээ. Агафья Матвеевна Андрейн хувь тавиланг түрүүчийнхээ хүүхдүүдийнхтэй ер адилтгаж үл үзнэ. Харин өөрөө мэдэлгүйгээр адилхан хайрладаг байж болох юм. Гэхдээ Андрейн хүмүүжил, амьдрал байдал, ирээдүйн замыг Ваня Маша хоёрынхоос огт өөрөөр үзнэ.

	— Тэд яах вэ, надтай адилхан л хар бор хүнээс гарсан хар бор улс. Харин энэ чинь... гээд Андрейг бараг хүндэтгэх байртай, хулгаж хулчийсхийгээгүй юм аа гэхэд болгоомжлох байртай энхрийлэн, — Энэ чинь сурвалжтай эзэн хүн. Харахгүй юу, сүү шиг цагаан, хөл гар нь жижигхэн, үс нь гэж мяндас гэсэн үг. Яг л талийгаач биеэрээ шүү гэнэ.

	Иймээс ч Штольцыг авч хүмүүжүүлье гэхэд хүүгээ гэртээ «харанхуй бурангуйд» өсөх ёстой биш юм бол зохих газар нь тэр мөн гэж үзээд үг дуугүй, баяртай зөвшөөрчээ.

	Обломовыг үхсэний дараа хагас жил хэртэй гэртээ Анисья, Захар хоёртой уй гашуу болж суув. Нөхрийгөө оршуулсан газар луу явсаар зөрөг гаргаад ямагт уйлж унжиж, бараг юм идэх уухгүй ганц цайгаар гол зогоож, олон шөнө нүд анилгүй суун, шаналж, гүйцжээ. Хэнд ч, хэдийд ч үг дуу болдоггүй, хагацал үзсэн цаг нь улирах тутам л зовлондоо улам гүнзгий автан, хамаг зовлонгоо дотроо хурааж, Анисьягаас хүртэл зожгирно. Сэтгэл дотор нь юу болж байдгийг хэн ч мэдэхгүй байлаа.

	Зах дээр идэж уух юм авдаг мухлагийн нь эзэн, 

	— Танай эзэгтэй нөхрийнхөө хойноос уйлсаар л байна гэнэ. 

	Тайтгаршгүй зовлонт бүсгүй долоо хоног бүр очиж мөргөдөг оршуулах газрын сүмд, тариачдын ахлагч, хөөрхийг зааж, 

	— Нөхрөө бодож гуньхарсаар л байна аа гэнэ.

	Ахын нь гэрийнхэн мөн, 

	— Уй гашуу болсоор л байна гэнэ.

	Нэг өдөр ахынхан нь хүүхэд шуухадтайгаа цөм, Тарантьевыг хүртэл дагуулсаар өрөвдөх тайтгаруулах шалтгаар хүрч ирэв. Арван таван жилийн урьд анхны нь нөхрийг нас барах үед ярьж байсан хамаг улиг болсон «биеэ бүү шаналааж гүйц, үр хүүхдээ бод» гэх мэтийн сэтгэл засах үг, зөвлөгөө урсаж гарсан нь тэр цагт хэрэг болж байсан бол одоо нэг л гунигтай, олхиогүй сэтгэл төрүүлэх ажээ.

	Одоо дахиад хамт сууж болох юм, «өөрсдийнхнийхөө дунд зовлонгоо эдлэх» өөрт чинь амар, мөн гэр аж ахуйг өөрөөс чинь илүү сайн зонхилох хүнгүй болохоор бидэнд ч амар гэсэн өөр яриа руу ороход, тэр тайтгаруулахаас арай хөнгөн байв.

	Жаал бодох хугацаа өг гэж эзэгтэй гуйгаад, дахин хоёр сар хэртэй уй гашуу болж байснаа, хамт суухыг зөвшөөрчээ.

	Эзэгтэй бараан өнгийн хувцастай, хар алчуур хүзүүн дээрээ тохоод өрөө, гал зуух хоёрын хооронд холхиж хуучнаараа шүүгээг уудалж, хааж, юм оёж, сүлжмэл гоёл индүүдэх боловч алгуур, эрчимгүй хөдөлж, дургүйцэх байртай сулхан дуугарна. Хуучин шигээ юм юмыг гүйлгэж санаандгүй амгалан харахгүй цаашаа юм бодсон, хянуур тогтмол харцтай болжээ. Нас барсан нөхрийнхөө царайг удтал ширтэн суухад царай нь иймэрхүү юм бодсон төлөвтэй болсон бололтой, тэр цагаас аван бүрмөсөн тогтжээ.

	Эзэгтэй гэр зуур хөдөлж, хэрэгтэй бүхнийг гардан хийх боловч сэтгэл санаа нь хол байна. Нөхрөө алдаж орхиод, дэргэд нь сууж байхдаа амьдралаа гэнэт ухамсарлаж, амьдралын учир утгын тухай эргэцүүлэн бодсон, тэр бодол нүүр царайд нь үүрд шингэн үлдсэн бололтой. Уй гашуу болсоор хамаг сэтгэл бодол нь хагацал зовлон дээрээ төвлөрөөд, бяцхан Андрейгаас бусад бүх юмыг нэгэнт үл хайхрах болжээ. Хүүгээ харахдаа л сэргэж байгаа янзтай болж, нүүр царай нь жавхаа орж, нүд нь баярлан гялалзаж ирснээ өнгөрснөө дурсан нулимс бүрхдэг байв. Ойр тойрондоо болж байгаа юмыг огт хэрэгсэхгүй, ах нь дэмий үрсэн юм уу, үнэ сайн хаялцалгүй алдсан хэд гурван мөнгөний төлөө, хоол хэтэртэл шарагдсан, хуучирсан загас авчирсны төлөө уурлах, банзлаа сайн цардсангүй, цай шингэн, хүйтэн байлаа гэж бэр нь дуугарахаа больчих, тарган тогооч бүсгүй ширүүн дориун загнах зэргийг Агафья Матвеевна өөрийн нь тухай яригдаагүй зүйл шиг үл анзаарна. Тэр ч байтугай «Газрын эзэгтэй, баян язгууртан» гэж ёжлон шивнэхийг хүртэл нэг чихээрээ дуулаад нөгөө чихээрээ гаргана.

	Уй гашууныхаа их хүлцэнгүй дуугүй хоёроор юм бүхнийг давж өнгөрөөнө.

	Харин баяр цэнгэлийн өдөр, шар тосны баярын наргиантай оройд хүн бүхэн баяр хөөр болж, идэж ууж байх үед Агафья Матвеевна гэнэт гашуунаар уйлж, өрөөндөө бушуухан орж нуугдана.

	Дараа нь дахин дотоод бодолдоо автаж ах, бэргэн хоёрыгоо хараад зарим үед тэдэнд бардах шиг ч тэднийг өрөвдөх шиг ч сэтгэл төрнө.

	Амьдралдаа үзэх сайн сайхан юмаа үзээд өнгөрөөсөн, бурхан энэ яваа насанд нь баяр баясгалан авчраад буцааж авсан, амьдралд нь гэрэл гэгээ тусаад үүрд унтарсан гэдгийг эзэгтэй ойлгожээ. Үүрд унтарсан нь үнээн, гэхдээ мөн амьдралын учир утгыг нэгэнт таньж юуны учир амьд явснаа, амьд яваа насаа хоосон өнгөрөөгөөгүйгээ мэдэж авчээ.

	Обломовыг янаг амрагаа, эр нөхрөө, эзнээ гэж үнэн голоосоо халуунаар хайрлаж явсан, гэхдээ үүнийгээ түрүүчийнхээрээ л хэнд ч хэзээ ч гаргаад хэлчхэж чадахгүй ажээ. Ойр тойрны нь улсаас мөн хэн ч түүнийг нь ойлгохгүй сэн. Тийм сэтгэлийг гаргаж хэлэх үг хаанаас сурах юм бэ? Ах, бэргэн, Тарантьев нарт энэ тухай ойлголт үгүй болохоор гаргаж илчилдэг үг байхгүй. Ганц Илья Ильич л ойлгож чадах байсан, гэхдээ өөрөө үүнийгээ урьд нь ойлгоогүй явсан болохоор гаргаж хэлж байсан удаагүй.

	Цаг улирах тутам өнгөрсөн амьдралаа улам тодорхой сайн ухаарч, улам гүнзгий хадгалан, ухаан санаа нь улам төвлөрөн, дуу цөөнтэй болно. Нэгэн агшин шиг гялсхийгээд өнгөрсөн долоон жил бүхэл амьдралын нь намуун элч, гэрлээр гийгүүлээд, цаашид хүсэх мөрөөдөх, эрэх хайх юмгүй болгожээ.

	Ганцхан өвөл л Штольцыг тосгоноос нүүж ирэхээр нь гэрт нь яаран очоод Андрей хүүгээ харж ханахгүй, хулгасхийн байж энхрийлнэ. Тэгээд Андрей Ивановичид нэг юм хэлэх, ядаж баярлаж яваагаа гаргаж хэлэх, сэтгэлдээ агуулж яваа хамаг бодлоо уудалж ярих гэвч чадахгүй. Уул нь яривал Штольц түүнийг нь ойлгох сон билээ. Агафья Матвеевна тэгээд зүгээр л Ольга руу гүйж очоод гарыг нь үнсэж, гашуун нулимс асгаруулахад, цаадах нь өөрийн эрхгүй дагаж уйлаад, Андрейн сэтгэл догдлон, өрөөнөөс бушуухан гарч одно. Болор шиг хиргүй тунгалаг сэтгэлтэй талийгаачид сайн байсан, түүнийг дурсан санах нэгэн сэтгэлээр эд холбоотой байдаг билээ. Агафья Матвеевнаг тосгон руу цуг явж, Андрейнхаа дэргэд, хамт байя гэж Штольц эхнэртэйгээ гуйхад, «Төрж өсөөд, насаа элээж байгаа газраа л үхэх хэрэгтэй» гээд үл халгаана.

	Эдлэнг нь хэрхэн хөтөлж байгаа тухай тайлагнах, зохих орлогыг нь өгөх гэж Штольц оролдоод оролдоод тусгүй, Андрейд хадгалаарай гээд л буцааж өгнө.

	— Энэ чинь миний биш, түүний юм. Тэр чинь язгууртай эзэн хүн, хэрэг болно. Би яах вэ, ингэж яваад л болно гэж зүтгэдэг билээ.

	 

	XI

	Нэг өдөр, үд дундын алдад Выборгийн тэртээх орчинд явган хүний модон замаар хоёр эрхэм алхаж, тэдний араас сүйх тэрэг алгуурхан дагаж явав. Тэр хоёрын нэг нь Штольц, нөгөө нь түүний үерхдэг, уран зохиолч, махлаг маанагар царайтай, бодлогошронгуй нойрмог нүдтэй хүн ажээ. Нэг сүмтэй зэрэгцэж иртэл, мөргөлийн цаг дуусаад, улс амьтан бөөнөөрөө гадагш асгарч, хамгийн түрүүнд гуйлгачид гарч байлаа. Нэлээд олон янз бүрийн гуйлгачин цуглажээ.

	Зохиолч тэднийг хараад, 

	— Гуйлгачид ер хаанаас гарч ирдгийг би мэдэх юм сан гэв.

	— Юу хаанаас гардаг юм гэж. Янз бүрийн нүх сүвнээс л гараад ирдэг юм даа... 

	— Би тэр тухай асуугаагүй, гэж зохиолч маргаад, — Яаж ийм байдалд хүрч, гуйлгачин болж болдгийг мэдмээр байх юм. Гэнэт болдог байна уу, аажимдаа юу, үнэнээсээ болж байна уу, зориуд... гэвэл:

	— Чи яах нь вэ? Бас нэг «Петербургийн нууц6» гэдэг ном бичих гээгүй биз? гэлээ:

	Зохиолч үүнд залхууран эвшээлгээд

	— Магадгүй юм аа гэв.

	— Үгүй тэгвэл аятайхан учрал байж шүү дээ, аль дуртайгаасаа асуу. Хамаг өнгөрсөн түүхээ чамд нэг мөнгөн рублиэр зарчихна. Чи түүнийг нь бичиж аваад илүү үнээр дамлачих. Энэ нэг өвгөн бол жинхэнэ гуйлгачны дүртэй юм байна. Хөөе өвгөн та наашаа ир ээ! гэв.

	Өвгөн, хүн дуудахыг дуулаад эргэж, малгайгаа аваад дөхөж ирэн сөөнгөтсөн дуугаар:

	— Нигүүлсэнгүй эрхмүүд минь, гучин удаагийн тулалдаанд орж тахир дутуу болсон, нас өтөлсөн ядуу цэргийн хүнд юм хайрла... гэтэл, Штольц гайхан:

	— Захар! Энэ чинь чи юү? гэлээ.

	Захар даруй дуугүй болж, саравчлан байж Штольц руу ширтэнэ.

	— Өндөр дээд эрхэм минь, уучилж үз, танихгүй байна, нүдний хараа бүр мууджээ гэв.

	— Эзнийхээ сайн нөхөр Штольцыг мартчихаа юу? гэж Штольц зэмлэсэнд, 

	— Аах, бурхан минь, Андрей Иванович байна. Энэ нүд гэж юү ч хардаггүй. Өршөөлт ноён өмөг түшиг минь! гээд Захар сандран бөгцгөнөж, Штольцын гарыг үнсэх гээд олсонгүй, хувцасны нь хормойг үнсэв.

	— Муу нохой намайг бурхан өршөөж, ингэтэл их баярлуулдаг байжээ гэж уйлж байгаа, инээж байгаа нь сайн мэдэгдэхгүй үг дуу болов.

	Захарын царай духнаасаа аваад эрүүгээ хүртэл хачин улайчихсан, хамар нь бас хөхөвтөр туяатай, толгой нь бүр халзан, цайрсан хоёр том хууз нь эсгий шиг ширэлджээ. Элэгдэн гандсан, өрөөсөн хормойгүй муу шинельтэй, гутлын гадуур өмсдөг хуучин муу резин шаахай хөл нүцгэн углаад, тамтаг болсон үстэй малгай барьжээ.

	— Өнөөдрийн баярт өдөр өршөөлт бурхан чи намайг ямар их нигүүлсэн хайрлав аа! гэхэд Штольц өөдөөс нь:

	— Чи яагаад ийм байдалд орчих оо вэ? Яагаад энэ вэ? Чи ичихгүй байна уу? гэж ширүүн асуулаа.

	— Эцэг болсон Андрей Иванович гуай, яая гэх вэ! гэж Захар ихээр санаа алдаад, — Юугаар гэдсээ борлуулах вэ? Бурхан болсон Анисьяг булчин задрах тахлаар үхээгүй байхад би ингэж тэнэдэггүй, үмх талхтайгаа байсан. Анисьяг үхэхийн хамт эзэгтэйн ах намайг байлгах дургүй, хоолны сав гэдэг болсон. Михей Андрейч Тарантьев хажуугаар өнгөрөх бүрд араас өшиглөх гэнэ, байхын аргагүй болсон. Хэчнээн ч үг дуулав. Үмх талх хоолой руу орохгүй болсон, та үнэмших болов уу, үгүй юү, эзэгтэй байгаагүй сэн бол би аль эрт хөлдөөд өгөх сөн. Бурхан өршөөх болтугай, түүнийг... гээд загалмайлан залбирав. — Эзэгтэй өвлийн хувцас, хоол хэчнээн л бол хэчнээн өгч, дулаан газар хоргодуулдаг байсан. Миний төлөөнөөс эзэгтэйг зэмлэх болоод ирэхээр нь би хандсан зүг рүүгээ арилаад өгсөн. Одоо ингээд хоёр дахь жилээ зовлон эдэлж явна даа... гэв.

	— Чи ажил хийхгүй яасан юм? гэж Штольц асуухад

	— Андрей Иванович гуай, одоо цагт хийх ажил хаанаас олох бил ээ? Хоёр айлд ажил хийх гээд үзлээ, дийлсэнгүй. Одоо чинь юм бүхэн өөр, хуучинтай адилгүй, муу болжээ. Бичиг үсэгтэй хүнээр зарц хийх гэдэг болжээ. Мөн өндөр язгууртан айлуудад, үүдний өрөөгөөр нь өдий төдий хүн дүүрэн байхаа больж. Айлд ганц хааяа нэгнийд нь хоёр зарц байх юм. Гутлаа өөрсдөө тайлна. Нэг машин гэгч юм бас гаргасан юм байх, шившгийн муухай ч юм аа даа, эзэд язгууртнууд үгүй болж байна аа, хөөрхий... гээд Захар гутрангуй толгой сэгсрээд санаа алдав.

	— Би нэг худалдаачин герман айлд, үүдний өрөөнд суух ажилд оров. Овоо л аятайхан байсан юм сан. Гэтэл намайг зуушны талын ажил хий гэлээ. Би яаж чадах вэ? Нэг өдөр болор ч бил үү, юү гэлээ баахан сав суулга тавиур дээр тавиад л аваачих боллоо. Шал нь гэж гай болсон гөлгөр юм. Гэнэт хөл хоёр тийшээ гулсаад өгдөг, тэгсэн нөгөө сав суулга чинь тэр чигээрээ тавиуртайгаа шалан дээр хан ян байгаад явчихдаг байгаа. Тэгээд л намайг хөөчихсөн. Дараа нэг хөгшин гүнгийн хатагтайд миний царай байдал «харахад буурьтай» гэж таалагдаад, үүдний сахиулаар орууллаа. Хэзээний байсан аятайхан ажил. Сандал дээр ихшүүхэн хөлөө ачиж суугаад, найгасхийж, хүн орж ирвэл яаран асуусанд нь хариулахгүй эхэлж нэг янцаглаад, хэргийн байдлаас нэг бол оруулж, эсвэл хөөж гаргах юм. Сайн айлчин ирэх юм бол мэдээж хэрэг гараа тосон урина гэж Захар урих дүр үзүүлээд, — Айлчинд аятайхан санагдах нь зүй. Тэгсэн айхавтар ая нь олдохгүй хатагтай таараад... яая гэх вэ! Нэг өдөр миний муу байр луу шагайгаад бясаа байхыг харчихжээ. Дэвсэлж ирээд би л тэр бясааг бий болгочихсон юм аятай загнаж сүйд болсон. Дараа нь хажуугаар гарч явахад надаас дарс үнэртэх шиг санагдаж гэнэ ээ... хачин хүн шүү, тэгээд л бас хөөчихсөн гэв.

	— Үгүй нээрээ үнэртээд л байна шүү дээ, ханх тавьж л байна гэж Штольц хэлсэнд:

	— Эцэг болсон Андрей Иванович минь, гуниглахдаа, үнэн шүү, гуниглахдаа л уусан юм гэж Захар эвгүй ярвайгаад, — Бас улаач хийж үзэв. Нэг айлд хөлслөгдөөд орхисон чинь хөл хөлдчих гэх юм, хөгшрөөд хүч тамир гэж үгүй, дошгин ч морь дайралдаж, нэг удаа сүйхэн доогуур орж намайг сүйд хийх дөхөөд, дараа нь нэг эмгэн дайрчихлаа, тэгээд цагдаагийн газарт очсон... гэнэ.

	— За одоо больж үз, битгий тэнэж хөлчүүрээд бай. Манайд оч, би чамд хоргодох газар өгье, тосгон руу явъя, дуулж байна уу? гэхэд

	— Эцэг болсон Андрей Иванович гуай, дууллаа. Ганцхан... гээд санаа алдав.

	— Эндээс, оршуулсан газраас нь холдох дургүй л байх юм. Манай тэжээж тэтгэгч Илья Ильич минь, гэж уйлаад, — Бурхны оронд төрөх болтугай, өнөөдөр бас л залбирлаа. Бурхан тийм эзнээс минь хагацаах ч гэж дээ. Хүн амьтныг баясуулан зуу зуун жил эсэн мэнд л явууштай хүн шүү дээ гэж эхэр татан үрчийж уйлах зуураа, — Би өнөөдөр шарил дээр нь очлоо, энд ирэхээрээ л тийшээ очиж суух юм. Суугаад байхад нулимс өөрийн эрхгүй л асгараад байна... тэгээд бодол болж, хамаг юм нам чимээгүй болоод байж байтал «Захар Захар» гэж дуудах шиг болоод ар нуруу руу хүйт даагаад явчих юм гээч! Тийм эзэн дахиад ер заяахгүй! Танд мөн сайн байсан аа. Бурхан минь, түүний сүнсийг нь диваажингийнхаа оронд аваачаарай! гэхэд

	— За чи Андрей хүүг очиж нэг үз. Би хоол унд хувцас өгье, цаашаа яана чи өөрөө мэдээрэй! гэж Штольц хэлээд мөнгө өгөв.

	— Очно оо, эзнийхээ хүүг очиж үзэлгүй яах вэ. Бодоход овоо том болсон байлгүй. Бурхан минь! Явж явж ямар их бөөн баяр үзэх нь энэ вэ. Очно оо, эзэнтэн минь. Бурхан таныг өршөөж эрүүл саруул түм наслуулах болтугай... гэж Захар холдож байгаа сүйхний араас үглэнэ.

	— За чи энэ гуйлгачны намтрыг дуулах уу? гэж Штольц нөхрөөсөө асуув.

	— Үгүй түүний тэр дурсаад байгаа Илья Ильич гэж юун хүн бэ? гэж зохиолч асуусанд, 

	— Обломов, түүний тухай би чамд ярьдаг байсан шүү дээ гэлээ.

	— Тийм ээ, нэрийг нь санаж байна. Тэр чинь чиний үерхдэг сайн нөхөр шүү дээ. Тэр хүн яасан юм бэ, тэгээд? гэхэд, 

	— Ямар ч хэрэггүй үхэж үрэгдээд өгсөн гэж Штольц хэлээд санаа алдаж, бодол болов. — Үгүй ухаанаар хүнээс дутуугүй, шил шиг тунгалаг сайхан сэтгэлтэй, хүн мөстэй, эелдэг зөөлөн хүн байсан мөртөө баларчих юм.

	— Яагаад тэр вэ, ямар шалтгаанаас? гэж зохиолч асуусанд;

	— Шалтгаан уу... шалтгаан нь гэвэл Обломовжсон л юм даа гэж Штольц хариулав.

	— Обломовжих гэнэ ээ, энэ чинь юү гэсэн үг вэ? гэж зохиолч гайхан асуусанд:

	— Одоо чамд ярьж өгье, Байз жаахан бодож саная. Чи харин бичээд ав, хэн хүнд тус болж магадгүй гээд Штольц дээр өгүүлснийг ярьж өглөө.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Немезида гэж эртний ромын домогт гардаг, алив гэмтнийг цээрлүүлэгч бурхан




	[←2]
	 «Найдлага эгнэгт үгүй» гэдэг нь Италийн дахин сэргэлтийн үеийн их бичгийн хүн Дантегийн инээдэмт жүжигт тамын хаалга дээрх бичиг гэж гардаг үг




	[←3]
	 Титанууд гэж эртний грекийн домогт гардаг, газар тэнгэр хоёрын хүүхдүүд. Олимпын бурхадтай тэмцэлдэж байгаад дарагджээ




	[←4]
	 Манфред гэж Байроны мөн нэрт эмгэнэлийн зохиолын баатар




	[←5]
	 Фауст — Дундад зууны үеийн цуут их эрдэмтэн. Грекийн мөн нэрт зохиолд түмэн бодисын хүчийг танин мэдэж, эрхшээлдээ авахыг зорьсон хүний дүр




	[←6]
	 Францын зохиолч Эжен Сюгийн бичсэн «Парисын нууц» гэдэг номтой холбож хэлсэн үг

